﻿၁ စဎွၩ 1 Kings 1

1 တၭ စဎွၩဒၫဝံၭ အၥၭၡါယူၭ, လ့ၩနုၬယူၭ လၧမုနံၩလဖၪအကျၩယူၭ, ၦဒုၭလုၬအဝ့ၫ လၧဆၧကီၩ့ဆၧၥိၭ လါနၫ့တၭ; လၧၩ့ထၪ့အ့ၬ. 2 အခိးမွဲဘဲၫနီၪတၭ, အခ့ၫအၡၩ စံၭအဝ့ၫ, မွဲၦအၪ့ဎၬန့ ၦမုၪနၩ့ လၧအၥၭဘၪ့လဂၩ လၧယကဆါအဂးတၭ, မွဲအဆၧၫ့ထုၪ့ လၧစဎွၩ အမ့ၬယၫတၭ, ကဲၪထၪ့ အထံၩအၥိၭ ဒဲမံၫလၧအၥၭနၫၡါ အလီၩ့ဆံၭ. တၭ ယကဆါ စဎွၩ မိလၧၩ့ထၪ့လီၫ. 3 အခိးမွဲ အဝ့ၫၥံၪ အၪ့ဎၬဝ့ၫ ၦမုၪနၩ့ အခံးအဂၩ့ဂ့ၩ လၧအံၫစရ့လၭအခးနဲၩ့ ထီးအလူၬ အဖၧၩ့တၭ, ဒၪန့ဝ့ၫ လၧၦရှုန့ၫဖိၪ နးအၭဘၡၭတၭ, ဂဲၫၥိၫ့ဝ့ၫ လၧစဎွၩအအီၪလီၫ. 4 ၦမုၪနၩ့နီၪ အခံးအဂၩ့ ဂ့ၩမၬတၭ, ယိထဲၩ့ခွါထဲၩ့ စဎွၩနီၪ, မၩ အခ့ၫအၡၩအဆၧတၭ; စဎွၩ ၥ့ၪယၫဝ့ၫဒၪအ့ၬ. 5 နးဟၭဂံၭ အဖိၪခွၫ စအၭဒနဲယၫ အီၪက့ၪထၪ့ထီၫ အၥၭတၭ, စံၭဝ့ၫဒၪ, ယမိကဲၪထၪ့ စဎွၩလီၫ. တၭတဲၩ့ဝဲၩ လဲၪ့ၥုၭလဖၪ, ဒဲၦထူၬကၥ့ၪလဖၪ, ဒဲၦၡၩ လၧအမိစဲၪ့ လၧအမ့ၬယၫ ယဲဆံၫလီၫ. 6 တၭ အဝ့ၫဒၪ မၩဆၧ လမံၩ့လါလါနီၪ အဖါ ပဒၩ့ လၧအစံၭဝ့ၫ, မွဲဘၪနီၫ နမၩဆၧ ဘဲၫနီၪလဲၪ, နးဆိၭအ့ၬ. တၭအခံးအဂၩ့နီၪ ဂ့ၩမၬဆ့လီၫ. တၭ အဝ့ၫအီၪဖျဲၪ လၧစအၭဘစလၧၫ့ အလးခဲၫ့နီၪလီၫ. 7 တၭ အဝ့ၫဒၪချဲၩ့ဆၧ လၧနးဇ့ၫရုၫအဲအၫ အဖိၪခွၫ စယိအၭ, ဒဲၦလုဆၧ စအဘဲအၥၫတၭ, အဝ့ၫၥံၪ ဖိၬစအၭဒနဲယၫအခဲၫ့တၭ မၩဆၧၩ့ဝ့ၫလီၫ. 8 အ့ၪမွဲ ၦလုဆၧ စဇၫဒီၭ, ဒဲစယဟီအဒၫ အဖိၪခွၫ စဘံၫ့နအဲအၫ, ဒဲမီၪစနၫၥၫ့, ဒဲစၡံမအဲၫ, ဒဲစရံအဲၫ, ဒဲစဒၫဝံၭအၡၩ အဆီၪ့ၥံၪနီၪ အီၪလၧစအၭဒနဲယၫ အၥိၭအ့ၬ. 9 တၭ စအၭဒနဲယၫ မၩၥံၫ ၥိၪ ဒဲချီဖၫၥံၪ, ဒဲချီဖိၪအဘီၪ့လဖၪ လၧလိးဇိဟလ့ၭ အနဲၩ့ လၧအအီၪဝ့ၫ ထီးအံၪ့ရိၫဂ့လၭတၭ, ကိၭန့ အထၧၫ့ဖုဝဲ စဎွၩ အဖိၪခွၫၥံၪ ထီးအလူၬ, ဒဲၦၡၩယုဒၫဖိၪ စဎွၩ အခ့ၫအၡၩၥံၪ ထီးအလူၬ လီၫ. 10 အ့ၪမွဲ မီၪစနၫၥၫ့, ဒဲစဘံၫ့နအဲအၫ, ဒဲၦအဆီၪ့လဖၪ, ဒဲအထၧၫ့ဖုဝဲ စစီလမၧၫ့နီၪ ကိၭဝ့ၫအ့ၬ. 11 စနၫၥၫ့ ချဲၩ့ဆၧ လၧစစီလမၧၫ့ အမိ နးဘၭ၁ၡံဘၫ တၭ, စံၭဝ့ၫဒၪ, လၧနးဟၭဂံၭ အဖိၪခွၫ စအၭဒနဲယၫ, ကဲၪစဎွၩတၭ, ပကဆါ စဒၫဝံၭ လၥ့ၪယၫဘၪနီၪ, မွဲန လနါဂၧၫ့ဘၪဧၪ. 12 တၭ ဘိၩ့နဲၪ့ယီၩ ဂဲၫဘီၪ, ဒုၭကိၪ့လါ ယၧၩလၧနၧၩ, ဘဲၫၥိၭ နမိမၩဖီၩ့မၩဖျ့ၭ နၥၭမၧၫ့, ဒဲနဖိၪခွၫ စစီလမၧၫ့ အၥၭမၧၫ့နီၪဆံၭ. 13 လ့ၩဘီၪ, လ့ၩနုၬ လၧစဎွၩဒၫဝံၭ အအီၪတၭ, စံၭအဝ့ၫ, ယကဆါ စဎွၩဧ့, နဆိၪလၩ့နၥၭ လၧနဎီးမုၪတၭ စံၭ, နဖိၪခွၫ စစီလမၧၫ့ မိကဲၪ စဎွၩ လၧယလးခဲၫ့ တၡါတၭ, မိဆၧၫ့နၩ့ လၧယလးဆီၩ့ဆီနီၪ လမွဲဘၪဧၪ. တၭ စအၭဒနဲယၫ ကဲၪစဎွၩနီၪ မွဲဘၪလဲၪ. 14 ယိခွါ, နချဲၩ့ဆၧ လၧစဎွၩ အဘိၩ့ဘၭ တၭ, ယမိဂဲၫဆ့ လၧနလးခဲၫ့တၭ, မၩဂုးထၪ့ခၧၫ့ထၪ့ နဆၧချဲၩ့လီၫ. 15 နးဘၭ၁ၡံဘၫ လ့ၩနုၬ လၧစဎွၩအအီၪလၧဒူၭဖၧၩ့ တၭ, စဎွၩ အၥၭၡါဖၭဒိၪယူၭလီၫ. တၭ ၦရှုန့ၫဖိၪ နးအၭဘၡၭနီၪ မၩ စဎွၩအခ့ၫအၡၩအဆၧလီၫ. 16 တၭ နးဘၭ၁ၡံဘၫ ၡီၫ့လၩ့အခိၪ, ဒဲထွံၩလၩ့ လၧစဎွၩ အမ့ၬယၫတၭ, စဎွၩစံၭဝ့ၫဒၪ, မွဲနဆိၫ့န့ဘၪ ဆၧနီၪလမံၩ့လဲၪ. 17 ၦမုၪနီၪ စံၭဝ့ၫ, ယကဆါဧ့, နဆိၪလၩ့နၥၭ လၧနဎီးမုၪ လၧယဟိဝၩ နယွၩ အမ့ၬယၫတၭ, နစံၭ, နဖိၪခွၫ စစီလမၧၫ့ မိကဲၪစဎွၩ လၧယလးခဲၫ့ တၡါတၭ, မိဆၧၫ့နၩ့ လၧယလးဆီၩ့ဆီလီၫ. 18 တၭ ဘိၩ့နဲၪ့ယီၩ ယိခွါ, စအၭဒနဲယၫ ကဲၪစဎွၩတၭ, ဘိၩ့နဲၪ့ယီၩ ယကဆါ စဎွၩ ဧ့, နၥ့ၪယၫအ့ၬ. 19 တၭ အဝ့ၫဒၪ မၩၥံၫယူၭ ချီဖၫၥံၪ, ချီဖိၪ အဘီၪ့ၥံၪ, ဒဲၥိၪၥံၪ အၪအၪလ့ၬတၭ, ကိၭန့ယူၭ စဎွၩ အဖိၪခွၫ ထီးအလူၬ, ဒဲၦလုဆၧ စအဘဲအၥၫ, ဒဲၦၥုၭမုအခိၪ စယိအၭလီၫ. အ့ၪမွဲ နခ့ၫနၡၩ စစီလမၧၫ့နီၪ ကိၭဝ့ၫဒၪအ့ၬ. 20 တၭ နဝ့ၫဒၪယီၩ ယကဆါ, စဎွၩဧ့, အံၫစရ့လၭ ထီးအလူၬ အမ့ၬၥၪၥံၪ အီၪဝ့ၫ လၧနလီၩ့, လၧယကဆါ စဎွၩ အလးခဲၫ့နီၪ, မွဲပလၫ မိဆၧၫ့နၩ့ လၧအလးဆီၩ့ဆီ လဂၩလဲၪနီၪ, ဘဲၫၥိၭ နမိလီၩဘၪ အဝ့ၫၥံၪလီၫ. 21 န အ့ၪလမၩဘၪ ဘဲၫနီၪတၭ, ထီးယကဆါ စဎွၩ မိမံၫ လၧအဖါၥံၪအၥိၭတၭ, ဆၧမိမၩအၥၭ လၧဆၧမိအီၪက့ၪယၧၩ ဒဲယဖိၪခွၫ စစီလမၧၫ့ လၧၦပိၩ့ထၪ့ဆၧလီၫ. 22 တၭယိခွါ, အဝ့ၫဒၪ ချဲၩ့ဝ့ၫ လၧစဎွၩ အဘိၩ့ဘၭနီၪ, မီၪစနၫၥၫ့ ဂဲၫနုၬဝ့ၫဆ့လီၫ. 23 တၭ ၦဒုၭနဲၪစဎွၩတၭ, စံၭဝ့ၫဒၪ, ယိခွါ, မီၪစနၫၥၫ့လီၫ. တၭ အဝ့ၫဒၪ ဂဲၫနုၬဝ့ၫ လၧစဎွၩ အအီၪနီၪ, ထွံၩလၩ့အၥၭ လၧစဎွၩ အမ့ၬယၫ, အမ့ၬထီၩ့လၩ့ လၧဂၪ့ခိၪလီၫ. 24 တၭ စနၫၥၫ့ စံၭဝ့ၫဒၪ, ယကဆါ စဎွၩဧ့, မွဲနစံၭ လၧစအၭဒနဲယၫ မိကဲၪစဎွၩ လၧယလးခဲၫ့တၭ, မိဆၧၫ့နၩ့ လၧယလးဆီၩ့ဆီဆ့ဧၪ. 25 အဂဲးဘဲၫယီၩ အဝ့ၫဒၪ လ့ၩလၩ့ လနံၩယီၩတၭ, မၩၥံၫယူၭ ချီဖၫၥံၪ, ဒဲချီဖိၪ လၧအဘီၪ့လဖၪ အၪအၪလ့ၬတၭ, ကိၭန့ စဎွၩ အဖိၪခွၫ ထီးအလူၬ, ၦၥုၭမုအခိၪလဖၪ, ဒဲၦလုဆၧ စအဘဲအၥၫတၭ, ယိခွါ, အဝ့ၫၥံၪနီၪ အၪ့ဆၧ, ဒဲအီၩဆၧ လၧအမ့ၬယၫတၭ, စံၭဝ့ၫဒၪ, မွဲစအၭဒနဲယၫ မၧၫ့ဝ့ၫဆံၭ. 26 အ့ၪမွဲ ဆၧလၧယၧၩယီၩ, ယဝ့ၫဒၪ နခ့ၫနၡၩ, ဒဲၦလုဆၧ စဇၫဒီၭ, ဒဲစယဟီအဒၫ အဖိၪခွၫ စဘံၫ့နအဲအၫ ဒဲနခ့ၫနၡၩ စစီလမၧၫ့နီၪ ကိၭဝ့ၫအ့ၬ. 27 မွဲပလၫ မိဆၧၫ့နၩ့ လၧယကဆါ အလးဆီၩ့ဆီ လၧအလးခဲၫ့ လဂၩလဲၪနီၪ နလဒုၭၥ့ၪယၫဘၪ နခ့ၫနၡၩတၭ, ဆၧလမံၩ့ယီၩ မွဲအဘၪ ဆၧမၩဝ့ၫ လၧယကဆါ စဎွၩဆ့ဧၪ. 28 တၭ စဎွၩဒၫဝံၭ စံၭဆၧၫ့ဆၧတၭ; စံၭ, ကိၭန့ယၧၩ လၧနးဘၭ၁ၡံဘၫဆံၭ. တၭ အဝ့ၫဒၪ ဂဲၫနုၬဝ့ၫ လၧစဎွၩအအီၪတၭ ဆၧၫ့ထုၪ့ လၧစဎွၩ အမ့ၬယၫလီၫ. 29 စဎွၩ ဆိၪလၩ့အၥၭတၭ, စံၭဝ့ၫဒၪ, ယဟိဝၩ လၧအဎွ့ၩန့ထဲၩ့ယၥၭ လၧကယဲ ဆၧၡၪ့ဆၧနၭ အဖၧၩ့နီၪ မၧၫ့ဝ့ၫ, 30 ဘဲၫယဆိၪလၩ့ယၥၭ ဒၪလ့ၬ လၧနၧၩ လၧယဟိဝၩ အံၫစရ့လၭအယွၩ အမ့ၬယၫ အၥိၭတၭ, စံၭ, နဖိၪခွၫ စစီလမၧၫ့ မိကဲၪထၪ့စဎွၩ လၧယလးခဲၫ့ တၡါတၭ, မိဆၧၫ့နၩ့ လၧယလးဆီၩ့ဆီ လၧယလးနီၪ, လၧမုဆၫလနံၩယီၩ ဒၪလ့ၬ ယမိမၩတၡါ ဘဲၫနီၪအၥိၭလီၫ. 31 ထီးနီၪလဖၧၫ့ နးဘၭ၁ၡံဘၫ ၡီၫ့လၩ့အခိၪ ချုၬလၩ့အမ့ၬ လၧဂၪ့ခိၪတၭ, ထွံၩလၩ့ လၧစဎွၩ အမ့ၬယၫတၭ စံၭဝ့ၫဒၪ, မွဲယကဆါ စဎွၩဒၫဝံၭ မၧၫ့ဝ့ၫ အဆိၩဆိၩအကၠၪကၠၪဆံၭ. 32 တၭ စဎွၩဒၪဝံၭ စံၭဝ့ၫဒၪ, ကိၭန့ယၧၩ လၧၦလုဆၧ စဇၫဒီၭ, ဒဲမီၪစနၫၥၫ့, ဒဲစယဟီအဒၫ အဖိၪခွၫ စဘံၫ့နအဲအၫဆံၭ. တၭ အဝ့ၫၥံၪ ဂဲၫနုၬဝ့ၫ လၧစဎွၩ အမ့ၬယၫ လီၫ. 33 စဎွၩ စံၭဆ့အဝ့ၫၥံၪ, မၩန့ နၥံၪအကဆါ အခ့ၫအၡၩ လၧနၥံၪအၥိၭတၭ, ဒုၭထူၬ ယဖိၪခွၫ စစီလမၧၫ့ လၧယကၥ့ၪယီၩ့ဒၪယဝ့ၫတၭ, ၥိၫ့လၩ့ အဝ့ၫ လၧဂဲဟၫ့ ဆံၭ. 34 တၭမွဲၦလုဆၧ စဇၫဒီၭ, ဒဲမီၪစနၫၥၫ့ ဂုၪအဝ့ၫ လၧစဎွၩ လၧအံၫစရ့လၭ အဖၫ့ခိၪ ထီးနီၪဆံၭ. နၥံၪဝ့ၫ အူၪထၪ့ ခွ့ၩတၭ စံၭ, မွဲစဎွၩ စစီလမၧၫ့ မၧၫ့ဝ့ၫဆံၭ. 35 ထီးနီၪလဖၧၫ့ နၥံၪ မိဘၪဂဲၫထၪ့ လၧအလးခဲၫ့ ဘဲၫၥိၭ အမိဂဲၫဆၧၫ့နၩ့ လၧယလးဆီၩ့ဆီအဖၧၩ့; အဂဲးဘဲၫယီၩ အဝ့ၫဒၪ မိဘၪကဲၪထၪ့ စဎွၩ လၧယလးလီၫ; ယအီၪက့ၪထၪ့ယူၭ အဝ့ၫ ဘဲၫၥိၭ အမိကဲၪထၪ့ ၦပၧၩ့ဆၧ လၧအံၫစရ့လၭ ဒဲလၧယုဒၫအဖၫ့ခိၪလီၫ. 36 တၭ စယဟီအဒၫ အဖိၪခွၫ စဘံၫ့နအဲအၫ စံၭဆၧၫ့ စဎွၩတၭ, စံၭဝ့ၫဒၪ, အၩမံၩ့, ယဟိဝၩ ယကဆါ စဎွၩအယွၩနီၪ, မွဲအစံၭ ဘဲၫနီၪအၥိၭဆံၭ. 37 ဘဲၫယဟိဝၩ အီၪယူၭဝ့ၫ လၧယကဆါ စဎွၩ အၥိၭနီၪ, မွဲအအီၪလၧစစီလမၧၫ့ ဘဲၫနီၪအၥိၭ, ဒဲမွဲအမၩ အလးဆီၩ့ဆီ ဒိၪနဲၪ့ ယကဆါ စဎွၩဒၫဝံၭ အလးဆီၩ့ဆီနီၪဆံၭ. 38 အခိးမွဲ ၦလုဆၧ စဇၫဒီၭ ဒဲမီၪစနၫၥၫ့, ဒဲစယဟီအဒၫ အဖိၪခွၫ စဘံၫ့နအဲအၫ, ဒဲၦခ့ၫရ့ၭဖိၪၥံၪ, ဒဲၦပံလ့ၭဖိၪၥံၪ လ့ၩလၩ့ဝ့ၫတၭ, ဒုၭထူၬ စစီလမၧၫ့ လၧစဎွၩဒၫဝံၭ အကၥ့ၪယီၩ့တၭ, ဂဲၫၥိၫ့ အဝ့ၫ လၧဂဲဟၫ့လီၫ. 39 ၦလုဆၧ စဇၫဒီၭ မၩန့ ဆၧနိၩ့လခီၫ အီၪလၧၥိၪ လၧတဲၩဆံၫ့ဎံၪ အဖၧၩ့တၭ, ဂုၪ စစီလမၧၫ့လီၫ. ၦအူၪထၪ့ ခွ့ၩနီၪ, ၦခမျၧး ထီးအလူၬ စံၭဝ့ၫဒၪ, မွဲစစီလမၧၫ့ မၧၫ့ဝ့ၫဆံၭ. 40 ၦခမျၧး ထီးအလူၬ ဂဲၫဖိၬထၪ့ အခဲၫ့တၭ, ၦခမျၧးအူၪ ခဲၫ တၭ, ၥၭထိၬ လၧဆၧၥၭထိၬဖၭဒိၪတၭ, ဂၪ့ခိၪဝၭဖျၩ့ လၧအၥီၫအကၠီၩ့လီၫ. 41 စအၭဒနဲယၫ, ဒဲကယဲ ၦလၧအဒိၭကိၭအၥၭ ထီးအလူၬ လၧအအီၪလၧအဝ့ၫနီၪ အၥိၭ နါဂၧၫ့ဝ့ၫတၭ, အဝ့ၫၥံၪနီၪ အၪ့လၧၩ့ဆၧအ့ၬ; တၭ စယိအၭ နါဂၧၫ့ ခွ့ၩအၥီၫ တၭ, စံၭဝ့ၫဒၪ, ဒိၩ့ တုၩ့ထၪ့တုၩ့လၩ့ အၥီၫနီၪ; မွဲဆၧနီၪလမံၩ့လဲၪ.? 42 အဝ့ၫဒၪ ချဲၩ့ဆၧ အဘိၩ့ဘၭနီၪ, ယိခွါ, ၦလုဆၧ စအဘဲအၥၫ အဖိၪခွၫ စစၪ့နၥၧၫ့ ဂဲၫဝ့ၫတၭ, စအၭဒနဲယၫ စံၭအဝ့ၫ, ဂဲၫနုၬဘီၪ. အဂဲးဘဲၫယီၩ နမွဲ ၦအဆီၪ့အၥၭဒူၩ ဒဲဂဲၫဆိၬ ဆၧပရၧၫ့အဂ့ၩလီၫ. 43 စစၪ့နၥၧၫ့ စံၭဆၧၫ့ဆၧတၭ, စံၭ စအၭဒနဲယၫ, မွဲမၬ ပကဆါ စဎွၩဒၫဝံၭ အီၪက့ၪယူၭ စစီလမၧၫ့ လၧစဎွၩလီၫ. 44 တၭ စဎွၩ အၪ့မၧၫ့လၩ့ ၦလုဆၧ စဇၫဒီၭ, ဒဲမီၪစနၫၥၫ့, ဒဲစယဟီအဒၫ အဖိၪခွၫ စဘံၫ့နအဲအၫ, ဒဲၦခ့ၭရ့ၭဖိၪၥံၪ, ဒဲၦပံလ့ၭဖိၪၥံၪ လၧအၥိၭတၭ, အဝ့ၫၥံၪနီၪ ဒုၭထူၬဝ့ၫ လၧစဎွၩ အကၥ့ၪယီၩ့နီၪ; 45 တၭ ၦလုဆၧ စဇၫဒီၭ, ဒဲမီၪစနၫၥၫ့နီၪ ဂုၪဝ့ၫ လၧစဎွၩ လၧဂဲဟၫ့အဖၧၩ့တၭ, ဂဲၫထဲၩ့ထၪ့ ထီးနီၪ လၧအၥုၪ့ထိၬအၥၭထိၬတၭ, ဒိၩ့ဝၭတြုၩထၪ့လီၫ. အနီၪမွဲ ဆၧၥီၫ လၧနၥံၪနါဂၧၫ့လီၫ. 46 တၭ စစီလမၧၫ့ ဆၧၫ့နၩ့ လၧဘၩ့မုး အလးဆီၩ့ဆီဆ့လီၫ. 47 တၭ စဎွၩအခ့ၫအၡၩ ဂဲၫစံၭထၪ့အၪ့အူၭ ပကဆါ စဎွၩဒၫဝံၭတၭ, စံၭဝ့ၫဒၪ, မွဲယွၩမၩ စစီလမၧၫ့အမံၩ့ ဂ့ၩနဲၪ့ နမံၩ့တၭ, မၩအလးဆီၩ့ဆီ ဒိၪနဲၪ့ နလးဆီၩ့ဆီဆံၭ. တၭ စဎွၩ ဘၩဆၧ လၧအလးမံၫဖၧၩ့လီၫ. 48 တၭ စဎွၩ စံၭဆ့ဘဲၫယီၩ, ယဟိဝၩ အံၫစရ့လၭအယွၩ လၧအအီၪက့ၪ ၦလဂၩ ဆၧၫ့နၩ့ လၧယလးဆီၩ့ဆီ လၧမုဆၫလနံၩယီၩ, ယမ့ၬၥၪဒၪဘၪ အဝ့ၫနီၪ, မွဲအဘၪ ဆၧစံၭထၪ့အၪ့အူၭဝ့ၫဆံၭ. 49 ၦလၧအဒိၭကိၭအၥၭ လၧအအီၪဝ့ၫ လၧစအၭဒနဲယၫအၥိၭထီးအလူၬနီၪ, ၥၭမဲၪဝ့ၫတၭ, ဂဲထုၪ့တၭ, စဲၪ့ထၪ့ခွံၬ လဂၩလၧအဖၧၩ့ၥၭဒၪဝ့ၫ, လဂၩလၧအဖၧၩ့ၥၭဒၪဝ့ၫလီၫ. 50 တၭ စအၭဒနဲယၫ ၥၭမဲၪဆၧ လၧစစီလမၧၫ့အကၠီၩ့နီၪ, ဂဲထုၪ့ လ့ၩဖီၪ့ထၬ ဆၧလုအလး အနိၩ့လဖၪလီၫ. 51 ၦဒုၭနဲၪ စစီလမၧၫ့တၭ, စံၭဝ့ၫဒၪ, ယိခွါ, စအၭဒနဲယၫ ၥၭမဲၪ စဎွၩစီလမၧၫ့နီၪ, အဂဲးဘဲၫယီၩ, ယိခွါ, ဖီၪ့ထၬ ဆၧလုလး အနိၩ့လဖၪတၭ, စံၭဝ့ၫဒၪ, မွဲစဎွၩစီလမၧၫ့ ဆိၪလၩ့အၥၭ လၧယၧၩ လၧမုဆၫလနံၩယီၩ လၧအလမၩၥံၫဘၪ အခ့ၫအၡၩ လၧနၭနီၪ ဆံၭ. 52 တၭ စစီလမၧၫ့ စံၭဝ့ၫဒၪ, အ့ၪကဲၪထၪ့ ၦအဂ့ၩအဘၪတၭ, န့ၫအခိၪၥူၫလဘီၩ့ လၩ့ထ့ၬဘၪ လၧဂၪ့ခိၪအ့ၬ. အ့ၪမွဲ ဆၧအၧၩ့ အ့ၪအီၪလၧအဖၧၩ့တၭ, မိဘၪၥံၫလီၫ. 53 စဎွၩစီလမၧၫ့ အၪ့မၧၫ့လၩ့ ဆၧတၭ, ၦဂဲၫထဲၩ့ဆိၬဝ့ၫ လၧဆၧလုအလးတၭ, အဝ့ၫဒၪ ဂဲၫဝ့ၫတၭ, ထွံၩလၩ့အၥၭ လၧစဎွၩစီလမၧၫ့ အမ့ၬယၫတၭ, စစီလမၧၫ့ စံၭအဝ့ၫ, လ့ၩလၧနဂံၪ့ဆံၭ. 

၁ စဎွၩ 1 Kings 2

1 စဒၫဝံၭ အမုနံၩ လၧအမိၥံၫနီၪ လၩ့ဘူၭဝ့ၫတၭ, အဝ့ၫ မၪလူၬ အဖိၪခွၫ စစီလမၧၫ့နီၪ စံၭဝ့ၫဒၪ, 2 ယမိဖိၬ ၦဂၪ့ခိၪဖိၪ ထီးအလူၬ အဖၧၩ့ၥၭတၭ, အီၪက့ၪဆီၪ့နၥၭတၭ အီၪက့ၪနၥၭ ဘဲၫၦခွၫအၥိၭဆံၭ. 3 တၭ ယိယဟိဝၩ နယွၩ အဆၧ, ဘဲၫၥိၭ နမိဖိၬအဖၧၩ့ၥၭလဖၪ, ဒဲထီးန့ အဆၧၥီၪ့ဆၧၥၫ့, ဒဲအဆၧမၪလူၬလဖၪ, ဒဲအဆၧစ့ၩရၫ့လဖၪ, ဒဲအဆၧထိးအၥၭလဖၪ, ဘဲၫဆၧကွ့ၭအၥၭ လၧအဆၧၥီၪ့ဆၧၥၫ့ အဖၧၩ့, ဘဲၫၥိၭ နမိဘီၪထၪ့ယီၫထၪ့ လၧကယဲ ဆၧလၧနမၩနဝ့ၫ, ဒဲထီးဒၪအလး လၧနကၠၪနၥၭ လၧအအီၪနီၪဆံၭ. 4 ဘဲၫၥိၭ ယဟိဝၩ မိဒုၭအီၪဂုးအီၪခၧၫ့ အဆၧချဲၩ့ လၧအချဲၩ့ဆၧ လၧယဂဲးယကၠီၪ့တၭ, စံၭဝ့ၫဒၪ, နဖိၪနလံၩ အ့ၪထီးလၩ့အၥၭ လၧအဝ့ၫၥံၪ အဖၧၩ့ၥၭ ဘဲၫၥိၭ အမိလ့ၩဆၧ လၧယမ့ၬယၫ လၧဆၧမွဲဆၧတီၩအဖၧၩ့ လၧအၥၭ ထၧၫ့ဖျိၪ့ယၫ, ဒဲလၧအၥၭၡီၩ့ ထီးအလူၬတၭ, (စံၭဝ့ၫဒၪ.) ၦဘၪဆဲၫ့ လၧနၧၩ လၧအံၫစရ့လၭ အလးဆီၩ့ဆီနီၪ မိလၩ့ထူၬဘၪအ့ၬ. 5 တၭ နးဇ့ၫရုၫအဲအၫ အဖိၪခွၫ စယိအၭ, မၩယၧၩ ဘဲၫအံၩဘဲၫအိၩနီၪ, နၥ့ၪယၫဆ့လီၫ. အဝ့ၫ မၩဘၪ အံၫစရ့လၭ အၥုၭမုခမျၧး အခိၪနံၫဂၩ, စနၧၫ အဖိၪခွၫ စအၭဘနၧၫ ဒဲစယ့ၥၧၫ့ အဖိၪခွၫ စအၫမစၫနီၪ, မၩၥံၫဝ့ၫတၭ, ဒုၭလၩ့ ဆၧဒုၭၥုၭ အဆၧၥွံၪ လၧဆၧဘၪလိၬအိၭလိၬ အဖၧၩ့, ဒဲအီၪက့ၪ ဆၧဒုၭၥုၭ အဆၧၥွံၪ လၧအခၧၩ့ယးအလီၩ့ လၧအအီၪဝ့ၫ လၧအယးဒံၩ့, ဒဲလၧအခၪ့ဖံၭဖၧၩ့ လၧအအီၪဝ့ၫ လၧအခၪ့လီၩ့နီၪလီၫ. 6 အခိးမွဲ မၩဆၧ ဘဲၫနဆၧကိၪ့ၥ့ၪအၥိၭနီၪတၭ, ဒုၭလ့ၩလၩ့ အခိၪဘွၩ လၧၥွၪခိၪဖၧၩ့, လၧဆၧမုၬဆၧလၩ အဖၧၩ့လဂ့ၩ, 7 အ့ၪမွဲ မၩခိးမၩတၩ ၦဂံလအၭဖိၪ စဘၫဇံလ့ၫ အဖိၪခွၫလဖၪတၭ, ဒုၭအီၪ အဝ့ၫၥံၪ လၧၦလၧအအၪ့ဆၧ လၧနစပွဲထံၭလဖၪ အကျၩဆံၭ. အဂဲးဘဲၫယီၩ လၧယစဲၪ့ဖျိၭ လၧနထၧၫ့ဖုဝဲ စအၭဘစလၧၫ့ အမ့ၬယၫနီၪ အဝ့ၫၥံၪ ဂဲၫဝ့ၫ လၧယအီၪ ဘဲၫနီၪလီၫ. 8 တၭယိခွါ, ၦဘံၪ့ယမံၫ့ဖိၪ စဂံရၫ အဖိၪခွၫ စၡံမအဲၫ ဘၪဆဲၫ့ လၧစဟုရံၫ့လဂၩ လၧအဆိၪအၧၩ့ယၧၩ လၧဆၧဆိၪအၧၩ့ လၧမုလနံၩ လၧယလ့ၩ လၧမၫဟနၫအံၫ့ အဖၧၩ့နီၪလီၫ. အ့ၪမွဲ ဂဲၫအၪ့ဂၬ ယၧၩ လၧယီၫဒၫ့တၭ, ယဆိၪလၩ့ယၥၭ လၧအဝ့ၫ လၧယဟိဝၩ အမ့ၬယၫစံၭ, ယမိမၩၥံၫနၧၩ လၧနၭအ့ၬ. 9 တၭ ဘိၩ့နဲၪ့ယီၩ အီၪက့ၪ အဝ့ၫ လၧဆၧဒဲၩဘၭ လအီၪဘၪ လဂ့ၩ. အဂဲးဘဲၫယီၩ နကိၪ့ဆၧ ၥ့ၪနဲၪ့တၭ, နမိမၩ နဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, နၥ့ၪယၫလီၫ. ဒုၭလ့ၩလၩ့ အခိၪဘွၩ လၧဖျုဖၧၩ့ လၧဆၧၥွံၪ အဖၧၩ့နီၪဆံၭ. 10 စဒၫဝံၭ မံၫဝ့ၫ လၧအဖါလဖၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧစဒၫဝံၭ အဒိၩ့ဖၧၩ့နီၪလီၫ. 11 တၭ မုနံၩလဖၪ လၧစဒၫဝံၭ ကဲၪစဎွၩ လၧအံၫစရ့လၭ အဖၫ့ခိၪနီၪ မွဲအနံၪ့လံဆံၫလီၫ. ကဲၪစဎွၩ နွ့ၫနံၪ့ လၧဟံဘြၧၫ့အဖၧၩ့, ဒဲကဲၪစဎွၩ ၥၧၫ့ဆံၫၥၧၫ့နံၪ့ လၧယရုစလံၫ့အဖၧၩ့ လီၫ. 12 စစီလမၧၫ့ ဆၧၫ့နၩ့ဝ့ၫ လၧအဖါစဒၫဝံၭ အလးဆီၩ့ဆီနီၪတၭ, အဘၩ့အမုး ဂုးထၪ့ခၧၫ့ထၪ့ဖၭဒိၪလီၫ. 13 နးဟၭဂံၭ အဖိၪခွၫ စအၭဒနဲယၫ ဂဲၫဝ့ၫ လၧစစီလမၧၫ့ အမိ နးဘၭ၁ၡံဘၫ အအီၪလီၫ. တၭ အဝ့ၫဒၪစံၭ, နဂဲၫမုၬမုၬဆ့ဧၪ. တၭ အဝ့ၫနီၪ စံၭဆၧၫ့ဝ့ၫဒၪ, မုၬမုၬလီၫ. 14 တၭ စံၭဒံၭဝ့ၫ, ယချဲၩ့ဆၧ လၧနၧၩ အလးအီၪလီၫ. အဝ့ၫဒၪ စံၭဝ့ၫ, ချဲၩ့ထၪ့ဘီၪ. 15 တၭ စံၭဝ့ၫဒၪ နၥ့ၪယၫ လၧဘၩ့မုး မွဲယဆၧလီၫ. တၭ အံၫစရ့လၭ ထီးအလူၬ အီၪက့ၪ အမ့ၬ လၧယလီၩ့ ဘဲၫၥိၭ ယမိကဲၪစဎွၩလီၫ. တၭဘၩ့မုး ကၠၪအၥၭတၭ, ကဲၪထၪ့ဝ့ၫ လၧယထၧၫ့ဖုဝဲ အဆၧလီၫ. အဂဲးဘဲၫယီၩ ကဲၪထၪ့ အဝ့ၫအဆၧ လၧယဟိဝၩ လီၫ. 16 တၭ ဘိၩ့နဲၪ့ယီၩ ယမိအၪ့ကံၩ့ ဆၧလမံၩ့ လၧနၧၩ, ကၠၪခွံၬ နမ့ၬလဂ့ၩ. တၭ အဝ့ၫဒၪ စံၭဝ့ၫ, ချဲၩ့ထၪ့ဘီၪ. 17 တၭ အဝ့ၫဒၪစံၭ, ချဲၩ့လါ လၧစဎွၩ စီလမၧၫ့, (အဂဲးဘဲၫယီၩ မိကၠၪကဒၩခွံၬ အမ့ၬ လၧနအီၪအ့ၬ.) ဘဲၫၥိၭ အမိဖ့ၪလၫ့ယၧၩ ၦရှုန့ၫဖိၪ နးအၭဘၡၭ လၧယမၫဆံၭ. 18 တၭ နးဘၭ၁ၡံဘၫ စံၭဝ့ၫဒၪ, ဘၪယူၭ, ယမိချဲၩ့ဆၧ လၧစဎွၩ လၧနဂးလီၫ. 19 အခိးမွဲ နးဘၭ၁ၡံဘၫ လ့ၩလၧစဎွၩ စီလမၧၫ့အအီၪ ဘဲၫၥိၭ အမိချဲၩ့ဆၧ လၧစအၭဒနဲယၫ အဂးတၭ, စဎွၩ ဂဲထုၪ့ထၪ့ အၪ့ဂၬဝ့ၫတၭ, ၡီၫ့လၩ့အခိၪတၭ, ဆၧၫ့နၩ့ လၧအလးဆီၩ့ဆီတၭ, အၪ့မၧၫ့ ၦအီၪက့ၪ အဆၧၫ့နၩ့အလး လၧစဎွၩအမိအဂးတၭ, အဝ့ၫဒၪ ဆၧၫ့နၩ့ လၧအစူၪထွ့ၪလခီၫလီၫ. 20 တၭ စံၭ, ယအၪ့ကံၩ့ ဆၧအၪ့ကံၩ့ အဆံၭလမံၩ့ လၧနၧၩတၭ, ထီးကၠၪခွံၬ နမ့ၬလဂ့ၩ; တၭ စဎွၩစံၭ, အၪ့ကံၩ့ကဒၪဘီၪ, ယမိဧ့, အဂဲးဘဲၫယီၩ ယကၠၪခွံၬယမ့ၬအ့ၬ. 21 အဝ့ၫဒၪ စံၭဝ့ၫ, ဖ့ၪလၫ့ ၦရှုန့ၫဖိၪ နးအၭဘၡၭ လၧနထၧၫ့ဖုဝဲ စအၭဒနဲယၫ လၧအမၫဆံၭ. 22 စဎွၩ စီလမၧၫ့ စံၭဆၧၫ့ဆၧတၭ စံၭအမိ, နအၪ့ကံၩ့ ၦရှုန့ၫဖိၪ နးအၭဘၡၭ လၧစအၭဒနဲယၫ အဂးနီၪ, မွဲဘၪလဲၪ. အၪ့ကံၩ့ဆ့ ဘၩ့မုး လၧအဂးဆံၭ. အဂဲးဘဲၫယီၩ အဝ့ၫဒၪနီၪ မွဲယဝဲလီၫ. တၭ အၪ့ကံၩ့လၧအဂး, ဒဲလၧၦလုဆၧ စအဘဲအၥၫအဂး, ဒဲလၧနးဇ့ၫရုၫအဲအၫ အဖိၪခွၫ စယိအၭ အဂးဘီၪ. 23 ထီးနီၪလဖၧၫ့ စဎွၩ စီလမၧၫ့ ဆိၪလၩ့အၥၭ လၧယဟိဝၩ အမ့ၬယၫတၭ, စံၭဝ့ၫဒၪ, ဆၧချဲၩ့လထံၪယီၩ, စအၭဒနဲယၫ အ့ၪလချဲၩ့ ထၫ့ဒုၪဒၩဘၪ အၥၭမၧၫ့ဒၪဝ့ၫတၭ, မွဲယွၩမၩယၧၩဘဲၫနီၪ, အၪနဲၪ့အနီၪဆံၭ. 24 တၭ ဘိၩ့နဲၪ့ယီၩ ယဟိဝၩ မၧၫ့ဝ့ၫ လၧအဒုၭအီၪဂုးအီၪခၧၫ့ယၧၩ, ဒဲအီၪက့ၪထၪ့ယၧၩ လၧယဖါစဒၫဝံၭ အလးဆီၩ့ဆီ အဖၫ့ခိၪတၭ, မၩယၧၩ လၧဂံၪ့လဖျိၪ့ ဘဲၫအစံၭဝဲၩဝ့ၫအၥိၭနီၪ, စအၭဒနဲယၫ မိဘၪ ဆၧမၩၥံၫဝ့ၫ လၧမုဆၫလနံၩယီၩလီၫ. 25 စဎွၩ စီလမၧၫ့ အၪ့မၧၫ့လၩ့ စယဟီအဒၫ အဖိၪခွၫ စဘံၫ့နအဲအၫနီၪ, အဝ့ၫ ဖ့ၬခွံၬဝ့ၫတၭ, ၥံၫဝ့ၫလီၫ. 26 တၭ စဎွၩ စံၭၦလုဆၧ စအဘဲအၥၫနီၪ, စဲၪ့ထၪ့ခွံၬ လ့ၩစိၩလၧအၫ့နၥီၭ, လၧနဂၪ့ခိၪအဝၩ့ဒၪ နဝ့ၫဆံၭ. အဂဲးဘဲၫယီၩ နကြၨၭၥံၫ လါနၫ့တၭ, ယမၩၥံၫနၧၩ လၧမုဆၫလနံၩယီၩအ့ၬ, အဂဲးဘဲၫယီၩ နဆိၬ ယဟိဝၩ ယွၩအတလၫ လၧယဖါစဒၫဝံၭ အမ့ၬယၫတၭ, ဒဲလၧနဘၪ ဆၧနၭဆၧၡၪ့ လၧကယဲ ဆၧနၭဆၧၡၪ့ လၧအဘၪ ယဖါအဖၧၩ့ အကၠီၩ့နီၪဆ့လီၫ. 27 အခိးမွဲ စစီလမၧၫ့ နၫ့ထၪ့ခွံၬ စအဘဲအၥၫ လၧၦလုဆၧအလး လၧယဟိဝၩ အမ့ၬယၫ, ဘဲၫၥိၭ အမိမၩလၧၫ့ထၪ့ဎွ့ၩထၪ့ ယဟိဝၩ အလူအထၫ လၧအချဲၩ့ဆၧ လၧစအံလဲၫ အၡၩဂံၪ့ဖိၪ အဂဲးအကၠီၪ့ လၧၡဲလိၫ အဖၧၩ့နီၪလီၫ. 28 တၭ ဆၧပရၧၫ့နီၪ ထီၩ့ဝ့ၫလၧစယိအၭ အအီၪလီၫ. အဂဲးဘဲၫယီၩ စယိအၭ လကၠၪထဲၩ့ဖိၬဘၪ စအၭဘစလၧၫ့ အခဲၫ့ လါနၫ့တၭ, ကၠၪအၥၭ ဖိၬစအၭဒနဲယၫအခဲၫ့ နီၪလီၫ. တၭ စယိအၭ စဲၪ့ဝ့ၫ လၧယဟိဝၩ အတဲၩဆံၫ့ဎံၪဖၧၩ့တၭ, ဖီၪ့ထၬ ဆၧလုလး အနိၩ့လဖၪလီၫ. 29 ၦလီၩဘၪ စစီလမၧၫ့ လၧစယိအၭ စဲၪ့ယူၭ လၧယဟိဝၩ အတဲၩဆံၫ့ဎံၪဖၧၩ့တၭ, ယိခွါ, အီၪဝ့ၫ လၧဆၧလုလးအနဲၩ့လီၫ. စစီလမၧၫ့ အၪ့မၧၫ့လၩ့ စယဟီအဒၫ အဖိၪခွၫ စဘံၫ့နအဲအၫတၭ, စံၭဝ့ၫဒၪ, လ့ၩဖ့ၬခွံၬ အဝ့ၫ ဆံၭ. 30 စဘံၫ့နအဲအၫ ဂဲၫဝ့ၫ လၧယဟိဝၩ အတဲၩဆံၫ့ဎံၪဖၧၩ့တၭ, စံၭအဝ့ၫ, စဎွၩ စံၭဆၧဘဲၫယီၩ, ဂဲၫထၪ့ လၧခီၫ့ယီၩဘီၪ, တၭ အဝ့ၫဒၪ စံၭဝ့ၫ, ယလ့ၩထၪ့အ့ၬ. ယမိၥံၫ ထီးယီၩလီၫ. တၭ စဘံၫ့နအဲအၫ ဆိၬ ဆၧချဲၩ့နီၪ လၧစဎွၩအအီၪတၭ, စံၭဝ့ၫဒၪ, စယိအၭ စံၭဝ့ၫ ဘဲၫယီၩ, တၭ စံၭဆၧၫ့ယၧၩ ဘဲၫယီၩလီၫ. 31 တၭ စဎွၩစံၭဝ့ၫ, မၩ အဝ့ၫ ဘဲၫအစံၭဝ့ၫအၥိၭနီၪ, ဖ့ၬခွံၬဝ့ၫတၭ, ခုၪ့လၩ့ဘၧၩ့ခွံၬ အဝ့ၫ; ဘဲၫၥိၭ နမိၥုၭခွံၬ ဆၧၥွံၪ လၧအဆၧဒဲၩဘၭ လအီၪဘၪ လၧစယိအၭ ဒုၭလၩ့ဝ့ၫနီၪ, လၧယၧၩ, ဒဲလၧယဖါ အၡၩဂံၪ့ဖိၪနီၪဆံၭ. 32 တၭ ယဟိဝၩ မိဒုၭဂဲၫထဲၩ့ အၥွံၪ လၧအခိၪဒၪဝ့ၫ, ၦလၧအဖ့ၬခွံၬ ၦနံၫဂၩ လၧအတီၩနဲၪ့ ဒဲဂ့ၩနဲၪ့ အနၫ့ဆါဒၪဝ့ၫတၭ, မၩၥံၫဝ့ၫ လၧနၭ (ယဖါစဒၫဝံၭ ၥ့ၪယၫအ့ၬ.) အံၫစရ့လၭအၡၩ ၥုၭမုအခိၪ စနၧၫ အဖိၪခွၫ စအၭဘနၧၫ, ဒဲယုဒၫအခ့ၫအၡၩ ၥုၭမုအခိၪ စယ့ၥၧၫ အဖိၪခွၫ စအၫမစၫလီၫ. 33 အခိးမွဲ အဝ့ၫၥံၪအၥွံၪ မိဂဲၫထဲၩ့ဘၪ စယိအၭအခိၪ, ဒဲမိဘၪ အချံၫအၥၪအခိၪ လၩ့ဆိၩလၩ့ကၠၪလီၫ. အ့ၪမွဲ လၧစဒၫဝံၭအဂး, ဒဲလၧအချံၫအၥၪအဂး, ဒဲလၧအၡၩဂံၪ့ဖိၪ အဂး, ဒဲလၧအလးဆီၩ့ဆီ အဖၫ့ခိၪနီၪ, ဆၧဘၪလိၬအိၭလိၬ မိအီၪ အဆိၩဆိၩအကၠၪကၠၪ လၧယဟိဝၩ လီၫ. 34 စယဟီအဒၫ အဖိၪခွၫ စဘံၫ့နအဲအၫ လ့ၩထၪ့ တၭ, ဖီၪ့ထၬ မၩၥံၫဝ့ၫတၭ, ၦခုၪ့လၩ့ဘၧၩ့ခွံၬဝ့ၫ လၧအဂံၪ့ဒၪဝ့ၫအဖၧၩ့ လၧမံၩ့လၬကျၩနီၪလီၫ. 35 စဎွၩ အီၪက့ၪလၩ့ စယဟီအဒၫ အဖိၪခွၫ စဘံၫ့နအဲအၫ လၧအလး လၧၦၥုၭမုခမျၧး အဖၫ့ခိၪတၭ, စဎွၩ အီၪက့ၪ ၦလုဆၧ စဇၫဒီၭ လၧစအဘဲအၥၫ အလးနီၪလီၫ. 36 စဎွၩ အၪ့မၧၫ့လၩ့ ဆၧ ကိၭန့ စၡံမအဲၫတၭ, စံၭအဝ့ၫ, ၥုၪ့နဂံၪ့ လၧယရုစလံၫ့ အဖၧၩ့တၭ, အီၪ ထီးနီၪဆံၭ. စဲၪ့ထၪ့ထီးနီၪ နးစီၪ့လဂ့ၩ, 37 တၭမုလနံၩ လၧနစဲၪ့ထၪ့, ဒဲခၫ့ဂၬ ထံၫချိၬ ကံဒြၧၫ့တၭ, ဆၧမိမၩအၥၭ လၧနမိၥ့ၪယၫ လၩ့ထံးလၩ့ဆ့ၭ လၧနမိဘၪၥံၫ တၡါလီၫ. နၥွံၪ မိအီၪလၧနခိၪဒၪနဝ့ၫ အလီၩ့လီၫ. 38 တၭ စၡံမအဲၫ စံၭစဎွၩ, ဆၧချဲၩ့နီၪ ဂ့ၩယူၭ, ဘဲၫယကဆါ စဎွၩ စံၭဝ့ၫအၥိၭနီၪ နခ့ၫနၡၩ မိမၩ ဘဲၫနီၪအၥိၭလီၫ. တၭ စၡံမအဲၫ အီၪလၧယရုစလံၫ့အဖၧၩ့ အၪနံၩအၪၥၫ့လီၫ. 39 တၭ လၧၥၧၫ့နံၪ့အထုၬနီၪ ဆၧမၩအၥၭ လၧစၡံမအဲၫ အဎီးအၡၩ နံၫဂၩ စဲၪ့ထၪ့ခွံၬ လ့ၩလၧဂၫၥၭ အစဎွၩ စမၫအခၫ အဖိၪခွၫ စအၫခံၭ အအီၪတၭ, ၦဒုၭနဲၪ စၡံမအဲၫ တၭ, စံၭဝ့ၫဒၪ, ယိခွါ, နဎီးနၡၩနီၪ အီၪဝ့ၫ လၧဂၫၥၭ အဖၧၩ့လီၫ. 40 စၡံမအဲၫ ဂဲထုၪ့တၭ, မၩထၪ့ ကၥ့ၪယီၩ့ ဒဲအပီၩ့တၭ, လ့ၩဝ့ၫ လၧဂၫၥၭ လၧစအၫခံၭ အအီၪ ဘဲၫၥိၭ အမိအၪ့ဎၬန့ထဲၩ့ အဎီးအၡၩလီၫ. တၭ စၡံမအဲၫ လ့ၩဆၧတၭ, ဂဲၫထဲၩ့ဆိၬခွံၬ အဎီးအၡၩ လၧဂၫၥၭအဖၧၩ့ လီၫ. 41 ၦလီၩဘၪ စစီလမၧၫ့ လၧစၡံမအဲၫ စဲၪ့ထၪ့ လၧယရုစလံၫ့ လ့ၩထီၩ့လၧဂၫၥၭတၭ, ဂဲၫထဲၩ့ထဲၩ့ယူၭလီၫ. 42 စဎွၩ အၪ့မၧၫ့လၩ့ ဆၧ ကိၭန့ စၡံမအဲၫတၭ, စံၭအဝ့ၫ, ယဒုၭဆိၪလၩ့နၥၭ လၧယဟိဝၩ အမ့ၬယၫ, ဒဲယထိးယၥၭလၧနၧၩတၭ, စံၭ, မုလနံၩ လၧနစဲၪ့ထၪ့ခွံၬတၭ, လ့ၩဆၧ ထီးအံၩထီးအိၩနီၪ, နမိၥ့ၪယၫ လၩ့ထံးလၩ့ဆ့ၭ လၧနမိဘၪၥံၫ တၡါနီၪ, မွဲအ့ၬဧၪ. တၭ နစံၭယၧၩ, ဆၧချဲၩ့ လၧယနါဂၧၫ့နီၪ ဂ့ၩယူၭ. 43 တၭ နလထီးန့ဘၪ ဆၧဆိၪလၩ့အၥၭ ဘၪဆဲၫ့ လၧယဟိဝၩနီၪ, ဒဲဆၧမၪလူၬ လၧယမၪလူၬနၧၩနီၪ မွဲဘၪလဲၪ. 44 တၭ စဎွၩစံၭ စၡံမအဲၫ နၥ့ၪယၫ လၧနၥၭခံဖၧၩ့ ကယဲ ဆၧအၧၩ့ လၧနမၩ ယဖါစဒၫဝံၭနီၪ, အခိးမွဲ ယဟိဝၩ မိ ဒုၭဂဲၫထဲၩ့ထဲၩ့ နဆၧအၧၩ့ လၧနခိၪဒၪနဝ့ၫ အဖၫ့ခိၪ လီၫ. 45 စဎွၩ စီလမၧၫ့ မိဘၪ ဆၧဆိၪဂ့ၩဝ့ၫတၭ, စဒၫဝံၭ အလးဆီၩ့ဆီ မိအီၪဂုးအီၪခၧၫ့ လၧယဟိဝၩ အမ့ၬယၫ လၩ့ဆိၩလၩ့ကၠၪလီၫ. 46 စဎွၩ မၪလူၬ စယဟီအဒၫ အဖိၪခွၫ စဘံၫ့နအဲအၫတၭ, အဝ့ၫဒၪ စဲၪ့ထၪ့တၭ, ဖ့ၬခွံၬ အဝ့ၫတၭ, ၥံၫဝ့ၫလီၫ. တၭ ဘၩ့မုးနီၪ ဂုးခၧၫ့ဝ့ၫ လၧစစီလမၧၫ့ အစူၪဖၧၩ့လီၫ. 

၁ စဎွၩ 1 Kings 3

1 စစီလမၧၫ့ ထၧၫ့ထံၩထၧၫ့ၥိၭ လၧအံဇံၭ အစဎွၩ ဖၫရိၫတၭ, မၩန့ ဖၫရိၫအဖိၪမုၪနီၪ, ဂဲၫဆိၬဝ့ၫ လၧစဒၫဝံၭ အဒိၩ့ဖၧၩ့ ထီးအမၩဂီၩ့ အဂံၪ့ဒၪဝ့ၫ, ဒဲယဟိဝၩအဂံၪ့ ဒဲဒိၩ့ခိၪဒၧၩ့ဝၬဖီၩ့ ယရုစလံၫ့လီၫ. 2 တၭ ၦခမျၧးလုထၪ့ဆၧ လၧအလးထၪ့ထီၫလဖၪ အဖၫ့ခိၪလီၫ. အဂဲးဘဲၫယီၩ ဆၧလမၩဒံၭဘၪ ဂံၪ့ လၧယဟိဝၩ အမံၩ့အဂး ထီးလၩ့လၧမုနံၩလဖၪနီၪလီၫ. 3 စစီလမၧၫ့ အဲၪ ယဟိဝၩ တၭ, လ့ၩဆၧ လၧအဖါစဒၫဝံၭ အဆၧမၪလူၬအဖၧၩ့, မွဲလါနၫ့ အဝ့ၫ လုထၪ့ဆၧ, ဒဲဆူၭခဲၩ ဆၧနၧၫ့မၧၫ့ လၧဆၧအလးထၪ့ထီၫလဖၪ အဖၫ့ခိၪလီၫ. 4 တၭ စဎွၩ လ့ၩလၧဂံဘအၧၫ့ အဖၧၩ့ ဘဲၫၥိၭ အမိလုထၪ့ဆၧ ထီးနီၪလီၫ. အဂဲးဘဲၫယီၩ ဆၧအလးထၪ့ထီၫဖၭဒိၪ အီၪဝ့ၫ ထီးနီၪ လစီၪ့လီၫ. စစီလမၧၫ့ လုထၪ့ ဆၧလုမ့ၪ လထီၫ့ လၧဆၧလုလး အဖၫ့ခိၪနီၪလီၫ. 5 ယဟိဝၩ နဲၪဖျီၪထၪ့အၥၭ လၧစစီလမၧၫ့ အမ့ၬယၫ လၧဆၧမံၫမး အဖၧၩ့ လၧမုနၩ လၧဂံဘအၧၫ့ အဖၧၩ့လီၫ. တၭယွၩ စံၭဝ့ၫဒၪ, ယမိဖ့ၪလၫ့နၧၩ နီၫလဲၪ, နီၫလဲၪနီၪ, အၪ့ကံၩ့ ဆံၭ. 6 တၭ စစီလမၧၫ့ စံၭဝ့ၫဒၪ, နမၩခိးမၩတၩ ယဖါ နခ့ၫနၡၩ စဒၫဝံၭ ဒိၪဒိၪလ့ၬ, ဘဲၫအလ့ၩဆၧ လၧနမ့ၬယၫ လၧဆၧမွဲဆၧတီၩအဖၧၩ့, ဒဲလၧဆၧတီၩဆၧလီၩ့အဖၧၩ့, ဒဲလၧအၥၭလီၩ့အဖၧၩ့ လၧနၧၩအၥိၭနီၪတၭ, န ထီးန့ ဆၧအခိးအတၩဖၭဒိၪယီၩ လၧအဂးတၭ, နဖ့ၪလၫ့ အဝ့ၫ လၧအဖိၪခွၫ လၧအဆၧၫ့နၩ့ လၧအလးဆီၩ့ဆီ အဖၫ့ခိၪ ဘဲၫလၧမုဆၫလနံၩယီၩ အၥိၭနီၪလီၫ. 7 ဘိၩ့နဲၪ့ယီၩ ယဟိဝၩယယွၩဧ့, နအီၪက့ၪလၩ့ နခ့ၫနၡၩ စဎွၩ လၧယဖါစဒၫဝံၭအလးတၭ, ယမွဲ ဖိၪၥၪအဆံၭတၭ, ယလ့ၩထၪ့ ဂဲၫနုၬနီၪ ယၥ့ၪယၫအ့ၬ. 8 တၭ နခ့ၫနၡၩ အီၪဝ့ၫ လၧနၡၩခမျၧး လၧနရွံန့ဝ့ၫအကျၩ, ၦခမျၧးဖၭဒိၪ လၧၦလဝံလနၬဘၪဝ့ၫ, ဒဲအီၪဎွ့ၩအံၩဎွ့ၩအိၩ ထီးဆၧဝံထၪ့နၬထၪ့ လၥ့ၪဘၪ လၧအအီၪအၪအကၠီၩ့နီၪလီၫ. 9 အခိးမွဲဘဲၫနီၪတၭ, ဖ့ၪလၫ့ နခ့ၫနၡၩ အၥုၪ့ဆၭအၥၭဆၭ ဘဲၫၥိၭ အမိစ့ၩရၫ့ နၡၩခမျၧး ဘဲၫၥိၭ ယမိအၪ့နၩ့ဖၭ ဆၧဂ့ၩ ဒဲဆၧအၧၩ့ အဆၧၫ့နီၪဆံၭ. အဂဲးဘဲၫယီၩ မွဲပလၫစ့ၩရၫ့ နၡၩခမျၧးဖၭဒိၪယီၩ မိၥ့ၪလဂၩလဲၪ. 10 တၭ အဆၧချဲၩ့ လၧစစီလမၧၫ့ အၪ့ကံၩ့ဆၧလမံၩ့ နီၪ ဂ့ၩဝ့ၫ လၧယဟိဝၩ အမ့ၬယၫလီၫ. 11 ယွၩစံၭအဝ့ၫ, မွဲနအၪ့ကံၩ့ ဆၧလမံၩ့ယီၩတၭ, လအၪ့ကံၩ့ဘၪ အၪနံၩအၪၥၫ့ လၧနဂး, ဒဲလအၪ့ကံၩ့ဘၪ ဆၧထူၭဆၧလၧၫ့ လၧနဂး, ဒဲလအၪ့ကံၩ့ဘၪ နဒုၪနဒၩလဖၪ အၥၭမၧၫ့တၭ, အ့ၪမွဲ နအၪ့ကံၩ့ နၥုၪ့ဆၭနၥၭဆၭ လၧနနၫ့ဆါအဂး, ဘဲၫၥိၭ နမိယိၥ့ၪယၫ ဆၧစ့ၩရၫ့ တၭ, 12 ယိခွါ, ယမၩယူၭ ဆၧ ဘဲၫနဆၧချဲၩ့အၥိၭနီၪ ကၭအ့ၬ; ယိခွါ, ယဖ့ၪလၫ့ယူၭနၧၩ လၧနၥၭ အကိၪ့ဆၧၥ့ၪ, ဒဲနၥုၪ့ဆၭနၥၭဆၭ; ထီးၦဘဲၫနၧၩအၥိၭ လအီၪဘၪ လၧနမ့ၬယၫ, ဒဲလၧနလးခဲၫ့နီၪ ၦမိအီၪထၪ့ ဘဲၫနၧၩအၥိၭ နးဂၩဆ့အ့ၬ. 13 တၭ ယဖ့ၪလၫ့နၧၩဆ့ လၧဆၧလၧန လအၪ့ကံၩ့ဘၪ, ဆၧထူၭဆၧလၧၫ့ ဒဲဆၧလၩဆၧဖၩ့, ဘဲၫၥိၭ ၦလၧစဎွၩလဖၪအကျၩနီၪ, မီၪ့ဎီၩ့လၧနၧၩ လဆိၩဒၪနဝ့ၫ မိအီၪနးဂၩအ့ၬ. 14 တၭ န အ့ၪဖိၬယဖၧၩ့ၥၭလဖၪ, ဒဲထီးန့ ယ၁နိၫလဖၪ, ဒဲယဆၧမၪလူၬ, ဘဲၫနဖါ စဒၫဝံၭ လ့ၩဆၧအၥိၭနီၪတၭ, ယမိဒုၭအီၪကိၩ့အီၪခိၭ နၧၩ အၪနံၩအၪၥၫ့လီၫ. 15 စစီလမၧၫ့ နၪ့ထၪ့တၭ, ယိခွါ, ဆၧမံၫမးလီၫ. မွဲအဂဲၫဝ့ၫ လၧယရုစလံၫ့တၭ, ဆၧၫ့ထုၪ့ လၧယဟိဝၩ အဆၧအုၩ့လၩ့ အတလၫအမ့ၬယၫ တၭ, လုထၪ့ ဆၧလုမ့ၪ, ဒဲဆၧလုမၩဘၪလိၬအိၭလိၬ ဒဲမၩဆၧအၪ့ဆၧအီၩ, လၧအခ့ၫအၡၩ ထီးအလူၬအဂးလီၫ. 16 တၭ ၦမဲၩဎွဲၩမုၪ နံၫဂၩ ဂဲၫဝ့ၫ လၧစဎွၩ အအီၪတၭ, ဆၧၫ့ထုၪ့ လၧအမ့ၬယၫလီၫ. 17 တၭ ၦမုၪလဂၩ စံၭဝ့ၫဒၪ, ယကဆါဧ့, ယဝ့ၫဒၪ ဒဲၦမုၪလဂၩယီၩ, ပအီၪလၧဂံၪ့လဖျိၪ့ဎး အဖၧၩ့တၭ, ယအီၪဖျဲၪန့ ယဖိၪခွၫလဂၩ အီၪလၧအဝ့ၫအၥိၭ လၧဂံၪ့ဖၧၩ့လီၫ. 18 တၭယအီၪဖျဲၪန့ ဆၧအလးခဲၫ့ ၥၧၫ့နံၩလနံၩနီၪ ဆၧမၩအၥၭ လၧၦမုၪလဂၩယီၩ အီၪဖျဲၪန့ဆၧဆ့တၭ, ပအီၪ လစီၪ့ဎးတၭ; ၦမွံၩ အီၪလၧပၥိၭ နးဂၩအ့ၬ. အီၪန့ၫပဝ့ၫဒၪနံၫဂၩ လၧဂံၪ့ဖၧၩ့ လီၫ. 19 တၭ ၦမုၪလဂၩယီၩ အဖိၪၥံၫဝ့ၫ လၧမုနၩလခီၫ လီၫ. အဂဲးဘဲၫယီၩ ဒိၭချံးၥံၫဘၪဝ့ၫလီၫ. 20 အဝ့ၫဒၪ ဂဲထုၪ့ထၪ့ လၧဖိၭဖၫ့မုတၭ, မၩန့ ယဖိၪခွၫ လၧယဖၩထံၭ လၧနးဎီးမုၪမံၫမၪဝ့ၫ အဘိၩ့ဘၭတၭ, အီၪက့ၪ အဖိၪၥံၫ လဂၩ လၧယၥၭနၫၡါ အဖၧၩ့လီၫ. 21 ဆၧဖၩ့ထၪ့နီၪ ယဂဲထုၪ့ ဘဲၫၥိၭ ယမိဒုၭအၪ့နူ ယဖိၪတၭ, ယိခွါ, ၥံၫယူၭဝ့ၫယူၭ. တၭ လၧဂီၩလခီၫနီၪ ယယိထံၫယိဆၭတၭ, ယိခွါ, မွဲယဖိၪခွၫ လၧယအီၪဖျဲၪန့ အဝ့ၫအ့ၬ. 22 ၦမုၪအဂူၫဂၩလဂၩ စံၭဝ့ၫဒၪ, မွဲအ့ၬ, အ့ၪမွဲ လၧအမၧၫ့ဝ့ၫလဂၩမွဲ ယဖိၪခွၫတၭ, ဆၧအၥံၫလဂၩနီၪ မွဲနဖိၪခွၫလီၫ. တၭ အဝ့ၫလဂၩနီၪ စံၭဝ့ၫ, မွဲအ့ၬ, ဆၧအၥံၫနီၪ မွဲနဖိၪခွၫ တၭ, လၧအမၧၫ့ဝ့ၫ လဂၩနီၪ မွဲယဖိၪခွၫလီၫ. တၭ အဝ့ၫၥံၪ ချဲၩ့ လၧစဎွၩ အမ့ၬယၫ ဘဲၫနီၪၥိၭလီၫ. 23 စဎွၩ စံၭအဝ့ၫဒၪ, အဝ့ၫလဂၩ စံၭဝ့ၫ, လၧအမၧၫ့ဝ့ၫနီၪ မွဲယဖိၪခွၫတၭ, နဝ့ၫ နဖိၪခွၫမွဲ အၥံၫလီၫ တၭ အဝ့ၫ လဂၩ စံၭဝ့ၫ, မွဲအ့ၬ. နဖိၪခွၫမွဲ အၥံၫတၭ, ယဖိၪခွၫမွဲ အမၧၫ့လဂၩနီၪလီၫ. 24 တၭ စဎွၩ စံၭဝ့ၫဒၪ, ဂဲၫဆိၬန့ယၧၩ လၧနၭနးဘံၪ့ဘီၪ. တၭ ၦဂဲၫဆိၬနၭလဘံၪ့ လၧစဎွၩ အမ့ၬယၫလီၫ. 25 စဎွၩ စံၭဝ့ၫဒၪ, ဖ့ၬဖၭ ဖိၪၥၪ လၧအမၧၫ့ဝ့ၫနီၪ နံၫခီၫတၭ, ဖ့ၪလၫ့ အဝ့ၫၥံၪ လဂၩလခီၫ လဂၩလခီၫဆံၭ. 26 ထီးနီၪလဖၧၫ့ ၦမုၪ လၧအဖိၪမၧၫ့ဝ့ၫလဂၩနီၪ ချဲၩ့ဆၧ လၧစဎွၩ, (အဂဲးဘဲၫယီၩ အၥၭအီၪအဖိၪခွၫ,) ယကဆါဧ့, ဖ့ၪလၫ့ အဝ့ၫ လၧဖိၪၥၪအမၧၫ့နီၪတၭ, ထီးမၩၥံၫအဝ့ၫ လၩလါလဂ့ၩ. အ့ၪမွဲ အဝ့ၫလဂၩနီၪ စံၭ အဝ့ၫဒၪ, ယဝ့ၫမွဲဂ့ၩ, နဝ့ၫမွဲဂ့ၩ မွဲအထီးအီၪလဂ့ၩ, ဖ့ၬဖၭ အဝ့ၫဆံၭ. 27 ထီးနီၪလဖၧၫ့ စဎွၩ စံၭဆၧၫ့ဆၧတၭ, စံၭဝ့ၫဒၪ, ဖ့ၪလၫ့ အဝ့ၫ လၧဖိၪၥၪ လၧအမၧၫ့ဝ့ၫဆံၭ. ထီးမၩၥံၫ အဝ့ၫ လၩလါလဂ့ၩ, အဝ့ၫဒၪနီၪ မွဲအမိလီၫ. 28 အံၫစရ့လၭ ထီးအလူၬ နါဂၧၫ့ ဆၧစ့ၩရၫ့ လၧစဎွၩ စ့ၩရၫ့ဝ့ၫတၭ, ၥၭမဲၪ စဎွၩလီၫ. အဂဲးဘဲၫယီၩ အဝ့ၫၥံၪ ဒၪဘၪဝ့ၫ လၧယွၩအဆၧကိၪ့ၥ့ၪ အီၪလၧအဝ့ၫ, ဘဲၫၥိၭ အမိစ့ၩရၫ့ဆၧလီၫ. 

1 တၭ စဎွၩစီလမၧၫ့ ကဲၪစဎွၩ လၧအံၫစရ့လၭ ထီးအလူၬ အဖၫ့ခိၪလီၫ. 2 ၦဒိၪဖၭဒိၪ လၧအအီၪလၧအၥိၭမွဲ အယီၩ; ၦလုဆၧ စဇၫဒီၭ, အဖိၪခွၫ စအၭဇရဲၫအၫ, 3 စၡဲၡၫ အဖိၪခွၫၥံၪ, စအံၫလဟိရ့ၭ, ဒဲစအဟဲအၫမွဲ ၦကွ့ၭလံၬလဖၪ; စအဟဲလၧၭ အဖိၪခွၫ စယဟီၡဖၭမွဲ ၦကွ့ၭနဲၪ့ဆၧ; 4 ဒဲစယဟီအဒၫ အဖိၪခွၫ စဘံၫ့နအဲအၫမွဲ ၦၥုၭမုခမျၧးအခိၪ; ဒဲၦလုဆၧနီၪ မွဲစဇၫဒီၭ ဒဲစအဘဲအၥၫၥံၪ, 5 ဒဲစနၫၥၫ့ အဖိၪခွၫ စအၭဇရဲအၫ မွဲၦဒိၪၥံၪအခိၪ; ဒဲစနၫၥၫ့ အဖိၪခွၫ စဇၫဘၧၭ, လၧၦဒိၪၥံၪအကျၩ အဒိၪထုၬ, ဒဲစဎွၩ အထံၩအၥိၭ, 6 ဒဲၦပၧၩ့ဂံၪ့နီၪ စအဟဲၡၧၫ; ဒဲၦပၧၩ့အခီၫ့နီၪ စအၭဘဒၫ အဖိၪခွၫ စအၭဒနဲရၫ့လီၫ. 7 တၭ ၦလၧအတဲၩ့ဝဲၩ ဆၧအၪ့ဆၧအီၩ လၧစဎွၩ ဒဲအဂံၪ့အဂးနီၪ, စစီလမၧၫ့ အီၪလၧၦဒိၪလဆံၫနံၫဂၩ လၧအံၫစရ့လၭ ထီးအလူၬ အဖၫ့ခိၪတၭ, အဝ့ၫၥံၪ တဲၩ့ဝဲၩ ဆၧအၪ့ဆၧအီၩ, လဂၩလၧအလၩ လဂၩလၧအလၩ ဆုၬဆုၬ လနံၪ့ အထးဖၧၩ့နီၪလီၫ. 8 အဝ့ၫၥံၪအမံၩ့မွဲ ဘဲၫယီၩ. စဟၧၫ အဖိၪခွၫ လၧခိၪလီၩ့ အံဖြံၫ့အဖၧၩ့ 9 စဒ့ကၫ အဖိၪခွၫ လၧမၫကၭအဖၧၩ့, ဒဲဘ့ၭ၁ၡံမ့ၭ, ဒဲအံၫလၧၫ့ဘ့ၭ၁ဟၫနၫ့; 10 စဟံစ့ၭ အဖိၪခွၫ လၧအၫရုၫဘိၭ အဖၧၩ့, စိကိၫ ဒဲခးဟ့ဖၧၫ ထီးအလူၬနီၪ ဘၪဆဲၫ့ လၧအဝ့ၫဒၪဆ့; 11 စအဘံၫ့နဒၭ အဖိၪခွၫ လၧခးဒီၫ ထီးအလူၬ အဖၧၩ့; (အဝ့ၫနီၪန့ အမၫ လၧစစီလမၧၫ့ အဖိၪမုၪ နးတၫဖၭ); 12 စအဟဲလၧၭ အဖိၪခွၫ စဘၫအနၫ, အဝ့ၫဒၪ န့ဘၪဝ့ၫ တၫအနၭ ဒဲမဂံၭဒိၫ, ဒဲဘ့ၭ၁ၡံအၫ့ ထီးအလူၬ, လၧအအီၪလၧဇၫတနၫအနဲၩ့ လၧယ့ၭစရ့လၭ အဖၫ့လၬ, လၧဘ့ၭ၁ၡံအၫ့ ဖိးလၧအၫဘလၭမဟိလၫ, ထီၩ့လၧယီၭနအၫ့ အမ့ၬယၫ 13 စဂံဘအၧၫ အဖိၪခွၫ လၧရၫမီၭဂံလအၭ အဖၧၩ့; အဝ့ၫဒၪ န့ဘၪ စမနၭစ့ၫ အဖိၪခွၫ စယၫအၫ အဝၩ့လဖၪ လၧဂံလအၭအဖၧၩ့, မွဲအန့ဘၪဆ့ ခးအၫဂီၭ လၧဘၫၡၫ့အဖၧၩ့ ဒိၩ့ဖၭဒိၪ ဎူၫဆံၫ အီၪလၧအခိၪဒၧၩ့ ဒဲနိၪဘီၩ့ထီးဘၩ့ၥံၪ, 14 စအံဒိၫ အဖိၪခွၫ စအဟံနဒၭ န့ဘၪ မၫဟနၫအံၫ့, 15 စအဟံမအၭ န့ဘၪ နၭ၁လဲၫ; (အဝ့ၫဒၪန့ မၫ လၧစစီလမၧၫ့ အဖိၪမုၪ နးဘၭစမၭ,) 16 စယုၡဲၫ အဖိၪခွၫ စဘၫအနၫ အီၪလၧအၭၡၧၫ ဒဲအၫလီၭအဖၧၩ့; 17 စပၫရုအၫ အဖိၪခွၫ စယဟီၡဖၭ လၧအံၭစခၫ အဖၧၩ့, 18 စအံလၫ အဖိၪခွၫ စၡံမအဲၫ လၧဘံၪ့ယမံၫ့အဖၧၩ့, 19 စယုရဲၫ အဖိၪခွၫ စဂံဘၧၫ လၧခးဂံလအၭ, ဘၪဆဲၫ့ လၧဇဲဟၫ့ ၦအၫမိၫဖိၪ အစဎွၩ, ဒဲဘၫၡၫ့ အစဎွၩ စအီၭတၭ, ၦဒိၪလၧခးဖၧၩ့နီၪ မွဲန့ၫ အဝ့ၫဒၪလဂၩလီၫ. 20 ယုဒၫ ဒဲအံၫစရ့လၭနီၪ အၪဝ့ၫ ဘဲၫမ့ၭၥံၪ လၧမၫဆမံၭနဲၩ့အၥိၭနီၪ အၪ့ဆၧ ဒဲအီၩဆၧတၭ, မၩမုၬမၩလၩအၥၭလီၫ. 21 တၭ စစီလမၧၫ့ ကဲၪစဎွၩ လၧဘၩ့မုး ထီးအလူၬ အဖၫ့ခိၪ လၧအအီၪဝ့ၫ လၧထံၫမိၡါ ဖိးလၧၦဖလံၡၫဖိၪအခး, ဒဲဖိးလၧအံဇံၭအခးနဲၩ့လီၫ. တၭ ၦလဖၪနီၪ ဂဲၫဆိၬ ဆၧဖ့ၪလၫ့လဖၪတၭ, မၩ စစီလမၧၫ့အဆၧ လဆိၩဒၪ အဝ့ၫဒၪအၥၭလီၫ. 22 တၭ စစီလမၧၫ့ အဆၧအၪ့ လၧမုလနံၩအဂးနီၪ, မွဲ ကိၪမုၬလွံပွံၪ အကီၫၥၧၫ့ဆံၫ, [နၬနံၫယၩလံဆံၫ], ဒဲကိၪအမုၬအကီၫဎူၫဆံၫ, [နၬလံယၩဎိၭဆံၫ], 23 ချီဖၫ အဘီၪ့ဆံၫဒုၩ ဒဲချီဖၫ လၧအဒီၪ့အကျၩ နံၫဆံၫ, ဒဲၥိၪလယၩ, ဒဲစဎဲၩ, ဒဲခံၫဘၩ့, ဒဲဆၧဎီၩ, ဒဲထိၪဖိၪလံၪဖိၪ အဘီၪ့လီၫ. 24 အဂဲးဘဲၫယီၩ မွဲအပၧၩ့ဆၧ လၧခးလၧအအီၪဝ့ၫ လၧထံၫမိၡါအယီၩလခီၫ ထၧၫ့ဘံၪ့ယၫ လၧတံပစၫ ဖိးလၧအၭဇၫ လၧကယဲ စဎွၩ အီၪလၧထံၫမိၡါအယီၩလခီၫ အဖၫ့ခိၪလီၫ. တၭ ဆၧဘၪလိၬအိၭလိၬ အီၪဝ့ၫ လၧအခးနဲၩ့ထံၭ လစီၪ့လါလါ ဝၬဖီၩ့ အဝ့ၫလီၫ. 25 တၭ လၧစစီလမၧၫ့အမုနံၩ ထီးအလူၬနီၪ ယုဒၫ ဒဲအံၫစရ့လၭ အီၪဂုးခၧၫ့နီၪ, ၦအီၪဝ့ၫ လၧအစဘံၭမု, ဒဲၦအီၪဝ့ၫ လၧအချိၪ့ဒိၩ့ အဖၫ့လၬ ဆုၬဆုၬ လၧဒၫ့ ဖိးလၧဘံအၧၫၡံဘၫလီၫ. 26 တၭ စစီလမၧၫ့ အီၪဝ့ၫ လၧတၩ့ခူၬ အဒူၭၥံၪ လံလၬ လၧအလဲၪ့ၥုၭကၥ့ၪအဂး; ဒဲၦနၫ့ကၥ့ၪ နံၫလၬလထီၫ့ လီၫ. 27 တၭ ၦဒိၪဖၭဒိၪလဖၪနီၪ တဲၩ့ဝဲၩ ဆၧအၪ့ဆၧအီၩ လၧစဎွၩ စီလမၧၫ့အဂး, ဒဲလၧကယဲ ၦလၧအဂဲၫဝ့ၫ လၧစစီလမၧၫ့ အစပွဲထံၭအဂးလီၫ. လဂၩလၧအလၩဒၪဝ့ၫ အဖၧၩ့နီၪတၭ, ဆၧလၧအလလၧၫ့ဘၪနီၪ အီၪနးမံၩ့အ့ၬ. 28 တၭ ၦဂဲၫဆိၬဘုၪမုယီၩ, ဒဲလီခၫ့ၥံၪ လၧကၥ့ၪ, ဒဲဆၧအခၪ့ဖျဲၪလဖၪအဂး လၧအလးထီးနီၪ, လဂၩ ဘဲၫအဆၧစ့ၩရၫ့ အီၪဝ့ၫအၥိၭနီၪ ဆုၬဆုၬလီၫ. 29 ယွၩ ဖ့ၪလၫ့ စစီလမၧၫ့ လၧအဆၧကိၪ့ၥ့ၪ, ဒဲအၥုၪ့ဆၭအၥၭဆၭ ဒိၪလ့ၬတၭ, အၥၭဖၭလဲ ဘဲၫမ့ၭၥံၪဂၫ့ၥံၪ လၧမၫဆမံၭနဲၩ့အၥိၭ နီၪလီၫ. 30 တၭ စစီလမၧၫ့ အဆၧကိၪ့ၥ့ၪ ဒိၪနဲၪ့ ၦမုထၪ့ဖိၪ အဆၧကိၪ့ၥ့ၪ, ဒဲအံဇံၭ အဆၧကိၪ့ၥ့ၪ ထီးအလူၬနီၪလီၫ. 31 တၭအကိၪ့ဆၧၥ့ၪ ဂ့ၩနဲၪ့ ၦထီးအလူၬ, ဂ့ၩနဲၪ့ ၦအ့စရၫဖိၪ စအ့ၥၫ့, ဒဲစဟ့မၫ, ဒဲစခၫလကီလၭ, ဒဲစဒၫဒၫ, စမၫဟီလၭ အဖိၪခွၫလဖၪနီၪ ဒံၭလီၫ. တၭ အမံၩ့ ဂၧၫ့ထၪ့ၥၩလၩ့ လၧကယဲ ၦဆၨၩ ဝၬဖီၩ့ဝ့ၫ ထီးအလူၬအကျၩလီၫ. 32 တၭ အဝ့ၫဒၪ ချဲၩ့ဒီၩ့လၩ့ ဆၧအထံၪၥၧၫ့ထီၫ့, ဒဲအဆၧၥံၫကျံၩနီၪ အီၪဝ့ၫ လထီၫ့ယဲဆၫ့လီၫ. 33 ချဲၩ့ဝ့ၫ လၧၥံၪ့ အဂဲးအကၠီၪ့ လၧၥံၫ့ၡိၫအ့ရ့ၭ အီၪဝ့ၫ လၧလ့ၭဘနၧၫ့ ဖိးလၧၥံၪ့ကဖျၫ့အ့စိၭ လၧအမဲၪထၪ့ လၧဆၧခိၪဒၧၩ့ အလီၩ့လီၫ. ချဲၩ့ဝ့ၫ လၧဆၧဖိၪဆၧဎါ အဂဲးအကၠီၪ့, ဒဲလၧထိၪၥံၪလံၪၥံၪ အဂဲးအကၠီၪ့, ဒဲလၧဆၧစွၩၥံၪ အဂဲးအကၠီၪ့, ဒဲလၧဒ့ၪၥံၪယၪၥံၪ အဂဲးအကၠီၪ့လီၫ. 34 လၧကယဲ ဂၪ့ခိၪအစဎွၩ အအီၪလၧအနါဂၧၫ့ယူၭ အဆၧကိၪ့ၥ့ၪ အဂဲးအကၠီၪ့နီၪ, ၦၡၩ လၧၦဆၨၩ ထီးအလူၬ အကျၩ ဂဲၫ ဘဲၫအမိနါဂၧၫ့ စစီလမၧၫ့ အဆၧကိၪ့ၥ့ၪကိၪ့ဘၪအၥိၭ နီၪလီၫ. 

၁ စဎွၩ 1 Kings 5

1 တၭ တဲအၫ အစဎွၩ ဟဲရၫ့ အၪ့မၧၫ့လၩ့ အခ့ၫအၡၩ လၧစစီလမၧၫ့ အအီၪလီၫ. အဂဲးဘဲၫယီၩ မွဲအနါဂၧၫ့ လၧၦဂုၪယူၭဝ့ၫ လၧစဎွၩ လၧအဖါအလးနီၪလီၫ. အဂဲးဘဲၫယီၩ စဟဲရၫ့မွဲ ၦလၧအအဲၪ စဒၫဝံၭနီၪ ကိၭမုနံၩ ကိၭမုနၩဒ့ၭလီၫ. 2 စစီလမၧၫ့ အၪ့မၧၫ့လၩ့ ဆၧ လၧစဟဲရၫ့တၭ စံၭဝ့ၫဒၪ, 3 နၥ့ၪယၫ လၧယဖါ စဒၫဝံၭ မၩဂံၪ့ လၧယဟိဝၩ အဝ့ၫဒၪအယွၩ အမံၩ့အဂး လၥ့ၪဘၪ လၧဆၧဒုၭၥုၭ အီၪဝၬဖီၩ့ဝ့ၫ အကၠီၩ့, ထီးလၧယဟိဝၩ အီၪက့ၪလၩ့ အဝ့ၫၥံၪ လၧအခၪ့ယၫၥၭ အဖၫ့လၬလီၫ. 4 ဘိၩ့နဲၪ့ယီၩ ယဟိဝၩ ဒုၭအီၪပွံၭ ဆၧဝၬဖီၩ့ယၧၩတၭ, ဆၧအဒုၪဒၩအီၪအ့ၬ, တၭ ဆၧအၧၩ့, လမံၩ့မံၩ့နီၪ အီၪထၪ့ အ့ၬ. 5 တၭ ယိခွါ, ယစံၭ လၧယမိမၩဂံၪ့ လၧယဟိဝၩ ယယွၩအမံၩ့အဂး, ဘဲၫ ယဟိဝၩ ချဲၩ့ဆၧ လၧယဖါစဒၫဝံၭအၥိၭတၭ, စံၭဝ့ၫဒၪ, နဖိၪခွၫ လၧယမိအီၪက့ၪ လၧနလးဆီၩ့ဆီ လၧနလးလဂၩနီၪ, အဝ့ၫဒၪ မိဘၪမၩဂံၪ့ လၧယမံၩ့အဂးလီၫ. 6 တၭ ဘိၩ့နဲၪ့ယီၩ မၪလူၬဆၧ လၧၦမိခူၬ ၥံၪ့ၡိၫအ့ရ့ၭ လၧလ့ၭဘနၧၫ့အလီၩ့ လၧယဂးဆံၭ. တၭ ယခ့ၫယၡၩ မိအီၪလၧနခ့ၫနၡၩအၥိၭတၭ, ယမိဖ့ၪလၫ့နၧၩ လၧနခ့ၫနၡၩ အလံၩ့အလဲၫ, ဘဲၫကယဲ ဆၧလၧနမိစံၭဆၧအၥိၭ နီၪလီၫ. အဂဲးဘဲၫယီၩ နၥ့ၪယၫ လၧၦတဲၩၥံၪ့ၥ့ၪ ဘဲၫ ၦစဲဒၧၫ့ဖိၪအၥိၭ အီၪလၧပကျၩ အ့ၬ. 7 ထီးစဟဲရၫ့ နါဂၧၫ့ စစီလမၧၫ့ အဆၧချဲၩ့တၭ, ဆၧမၩအၥၭ လၧအၥၭထိၬ ဒိၪဒိၪလ့ၬတၭ, စံၭဝ့ၫဒၪ, ယဟိဝၩ လၧအဖ့ၪလၫ့ စဒၫဝံၭ လၧအဖိၪခွၫ လၧအကိၪ့ဆၧၥ့ၪ လၧၦခမျၧးဖၭဒိၪယီၩ အဖၫ့ခိၪနီၪ, မွဲအဘၪ ဆၧစံၭထၪ့အၪ့အူၭ လၧမုဆၫလနံၩယီၩဆံၭ. 8 စဟဲရၫ့ အၪ့မၧၫ့လၩ့ ဆၧ လၧစစီလမၧၫ့ အအီၪတၭ, စံၭဝ့ၫဒၪ, ယနါဂၧၫ့ ဆၧလဖၪ အဂဲးအကၠီၪ့တၭ, ဆၧမိမၩဘၪအၥၭ ကယဲ ဆၧလၧအဘၪနၥၭ လၧၥံၪ့ၡိၫအ့ရ့ၭ, ဒဲၥံၪ့ၡိၫနီၪ ထီးအလူၬလီၫ. 9 ယခ့ၫယၡၩ မိဘၪဂဲၫဆိၬဝ့ၫ လၧလ့ၭဘနၧၫ့ ထီၩ့လၧမၫဆမံၭတၭ, ယမိၥိၫ့အဝ့ၫၥံၪ လၧမၫဆမံၭဖၧၩ့ လၧဖီၩ့ဖၧၩ့ ဖိးလၧအလး လၧနမိအၪ့မၧၫ့လၩ့ ဆၧ လၧအအီၪတၭ, ယမိအၪ့မၧၫ့ အစိၭထၪ့ ထီးနီၪတၭ, နမိမၩန့ဝ့ၫတၭ, နမိဖ့ၪလၫ့ ဆၧအၪ့ လၧယၡၩဂံၪ့ဖိၪ တၭ, နမိမၩဆၧလၧအဘၪယၥၭလီၫ. 10 တၭ စဟဲရၫ့ ဖ့ၪလၫ့ စစီလမၧၫ့ လၧၥံၫ့ၡိၫအ့ရ့ၭၥံၪ, ဒဲၥံၪ့ၡိၫၥံၪ, ကယဲ ဆၧလၧအဘၪအၥၭလီၫ. 11 တၭ စစီလမၧၫ့ ဖ့ၪလၫ့ စဟဲရၫ့ လၧဘုၪကၠိၩ့အကီၫ နံၫလၬ လၧအၡၩဂံၪ့ဖိၪအဂး, ဒဲၥိၪဎံၪအကီၫ နံၫဆံၫလီၫ. တၭ စစီလမၧၫ့ ဖ့ၪလၫ့ဝ့ၫ လၧစဟဲရၫ့ လနံၪ့ဘၪလနံၪ့ ဘဲၫနီၪၥိၭ လီၫ. 12 ယဟိဝၩ ဖ့ၪလၫ့ စစီလမၧၫ့ လၧဆၧကိၪ့ၥ့ၪ ဘဲၫ အစံၭဝဲၩဝ့ၫအၥိၭနီၪတၭ, စဟဲရၫ့ ဒဲစစီလမၧၫ့ အီၪဘၪလိၬအိၭလိၬအၥၭတၭ, အုၩ့လၩ့လိၬအၥၭ နံၫဂၩလူၬ လီၫ. 13 စစီလမၧၫ့ အၪ့မၧၫ့ ၦမၩဆၧ လၧအဖ့ၪလၫ့အခီၫ့ အလးတၭ, ဆၧလၧအမၩဝ့ၫနီၪ မွဲၦၡၩ ၥၧၫ့လၬလီၫ. 14 တၭ အၪ့မၧၫ့လၩ့ဝ့ၫ လၧလ့ၭဘနၧၫ့, လၩလဘံၪ့ ၦၡၩလလၬ, ဘဲၫအဆၧၫ့အီၪဝ့ၫ လဆၫ့ လဆၫ့အၥိၭနီၪလီၫ. အီၪဝ့ၫ လၧလ့ၭဘနၧၫ့အလီၩ့ လၩလဘံၪ့တၭ, အီၪဝ့ၫ လၧဂံၪ့ လၩနံၫဘံၪ့လီၫ. စအၭဒနဲရၫ့ အီၪဝ့ၫ လၧၦမၩဆၧ လၧအဖ့ၪလၫ့အခီၫ့ အဖၫ့ခိၪလီၫ. 15 စစီလမၧၫ့ အီၪလၧၦၡၩအွံၪဆၧယိၭဆၧ နွ့ၫလၬ, ဒဲၦလၧအတဲၩၥံၪ့ လၧခိၪလီၩ့ခိၪ အီၪဝ့ၫ ဎိၭလၬလီၫ. 16 တၭ လၧစစီလမၧၫ့ အီၪလၧၦဒိၪဖၭဒိၪ လၧအအီၪဝ့ၫ လၧဆၧမၩအဖၫ့ခိၪ အမ့ၬယၫနီၪ, ၦအီၪၥၧၫ့ထီၫ့ၥၧၫ့ယၩ လၧအပၧၩ့ ၦခမျၧး လၧအမၩဆၧလီၫ. 17 စဎွၩ မၪလူၬဆၧတၭ, ၦဂဲၫဆိၬ လိးဖၭဒိၪ, ဒဲလိး လၧအလူဒိၪဎွ့ၩဒိၪ, လိးစိၭဖျၩအၥၭလဖၪနီၪ ဘဲၫၥိၭ အမိအီၪက့ၪလၩ့ ဂံၪ့အခၪ့ထံၭနီၪလီၫ. 18 စစီလမၧၫ့ အၡၩမၩဆၧၥ့ၪ, ဒဲစဟဲရၫ့ အၡၩမၩဆၧၥ့ၪလဖၪနီၪ, ဒဲမၩဎၩ့ လိးၥံၪ စိၭဖျၩဝ့ၫလီၫ. အဝ့ၫၥံၪ တဲၩ့ဝဲၩ ၥံၪ့ၥံၪ ဒဲလိးၥံၪ ဘဲၫၥိၭ အမိမၩဂံၪ့ ဘဲၫနီၪလီၫ. 

1 တၭ လၧၦအံၫစရ့လၭဖိၪ စဲၪ့ထၪ့ခွံၬ လၧခးအံဇံၭအလးခဲၫ့ အနံၪ့ လံယၩဎိၭဆံၫလနံၪ့နီၪ, လၧစစီလမၧၫ့ ကဲၪစဎွၩ လၧအံၫစရ့လၭ အဖၫ့ခိၪ လံနံၪ့လနံၪ့ လၧလၩဇံဖၭ အဖၧၩ့ လၧအမွဲ လၩနံၫဘံၪ့လဘံၪ့နီၪ ဆၧမၩအၥၭ လၧစစီလမၧၫ့ မၩထၪ့ၥၫ့ ယဟိဝၩ အဂံၪ့ လီၫ. 2 တၭ ဂံၪ့ လၧစစီလမၧၫ့ မၩဝ့ၫ လၧယဟိဝၩ အဂးနီၪ အဖၭထီၫမွဲ အဖျါဎူၫဆံၫ, ဒဲအဒၪ့ဎၩ့ အဖျါ နံၫဆံၫ, ဒဲအဆီၩ့ဆီထၪ့ အဖျါၥၧၫ့ဆံၫလီၫ. 3 တၭအလး လၧနီး အမ့ၬယၫ, ထိၬချိၫ့နီၪ အဖၭထီၫ အဖျါ နံၫဆံၫ ဘဲၫ ဂံၪ့အဒၪ့ဎၩ့အၥိၭ; လၧဂံၪ့အမ့ၬယၫနီၪ အဒၪ့ဎၩ့ ဆံၫဖျါ လီၫ. 4 တၭ မၩ တရၫ့လံၩလဖၪ အဲၪ့လၧအချိၫ့လခီၫ တၭ, လဲလၧအဖၧၩ့လခီၫ လၧဂံၪ့အဂးလီၫ. 5 တၭမၩ ဒူၭဖၧၩ့ဘုၭထၬ လၧဂံၪ့အဒီၪ့ ဝၬဖီၩ့ဝ့ၫ, ဝၬဖီၩ့နီးနီၪ, ဒဲလၧချဲၩ့ဆၧအလးနီၪလီၫ. တၭ မၩဒူၭဖၧၩ့ ဝၬဖီၩ့ဝ့ၫ လီၫ. 6 ဒူၭအဖၫ့လၬထုၬ လစီၪ့နီၪ အဒၪ့ဎၩ့မွဲ ယဲဖျါတၭ, ဒူၭအကျၩလစီၪ့နီၪ အဒၪ့ဎၩ့ ဎူၫဖျါတၭ, ဒူၭၥၧၫ့ဆၫ့လဆၫ့နီၪ အဒၪ့ဎၩ့မွဲ နွ့ၫဖျါလီၫ. အဂဲးဘဲၫယီၩ လၧဂံၪ့အချိၫ့နီၪ မၩဝ့ၫ အခၪ့အအဲၪ့လဖၪ ဝၬဖီၩ့ဝ့ၫ, ဘဲၫၥိၭ ဎွံၩ့လဖၪ အထီးဘၪ ဆၧမၩထၬဝ့ၫ လၧဂံၪ့ဒီၪ့ဖၧၩ့ လဂ့ၩလီၫ. 7 တၭ ထီးအမၩဂံၪ့နီၪ, ၦမၩဝ့ၫ လၧလိးတဲၩ့ဝဲၩအၥၭ, လၧၦလချုၭ ဂဲၫဆိၬဒံၭဘၪ ထီးနီၪတၭ; ထီးအမၩဂံၪ့နီၪ, စၭခုၫမွဲဂ့ၩ, ကွၩမွဲဂ့ၩ, ထီးဒၪ အဎၧၩ့အဎီထၭမွဲဂ့ၩ, မွဲအထီးဂၧၫ့ထၪ့ဘၪ လၧဂံၪ့ဖၧၩ့ လဂ့ၩ. 8 ဒူၭအၥၭကျၩ အတရၫ့နီၪ အီၪဝ့ၫ လၧအဂံၪ့အပၪ လၧစူၪထွ့ၪလခီၫတၭ; ၦလ့ၩထၪ့ လၧအၥၭကျၩနီၪ လၧဎၫ့ဝံၬအၥၭ, ဒဲစဲၪ့ထၪ့ လၧအၥၭကျၩနီၪ နုၬ လၧၥၧၫ့ဆၫ့လဆၫ့နီၪလီၫ. 9 မၩဂံၪ့နီၪ, မၩဂီၩ့ဝ့ၫတၭ; မၩဂံၪ့ခိၪ အဂၩ့ဖၩၥံၪ ဒဲၥံၪ့ပၪၥံၪ မွဲ ၥံၪ့ၡိၫအ့ရ့ၭလီၫ. 10 မၩဒူၭဖၧၩ့ လၧဂံၪ့ ထၧၫ့ဖျိၪ့ယၫ အနဲၩ့ထံၭ, အဆီၩ့ဆီထၪ့ ယဲဖျါ တၭ, ဒိၭနဲၩ့အၥၭ လၧဂံၪ့နီၪ အီၪလၧၥံၪ့ၡိၫအ့ရ့ၭလီၫ. 11 ယဟိဝၩအလူ လၩ့ဘၪ စစီလမၧၫ့တၭ, စံၭဝ့ၫဒၪ; 12 ဆၧလၧဂံၪ့ လၧနမၩယီၩ န အ့ၪလ့ၩ လၧယဆၧၥီၪ့ဆၧၥၫ့ အဖၧၩ့, ဒဲမၩ ယဆၧစ့ၩရၫ့, ဒဲထီးန့ ယဆၧမၪလူၬ ထီးအလူၬ ဘဲၫၥိၭ နမိလ့ၩဆၧ လၧအဖၧၩ့တၭ, ယမိဒုၭကဲၪထၪ့ ယဆၧချဲၩ့ လၧနဂး လၧယချဲၩ့ဆၧ လၧနဖါစဒၫဝံၭနီၪလီၫ. 13 ယမိအီၪလၧအံၫစရ့လၭဖိၪ အကျၩတၭ, ယစဲၪ့ဒၪ ယၡၩခမျၧး အံၫစရ့လၭအ့ၬ. 14 စစီလမၧၫ့ မၩဂံၪ့တၭ မၩဂီၩ့ဝ့ၫလီၫ. 15 တၭ အဝ့ၫမၩဂံၪ့အဒီၪ့ လၧအဖၧၩ့လခီၫ ၥံၪ့ပၪ လၧၥံၪ့ၡိၫအ့ရ့ၭ လၧဂံၪ့အဒၩလၩ့ ဖိးလၧဂံၪ့ခိၪအဒၩနီၪ, မၩဘံၭဝ့ၫ အဖၧၩ့လခီၫ လၧၥံၪ့တၭ, ဒၩလၩ့ဂံၪ့အဒၩ လၧၥံၪ့ပၪၡိၫ အတၪ့လီၫ. 16 တၭ လၧဂံၪ့အဒီၪ့ၥံၪ မၩထၪ့ဝ့ၫ အဖျါ နံၫဆံၫ, အဒၩမွဲဂ့ၩ, အဒီၪ့ၥံၪမွဲဂ့ၩ လၧၥံၪ့ပၪၡိၫအ့ရ့ၭလီၫ. မၩထၪ့ဝ့ၫ လၧအဖၧၩ့လခီၫ အဂးဒၪလ့ၬ, လၧချဲၩ့ဆၧအလးအဂး, လၧလးဆံၫ့ဎံၪထုၬ အဂးဆ့လီၫ. 17 တၭ လၧဂံၪ့အမ့ၬယၫ, နီးနီၪ အီၪဝ့ၫ အဖျါ လံဆံၫလီၫ. 18 တၭ ဂံၪ့အၥံၪ့ၡိၫအ့ရ့ၭ လၧအဖၧၩ့လခီၫနီၪ, ဒ့ၭကံၪအၥၭ လၧထံၫလုၩၥၪ, ဒဲဖီၫလီၫ. မွဲၥံၪ့ၡိၫအ့ရ့ၭ ထီးအလူၬ လိး အီၪဖျီၪ နးစီၪ့အ့ၬ. 19 တၭ ချဲၩ့ဆၧအလးနီၪ မၩဝ့ၫ လၧဂံၪ့အဖၧၩ့, ဘဲၫၥိၭ အမိအီၪက့ၪ ယဟိဝၩ အဆၧအုၩ့လၩ့ အတလၫ ထီးနီၪလီၫ. 20 တၭ ချဲၩ့ဆၧအလး လၧအမ့ၬယၫနီၪ အဖၭထီၫမွဲ အဖျါ နံၫဆံၫ, ဒဲအဒၪ့ဎၩ့ အဖျါ နံၫဆံၫ, ဒဲအဆီၩ့ဆီထၪ့ အဖျါ နံၫဆံၫလီၫ. ဖၩ့ဝ့ၫ လၧထီၫ့ဆံၫ့တၭ, ကျၭထၬ ဆၧလုအလး လၧၥံၪ့ၡိၫအ့ရ့ၭ လီၫ. 21 တၭ စစီလမၧၫ့ ဖၩ့ ဂံၪ့အဖၧၩ့လခီၫ လၧထီၫ့ဆံၫ့ တၭ, မၩဆၧအဒီၪ့ လၧၥွ့ၫထီၫ့ လၧချဲၩ့ဆၧအလး အမ့ၬယၫလီၫ. တၭ ဖၩ့ဝ့ၫလၧထီၫ့လီၫ. 22 အဝ့ၫဒၪ ဖၩ့ ဂံၪ့ထၧၫ့ဖျိၪ့ယၫ လၧထီၫ့ ထီးအမၩဂီၩ့ ဂံၪ့ထၧၫ့ဖျိၪ့ယၫ လီၫ. တၭ ဖၩ့ ဆၧလုအလး လၧအအီၪဝ့ၫ လၧချဲၩ့ဆၧအလး အနဲၩ့ထံၭ လၧထီၫ့ထၧၫ့ဖျိၪ့ယၫဆ့လီၫ. 23 တၭ လၧချဲၩ့ဆၧအလးဖၧၩ့ တဲၩ့ခ့ၫရူၬလဖၪ လၧၥံၪ့အလဲအိၫ့ နံၫဒုၩ, အထၪ့ထီၫမွဲ ဆံၫဖျါလီၫ. 24 တၭခ့ၫရူၬအဒံၭလခီၫ ယဲဖျါ, ဒဲခ့ၫရူၬအဒံၭလခီၫဒၪ ယဲဖျါ, လၧအဒံၭလခီၫအထုၬ ဖိးလၧအဒံၭလခီၫဒၪအထုၬနီၪ မွဲ ဆံၫဖျါလီၫ. 25 တၭ ခ့ၫရူၬလဒုၩဒၪနီၪ မွဲဆံၫဖျါလီၫ. ခ့ၫရူၬ နံၫဒုၩလူၬနီၪ မွဲအဖျါ ဎွ့ၩဎီၩ့, ဒဲအခံးအဂၩ့ န့ၫဎီၩ့လိၬအၥၭဆ့လီၫ. 26 ခ့ၫရူၬလဒုၩနီၪ အထၪ့ထီၫမွဲ ဆံၫဖျါ, ဒဲခ့ၫရူၬလဒုၩဒၪဆ့, မီၪ့ဎီၩ့လိၬအၥၭ နံၫဒုၩလူၬလီၫ. 27 ခ့ၫရူၬလဖၪနီၪ အီၪက့ၪဝ့ၫ လၧဂံၪ့ လၧယၫအဖၧၩ့လခီၫ တၭ, အဝ့ၫၥံၪ ဒုၭယၩ့ထၪ့ ခ့ၫရူၬလဖၪ အဒံၭတၭ, လဒုၩအဒံၭ ဘုၭစိၩလၧဆၧဒီၪ့တၭ, ခ့ၫရူၬ လဒုၩဒၪအဒံၭ ဘုၭစိၩလၧဆၧဒီၪ့ဂူၫဂၩတၭ, အဝ့ၫၥံၪအဒံၭ ထိၭဘုၭလိၬအၥၭ လၧအဂံၪ့ အၥၭကျၩနီၪလီၫ. 28 အဝ့ၫၥံၪ ဖၩ့ ခ့ၫရူၬလဖၪ လၧထီၫ့လီၫ. 29 တၭ ဒ့ၭကံၪ ဂံၪ့အဒီၪ့ ဝၬဖီၩ့ ထီးအလူၬ လၧခ့ၫရူၬအဂၩ့, ဒဲၥံၪ့စီၩ့မလီၫ့, ဒဲဖီၫၥံၪအဂၩ့လဖၪ, လၧအဖၧၩ့ ဒဲလၧအချိၫ့လီၫ. 30 တၭ ဂံၪ့အဒၩလၩ့နီၪ ဖၩ့ဝ့ၫ လၧထီၫ့ လၧအချိၫ့ ဒဲလၧအဖၧၩ့လီၫ. 31 တၭ ဆၧလ့ၩနုၬ လၧချဲၩ့ဆၧအလးအဂးနီၪ တဲၩ့တရၫ့ လၧၥံၪ့အလဲအိၫ့လီၫ. လၧတရၫ့အဖိၫဆိၬ ဒဲတရၫ့အထုၪ့နီၪ မွဲယဲခီၫလီၫ. 32 တရၫ့နံၫဘံၪ့နီၪဆ့မွဲ ၥံၪ့အလဲအိၫ့တၭ, ဒ့ၭကံၪဝ့ၫ လၧခ့ၫရူၬၥံၪ ဒဲစီၩ့မလီၫ့ ဒဲဖီၫလဖၪ လၧအလီၩ့, ဒဲဖၩ့ဝ့ၫ လၧထီၫ့တၭ, ဖၩ့ခ့ၫရူၬ, ဒဲစီၩ့မလီၫ့ လၧထီၫ့နီၪလီၫ. 33 ဘဲၫနီၪၥိၭဆ့ လၧနီးအတရၫ့ အထုၪ့လဖၪအဂး မၩဝ့ၫ လၧၥံၪ့အလဲအိၫ့တၭ, အီၪဝ့ၫ လံပိၩ့လပိၩ့လီၫ. တရၫ့နံၫဘံၪ့နီၪ မွဲၥံၪ့ၡိၫလီၫ. 34 တရၫ့လဘံၪ့ အလၪနံၫခီၫ ခါချံၭအၥၭ, ဒဲတရၫ့လဘံၪ့ဒၪ အလၪနံၫခီၫ ခါချံၭအၥၭ လီၫ. 35 တၭ ဒ့ၭကံၪ ခ့ၫရူၬ ဒဲၥံၪ့စီၩ့မလီၫ့, ဒဲဖီၫလၧအလီၩ့, တၭ ဖၩ့ဝ့ၫ လၧထီၫ့ဘုၭထၬလိၬအၥၭ လၧဆၧဒ့ၭကံၪဝ့ၫလီၫ. 36 တၭ မၩဆၧဝၩ့ထၬ လၧအဖၧၩ့လဆၫ့ လၧလိးစိၭဖျၩဝ့ၫ ၥၧၫ့ဂဲး, ဒဲၥံၪ့ၡိၫအ့ရ့ၭ အထုၪ့ လဂဲးလီၫ. 37 တၭ လၧလံနံၪ့လနံၪ့ လၧလၩဇံဖၭ အဖၧၩ့နီၪ ၦအီၪက့ၪလၩ့ ယဟိဝၩအဂံၪ့ အခၪ့ထံၭလီၫ. 38 အနံၪ့လဆံၫလနံၪ့ လၧလၩဘၧလၭအဖၧၩ့နီၪ, (အဝ့ၫနီၪမွဲ လၩဎိၭဘံၪ့လဘံၪ့) ၦမၩဂံၪ့ဂီၩ့ဝ့ၫတၭ, ဘဲၫကယဲ ဆၧချဲၩ့အၥိၭ, ဒဲဘဲၫ ကယဲ ဆၧစ့ၩရၫ့ ထီးအလူၬ အၥိၭနီၪလီၫ. တၭ မၩထၪ့ဂံၪ့နီၪ နွ့ၫနံၪ့ အထးဖၧၩ့လီၫ. 

1 စစီလမၧၫ့ မၩထၪ့ အဂံၪ့ဒၪဝ့ၫ လဆံၫၥၧၫ့နံၪ့တၭ, မၩဂီၩ့ အဂံၪ့လီၫ. 2 တၭ မၩဆ့ ဂံၪ့လဖျိၪ့ လၧလ့ၭဘနၧၫ့ အမံၩ့လၬကျၩ အၥံၪ့လီၫ. အထီၫမွဲ အဖျါလယၩ, ဒဲအဒၪ့ဎၩ့ အဖျါ ယဲဆံၫ, ဒဲအဆီၩ့ဆီထၪ့ အဖျါၥၧၫ့ဆံၫလီၫ. အီၪဝ့ၫ လၧၥံၪ့ၡိၫအ့ရ့ၭ အထုၪ့လံဂဲး, ဒဲဂၩ့ဖၩ ၥံၪ့ၡိၫအ့ရ့ၭ အီၪဝ့ၫ လၧထုၪ့အဖၫ့ခိၪလီၫ. 3 တၭ အခိၪ အီၪဝ့ၫ လၧၥံၪ့ၡိၫအ့ရ့ၭ လၧထုၪ့ၥံၪ လံဆံၫယဲထုၪ့ အဖၫ့ခိၪတၭ, ထုၪ့လဖၪ လဂဲးလဂဲးနီၪ အီၪဝ့ၫ လဆံၫယဲထုၪ့လီၫ. 4 လၧဆၧဖၩ့ မိနုၬအဂး တရၫ့လံၩ အီၪဝ့ၫ ၥၧၫ့ဂဲး လဆိၬဘၪလဆိၬ အီၪဎၩ့လိၬအၥၭ လါခီၫလါခီၫနီၪလီၫ. 5 ကယဲ တရၫ့ ထီးအလူၬ, ဒဲကယဲ တရၫ့လံၩအထုၪ့နီၪ ဎၩ့လိၬၥၭလီၫ. ဆၧဖၩ့နုၬဝ့ၫ လဆိၬဘၪလဆိၬ ဆၧၫ့ယၫလိၬအၥၭ လါခီၫလါခီၫနီၪ အီၪၥၧၫ့ဂဲးလီၫ. 6 တၭ အဝ့ၫဒၪ မၩထိၬချိၫ့ လၧဆၧအထုၪ့လဖၪ အဖၭထီၫ မွဲအဖျါယဲဆံၫတၭ, အဒၪ့ဎၩ့ အဖျါၥၧၫ့ဆံၫလီၫ. တၭ အထိၬချိၫ့ အီၪဝ့ၫ လၧအမ့ၬယၫတၭ, ထုၪ့လဖၪ ဒဲကျူၩတၪ့လဖၪ အီၪဝ့ၫ လၧအဝ့ၫၥံၪ အမ့ၬယၫလီၫ. 7 တၭ အဝ့ၫဒၪ မၩထိၬချိၫ့လစီၪ့ လၧလးဆီၩ့ဆီအဂး, ထီးအမိစ့ၩရၫ့ဆၧအလး, ဆၧစ့ၩရၫ့ အထိၬချိၫ့လီၫ. တၭ ၥိၭဝ့ၫအခိၪ လၧၥံၪ့ၡိၫအ့ရ့ၭ လၧအဒၩလခီၫ ဖိးလၧဝါလခီၫလီၫ. 8 တၭ အဂံၪ့ လၧအအီၪဝ့ၫ လၧအဖၧၩ့ လဖျိၪ့နီၪ အီၪလၧဝၩ့ အဂူၫဂၩ လစီၪ့ လၧအထိၬချိၫ့ အမ့ၬယၫလခီၫ လၧဆၧမၩဝ့ၫ ဘဲၫနီၪၥိၭလီၫ. တၭ စစီလမၧၫ့ မၩဂံၪ့လဖျိၪ့ဆ့ လၧဖၫရိၫ အဖိၪမုၪ လၧအမၩန့ဝ့ၫ လၧအမၫအဂး လၩ့ဂၬ ထိၬချိၫ့ယီၩလီၫ. 9 အဝ့ၫၥံၪနီၪ မွဲလိး လၧအဎွ့ၩဒိၪလဖၪ, ဘဲၫ လိးစိၭဖျၩအၥၭ အဆၧထိၪအၥိၭနီၪ ဘၪ ဆၧတဲၩ့ဝဲၩဝ့ၫ လၧလွ့ၬ လၧအချိၫ့ ဒဲလၧအဖၧၩ့, လၧအခၪ့ထံၭ ဖိးလၧအခံၫ, ဒဲအီၪလၧခီၫ့ လၧဝၩ့ဖၭဒိၪလၧခီၫ့ မွဲဘဲၫနီၪအၥိၭလီၫ. 10 တၭအခၪ့ထံၭနီၪ အီၪဝ့ၫ လၧလိးအဎွ့ၩဒိၪ, လိးဖၭဒိၪ, လိးဆံၫဖျါ, ဒဲလိးဎိၭဖျါလီၫ. 11 တၭ လၧထၭလခီၫနီၪ အီၪဝ့ၫ လၧလိးအဎွ့ၩဒိၪ ဘဲၫလိးစိၭဖျၩအၥၭ အဆၧထိၪအၥိၭနီၪ, ဒဲၥံၪ့ၡိၫအ့ရ့ၭလီၫ. 12 တၭ ဆၧအဝၩ့ဖၭဒိၪ အီၪဝၬဖီၩ့ဝ့ၫနီၪ အီၪဝ့ၫ လၧလိးစိၭဖျၩအၥၭ ၥၧၫ့ဂဲး ဒဲဂၩ့ဖၩ ၥံၪ့ၡိၫအ့ရ့ၭလဂဲး လၧယဟိဝၩ အဂံၪ့အဝၩ့ လၧယၫအဂးမွဲဂ့ၩ, ဒဲလၧဂံၪ့ အထိၬချိၫ့အဂး မွဲဂ့ၩလီၫ. 13 တၭ စဎွၩစီလမၧၫ့ အၪ့မၧၫ့ ၦလ့ၩဆၧ လၧတဲအၫနီၪ, ဂဲၫထဲၩ့ ကိၭန့ စဟဲရၫ့လီၫ. 14 အဝ့ၫဒၪမွဲ ၦမုၪမဲၫလဂၩ အဖိၪခွၫ ဘၪဆဲၫ့ လၧနၭ၁လဲၫအဒီၪ့တၭ, အဖါမွဲ ၦတဲအၫဖိၪ, ၦစူၪၥ့ၪ လၧထီးဘၩ့; အနၫ့ဆါဎွ့ၩဝ့ၫ လၧဆၧကိၪ့ၥ့ၪ, ဒဲအၥုၪ့ဆၭအၥၭဆၭတၭ, ကယဲ ဆၧမၩ လၧထီးဘၩ့နီၪ ၥ့ၪယၫဝ့ၫ ထီးအလူၬလီၫ. 15 အဝ့ၫဒၪ ဂဲၫဝ့ၫ လၧစဎွၩ စီလမၧၫ့ အအီၪတၭ, မၩ အဆၧမၩ ထီးအလူၬလီၫ. တၭ ၥိၫ့ထုၪ့ ထီးဘၩ့ နံၫထုၪ့ လီၫ. ထုၪ့အထၪ့ထီၫ လထုၪ့လထုၪ့နီၪ မွဲလဆံၫဎိၭဖျါ, ဒဲဖျံၩအဖၭထီၫ လဆံၫနံၫဖျါ ခဲးဝၬ အဝ့ၫၥံၪ လထုၪ့လထုၪ့လီၫ. 16 တၭ မၩဝ့ၫ အခိၪစီၪ့ ထီးဘၩ့ အဆံၫ့နံၫဖျိၪ့, ဘဲၫၥိၭ အမိအီၪက့ၪဝ့ၫ လၧထုၪ့လဖၪ အခိၪလီၫ. ဆၧအခိၪစီၪ့လဖျိၪ့ အထၪ့ထီၫမွဲ ယဲဖျါ, ဒဲဆၧအခိၪစီၪ့လဖျိၪ့ဒၪ အထၪ့ထီၫမွဲ ယဲဖျါလီၫ. 17 တၭ ဆ့ၭကံၪဒီၩ့ၡၬၥံၪ, ဒဲမၩၥွ့ၫချၩ့ၥံၪ လၧဆၧအခိၪစီၪ့ လၧအအီၪဝ့ၫ လၧထုၪ့လဖၪ အဖၫ့ခိၪအဂး, လၧခိၪစီၪ့လဖျိၪ့အဂး နွ့ၫဒုၩ, လၧခိၪစီၪ့လဖျိၪ့ဒၪအဂး နွ့ၫဒုၩလီၫ. 18 မၩဝ့ၫ အထုၪ့လဖၪ တၭ, ဆၧအဂဲးနံၫဂဲး အီၪဝၬဖီၩ့ဝ့ၫ, လၧဆၧဆ့ၭကံၪဒီၩ့ၡၬ အဆၧမၩလဘံၪ့ အဖၫ့ခိၪ ဘဲၫၥိၭ အမိချုၬဘံၭ ဆၧအခိၪစီၪ့ လၧအအီၪဝ့ၫ လၧအခံၫထိၭ လၧ၁လဲၩအၥၪ နီၪလီၫ. 19 တၭ မၩဝ့ၫ အခိၪစီၪ့ အဂူၫဂၩ လဖျိၪ့အဂး ဘဲၫနီၪၥိၭလီၫ. တၭ ဆၧအခိၪစီၪ့လဖၪ လၧအအီၪဝ့ၫ လၧထုၪ့အခံၫထိၭနီၪ, မၩကံၪဖီၫယၫ လၧထိၬချိၫ့ဖၧၩ့ လံဖျါလီၫ. 20 တၭ ဆၧအခိၪစီၪ့လဖၪ လၧနံၫထုၪ့ အဖၫ့ခိၪနီၪ အီၪဝ့ၫ လၧထၭလခီၫဆ့ အီၪဆဲၫဎၩ့ ဒဲအဖျိၪ့ လၧအအီၪဝ့ၫ လၧဆၧဆ့ၭကံၪဒီၩ့ၡၬ အနဲၩ့ထံၭလီၫ. ၁လဲၩၥၪနီၪ အီၪဝ့ၫ နံၫယၩ လၧနံၫဂဲးအဖၧၩ့ ဝၬဖီၩ့ ဆၧအခိၪစီၪ့ အလဖျိၪ့ အလီၩ့လီၫ. 21 တၭ ဘီၩ့ထၪ့ ထုၪ့လဖၪနီၪ လၧနီးအထိၬချိၫ့ဖၧၩ့လီၫ. တၭ ဘီၩ့ထၪ့ ထုၪ့ လၧစူၪထွ့ၪလခီၫတၭ, ဖျိၬဝ့ၫအမံၩ့ လၧယၫခံၫ့တၭ, ဘီၩ့ထၪ့ ထုၪ့ လၧစူၪစ့ၪလခီၫတၭ, ဖျိၬဝ့ၫအမံၩ့ လၧဘိအၭလီၫ. 22 တၭ မၩကံၪ ဖီၫယၫ လၧထုၪ့လဖၪ အခံၫထိၭလီၩ့တၭ; ထုၪ့လဖၪ အဆၧမၩဂီၩ့ဝ့ၫလီၫ. 23 အဝ့ၫဒၪ ၥိၫ့ ကမၫ ထီးဘၩ့လဖျိၪ့, အခိၪဖဲၩ့လခီၫ ဖိးလၧဝါလခီၫနီၪ, အဖျါလဆံၫလီၫ. အီၪဝ့ၫ ဝၩ့ဒၩ့တၭ, အလၩ့အိၪ့ ယဲဖျါတၭ, ဖျံၩဖၭထီၫ အဖျါ ၥၧၫ့ဆံၫနီၪ ခဲးဝၬဖီၩ့ဝ့ၫလီၫ. 24 တၭ လၧအခိၪဖဲၩ့ ဝၬဖီၩ့ အဝ့ၫ လၧထံၫလုၩၥၪ ဝၬဖီၩ့ဝ့ၫ, လဖျါဆံၫဖျိၪ့, လဖျါဆံၫဖျိၪ့ ဝၬဖီၩ့ ကမၫ ထၧၫ့ဖျိၪ့ယၫလီၫ. လၧကမၫ ဘၪၥိၫ့အၥၭတၭ, ထံၫလုၩၥၪလဖၪနီၪ ဘၪၥိၫ့အၥၭ လၧနံၫဂဲးလီၫ. 25 တၭ အီၪဝ့ၫ လၧချီဖၫလဆံၫနံၫဒုၩ အဖၫ့ခိၪလီၫ. ၥၧၫ့ဒုၩ ယိဆၧ လၧမုဖၩ, ဒဲၥၧၫ့ဒုၩ ယိဆၧ လၧမုနုၬ, ဒဲၥၧၫ့ဒုၩ ယိဆၧ လၧမုခံၫ့, ဒဲၥၧၫ့ဒုၩ ယိဆၧ လၧမုထၪ့လခီၫလီၫ. တၭကမၫနီၪ အီၪဝ့ၫ လၧအဝ့ၫၥံၪ အဖၫ့ခိၪတၭ, အဝ့ၫၥံၪ ထီးအလူၬ အခဲၫ့ အီၪထဲၩ့ လၧအဖၧၩ့လခီၫလီၫ. 26 ကမၫနီၪ အတၪ့ အီၪစူၪယၫလခီၫတၭ, အခိၪဖဲၩ့ မၩအၥၭ ဘဲၫလိၫ့အခိၪဖဲၩ့အၥိၭနီၪ မၩကံၪဝ့ၫ လၧဖီၫယၫ အဖီၫလဖၪတၭ, ထီဝ့ၫ ဘၭၥၫ နံၫထီၫ့လီၫ. 27 တၭ မၩဝ့ၫ အခၪ့ ထီးဘၩ့ ဆံၫဖျိၪ့လီၫ. တၭခၪ့လဖျိၪ့နီၪ အဖၭထီၫ လံဖျါ, အဒၪ့ဎၩ့ လံဖျါ, ဒဲအဆီၩ့ဆီထၪ့မွဲ ၥၧၫ့ဖျါလီၫ. 28 တၭခၪ့လဖၪ ၦမၩဝ့ၫနီၪ မွဲဘဲၫယီၩ, အီၪလၧအခိၪချၩ့တၭ, ခိၪချၩ့နီၪ အီၪဝ့ၫ လၧခၪ့အဆၧၫ့ အဘိၩ့ဆၧၩ့နီၪလီၫ. 29 တၭ လၧခိၪချၩ့အလီၩ့ လၧအအီၪဝ့ၫ လၧအခၪ့အဆၧၫ့ အဘိၩ့ဆၧၩ့နီၪ ဆၬလၥၧၫ့ၥံၪ, ချီဖၫၥံၪ, ခ့ၫရူၬၥံၪ အီၪဝ့ၫတၭ, လၧဆၬလၥၧၫ့ ဒဲချီဖၫ အဖၫ့ခိၪ ဒဲလၧအဖၫ့လၬနီၪ ခၪ့အဆၧၫ့ အီၪဝ့ၫ လၧဖီၫလၩ့ဆဲၩလဖၪလီၫ. 30 တၭ ကယဲ ဆၧအခၪ့ အီၪဝ့ၫ လၧလဲၪ့ပၪထီးဘၩ့ လံဘံၪ့, ဒဲအရံၬထီးဘၩ့တၭ အနိၪ့လံနိၪ့နီၪ အီၪဝ့ၫ လၧဆၧဒိၭထၪ့ထၬလီၫ. လၧအံၪ့ဒိၫ့နီၪ အဖၫ့လၬ ဆၧဒိၭထၪ့ၥိၫ့အၥၭ အီၪဝ့ၫ လၧအနဲၩ့ထံၭ ကိၭစီၪ့ဒ့ၭလီၫ. 31 တၭ လၧအံၪ့ဒိၫ့ အခိၪထိၭ အချၩ့နီၪ အလဲ အီၪဝ့ၫ လဖျါလီၫ. အခိၪထိၭ အီၪခွၩ့ဒၩ့ ဘဲၫဆၧမၩအခၪ့အၥိၭ, အီၪဝ့ၫ လဖျါထၫ, မွဲဆၧဝၩ့ဒၩ့အ့ၬ, မွဲဆၧလံနိၫ့နီၪ လၧၫ့ဎွ့ၩ လၧဆၧစိၭဖျၩဝ့ၫလဖၪလီၫ. 32 တၭ လၧအခၪ့ခွၩ့ အဖၫ့လၬနီၪ လဲၪ့ပၪ လံဘံၪ့ အီၪဝ့ၫ, လဲၪ့အရံၬဘုၭထၬ လၧဆၧအခၪ့တၭ, လဲၪ့ပၪနီၪ အလဲမွဲ လဖျါ ဒဲလထၫလီၫ. 33 တၭ လဲၫ့ပၪ အခံးအဂၩ့နီၪ မၩအၥၭ ဘဲၫလဲၫ့ၥုၭအပၪ အခံးအဂၩ့ အၥိၭနီၪလီၫ. အလဲၫ့ရံၬ, ဒဲအလဲၫ့ပၪ အနီး, ဒဲအချၩ့ ဒဲအဎံၫ့လဖၪနီၪမွဲ ဆၧၥိၫ့အၥၭ ထီးအလူၬလီၫ. 34 ဆၧဒိၭထၪ့ထၬ လံဒုၩ အီၪဝ့ၫ လၧဆၧအခၪ့လဖျိၪ့ အနိၪ့လံနိၪ့အဂးတၭ, ဆၧဒိၭထၪ့ထၬလဖၪနီၪ ဘၪဆဲၫ့ လၧဆၧအခၪ့လီၫ. 35 လၧဆၧအခၪ့ အဖၫ့ခိၪနီၪ ဆၧခွၩ့ အထၪ့ထီၫ လထၫ အီၪဝ့ၫတၭ, ဆၧလၧအခၪ့အခိၪ, ဒဲအဆၧအဆၧၫ့, ဒဲအဆၧခိၪချၩ့နီၪမွဲ ဆၧလမံၩ့ဎး လီၫ. 36 တၭ လၧဆၧအဆၧၫ့အလီၩ့နီၪ, ဒဲလၧဆၧအခိၪချၩ့ အလီၩ့နီၪ ကွ့ၭဝ့ၫ လၧခ့ၫရူၬၥံၪ, ဆၬလၥၧၫ့ၥံၪ, ဒဲၥံၪ့စီၩ့မလီၫ့ ဘဲၫအလးအီၪ ပျီၩဝ့ၫအၥိၭနီၪ ဝၬဖီၩ့ဝ့ၫဒၪ လီၫ. 37 ဘဲၫနီၪအၥိၭ မၩဝ့ၫ လၧအခၪ့ ဆံၫဖျိၪ့လီၫ. အီၪလၧဆၧၥိၫ့ဝ့ၫ လမံၩ့ဎး, အထိၪထီၫဎီၩ့, အခံးအဂၩ့ န့ၫဎီၩ့ လီၫ. 38 တၭ အဝ့ၫဒၪ မၩ အံၪ့ဒိၫ့ထီးဘၩ့ ဆံၫဖျိၪ့လီၫ. အံၪ့ဒိၫ့လဖျိၪ့ ထီဝ့ၫ ဘၭၥၫ လံဆံၫ, အံၪ့ဒိၫ့ လဖျိၪ့ လဖျိၪ့နီၪ အီၪဝ့ၫ လံဖျါ, လၧခၪ့ဆံၫဖျိၪ့ လဖျိၪ့ လဖျိၪ့ အဖၫ့ခိၪနီၪ အံၪ့ဒိၫ့ အီၪဝ့ၫ လဖျိၪ့ ကိၭဖျိၪ့ဒ့ၭ ဆုၬဆုၬလီၫ. 39 အီၪက့ၪလၩ့ ဆၧအခၪ့ ယဲဖျိၪ့ လၧဂံၪ့ အစူၪထွ့ၪလခီၫ, ဒဲယဲဖျိၪ့ လၧဂံၪ့ အစူၪစ့ၪလခီၫတၭ, အီၪက့ၪ ကမၫနီၪ လၧဂံၪ့အစူၪထွ့ၪလခီၫ လၧမုထၪ့ဆဲၫဎၩ့ လၧမုခံၫ့လခီၫနီၪလီၫ. 40 တၭ စဟဲရၫ့ မၩ အံၪ့ဒိၫ့လဖၪ, ဒဲဆွးၥံၪ, ဒဲလိၫ့ၥံၪနီၪလီၫ. 41 တၭ စဟဲရၫ့ မၩဂီၩ့ ဆၧမၩထီးလူၬ လၧအမၩ လၧစဎွၩ စီလမၧၫ့အဂး လၧယဟိဝၩအဂံၪ့ အဂး, ထုၪ့ဖၭဒိၪ နံၫထုၪ့နီၪ, ဒဲဆၧအဖျိၪ့ဒိၪ့ လၧဆၧအခိၪစီၪ့အဂး လၧအအီၪဝ့ၫ လၧထုၪ့ဖၭဒိၪ နံၫထုၪ့ အခံၫထိၭ, ဒဲဆၧဆ့ၭကံၪဒီၩ့ၡၬ နံၫဘံၪ့ ဘဲၫၥိၭ အမိချုၬဘံၭ ဆၧအခိၪစီၪ့ အဖျိၪ့ဒိၪ့ နံၫဖျိၪ့ လၧအအီၪဝ့ၫ လၧထုၪ့ဖၭဒိၪ အဖၫ့ခိၪနီၪ; 42 ဒဲ၁လဲၩၥၪ လံယၩ လၧဆၧဆ့ၭကံၪဒီၩ့ၡၬ နံၫဘံၪ့အဂး, ၁လဲၩၥၪ နံၫဂဲး လၧဆၧဆ့ၭကံၪဒီၩ့ၡၬ လဘံၪ့ အဂး, ဘဲၫၥိၭ အမိချုၬဘံၭ ဆၧအခိၪစီၪ့ အဖျိၪ့ဒိၪ့ နံၫဖျိၪ့ အီၪဝ့ၫ လၧထုၪ့ဖၭဒိၪလဖၪ အဖၫ့ခိၪ နီၪလီၫ. 43 တၭ ဆၧအခၪ့ ဆံၫဖျိၪ့, ဒဲအံၪ့ဒိၫ့ ဆံၫဖျိၪ့ လၧအအီၪဝ့ၫ လၧခၪ့လဖၪ အဖၫ့ခိၪ, 44 ဒဲကမၫ လဖျိၪ့, ဒဲချီဖၫ လဆံၫနံၫဒုၩ အီၪဝ့ၫ လၧကမၫ အဖၫ့လၬ, 45 ဒဲဖၧၩ့ၥံၪ, ဒဲဆွးၥံၪ, ဒဲလိၫ့ၥံၪလီၫ. တၭ ကယဲ ဆၧအဎၧၩ့အဎီ လၧစဟဲရၫ့ မၩဝ့ၫ လၧစဎွၩ စီလမၧၫ့အဂး, လၧယဟိဝၩ အဂံၪ့အဂးနီၪ မွဲထီးဘၩ့ဆံၫ့ ထီးအလူၬလီၫ. 46 လၧယီၫဒၫ့ အဆၧပျၩ့ဖၧၩ့, လၧစၧကီၭ ဒဲဇၫၥၫ့ အဘိၩ့ဆၧၩ့ လၧဖံၬယဲၩ အကျၩနီၪ, စဎွၩ ၥိၫ့ဝ့ၫလီၫ. 47 တၭ ဆၧဖိၪဆၧလံၩနီၪ မွဲအအီၪ အၪအၪလ့ၬတၭ, စစီလမၧၫ့ လခံၫ့ဘၪဝ့ၫ တၭ; ၥိၫ့ဝ့ၫလီၫ. ထီးဘၩ့ အလယၧးနီၪ မွဲအအီၪ ဆံၭအၪလဲၪ ၦၥ့ၪယၫ နးဂၩအ့ၬ. 48 ကယဲ ယဟိဝၩအဂံၪ့ အဎၧၩ့အဎီ ထီးအလူၬနီၪ စစီလမၧၫ့ မၩကဲၪထၪ့ဝ့ၫဒၪ, ဆၧလုအလးနီၪ လၧထီၫ့, ဒဲစပွဲနီၪ လၧထီၫ့, လၧဆၧမ့ၬယၫ အကိၪ အီၪဝ့ၫ လၧအဖၫ့ခိၪ, 49 ဒဲမ့ၪဒိၩ့ၥံၪ လၧထီၫ့ဆံၫ့ ယဲဖျိၪ့ အီၪလၧစူၪထွ့ၪ, ဒဲ ယဲဖျိၪ့ အီၪလၧစူၪစ့ၪ, လၧချဲၩ့ဆၧအလး အမ့ၬယၫ, လၧဖီၫၥံၪ, ဒဲမ့ၪဒိၩ့ဖိၪၥံၪ, ဒဲဆၧထံၬထၬမ့ၪၥံၪ. [မၩဝ့ၫ လၧထီၫ့] 50 ဒဲထွ့ၫ အဖျိၪ့ၥံၪ, ဒဲဆၧထံၬခွံၬမ့ၪဘိၪၥံၪ, ဒဲလိၫ့ၥံၪ, ဒဲနိၪထိၩ့ၥံၪ, ဒဲဖၧၩ့ၥံၪ လၧထီၫ့ဆံၫ့, ဒဲပၭတၫထီၫ့ၥံၪ လၧဂံၪ့လၧယၫ အတရၫ့အဂး, ဆၧအလးဆံၫ့ဎံၪထုၬ. ဒဲလၧဂံၪ့ အတရၫ့အဂး, ဘဲၫၦစံၭဆၧအၥိၭ နီးနီၪလီၫ. 51 ဘဲၫနီၪၥိၭ စဎွၩ စီလမၧၫ့ မၩဂီၩ့ ဆၧမၩ ထီးအလူၬ လၧယဟိဝၩ အဂံၪ့အဂးလီၫ. တၭ စစီလမၧၫ့ ဂဲၫဆိၬန့ ဆၧလဖၪ လၧအဖါစဒၫဝံၭ မၩဘိၪ့ဝ့ၫလီၫ. ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ, ဒဲဆၧအဎၧၩ့အဎီနီၪ အီၪက့ၪဝ့ၫ လၧဆၧလူဒိၪဎွ့ၩဒိၪအကျၩ လၧယဟိဝၩ အဂံၪ့ဖၧၩ့လီၫ. 

1 ထီးနီၪလဖၧၫ့ စစီလမၧၫ့ ဒုၭအီၪကိၩ့အီၪကီၪ့ အံၫစရ့လၭ အၥုၪ့က့ၭၥၭၡါလဖၪ, ဒဲအဒီၪ့ၥံၪ အခိၪလဖၪ, ၦအံၫစရ့လၭဖိၪ အဖါၥံၪ အခိၪလဖၪ လၧစဎွၩ စီလမၧၫ့ အအီၪလၧယရုစလံၫ့ အဖၧၩ့, ဘဲၫၥိၭ အမိဂဲၫဆိၬထၪ့ခွံၬ ယဟိဝၩ အဆၧအုၩ့လၩ့ အတလၫ လၧစဒၫဝံၭ အဒိၩ့ဖၧၩ့နီၪ, လၧအမွဲ ဇံအိၫ့လီၫ. 2 တၭ အံၫစရ့လၭ အၡၩထီးအလူၬ အီၪကိၩ့အီၪကီၪ့ လၧစဎွၩ စီလမၧၫ့ အအီၪလၧဆၧမၩဘိၪ့အဖၧၩ့, လၧလၩအ့၁နံၫ့အဖၧၩ့, လၧအမွဲဝ့ၫ လၩနွ့ၫဘံၪ့လဘံၪ့ လီၫ. 3 အံၫစရ့လၭ အၥုၪ့က့ၭၥၭၡါ ထီးအလူၬ ဂဲၫဝ့ၫ တၭ, ၦလုဆၧ မၩန့ထၪ့ တလၫလီၫ. 4 တၭ အဝ့ၫၥံၪ ဂဲၫဆိၬထၪ့ ယဟိဝၩ အတလၫ, ဒဲဆၧအီၪကီၪ့ အတဲၩဆံၫ့ဎံၪ, ဒဲဆၧဖိၪဆၧလံၩဆံၫ့ဎံၪ ထီးအလူၬ လၧအအီၪဝ့ၫ လၧတဲၩဆံၫ့ဎံၪအဖၧၩ့, ဆၧလဖၪနီၪ ၦလုဆၧၥံၪ, ဒဲၦလံဝဲၫဖိၪၥံၪ ဂဲၫဆိၬဝ့ၫလီၫ. 5 စဎွၩ စီလမၧၫ့ ဒဲအံၫစရ့လၭ အဆၧအီၪကီၪ့ ထီးအလူၬ လၧအအီၪကီၪ့ လၧအအီၪနီၪ, အီၪဝ့ၫ လၧအၥိၭ လၧတလၫ အမ့ၬယၫတၭ, လုထၪ့ ၥိၪလဖၪ, ဒဲချီဖၫၥံၪ အၪလ့ၬ, မွဲအအီၪ အၪဒုၩ တၭ, အီၪ ဎွ့ၩအံၩဎွ့ၩအိၩ ၦစံၭဝ့ၫအ့ၬ; တၭ ဝံထၪ့နၬထၪ့ဝ့ၫ ၥ့ၪဝါအ့ၬ. 6 တၭ ၦလုဆၧ ဂဲၫဆိၬ ယဟိဝၩ အဆၧအုၩ့လၩ့ အတလၫ ထီၩ့လၧဂံၪ့ အချဲၩ့ဆၧအလးဖၧၩ့, အလးဆံၫ့ဎံၪထုၬ လၧခ့ၫရူၬလဖၪအဒံၭ အဖၫ့လၬလီၫ. 7 အဂဲးဘဲၫယီၩ ခ့ၫရူၬၥံၪ ယၩ့ထၪ့ အဒံၭနံၫခီၫ လၧတလၫ အဖၫ့ခိၪတၭ, ခ့ၫရူၬၥံၪ ချုၬဘံၭ တလၫနီၪ ဒဲအနိၪယိၭဘီၩ့ လၧအဖၫ့ခိၪလီၫ. 8 တၭ အဝ့ၫၥံၪ ထုၭထၪ့ နိၪယိၭဘီၩ့, ထီးနိၪယိၭဘီၩ့ အခံၫထိၭၥံၪ အီၪဖျီၪဝ့ၫ လၧဆၧအလးဆံၫ့ဎံၪ အဖၧၩ့ လၧချဲၩ့ဆၧအလး အမ့ၬယၫတၭ, လအီၪဖျီၪဘၪ လၧခီၫ့တၭ, အီၪဝ့ၫ ထီးနီၪ ခီၫ့မုဆၫလနံၩယီၩလီၫ. 9 တၭ ဆၧအီၪဝ့ၫ လၧတလၫဖၧၩ့ နးမံၩ့အ့ၬ, အီၪန့ၫ လိးပၪနံၫဘံၪ့ လၧစမိစ့ၭ အီၪက့ၪ ထီးနီၪ လၧဟိရ့ၭ, ထီးယဟိဝၩ အုၩ့လၩ့ဆၧ လၧၦအံၫစရ့လၭဖိၪ, ထီးအဝ့ၫၥံၪ ဂဲၫစဲၪ့ထၪ့ခွံၬ လၧခးအံဇံၭ အဖၧၩ့ နီၪလီၫ. 10 ဆၧမၩအၥၭ ထီးၦလုဆၧ ဂဲၫထဲၩ့ထၪ့ လၧဆၧအလးဆံၫ့ဎံၪနီၪတၭ, ဆၧအုၪ့နီၪ ဎွ့ၩ ယဟိဝၩ အဂံၪ့ဖၧၩ့ လီၫ. 11 တၭ လၧဆၧအုၪ့အကၠီၩ့ ၦလုဆၧလဖၪနီၪ ဆၧၫ့ထုၪ့ မၩဆၧ လၥ့ၪဘၪလီၫ. အဂဲးဘဲၫယီၩ ယဟိဝၩ အလၩအဖၩ့ ဎွ့ၩ ယဟိဝၩ အဂံၪ့ဖၧၩ့လီၫ. 12 ထီးနီၪလဖၧၫ့ စစီလမၧၫ့ စံၭဝ့ၫဒၪ, ယဟိဝၩ စံၭ လၧအမိအီၪလၧဆၧခံၭတၪ့ အဖၧၩ့လီၫ. 13 ယမၩတၡါယူၭ ဂံၪ့လဖျိၪ့ ဘဲၫၥိၭ နမိအီၪလၧအဖၧၩ့, ဆၧအလးခၧၫ့ ဘဲၫၥိၭ နမိအီၪလၧအဖၧၩ့ လၩ့ဆိၩလၩ့ကၠၪလီၫ. 14 တၭ စဎွၩ ကၠၪစိၩ အမ့ၬတၭ ဆိၪဂ့ၩ အံၫစရ့လၭ အဆၧအီၪကီၪ့ ထီးအလူၬ, (တၭ အံၫစရ့လၭ အဆၧအီၪကီၪ့ ဆၧၫ့ထုၪ့ ကိၭဂၩဒ့ၭ,) 15 တၭ အဝ့ၫဒၪစံၭ, ယဟိဝၩ အံၫစရ့လၭအယွၩ လၧအချဲၩ့ လၧအနိၭ လၧယဖါ စဒၫဝံၭတၭ, မၩဎွ့ၩထၪ့ဝ့ၫ လၧအစူၪလဂၩ, မွဲအဘၪ ဆၧစံၭထၪ့အၪ့အူၭဆံၭ, 16 တၭ စံၭဝ့ၫဒၪ, ခီၫဒၪလၧမုလနံၩ လၧယဂဲၫဆိၬထၪ့ခွံၬ ယၡၩခမျၧး အံၫစရ့လၭ လၧအံဇံၭ အဖၧၩ့နီၪ လၧကယဲ အံၫစရ့လၭအဒီၪ့ ထီးအလူၬ အကျၩ ယရွံန့ဘၪ ဒိၩ့ လၧၦမိမၩဂံၪ့ ဘဲၫၥိၭ ယမံၩ့ မိအီၪလၧအဖၧၩ့ နးဖျိၪ့အ့ၬ. အ့ၪမွဲ ယရွံန့ စဒၫဝံၭ ဘဲၫၥိၭ အမိအီၪလၧယၡၩခမျၧး အံၫစရ့လၭ အဖၫ့ခိၪလီၫ. 17 တၭ အီၪဝ့ၫ လၧယဖါ စဒၫဝံၭအၥၭ လၧအမိမၩ ဂံၪ့နးဖျိၪ့ လၧယဟိဝၩ အံၫစရ့လၭအယွၩ အမံၩ့အဂးလီၫ. 18 တၭ ယဟိဝၩ စံၭယဖါစဒၫဝံၭ, မွဲဆၧအီၪလၧနၥၭဖၧၩ့ လၧနမိမၩဂံၪ့ လၧယမံၩ့အဂးတၭ, မွဲနမၩ ဆၧအဂ့ၩ လီၫ. 19 မွဲလါနၫ့ နမၩဘၪ ဂံၪ့နီၪအ့ၬ. အ့ၪမွဲ နဖိၪခွၫ လၧအမိဂဲၫထၪ့ လၧနယးဒံၩ့ဖၧၩ့လဂၩနီၪ, အဝ့ၫဒၪ မိမၩ ဂံၪ့လဖျိၪ့နီၪ လၧယမံၩ့အဂးလီၫ. 20 ယဟိဝၩ မၩလၧၫ့ထၪ့ဎွ့ၩထၪ့ အလူ လၧအချဲၩ့ဝ့ၫတၭ, ယဂဲထုၪ့ လၧယဖါ စဒၫဝံၭအလးတၭ, ဆၧၫ့နၩ့ လၧအံၫစရ့လၭ အလးဆီၩ့ဆီ အဖၫ့ခိၪ ဘဲၫယဟိဝၩ စံၭဝဲၩဆၧ အၥိၭတၭ, မၩဂံၪ့ လၧယဟိဝၩ အံၫစရ့လၭအယွၩ အမံၩ့အဂး လီၫ. 21 တၭ ယအီၪက့ၪယူၭ ဆၧအလး ထီးနီၪ လၧတလၫ အဂး လၧယဟိဝၩ အဆၧအုၩ့လၩ့ အီၪလၧအဖၧၩ့ လၧအအုၩ့လၩ့ လၧပဖါၥံၪ ထီးအဂဲၫဆိၬထၪ့ခွံၬ အဝ့ၫၥံၪ လၧခးအံဇံၭ အဖၧၩ့လီၫ. 22 တၭ စစီလမၧၫ့ ဆၧၫ့ထုၪ့ လၧယဟိဝၩ အဆၧလုလး အမ့ၬယၫ လၧအံၫစရ့လၭ အဆၧအီၪကီၪ့ ထီးအလူၬ အအီၪတၭ, ယူၬထၪ့ အစူၪ လၧမူၭခိၪ, 23 စံၭဝ့ၫဒၪ, ယဟိဝၩ အံၫစရ့လၭအယွၩဧ့, လၧမူၭခိၪထၭမွဲဂ့ၩ, လၧဂၪ့ခိၪချိၫ့မွဲဂ့ၩ ယွၩဘဲၫနၧၩအၥိၭ အီၪ နးဂၩအ့ၬ; ယွၩ လၧအထီးန့ ဆၧအုၩ့လၩ့, ဒဲဆၧအခိးအတၩ လၧနခ့ၫနၡၩလဖၪ လၧအလ့ၩဆၧ လၧနမ့ၬယၫ လၧအၥၭ ထၧၫ့ဖျိၪ့ယၫ; 24 လၧအထီးန့ ဆၧလၧနခ့ၫနၡၩ ယဖါစဒၫဝံၭ လၧဆၧလၧနစံၭဝဲၩလီၫ. တၭ နချဲၩ့ဆၧ လၧနနိၭတၭ, နမၩလၧၫ့ထၪ့ဎွ့ၩထၪ့ လၧနစူၪ ဘဲၫလၧမုဆၫလနံၩယီၩ အၥိၭလီၫ. 25 အခိးမွဲဘိၩ့နဲၪ့ယီၩ, ယဟိဝၩ အံၫစရ့လၭအယွၩဧ့, ထီးန့ ဆၧလၧနခ့ၫနၡၩ ယဖါစဒၫဝံၭ လၧဆၧလၧနချဲၩ့ဝဲၩ လၧအဝ့ၫဆံၭ. နစံၭ, ၦဘၪဆဲၫ့လၧနၧၩ မိဆၧၫ့နၩ့ လၧအံၫစရ့လၭ အလးဆီၩ့ဆီ လဂၩလၩ့ထူၬဘၪ လၧယမ့ၬယၫအ့ၬ, န့ၫအယီၩလမံၩ့, မွဲနဖိၪနလံၩ ထီးန့ အဖၧၩ့ၥၭ ဘဲၫၥိၭ အမိလ့ၩဆၧ လၧယမ့ၬယၫ ဘဲၫ နလ့ၩယူၭနဝ့ၫ လၧယမ့ၬယၫအၥိၭ နီၪဆံၭ. 26 တၭ ဘိၩ့နဲၪ့ယီၩ, အံၫစရ့လၭအယွၩဧ့, မွဲန မၩတီၩလါနလူ လၧနချဲၩ့ဆၧ လၧနခ့ၫနၡၩ ယဖါစဒၫဝံၭဆံၭ. 27 မွဲလါနၫ့ဘိၩ ယွၩ မိအီၪတၡါ လၧဂၪ့ခိၪချိၫ့ဆ့ဧၪ, ယိခွါ, မူၭခိၪ ဒဲမူၭခိၪ အထီၫထုၬနီၪ နအီၪလထီဘၪတၭ; ဂံၪ့ လၧယမၩ လဖျိၪ့ယီၩ မွဲအဆံၭနဲၪ့အနီၪ ဆံၭအၪလဲၪ. 28 တၭကၠၪစိၩ နမ့ၬ လၧနခ့ၫနၡၩ အဆၧဘၩဆိၪဖၪ, ဒဲအအၪ့ကံၩ့အၪ့ယၫဆၧဆံၭ, ယဟိဝၩ ယယွၩဧ့, ထီးန့ ဆၧကိၭၡၭထၪ့, ဒဲဆၧဘၩဆိၪဖၪ လၧနခ့ၫနၡၩ ဘၩဆိၪဖၪ လၧနမ့ၬယၫ လၧမုဆၫလနံၩယီၩ, 29 ဘဲၫၥိၭ နမ့ၬၥၪၥံၪ မိအီၪဝၩ့ဝဲအၥၭတီၩ လၧဂံၪ့လဖျိၪ့ယီၩ လၧမုဆၫ ဒဲလၧမုနၩ လၧဆၧအလး လၧနစံၭ လၧအဂဲး, ယမံၩ့ မိအီၪထီးနီၪ, ဘဲၫၥိၭ နမိခိၭနၪ ဆၧဘၩဆိၪဖၪ လၧနခ့ၫနၡၩ ဘၩဆိၪဖၪတီၩ လၧအလးယီၩဆံၭ. 30 ထီးအဘၩဆိၪဖၪဆၧ လၧဆၧအလးယီၩတၭ, ခိၭနၪ နခ့ၫနၡၩ, ဒဲနၡၩခမျၧး အံၫစရ့လၭ အအၪ့ယၫဆၧတၭ, ခိၭနၪဆၧ လၧမူၭခိၪ, နအီၪအလး, ထီးနနါဂၧၫ့ဆၧတၭ, ဖျါခွံၬဆၧ ဆံၭ. 31 ၦလဂၩ အ့ၪမၩမၪ ၦၡၩလဂၩ လၧအနဲၩ့ထံၭတၭ, အၪ့မၧၫ့ဝ့ၫ လၧအဆိၪလၩ့အၥၭ လၧအဝ့ၫတၭ, ဆၧဆိၪလၩ့အၥၭနီၪ အ့ၪဂဲၫဝ့ၫ လၧနဆၧလုလး အမ့ၬယၫ လၧဂံၪ့လဖျိၪ့ယီၩ အဖၧၩ့တၭ, 32 ထီးနီၪလဖၧၫ့ ခိၭနၪ နဝ့ၫ လၧမူၭခိၪ အဖၧၩ့တၭ, မၩဆၧတၭ စ့ၩရၫ့ နခ့ၫနၡၩ, ဘဲၫၥိၭ နမိဖ့ၪလၫ့ ဆၧဒဲၩဘၭ လၧၦလတီၩလလီၩ့ဘၪ, ဘဲၫၥိၭ နမိဖ့ၪလၫ့ အဖၧၩ့ၥၭ လၧအခိၪဒၪဝ့ၫ အဖၫ့ခိၪ တၭ, ဘဲၫၥိၭ နမိအီၪက့ၪတီၩ အီၪက့ၪလီၩ့ ၦအတီၩအလီၩ့, ဘဲၫၥိၭ နမိဖ့ၪလၫ့ဝ့ၫ ဘဲၫအဆၧတီၩဆၧလီၩ့အၥိၭ နီၪဆံၭ. 33 ထီးနၡၩခမျၧး အံၫစရ့လၭ ဘၪ ဆၧဖ့ၬခွံၬဝ့ၫ လၧအဒုၪအဒၩ အမ့ၬယၫ လၧအမၩမၪဘၪနၧၩ အကၠီၩ့တၭ, ကၠၪထဲၩ့အၥၭ လၧနအီၪ, ဒဲစံၭထၪ့အၪ့အူၭ နမံၩ့ ဒဲဘၩဆိၪဖၪဆၧ, ဒဲအၪ့ကံၩ့အၪ့ယၫဆၧ လၧနၧၩ လၧဂံၪ့ယီၩ အဖၧၩ့တၭ, 34 ထီးနီၪလဖၧၫ့ ခိၭနၪ နဝ့ၫ လၧမူၭခိၪတၭ, ဖျါခွံၬ နၡၩခမျၧး အံၫစရ့လၭ အဆၧဒဲၩဘၭတၭ, ဒုၭဂဲၫထဲၩ့ဝ့ၫ လၧခး လၧနဖ့ၪလၫ့ အဖါလဖၪနီၪဆံၭ. 35 ထီးမူၭခိၪ ကၭဘံၭထၬ အၥၭနီၪ, လၧအဝ့ၫၥံၪ မၩမၪဘၪနၧၩ အကၠီၩ့ ဆၧလဂဲၫဆၧၩ့ဘၪတၭ, ထီးနမၩၡၪ့မၩနၭဝ့ၫတၭ; အ့ၪဘၩဆိၪဖၪ ဆၧတီၩအလးယီၩ, ဒဲအုၩ့လၩ့ နမံၩ့တၭ, ကၠၪခွံၬအၥၭ လၧအဆၧဒဲၩဘၭ အအီၪ တၭ; 36 ထီးနီၪလဖၧၫ့ ခိၭနၪ နဝ့ၫ လၧမူၭခိၪတၭ, ဖျါခွံၬ နခ့ၫနၡၩ, ဒဲနၡၩခမျၧး အံၫစရ့လၭ အဆၧဒဲၩဘၭ, ဘဲၫၥိၭ နမိၥီၪ့လိၪ အဝ့ၫၥံၪ လၧဖၧၩ့ၥၭအဂ့ၩ လၧအကြၨၭ ဖိၬဝ့ၫတၭ, ဒုၭဂဲၫလၩ့ ဆၧဆၧၩ့ လၧခးဖၧၩ့ လၧနဖ့ၪလၫ့ယူၭ နၡၩခမျၧး လၧဆၧန့ၥၫ အဂးနီၪဆံၭ. 37 ဆၧၥၭဝံလၩ့ဒိၩ အ့ၪအီၪလၧခးဖၧၩ့, ဆၧၥံၫခမျၧး, လံၩအူၪ မၩဂၭဂီၩ့ဆၧ, ဘုၪအဆၧဆၫ ထွ့အၪဘၩ အ့ၪအီၪ, ထွ့ဎစံ အ့ၪအီၪ, ဒဲအဝ့ၫၥံၪ အဒုၪအဒၩ အ့ၪဝၩ့ထၬဝ့ၫ လၧအဝ့ၫၥံၪ အဒိၩ့လဖၪ အခးဖၧၩ့, ဒဲထီးဒၪဆၧဆၫ လမံၩ့မံၩ့ အ့ၪအီၪတၭ, 38 ကယဲ ဆၧဘၩဆိၪဖၪ, ကယဲ ဆၧအၪ့ကံၩ့အၪ့ယၫ လၧၦလဂၩဂၩမွဲဂ့ၩ, လၧနခ့ၫနၡၩခမျၧး အံၫစရ့လၭ ထီးအလူၬမွဲဂ့ၩ, မၩဝ့ၫ လၧအၥ့ၪယၫအၥၭဒၪဝ့ၫ အဆၧထး လဂၩဘၪလဂၩနီၪ, ဒဲယူၬထၪ့ အစူၪတီၩ လၧဂံၪ့ယီၩတၭ, 39 ထီးနီၪလဖၧၫ့ ခိၭနၪ နဝ့ၫ လၧနအီၪအလး လၧမူၭခိၪတၭ, ဖျါခွံၬ, ဒဲမၩဆၧ, ဒဲဖ့ၪလၫ့ ၦၡၩ လၧနၥံၪ ၥ့ၪယၫအၥၭ လဂၩလါလါ ဘဲၫ အဖၧၩ့ၥၭအၥိၭနီၪ, (အဂဲးဘဲၫယီၩ န ၥ့ၪယၫ ၦၡၩၥံၪ အၥၭထီးအလူၬ, မွဲန့ၫနၧၩ လဂၩဎးလီၫ.) 40 ဘဲၫၥိၭ အဝ့ၫၥံၪ မိၥၭမဲၪနၧၩ ကယဲ မုနံၩမုနၩ လၧအမၧၫ့ဝ့ၫ လၧခးဖၧၩ့ လၧနဖ့ၪလၫ့ ပဖါၥံၪနီၪဆံၭ. 41 တၭ ၦလခီၫဘၩ့မုးဖိၪဆ့ လၧအလမွဲဘၪ နၡၩခမျၧး အံၫစရ့လၭဖိၪတၭ, ဂဲၫဝ့ၫ လၧထံၫယဲၩ့ခးယဲၩ့ လၧနမံၩ့ အကၠီၩ့နီၪ, 42 (အဂဲးဘဲၫယီၩ ၦမိနါဂၧၫ့ လၧနမံၩ့ဒိၪ ဒဲနစူၪဆီၪ့, ဒဲနစူၪဒူၪယၩ့ထၪ့အၥၭ အဂဲးအကၠီၪ့လီၫ.) ထီးအဂဲၫဘၩဆိၪဖၪ ဆၧတီၩ လၧအဂံၪ့ယီၩတၭ. 43 ခိၭနၪ နဝ့ၫ လၧနအီၪအလး လၧမူၭခိၪတၭ, မၩဆၧ ဘဲၫ ကယဲ ဆၧလၧၦလခီၫဘၩ့မုးဖိၪ ကိၭထၪ့ လၧနၧၩ လမံၩ့လါလါအၥိၭ, ဘဲၫၥိၭ ၦခမျၧး လၧဂၪ့ခိၪချိၫ့ ထီးအလူၬ မိၥ့ၪယၫ နမံၩ့, ဒဲၥၭမဲၪနၧၩ ဘဲၫနၡၩခမျၧး အံၫစရ့လၭအၥိၭနီၪတၭ, ဘဲၫၥိၭ အမိၥ့ၪယၫ လၧဂံၪ့လဖျိၪ့ယီၩ လၧယမၩ အဝ့ၫဘၪ ဆၧကိၭဝ့ၫ လၧနမံၩ့နီၪဆံၭ. 44 နၡၩခမျၧး အ့ၪလ့ၩထၪ့ဒုၭဆၧ လၧအဒုၪအဒၩတၭ, ထီးဒၪ နအၪ့မၧၫ့လၩ့ဝ့ၫနီၪ, အ့ၪဘၩဆိၪဖၪ ယဟိဝၩ တီၩလၧဒိၩ့လဖျိၪ့ လၧနရွံန့ယူၭဝ့ၫနီၪ, ဒဲဂံၪ့လၧယမၩ လၧနမံၩ့အဂးတၭ, 45 ထီးနီၪလဖၧၫ့ ခိၭနၪ နဝ့ၫ အဆၧဘၩဆိၪဖၪ, ဒဲအဆၧအၪ့ကံၩ့အၪ့ယၫ လၧမူၭခိၪတၭ, စ့ၩရၫ့ဆၧ လၧအဂးနီၪဆံၭ. 46 အ့ၪမၩမၪဘၪနၧၩတၭ, (အဂဲးဘဲၫယီၩ ၦလၧအလမၩမၪဘၪ ဆၧအီၪအ့ၬ,) ဒဲနၥၭထၪ့ အဝ့ၫနီၪ, နဖ့ၪလၫ့ခွံၬ အဝ့ၫၥံၪ လၧအဒုၪအဒၩတၭ, အဝ့ၫၥံၪ ဆိၬထၪ့ခွံၬဝ့ၫ ဒုၭကဲၪဎီး လၧအဒုၪအဒၩ အခးဖၧၩ့ လၧအယဲၩ့မွဲဂ့ၩ, လၧအဘူၭမွဲဂ့ၩတၭ, 47 အဝ့ၫၥံၪ အ့ၪနၪ့ထၪ့ထဲၩ့ အၥၭ လၧခးဖၧၩ့ ထီးဆၧဆိၬအၪ့မၧၫ့ဎီးဝ့ၫတၭ, နီၫ့ယါလၩ့ထဲၩ့အၥၭတၭ, အၪ့ကံၩ့အၪ့ယၫနၧၩ လၧၦအခးဖၧၩ့ လၧအဆိၬအၪ့မၧၫ့ဎီးဝ့ၫနီၪ, စံၭဝ့ၫ, ပမၩမၪယူၭ ဆၧယူၭတၭ, ပမၩယူၭ ဆၧအၧၩ့ယူၭ, ပမၩယူၭ ဆၧဒဲၩဘၭယူၭ. 48 တၭ အ့ၪဂဲၫထဲၩ့ထဲၩ့ လၧနအီၪ လၧအၥၭ ထၧၫ့ဖျိၪ့ယၫ, ဒဲလၧအၥၭၡီၩ့ ထီးအလူၬ လၧအဒုၪအဒၩ အခးဖၧၩ့ လၧအဆိၬအၪ့မၧၫ့ဎီးဝ့ၫတၭ, အ့ၪဘၩဆိၪဖၪ ဆၧတီၩ လၧအဝ့ၫၥံၪ အခး လၧနဖ့ၪလၫ့ အဝ့ၫၥံၪအဖါလဖၪ, လၧဒိၩ့ လၧနရွံန့ယူၭဝ့ၫ, ဒဲလၧဂံၪ့ လၧယမၩ လၧနမံၩ့အဂး, 49 ထီးနီၪလဖၧၫ့ ခိၭနၪ နဝ့ၫ အဝ့ၫၥံၪ အဆၧဘၩဆိၪဖၪ, ဒဲအဆၧအၪ့ကံၩ့အၪ့ယၫ လၧနအီၪအလး လၧမူၭခိၪတၭ, စ့ၩရၫ့ဆၧ လၧအဂး တၭ, 50 မၩဖီၩ့မၩဖျ့ၭ နၡၩခမျၧး လၧအမၩမၪဘၪနၧၩ တၭ, ဖျါခွံၬ ကယဲ အဆၧမၪ လၧအမၩမၪဘၪနၧၩ ထီးအလူၬတၭ, ဖ့ၪလၫ့ အဝ့ၫၥံၪ လၧဆၧယၫ့ၥၭ လၧၦလၧအဆိၬအၪ့မၧၫ့ဎီးဝ့ၫလဖၪ အမ့ၬယၫ, ဘဲၫၥိၭ အဝ့ၫၥံၪ မိယၫ့ၥၭဘၪဝ့ၫနီၪဆံၭ. 51 အဂဲးဘဲၫယီၩ မွဲဝ့ၫ လၧနၡၩခမျၧး ဒဲနဆၧန့ၥၫ လၧနဂဲၫဆိၬထၪ့ခွံၬ လၧအံဇံၭ အဖၧၩ့, လၧဖံၫ့ချၪထၭ အၥၭကျၩလီၫ. 52 ဘဲၫၥိၭ နမ့ၬၥၪၥံၪ မိအီၪဝၩ့ဝဲ လၧနခ့ၫနၡၩ လၧအအၪ့ကံၩ့အၪ့ယၫဆၧအဂး, ဒဲလၧနခ့ၫနၡၩခမျၧး အံၫစရ့လၭ အအၪ့ကံၩ့အၪ့ယၫဆၧအဂး, ဘဲၫၥိၭ နမိခိၭနၪ အလူ လၧကယဲ ဆၧလၧအဝ့ၫၥံၪ အၪ့ကံၩ့န့ဆၧ လၧနၧၩလီၫ. 53 အဂဲးဘဲၫယီၩ နမၩလၩ့မုလၩ့ဖၭဝ့ၫ လၧကယဲ ၦခမျၧး လၧဂၪ့ခိၪချိၫ့ ဘဲၫၥိၭ အမိကဲၪထၪ့ နဆၧန့ၥၫ, ဘဲၫ နချဲၩ့ဆၧ လၧနခ့ၫနၡၩ စမိစ့ၭ အစူၪဖၧၩ့ ထီးနဂဲၫဆိၬထၪ့ခွံၬ ပဖါလဖၪ လၧအံဇံၭ အဖၧၩ့နီၪ, ယဟိဝၩ ယွၩဧ့. 54 ဆၧဘၩဆိၪဖၪ လၧခဲၫ့ထုၬ. တၭ ထီးစစီလမၧၫ့ ဘၩဆိၪဖၪနီၪ, ဒဲအၪ့ကံၩ့အၪ့ယၫ ဆၧထီးအလူၬ လၧယဟိဝၩ ဂီၩ့တၭ, ဆၧမၩအၥၭ လၧအဂဲထုၪ့ လၧယဟိဝၩ အဆၧလုလး အမ့ၬယၫ ထီးအချံၭလၩ့အခၪ့ အီၪလၧအစူၪယူၬထၪ့အၥၭ လၧမူၭခိၪ; 55 ဆၧၫ့ထုၪ့ဝ့ၫတၭ, ဆိၪဂ့ၩ အံၫစရ့လၭ အဆၧအီၪကီၪ့ ထီးအလူၬ လၧအလူဖၭဒိၪတၭ, စံၭဝ့ၫဒၪ, 56 ယဟိဝၩ လၧအဖ့ၪလၫ့ ဆၧအီၪပွံၭ လၧအၡၩခမျၧး အံၫစရ့လၭ ဘဲၫ ကယဲ ဆၧလၧအချဲၩ့ယူၭ အၥိၭနီၪ, မွဲအဘၪ ဆၧစံၭထၪ့အၪ့အူၭဆံၭ. လၧကယဲ ဆၧချဲၩ့ လၧအချဲၩ့ဆၧ လၧအခ့ၫအၡၩ စမိစ့ၭ အစူၪဖၧၩ့ ထီးအလူၬ အကျၩ နီၪ, လၩ့ထ့ၬဘၪ နးထံၪအ့ၬ. 57 တၭမွဲ ယဟိဝၩ ပယွၩ အီၪလါလၧပၥိၭ ဘဲၫအအီၪလၧပဖါၥံၪ အၥိၭနီၪဆံၭ. မွဲအထီးလ့ၩဒၪပၧၩ, မွဲအထီးစဲၪ့ထၪ့ခွံၬ လၧပအီၪလဂ့ၩ, 58 မွဲအဘိၭကၠၪပၥၭ လၧအအီၪ ဘဲၫၥိၭ ပမိဖိၬအဖၧၩ့ၥၭ ထီးအလူၬ, ဒဲထီးန့ အဆၧမၪလူၬလဖၪ, ဒဲအ၁နိၫလဖၪ, ဒဲအဆၧစ့ၩရၫ့ လၧအမၪလူၬ ပဖါလဖၪနီၪ ဆံၭ. 59 တၭ ယဆၧချဲၩ့လဖၪယီၩ လၧယအၪ့ကံၩ့အၪ့ယၫဆၧ လၧအဝ့ၫ လၧယဟိဝၩ အမ့ၬယၫနီၪ, မွဲအအီၪဘူၭ လၧယဟိဝၩ ပယွၩ လၧမုဆၫ ဒဲလၧမုနၩ ဘဲၫၥိၭ အမိစ့ၩရၫ့ဆၧ လၧအခ့ၫအၡၩအဂး, ဒဲလၧအၡၩခမျၧး ထီးအလူၬအဂး, လနံၩအဆၧ ဘဲၫ လနံၩအဆၧဒၪဝ့ၫ အၥိၭ နီၪဆံၭ. 60 ဘဲၫၥိၭ ၦခမျၧး လၧဂၪ့ခိၪချိၫ့ ထီးအလူၬ မိၥ့ၪယၫ လၧယဟိဝၩမွဲယွၩ, ဒဲလၧအဂူၫဂၩ အီၪ နးဂၩအ့ၬ. 61 တၭမွဲနၥံၪအၥၭ လၧၫ့ထၪ့ဎွ့ၩထၪ့ လၧယဟိဝၩ ပယွၩ အမ့ၬယၫ, ဘဲၫၥိၭ နၥံၪ မိလ့ၩဆၧ လၧအဆၧၥီၪ့ဆၧၥၫ့ အဖၧၩ့, ဒဲထီးန့ အဆၧမၪလူၬလဖၪ, ဘဲၫလၧမုဆၫလနံၩယီၩ အၥိၭနီၪဆံၭ. 62 တၭ စဎွၩ ဒဲအံၫစရ့လၭ ထီးအလူၬ အီၪလၧအဝ့ၫဒၪ အၥိၭနီၪ လုထၪ့ဆၧ လၧယဟိဝၩ အမ့ၬယၫလီၫ. 63 တၭ စစီလမၧၫ့ လုထၪ့ ဆၧလုမၩဘၪလိၬအိၭလိၬ လၧအလုထၪ့ဝ့ၫ လၧယဟိဝၩ, ချီဖၫ နံၫလၬနံၫထီၫ့, ဒဲၥိၪ လကုၬနံၫလၬလီၫ. တၭ စဎွၩ ဒဲအံၫစရ့လၭဖိၪ ထီးအလူၬနီၪ မၩဘိၪ့ဖလါ ယဟိဝၩအဂံၪ့လီၫ. 64 တၭ ဆၧလၧမုလနံၩဎးနီၪ စဎွၩ အီၪက့ၪဆံၫ့ဎံၪဝၩ့ လၧအၥၭကျၩ လၧအအီၪဝ့ၫ လၧယဟိဝၩအဂံၪ့ အမ့ၬယၫလီၫ. အဂဲးဘဲၫယီၩ လုထၪ့ ဆၧလုမ့ၪ ဒဲဆၧမၩဘိၪ့ကိၪ, ဒဲဆၧလုမၩဘၪလိၬအိၭလိၬအၥိၪ ထီးနီၪ လီၫ. အဂဲးဘဲၫယီၩ ဆၧလုအလးထီးဝီၩ လၧအအီၪဝ့ၫ လၧယဟိဝၩ အမ့ၬယၫနီၪ, ဘဲၫၥိၭ အမိဒိၭန့ ဆၧလုမ့ၪ ဒဲဆၧမၩဘိၪ့ကိၪ, ဒဲဆၧလုမၩဘၪလိၬအိၭလိၬအၥိၪနီၪ ဆံၭလၨၪဝ့ၫဒၪ လီၫ. 65 အထီထီးနီၪ စစီလမၧၫ့ မၩဆၧဘိၪ့တၭ, အံၫစရ့လၭ ထီးအလူၬ အီၪလၧအၥိၭ, ဆၧအီၪကီၪ့ဖၭဒိၪ လၧဆၧဂဲၫနုၬ လၧဟါမၭ ဖိးလၧအံဇံၭအထံၫချိၬ, လၧယဟိဝၩ ပယွၩ အမ့ၬယၫ နွ့ၫနံၩ ဒဲနွ့ၫနံၩ, လဆံၫလံနံၩ လီၫ. 66 ဎိၭနံၩလနံၩနီၪ ဖျါခွံၬ ၦခမျၧးတၭ, အဝ့ၫၥံၪ စံၭထၪ့အၪ့အူၭ စဎွၩတၭ, လ့ၩဝ့ၫ လၧအဝ့ၫၥံၪ အတဲၩဖၧၩ့ လၧအၥုၪ့ထိၬအၥၭထိၬ, ဒဲလၧအၥုၪ့ဎွံၫအၥၭယီၫ လၧကယဲ ဆၧအဂ့ၩ လၧယဟိဝၩမၩဝ့ၫ, လၧအခ့ၫအၡၩ စဒၫဝံၭအဂး, ဒဲအၡၩခမျၧး အံၫစရ့လၭ အဂးနီၪလီၫ. 

၁ စဎွၩ 1 Kings 9

1 ထီးစစီလမၧၫ့ မၩ ယဟိဝၩအဂံၪ့ ဂီၩ့, ဒဲစဎွၩအဂံၪ့, ဒဲကယဲ စစီလမၧၫ့ ဆိၫ့ဆၧလၧအဘၪအၥၭ လၧအမိမၩဝ့ၫတၭ, 2 ဆၧမၩအၥၭ လၧယဟိဝၩ နဲၪဖျီၪထၪ့အၥၭ လၧစစီလမၧၫ့ အမ့ၬယၫ နံၫဘျၩ့လဘျၩ့ ဘဲၫအဆၧအီၪဖျီၪ လၧအမ့ၬယၫ လၧဂံဘအၧၫ့အဖၧၩ့ အၥိၭနီၪလီၫ. 3 တၭ ယဟိဝၩ စံၭအဝ့ၫ, ယနါဂၧၫ့ယူၭ နဘၩဆိၪဖၪဆၧ, ဒဲနအၪ့ကံၩ့အၪ့ယၫဆၧ လၧနမၩ လၧယမ့ၬယၫ; ယမၩဆံၫ့ဎံၪယူၭ ဂံၪ့လဖျိၪ့ယီၩ လၧနမၩအဝ့ၫ ဘဲၫၥိၭ ယမိအီၪက့ၪ ယမံၩ့ထီးနီၪ လၩ့ဆိၩလၩ့ကၠၪတၭ, ယမ့ၬၥၪၥံၪ, ဒဲယၥၭ မိအီၪထီးနီၪ ကိၭမုနံၩမုနၩဒ့ၭလီၫ. 4 တၭ န အ့ၪလ့ၩဆၧ လၧယမ့ၬယၫ, ဘဲၫနဖါစဒၫဝံၭ လ့ၩဆၧအၥိၭ လၧနၥၭ ထၧၫ့ဖျိၪ့ယၫ ဒဲလၧယဆၧတီၩဆၧလီၩ့ အဖၧၩ့ ဘဲၫၥိၭ နမိမၩ ကယဲ ဆၧလၧယမၪလူၬနၧၩ, ဒဲနမိထီးန့ ယဆၧၥီၪ့ဆၧၥၫ့, ဒဲယဆၧစ့ၩရၫ့လဖၪနီၪ 5 တၭ, ယမိဒုၭအီၪဂုးအီၪခၧၫ့ နဘၩ့နမုး အလးဆီၩ့ဆီ လၧအံၫစရ့လၭ အဖၫ့ခိၪ အဆိၩအကၠၪ, ဘဲၫယချဲၩ့ဝဲၩဆၧ လၧနဖါစဒၫဝံၭအၥိၭနီၪတၭ, ယစံၭ, ၦလၧအဘၪဆဲၫ့ လၧနၧၩ လၧအံၫစရ့လၭ အလးဆီၩ့ဆီ အဖၫ့ခိၪ လၩ့ထူၬဘၪအ့ၬ. 6 အ့ၪမွဲ နၥံၪမွဲဂ့ၩ, နၥံၪအဖိၪအလံၩ မွဲဂ့ၩ, အ့ၪကၠၪခွံၬ လၧအဖိၬယခဲၫ့ တၡါတၭ, လထီးန့ဘၪ ယဆၧမၪလူၬ ဒဲယဆၧၥီၪ့ဆၧၥၫ့, လၧယအီၪက့ၪလၩ့ လၧနၥံၪအမ့ၬယၫတၭ, လ့ၩမၩ ယွၩဂူၫဂၩလဖၪ အဆၧ, ဒဲဘၩထၪ့ဝ့ၫတၭ, 7 ထီးနီၪလဖၧၫ့ ယမိဒၪ့ထ့ၬခွံၬ အံၫစရ့လၭ လၧအခး လၧယဖ့ၪလၫ့ဝ့ၫ, ဒဲဂံၪ့ လၧယမၩဆံၫ့ဎံၪ လၧယမံၩ့အဂး လဖျိၪ့ယီၩ, ယမိခွံၬၡိၭ လၧယမ့ၬယၫတၭ, အံၫစရ့လၭ မိကဲၪထၪ့ ဆၧချဲၩ့ဒီၩ့အလး, ဒဲဆၧဒုၪဒွ့ၪအလး လၧၦခမျၧး ထီးအလူၬအကျၩလီၫ. 8 တၭဂံၪ့ လၧအထီၫယီၩ ကယဲ ၦလၧအလဲးလီၩ့ဝ့ၫ လဂၩလါလါ မိအီၪက့ၪအၥၭ ထီၫမံၫထီၫမၪ, ဒဲဒုၪဒွ့ၪဆၧတၭ, မိစံၭ, ယဟိဝၩ မၩဘဲၫယီၩၥိၭ လၧခးယီၩ, ဒဲဂံၪ့ယီၩ မွဲဘၪလဲၪ. 9 တၭ ၦမိစံၭဆၧၫ့ဝ့ၫ, မွဲ အဝ့ၫၥံၪ လ့ၩဒၪ ယဟိဝၩ အဝ့ၫၥံၪအယွၩ လၧအဂဲၫဆိၬထၪ့ခွံၬ အဖါၥံၪ လၧခးအံဇံၭ အဖၧၩ့တၭ, မၩန့အယွၩအဂူၫဂၩတၭ, ဘၩထၪ့ဝ့ၫ, ဒဲမၩအဆၧအကၠီၩ့လီၫ. မွဲ ဘဲၫနီၪတၭ ယဟိဝၩ ဒုၭဂဲၫဘၪ အဝ့ၫၥံၪ လၧကယဲ ဆၧအၧၩ့ယီၩ ထီးအလူၬလီၫ. 10 စဎွၩ စီလမၧၫ့ အဆၧအုၩ့လၩ့လိၬၥၭ လၧစဎွၩဟဲရၫ့. တၭ လၧအနံၪ့နံၫဆံၫအထုၬနီၪ ထီးစစီလမၧၫ့ မၩယူၭ ယဟိဝၩအဂံၪ့, ဒဲစဎွၩအဂံၪ့ဒၪဝ့ၫ နံၫဖျိၪ့တၭ, 11 (တဲအၫ အစဎွၩ ဟဲရၫ့ ဖ့ၪလၫ့ဝဲၩယူၭ စစီလမၧၫ့ လၧၥံၪ့ၡိၫအ့ရၭ, ဒဲၥံၪ့ၡိၫ, ဒဲထီၫ့ ဘဲၫကယဲ ဆၧဘၪအၥၭအၥိၭ နီၪလီၫ.) ဆၧမၩအၥၭ လၧစဎွၩ စီလမၧၫ့ ဖ့ၪလၫ့ စဟဲရၫ့ လၧဒိၩ့နံၫဆံၫ လၧခးဂၫလလံၫ အဖၧၩ့နီၪလီၫ. 12 တၭ စဟဲရၫ့ ဂဲၫထၪ့ လၧတဲအၫအဖၧၩ့ ဘဲၫၥိၭ အမိယိဒိၩ့ၥံၪ လၧစစီလမၧၫ့ ဖ့ၪလၫ့ အဝ့ၫတၭ, ဘၪအၥၭအ့ၬ. 13 တၭ စံၭဝ့ၫဒၪ, ဒိၩ့လဖၪယီၩ လၧနဖ့ၪလၫ့ယၧၩ မွဲဆၧနီၪလမံၩ့လဲၪ. ယထၧၫ့ဖုဝဲဧ့, တၭ ဖျိၬဝ့ၫအမံၩ့ လၧကၫဘူလၭ ထီးမုဆၫလနံၩယီၩလီၫ. 14 တၭ စဟဲရၫ့ ဖ့ၪယုယူၭ စဎွၩ လၧထီၫ့အကံကၫ လယၩနံၫဆံၫလီၫ. 15 တၭ စစီလမၧၫ့ အၪ့မၧၫ့ ၦဖ့ၪလၫ့အခီၫ့နီၪ အဂဲးဘဲၫယီၩ, ဘဲၫၥိၭ အမိမၩ ယဟိဝၩအဂံၪ့, ဒဲအဂံၪ့ဒၪဝ့ၫ, ဒဲဒိၩ့ မံလိၫ, ဒဲယရုစလံၫ့ အခိၪဒၧၩ့, ဒဲဟၫဇီၫ, ဒဲမဂံဒိၫ, ဒဲဂံဇၧၫလီၫ. 16 အံဇံၭ အစဎွၩ ဖၫရိၫ လ့ၩထၪ့ယူၭ, မၩန့ ဂံဇၧၫတၭ, ဆူၭထၪ့ခွံၬဝ့ၫ လၧမ့ၪတၭ, မၩၥံၫ ၦကၫနအၫ့ဖိၪ လၧအအီၪဝ့ၫ လၧဒိၩ့ဖၧၩ့တၭ, ဖ့ၪလၫ့ဝ့ၫ လၧဆၧဖ့ၪလၫ့အဂး လၧအဖိၪမုၪ စစီလမၧၫ့အမၫလီၫ. 17 တၭ စစီလမၧၫ့ မၩထၪ့ ဂံဇၧၫ, ဒဲဘ့ၭ၁ဟိရၫ့ လၧလၬ. 18 ဒဲဘၫအလၭ, ဒဲဘၫဒမီၫ လၧမံၩ့လၬကျၩ, လၧခးဖၧၩ့, 19 ဒဲကယဲ ဒိၩ့ အီၪက့ၪကီၪ့ဆၧ လၧအအီၪလၧစစီလမၧၫ့ အစူၪဖၧၩ့, ဒဲဒိၩ့ၥံၪ လၧအလဲၪ့ၥုၭလဖၪအဂး, ဒဲဒိၩ့ၥံၪ လၧအၡၩထူၬကၥ့ၪအဂး, ဆၧလၧစစီလမၧၫ့ ဆိၫ့မၩဝ့ၫ လၧယရုစလံၫ့ အဖၧၩ့, ဒဲလၧလ့ၭဘနၧၫ့အလီၩ့, ဒဲလၧအခးဖၧၩ့ ထၧၫ့ဘံၪ့ယၫ လၧအပၧၩ့ဝ့ၫလီၫ. 20 တၭ ကယဲ ၦလၧအအီၪလၩ့ထး လၧၦအၫမိၫဖိၪၥံၪ, ၦဟံၥၭဖိၪၥံၪ, ၦပံရ့ၭဖိၪၥံၪ, ၦဟံဝဲၫဖိၪၥံၪ, ဒဲၦယ့ဘုၫဖိၪၥံၪ လၧအလဘၪဆဲၫ့ဘၪ လၧအံၫစရ့လၭဖိၪနီၪ, 21 အဝ့ၫၥံၪ အဖိၪအလံၩ လၧအအီၪလၩ့ထး လၧခးဖၧၩ့ လၧၦအံၫစရ့လၭဖိၪ မၩဂၭဂီၩ့ဝ့ၫ ထီးအလူၬ အဆံၫ့ လၥ့ၪဘၪနီၪ, စစီလမၧၫ့ အၪ့မၧၫ့ အဖ့ၪလၫ့အခီၫ့ လၧအမၩဎီး အဆၧမၩ ထီးမုဆၫလနံၩယီၩလီၫ. 22 အ့ၪမွဲ ၦအံၫစရ့လၭဖိၪနီၪ စစီလမၧၫ့ အၪ့မၧၫ့ အကဲၪဎီးအ့ၬ. အ့ၪမွဲ အဝ့ၫၥံၪနီၪ မွဲၦၥုၭဖိၪလဖၪ, ဒဲအခ့ၫအၡၩလဖၪ, ဒဲအၦဒိၪလဖၪ, ဒဲအၦၥုၭခိၪၥံၪ, ဒဲအလဲၪ့ၥုၭအခိၪၥံၪ, ဒဲအၡၩထူၬကၥ့ၪလဖၪလီၫ. 23 တၭ ၦဒိၪဖၭဒိၪ လၧအအီၪဝ့ၫ လၧစစီလမၧၫ့ အဆၧမၩ အဖၫ့ခိၪနီၪ, မွဲၦယဲယၩယဲဆံၫ လၧအပၧၩ့ ၦလၧအမၩဆၧလီၫ. 24 အ့ၪမွဲ ဖၫရိၫ အဖိၪမုၪ ဂဲၫထၪ့ခွံၬ လၧစဒၫဝံၭအဒိၩ့ဖၧၩ့ ထီၩ့လၧအဂံၪ့ လၧစစီလမၧၫ့ မၩဝ့ၫ လၧအဂးလီၫ. ထီးနီၪလဖၧၫ့ ဆၧမၩကဲၪထၪ့ မံလိၫဆ့လီၫ. 25 တၭ စစီလမၧၫ့ လုထၪ့ ဆၧလုမ့ၪ, ဒဲဆၧလုမၩဘၪလိၬအိၭလိၬ လၧဆၧလုလး အဖၫ့ခိၪ လၧအမၩဝ့ၫ လၧယဟိဝၩ အဂး လနံၪ့ ၥၧၫ့ဘျၩ့တၭ, ဆူၭခဲၩ ဆၧနၧၫ့မၧၫ့ လၧဆၧလုလး အဖၫ့ခိၪ လၧအအီၪဝ့ၫ လၧယဟိဝၩ အမ့ၬယၫလီၫ. တၭ အဝ့ၫ မၩဂံၪ့ ဂီၩ့ဝ့ၫလီၫ. 26 တၭ စဎွၩ စီလမၧၫ့ မၩထၪ့ ကဘၩ့လဖၪ လၧအံဇအၧၫ့ဂံဘၧၫ အဖၧၩ့ လၧအအီၪဝ့ၫ ထီးအ့လီၭ လၧမၫဆမံၭဝီၩအနဲၩ့ထံၭ လၧခးအံဒၧၫ့အဖၧၩ့လီၫ. 27 တၭ စဟဲရၫ့ အၪ့မၧၫ့လၩ့ အခ့ၫအၡၩ, ၦကဘၩ့ဖိၪ လၧအၥ့ၪယၫ မၫဆမံၭၥံၪ အီၪလၧကဘၩ့ဖၧၩ့ လၧစစီလမၧၫ့ အခ့ၫအၡၩအၥိၭလီၫ. 28 တၭ အဝ့ၫၥံၪ လ့ၩထီၩ့လၧအိဖၧၫတၭ, ဂဲၫထဲၩ့ဆိၬန့ ထီၫ့အကံကၫ လံယၩနံၫဆံၫတၭ, ဂဲၫဆိၬဝ့ၫ လၧစဎွၩ စီလမၧၫ့အအီၪလီၫ. 

၁ စဎွၩ 1 Kings 10

1 ထီးၡံဘၫ အနးဎွၩမုၪ နါဂၧၫ့ စစီလမၧၫ့ အပရၧၫ့ လၧယဟိဝၩအမံၩ့ အဂဲးအကၠီၪ့တၭ, ဂဲၫဝ့ၫ ဘဲၫၥိၭ အမိမၩခွါဝ့ၫ လၧဆၧချဲၩ့ဒီၩ့လီၫ. 2 တၭ ဂဲၫထီၩ့ဝ့ၫ လၧယရုစလံၫ့ အီၪဝ့ၫလၧအၡၩဖိၬအခဲၫ့ အၪအၪလ့ၬ, ဒဲကလအူၭ လၧအဆိၬ ဆၧနၧၫ့မၧၫ့, ဒဲထီၫ့ၥံၪလွ့ၫၥံၪ အၪအၪလ့ၬ, ဒဲမနံၬလဖၪတၭ, ဂဲၫထီၩ့လၧစစီလမၧၫ့ အအီၪ တၭ, ချဲၩ့ဆၧ လၧအဝ့ၫ လၧကယဲ ဆၧလၧအအီၪဝ့ၫ လၧအၥၭခံဖၧၩ့ အဂဲးအကၠီၪ့လီၫ. 3 စစီလမၧၫ့ ဒုၭနဲၪဝ့ၫ လၧဆၧဘၪဆဲၫ့ လၧအဆၧချဲၩ့ ထီးအလူၬတၭ; ဆၧအီၪဘံၭ လၧစဎွၩ လၧအလလီၩဘၪဝ့ၫနီၪ အီၪနးမံၩ့အ့ၬ. 4 တၭ ၡံဘၫ အနးဎွၩမုၪနီၪ ဒၪဘၪ ကယဲ စစီလမၧၫ့ အဆၧကိၪ့ၥ့ၪ, ဒဲဂံၪ့ လၧအမၩဝ့ၫနီၪ, 5 ဒဲဆၧအၪ့ လၧအစပွဲခိၪ, ဒဲအခ့ၫအၡၩ ဆၧၫ့နၩ့ဝ့ၫ, ဒဲအၡၩမၩ အဆၧဆၧၫ့ထုၪ့ဝ့ၫ, ဒဲအဝ့ၫၥံၪ အကီၩ့အၥိၭ, ဒဲအၡၩဆိၬ အထွ့ၫ, ဒဲဎၫ့ၥံၪ လၧအလ့ၩထၪ့ဝ့ၫ လၧယဟိဝၩ အဂံၪ့ဖၧၩ့တၭ အၥၭအီၪလၧၩ့ လၧအဖၧၩ့အ့ၬ. 6 တၭ စံၭစဎွၩ, ဆၧချဲၩ့ လၧယနါဂၧၫ့ လၧယခးဒၪယဝ့ၫအဖၧၩ့, လၧနဆၧချဲၩ့ အဂဲးအကၠီၪ့, ဒဲလၧနကိၪ့ဆၧၥ့ၪ အဂဲးအကၠီၪ့နီၪ မွဲ ဆၧအတီၩလီၫ. 7 မွဲလါနၫ့ ယလချုၭဂဲၫဒံၭဘၪ, ဒဲယမ့ၬလချုၭဒၪဒံၭဘၪတၭ, ယနဲၩယဝ့ၫအ့ၬ. တၭယိခွါ, ဆၧလီၩဘၪယၧၩ လၧဆၧနီၪ ဖိၭဖၫ့ဒံၭအ့ၬ. နဆၧကိၪ့ၥ့ၪ, ဒဲဆၧဘီၪဆၧယီၫနီၪ အၪနဲၪ့ဒံၭ အပရၧၫ့ လၧယနါဂၧၫ့ဘၪနီၪလီၫ. 8 နၡၩၥံၪ ဘၪဆိၪဂ့ၩဝ့ၫလီၫ. ၦလၧအဆၧၫ့ထုၪ့ လၧနမ့ၬယၫ လထံၪဎး, ဒဲလၧအနါဂၧၫ့ နဆၧကိၪ့ၥ့ၪ, နခ့ၫနၡၩလဖၪယီၩ ဘၪဆိၪဂ့ၩဝ့ၫလီၫ. 9 ယဟိဝၩ နယွၩ လၧအဘၪအၥၭလၧနၧၩ ဘဲၫၥိၭ အမိဖ့ၪ နဆၧၫ့နၩ့ လၧအံၫစရ့လၭ အလးဆီၩ့ဆီ အဖၫ့ခိၪနီၪ, မွဲအဘၪ ဆၧစံၭထၪ့အၪ့အူၭဆံၭ. ယဟိဝၩ အဲၪအံၫစရ့လၭ အဆိၩဆိၩအကၠၪကၠၪ အကၠီၩ့တၭ, အီၪက့ၪနၧၩ လၧစဎွၩ, ဘဲၫၥိၭ နမိစ့ၩရၫ့ဆၧ, ဒဲမၩ ဆၧတီၩဆၧလီၩ့လီၫ. 10 တၭ အဝ့ၫ ဖ့ၪလၫ့စဎွၩ လၧထီၫ့အကံကၫ လယၩနံၫဆံၫ, ဒဲဆၧနၧၫ့မၧၫ့ အၪအၪလ့ၬ ဒဲမနံၬလဖၪလီၫ. ဆၧနၧၫ့မၧၫ့ အၪအၪလ့ၬ ဎွ့ၩဎီၩ့ လၧၡံဘၫ အနးဎွၩမုၪ ဖ့ၪလၫ့ စစီလမၧၫ့နီၪ ဂဲၫလၧၩ့ဝ့ၫအ့ၬ. 11 တၭ စဟဲရၫ့ အကဘၩ့ လၧအဂဲၫထဲၩ့ဆိၬ ထီၫ့ၥံၪလွ့ၫၥံၪ လၧအိဖၧၫအလးနီၪ ဂဲၫဆိၬဆ့ ၥံၪ့အၪလမၧၭ အၪအၪလ့ၬ ဒဲမနံၬလဖၪ လၧအိဖၧၫလီၫ. 12 စဎွၩ တဲၩ့ ထုၪ့လဖၪ လၧၥံၪ့အၪလမၧၭ လၧယဟိဝၩအဂံၪ့ အဂး, ဒဲလၧစဎွၩအဂံၪ့ အဂး, ဒဲတဲၩ့ဆ့ ၥၫ့ထီး ဒဲနါဒံၩ့ လၧၦၥံၫကျံၩဆၧဖိၪ အဂးလီၫ. ၥံၪ့အၪလမၧၭ ဘဲၫနီၪအၥိၭ ဂဲၫလၧၩ့အ့ၬ; တၭ ဆၧလဒၪလၧၩ့ဘၪ ထီးမုဆၫလနံၩယီၩလီၫ. 13 တၭ စဎွၩစီလမၧၫ့ ဖ့ၪလၫ့ ၡံဘၫ အနးဎွၩမုၪ လၧကယဲ အဆၧဆိၫ့န့ဘၪ, ထီးဒၪအအၪ့ကံၩ့ဝ့ၫ လမံၩ့လါလါ လၧစစီလမၧၫ့ ဖ့ၪလၫ့ လၧအဝ့ၫ လၧအဘၪဆဲၫ့ လၧဆၧဖ့ၪလၫ့အၪ ဘဲၫစဎွၩအၥိၭ အဖၫ့ခိၪဒံၭလီၫ. ၦမုၪနီၪ ကၠၪထဲၩ့အၥၭတၭ, ထဲၩ့ထဲၩ့ဝ့ၫ လၧအခးဒၪဝ့ၫ, အဝ့ၫဒၪ ဒဲအခ့ၫအၡၩလဖၪလီၫ. 14 တၭ ထီၫ့ၥံၪလွ့ၫၥံၪ လၧအဂဲၫ လၧစစီလမၧၫ့ အအီၪလၧလနံၪ့ အထးဖၧၩ့နီၪ အခံၫ့ အီၪ ဎူၫယၩဎူၫဆံၫဎူၫ ကံကၫလီၫ. 15 လၧနီၪအမ့ၬယၫ န့ဘၪ ဆၧလၧၦဖနံၬဖိၪၥံၪ, ဒဲလၧၦမၩဖနံၬလၧဆၧနၧၫ့မၧၫ့ဖိၪ, ဒဲလၧအရ့ဘၠၫ အစဎွၩ ထီးအလူၬ, ဒဲလၧထံၫၥံၪခးၥံၪ အၦဒိၪဖၭဒိၪလဖၪနီၪလီၫ. 16 တၭ စဎွၩစီလမၧၫ့ တဲၩ့ ထၩ့ဖံၭဖၭဒိၪ နံၫယၩ လၧထီၫ့ခိလီၪ့လီၫ. ထီၫ့အၡက့လၬ ဎူၫယၩ လူၬဝ့ၫ လၧထၩ့ဖံၭ လဘံၪ့အဂးလီၫ. 17 တၭတဲၩ့ ထၩ့ဖံၭဖိၪ ၥၧၫ့ယၩ လၧထီၫ့ခိလီၪ့, ထီၫ့အၡက့လၬ ၥၧၫ့ယၩ လူၬဝ့ၫ လၧထၩ့ဖံၭ လဘံၪ့အဂးလီၫ. တၭ စဎွၩအီၪက့ၪ အဝ့ၫၥံၪ လၧလ့ၭဘနၧၫ့ အမံၩ့လၬကျၩ အဂံၪ့ဖၧၩ့ လီၫ. 18 တၭ စဎွၩ တဲၩ့ လးဆီၩ့ဆီဖၭဒိၪ လၧကဆၫ့မဲၪတၭ, ဖၩ့ဝ့ၫ လၧထီၫ့ဆံၫ့လီၫ. 19 တၭ လးဆီၩ့ဆီနီၪ အီၪဝ့ၫ လၧအဎၫ့ဎူၫၥွၫတၭ, လးဆီၩ့ဆီ အဖၫ့ခိၪနီၪ ကဲၪ့ခွၩ့ခွၩ့ လၧအချိၫ့တၭ, ဆၧဒိၭနဲၩ့ အလးအီၪဝ့ၫ ထီးဆၧၫ့နၩ့အလး အနဲၩ့ထံၭ လါခီၫလါခီၫတၭ, ဆၬလၥၧၫ့ နံၫဒုၩ ဆၧၫ့ထုၪ့ အီၪဝ့ၫ ထီးဆၧဒိၭနဲၩ့အလး အနဲၩ့ထံၭလီၫ. 20 တၭ ဆၬလၥၧၫ့ လဆံၫနံၫဒုၩ ဆၧၫ့ထုၪ့ ထီးနီၪ လၧဎၫ့ဎူၫၥွၫ အလီၩ့ လၧလခီၫ, ဒဲလၧအနီၪလခီၫလီၫ. ဆၧတဲၩ့ဝ့ၫ ဘဲၫနီၪအၥိၭ လၧဘၩ့မုး အဂူၫဂၩအဖၧၩ့ အီၪဝ့ၫ နးစီၪ့အ့ၬ. 21 တၭ ကယဲ စဎွၩ အထွ့ၫအီၩဆၧနီၪ မွဲထီၫ့ထီးအလူၬ လီၫ. တၭ ကယဲ ထွ့ၫ အီၪဝ့ၫ လၧလ့ၭဘနၧၫ့ အမံၩ့လၬကျၩ အဂံၪ့ဖၧၩ့နီၪ မွဲထီၫ့ဆံၫ့လီၫ. တဲၩ့ဝ့ၫ လၧစ့ၩ နးဖျိၪ့အ့ၬ. လၧစစီလမၧၫ့ အမုနံၩလဖၪနီၪ, ဆၧအီၪက့ၪစ့ၩ လၧဆၧနးမံၩ့အ့ၬ. 22 အဂဲးဘဲၫယီၩ စဎွၩ အီၪလၧအကဘၩ့ တၫၡံၭ လၧမၫဆမံၭအဖၧၩ့နီၪ, ဒဲအီၪလၧစဟဲရၫ့ အကဘၩ့လဖၪဆ့ လီၫ. ၥၧၫ့နံၪ့လဖၧၫ့နီၪ ကဘၩ့ တၫၡံၭ ဂဲၫထုၭ ထီၫ့ၥံၪလွ့ၫၥံၪ, ကျိၪၥံၪစ့ၩၥံၪ, ကဆၫ့မဲၪ, ဒဲကယုၩဖၩၥံၪ, ဒဲထိၪၡၬၥံၪလီၫ. 23 တၭ စဎွၩစီလမၧၫ့ ဒိၪနဲၪ့ ကယဲ စဎွၩ လၧဂၪ့ခိၪချိၫ့ လၧအစူၪလးအခၪ့ခိၪ အကၠီၩ့, ဒဲလၧအဆၧကိၪ့ၥ့ၪကိၪ့ဘၪ အကၠီၩ့နီၪဆ့လီၫ. 24 တၭ ဂၪ့ခိၪဖိၪ ထီးအလူၬ အၪ့ဎၬ စစီလမၧၫ့အမ့ၬ ဘဲၫၥိၭ အမိနါဂၧၫ့ အဆၧကိၪ့ၥ့ၪကိၪ့ဘၪ လၧယွၩအီၪက့ၪလၩ့ဝ့ၫ လၧအၥၭခံဖၧၩ့နီၪလီၫ. 25 တၭ ၦလဂၩဒဲလဂၩ ဂဲၫဆိၬအလၬဆီၪ့ ဆုၬဆုၬ, ထွ့ၫစ့ၩ, ဒဲထွ့ၫထီၫ့, ဒဲဆၧအကီၩ့အၥိၭ, ဒဲဆၧဒုၭၥုၭအစူၪဝဲၩ, ဒဲဆၧနၧၫ့မၧၫ့, ဒဲကၥ့ၪ, ဒဲကၥ့ၪလၫၥံၪ လနံၪ့ဘၪ လနံၪ့လီၫ. 26 တၭ စစီလမၧၫ့ အီၪက့ၪကီၪ့ လဲၪ့ၥုၭ, ဒဲၦကၥ့ၪၥုၭဖိၪ တၭ, အီၪဝ့ၫ လၧလဲၫ့ၥုၭ လထီၫ့လံယၩ; ဒဲၦကၥ့ၪၥုၭဖိၪ လလၬနံၫထီၫ့တၭ, အီၪက့ၪဝ့ၫ လၧလဲၪ့ၥုၭလဖၪ အဒိၩ့ဖၧၩ့, ဒဲအီၪလၧစဎွၩအၥိၭ လၧယရုစလံၫ့ အဖၧၩ့လီၫ. 27 စဎွၩ အီၪက့ၪ စ့ၩ လၧယရုစလံၫ့အဖၧၩ့, ဘဲၫလိးၥံၪလဲၫ့ၥံၪအၥိၭ, ဒဲအီၪက့ၪ ၥံၪ့ၡိၫအ့ရ့ၭ အၪအၪလ့ၬ ဘဲၫ ၥံၪ့ကူၪၥံၪ လၧဆၧပျၩ့ဖၧၩ့အၥိၭနီၪလီၫ. 28 တၭ ဆၧဂဲၫဆိၬ ကၥ့ၪ လၧခးအံဇံၭအဖၧၩ့ လၧစစီလမၧၫ့ အဂးလီၫ. တၭ စဎွၩအၡၩဖနံၬဖိၪ ဒိၭန့ဝ့ၫ လၧအဎွ့ၩလီၫ. 29 ၦလ့ၩဆၧတၭ, ဂဲၫထဲၩ့ဆိၬ လဲၪ့ၥုၭလခိၪ လၧအံဇံၭ အဖၧၩ့ လၧၡက့လၭ ဎူၫယၩ, ဒဲကၥ့ၪလဒုၩ လၧလယၩယဲဆံၫ လီၫ. ဘဲၫနီၪအၥိၭ ဂဲၫထဲၩ့န့ဝ့ၫ လၧအဝ့ၫၥံၪ အစူၪ လၧၦဟံၥၭဖိၪ အစဎွၩ ထီးအလူၬအဂး, ဒဲလၧစံရအၫ အစဎွၩၥံၪအဂးလီၫ. 

၁ စဎွၩ 1 Kings 11

1 တၭ စဎွၩစီလမၧၫ့ အဲၪ ၦလခီၫဘၩ့မုးဖိၪ အဖိၪမုၪ အၪဂၩလီၫ. လၧဖၫရိၫအဖိၪမုၪ အမ့ၬယၫနီၪ ၦမိအၭအမုၪၥံၪ, ၦအၫမၧၫ့အမုၪၥံၪ, ၦအံဒၧၫ့အမုၪၥံၪ, ၦဇံဒိၫ့အမုၪၥံၪ, ၦဟံၥၭအမုၪၥံၪ, 2 လၧၦဆၨၩလဖၪအကျၩ လၧယဟိဝၩစံၭ ၦအံၫစရ့လၭဖိၪ လၧအဂဲးနီၪ, နၥံၪ လ့ၩနုၬဘၪ လၧအအီၪအ့ၬ. အဝ့ၫၥံၪနီၪ ဂဲၫနုၬဘၪ လၧနၥံၪ အအီၪဆ့အ့ၬ. အဂဲးဘဲၫယီၩ အဝ့ၫၥံၪ မိဘိၭကၠၪခွံၬ တၡါ နၥံၪအၥၭ ဒဲဒုၭဖိၬ အဝ့ၫၥံၪအယွၩလဖၪနီၪ အခဲၫ့ဆ့လီၫ. စစီလမၧၫ့ အဲၪဝ့ၫတၭ, ၥုၭဘူၭအၥၭ လၧအဝ့ၫၥံၪလီၫ. 3 အဝ့ၫဒၪ အီၪဝ့ၫ လၧအမၫ နွ့ၫယၩ, စဎွၩ အဖိၪမုၪၥံၪ, ဒဲအၥံၪမၫ ၥၧၫ့ယၩတၭ, အမၫလဖၪနီၪ ဘိၭကၠၪခွံၬအၥၭလီၫ. 4 တၭ စစီလမၧၫ့ အၥၭၡါ အထီနီၪ ဆၧမၩအၥၭ လၧအမၫလဖၪ ဘိၭကၠၪခွံၬထဲၩ့အၥၭ လၧအဖိၬ ယွၩအဂူၫဂၩလဖၪ အခဲၫ့တၭ; အၥၭအီၪ ထၧၫ့ဖျိၪ့ယၫ လၧယဟိဝၩအယွၩ, ဘဲၫအဖါ စဒၫဝံၭအၥၭ အၥိၭနီၪအ့ၬ. 5 တၭ စစီလမၧၫ့ လ့ၩဖိၬ ၦဇဲဒၧၫ့ဖိၪအယွၩ အၭၡတြီၭ အခဲၫ့, ဒဲအၫမၧၫ့ဖိၪ အဆၧၥၭလိၪမိလ့ၭ အခဲၫ့လီၫ. 6 တၭ စစီလမၧၫ့ မၩဆၧအၧၩ့ လၧယဟိဝၩ အမ့ၬယၫ တၭ, ဖိၬယဟိဝၩအခဲၫ့ လၧၫ့လၧၫ့ဎွ့ၩဎွ့ၩ ဘဲၫအဖါ စဒၫဝံၭအၥိၭနီၪအ့ၬ. 7 ထီးနီၪလဖၧၫ့ စစီလမၧၫ့ မၩဆၧ လၧအလးထၪ့ထီၫ လၧမိအၭ အဆၧၥၭလိၪ, ခ့ၫမီၭအဂး လၧခိၪလီၩ့ လၧယရုစလံၫ့ အမ့ၬယၫအလီၩ့, ဒဲလၧၦအၫမၧၫ့ဖိၪ အဆၧၥၭလိၪ, မိလ့ၭအဂးလီၫ. 8 တၭမၩဝ့ၫ ဘဲၫနီၪအၥိၭ လၧကယဲ အၡၩလခီၫဘၩ့မုးဖိၪအမၫ အဂး, လၧအဝ့ၫၥံၪ ဆူၭခဲၩ ဆၧနၧၫ့မၧၫ့, ဒဲလုထၪ့ဆၧ လၧအဝ့ၫၥံၪ အယွၩလဖၪလီၫ. 9 တၭ ယဟိဝၩ အၥၭထၪ့ဘၪ စစီလမၧၫ့နီၪ, အဂဲးဘဲၫယီၩ အၥၭကၠၪခွံၬယူၭ အၥၭ လၧယဟိဝၩ အံၫစရ့လၭအယွၩ အီၪလၧအနဲၪဖျီၪထၪ့အၥၭ လၧအဝ့ၫဒၪ နံၫဖၧၫ့ယူၭ, 10 ဒဲမၪလူၬဝ့ၫ လၧဆၧလမံၩ့နီၪ အဂဲးအကၠီၪ့ ဘဲၫၥိၭ အထီးဖိၬ ယွၩအဂူၫဂၩ အခဲၫ့လဂ့ၩလီၫ. မွဲလါနၫ့ဘိၩ အဝ့ၫဒၪ ထီးန့ ဆၧလၧယဟိဝၩ မၪလူၬဝ့ၫအ့ၬ. 11 အခိးမွဲ ယဟိဝၩ စံၭစစီလမၧၫ့, မွဲနမၩဆၧယီၩတၭ, နလထီးန့ဘၪ ယဆၧအုၩ့လၩ့, ဒဲယဆၧၥီၪ့ဆၧၥၫ့ လၧယမၪလူၬနၧၩတၭ, ယမိထုၭထၪ့ခွံၬ တၡါ ဘၩ့မုးနီၪ လၧနအီၪတၭ, ဖ့ၪလၫ့ဝ့ၫ လၧနခ့ၫနၡၩလဂၩလီၫ. 12 မွဲလါနၫ့ဘိၩ လၧနမုနံၩလဖၪအဖၧၩ့ လၧနဖါ စဒၫဝံၭအကၠီၩ့နီၪ ယမၩအ့ၬ. ယမိထုၭထၪ့ခွံၬဝ့ၫ လၧနဖိၪခွၫ အစူၪဖၧၩ့လီၫ. 13 မွဲလါနၫ့ဘဲၫနီၪတၭ, ယထုၭထၪ့ခွံၬ ဘၩ့မုး ထီးအလူၬဆ့အ့ၬ. ယမိဖ့ၪလၫ့ ၦလဒီၪ့ လၧနဖိၪခွၫ လၧယခ့ၫယၡၩ စဒၫဝံၭအကၠီၩ့, ဒဲလၧယရုစလံၫ့အကၠီၩ့ လၧယရွံန့ယူၭဝ့ၫလီၫ. 14 တၭ ယဟိဝၩ ထိၪဂဲၩ ဆၧအဒုၪအဒၩ လၧအထၫ့ဒၩ စစီလမၧၫ့, ၦအံဒၧၫ့ဖိၪ စဟၫဒၭလီၫ. အဝ့ၫဒၪနီၪ မွဲၦလၧစဎွၩ အချံၫအၥၪအကျၩ လၧအံဒၧၫ့အဖၧၩ့လီၫ. 15 လၧစဒၫဝံၭ အီၪဝ့ၫ လၧအံဒၧၫ့အဖၧၩ့, ဒဲစယိအၭ, ၦၥုၭမုခမျၧးအခိၪ လ့ၩထၪ့ ခုၪ့လၩ့ဘၧၩ့ခွံၬ ၦဘၪဆၧမၩၥံၫဝ့ၫလဖၪ လၧဆၧဖ့ၬခွံၬ ၦခွၫထီးအလူၬ လၧအံဒၧၫ့ အဖၧၩ့ အလးခဲၫ့နီၪ, 16 (အဂဲးဘဲၫယီၩ စယိအၭ အီၪ ထီးနီၪ ဒဲအံၫစရ့လၭ ထီးအလူၬ လၩဎူၫဘံၪ့ ထီးအဒၪ့ထ့ၬခွံၬ ကယဲ ၦခွၫလၧအံဒၧၫ့အဖၧၩ့နီၪ ဂီၩ့,) 17 ဆၧမၩအၥၭ လၧစဟၫဒၭ စဲၪ့ထၪ့ခွံၬ, အဝ့ၫဒၪ ဒဲအဖါအခ့ၫအၡၩ ၦအံဒၧၫ့ဖိၪ လနၩ့နၩ့, ဘဲၫၥိၭ အမိလ့ၩလၩ့ လၧအံဇံၭ အဖၧၩ့တၭ; စဟၫဒၭနီၪ မွဲဖိၪၥၪဆံၭဒံၭလီၫ. 18 အဝ့ၫၥံၪ ဂဲထုၪ့ လၧမံဒအၫ့ အဖၧၩ့တၭ, ဂဲၫဝ့ၫ လၧပၫရၫ့ အဖၧၩ့တၭ, မၩန့ ၦၡၩ လၧပၫရၫ့အဖၧၩ့ ဂဲၫထီၩ့လၧအံဇံၭ အဖၧၩ့, လၧအံဇံၭ အစဎွၩ ဖၫရိၫအအီၪလၧအဖ့ၪလၫ့ အဝ့ၫ လၧဂံၪ့လဖျိၪ့တၭ, မၪလူၬ လၧအမိန့ ဆၧအၪ့, ဒဲဖ့ၪလၫ့ အဝ့ၫ လၧဂၪ့ခိၪလီၫ. 19 တၭ စဟၫဒၭ ဒၪန့ ဆၧအခိးအတၩ လၧဖၫရိၫအမ့ၬယၫ ဒိၪမၬလီၫ. တၭ အဝ့ၫ ဖ့ၪလၫ့ လၧအမၫအဂး အမၫဒၪဝ့ၫ အထၧၫ့ဖုဝဲမုၪ နးဎွၩမုၪ တၫပန့ၭ အထၧၫ့ဖုဝဲမုၪလီၫ. 20 နးတၫပန့ၭ အထၧၫ့ဖုဝဲမုၪနီၪ အီၪဖျဲၪန့ဝ့ၫ လၧအဖိၪခွၫ စဂ့ၫနုၫဘၭ တၭ, နးတၫပန့ၭ ဒုၭလၩ့ၡၪဝ့ၫ လၧအနူ လၧဖၫရိၫ အဂံၪ့ဖၧၩ့တၭ, စဂ့ၫနုၫဘၭနီၪ အီၪဝ့ၫ လၧဖၫရိၫအဂံၪ့ဖိၪ အကျၩ, လၧဖၫရိၫ အဖိၪခွၫၥံၪအကျၩလီၫ. 21 တၭ စဟၫဒၭ အီၪလၧအံဇံၭ အဖၧၩ့နီၪ, နါဂၧၫ့ လၧစဒၫဝံၭ မံၫဝ့ၫ လၧအဖါၥံၪအၥိၭ, ဒဲလၧၦၥုၭမုခမျၧးအခိၪ စယိအၭ ၥံၫယူၭနီၪလီၫ. တၭ စဟၫဒၭ စံၭဖၫရိၫ, ဖျါခွံၬယၧၩ ဘဲၫၥိၭ ယမိထဲၩ့ လၧယခးဒၪယဝ့ၫဆံၭ. 22 တၭ ဖၫရိၫ စံၭအဝ့ၫ, ယိခွါ, နအၪ့ဎၬထဲၩ့ လၧနခးဒၪနဝ့ၫအကၠီၩ့နီၪ, ဆၧလၧနန့ဘၪ အလးအီၪ လၧနလန့ဒံၭဘၪ, မွဲ အအီၪဒံၭ ဆၧနီၪလမံၩ့လဲၪ. တၭ အဝ့ၫ စံၭဆၧၫ့ဝ့ၫဒၪ, အီၪနးမံၩ့အ့ၬ; မွဲလါနၫ့ဘိၩ ဖျါခွံၬယၧၩ နးထံၪဘီၪ. 23 တၭ ယွၩထိၪဂဲၩ ဆၧအဒုၪအဒၩ, စအလဲအဒၫ အဖိၪခွၫ စရံဇၧၫ့ လၧအစဲၪ့ထၪ့ခွံၬ လၧအကဆါ ဇိၫဘၫ အစဎွၩ ဟၫဒၭဒံဇၧၫ အအီၪလီၫ. 24 တၭ ထီးစဒၫဝံၭ မၩၥံၫ ၦၡၩလဖၪတၭ, အဝ့ၫ ဒုၭအီၪကီၪ့ ၦၡၩလၧအအီၪတၭ, ကဲၪထၪ့ ၦလဒီၪ့အခိၪတၭ, အီၪဝ့ၫထီးနီၪ, ဒဲကဲၪစဎွၩ လၧဒမၭစကၧၭ အဖၧၩ့လီၫ. 25 တၭမွဲအံၫစရ့လၭ အဒုၪအဒၩ လၧကယဲ စစီလမၧၫ့ အမုနံၩ ထီးအလူၬ လၧစဟၫဒၭ မၩအၧၩ့ဆၧ အဖၫ့ခိၪ, အဝ့ၫဒၪ မ့ၬလဲၩ အံၫစရ့လၭတၭ, ကဲၪစဎွၩ လၧစံရအၫ အဖၫ့ခိၪလီၫ. 26 တၭ စနံဘၭ အဖိၪခွၫ စယ့ၫရဘိအၫ့, ၦအ့ဖြၭၥၭဖိၪ ဘၪဆဲၫ့ လၧဇ့ရံဒၫ, စစီလမၧၫ့ အဎီးအၡၩလဂၩ, အမိ အမံၩ့မွဲ နးဇရုအၫ ၦမုၪမဲၫလဂၩ, ယၩ့ထၪ့ အစူၪ ထၫ့ဒုၪဒၩ စဎွၩလီၫ. 27 တၭ ယၩ့ထၪ့ အစူၪ ထၫ့ဒုၪဒၩ စဎွၩ အဂဲးနီၪ, မွဲ အယီၩ, စစီလမၧၫ့ မၩထၪ့ မံလိၫတၭ, မၩဂ့ၩထၪ့ထဲၩ့ ဆၧဘုၪ့ဖိး လၧအဖါ စဒၫဝံၭ အဒိၩ့ဖၧၩ့, 28 တၭ ၦၡၩ စယ့ၫရဘိအၫ့လဂၩနီၪ, မွဲၦအဆီၪ့, ၦအဂဲးဆီၪ့အဘၭဆီၪ့တၭ, စစီလမၧၫ့ ဒၪဘၪ ဖိၪၥၪခွၫလဂၩနီၪ, မွဲၦလၧအဎၬတၭ, စစီလမၧၫ့ အီၪက့ၪဝ့ၫ လၧကယဲ စယိၥၭ အၡၩဂံၪ့ဖိၪ အအွံၪဆၧယိၭဆၧ အဖၫ့ခိၪလီၫ. 29 တၭအထီထီးနီၪ ဆၧမၩအၥၭ လၧစယ့ၫရဘိအၫ့ စဲၪ့ထၪ့ခွံၬ လၧယရုစလံၫ့တၭ, ၦၡံလိၫဖိၪ မီၪစအဟဲယၫနီၪ ဒၪန့ဝ့ၫ လၧဖၧၩ့ၥၭတၭ, ကီၩ့ဝ့ၫ လၧဖၬဘဲၩ့အၥၫ့ လဘံၪ့တၭ, အဝ့ၫၥံၪ အီၪဝ့ၫ လၧဆၧပျၩ့ဖၧၩ့န့ၫ နံၫဂၩ လီၫ. 30 စအဟဲယၫနီၪ ဖီၪ့ထၬ ဖၬဘဲၩ့အၥၫ့ လဘံၪ့ လၧအအီၪဝ့ၫ လၧအလီၩ့တၭ, ၡၫ့ဝ့ၫ လဆံၫနံၫကဲၩ့တၭ, 31 စံၭ စယ့ၫရဘိအၫ့, မၩန့ ဆံၫကဲၩ့ယီၩဆံၭ. အဂဲးဘဲၫယီၩ ယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, ယိခွါ, ယ မိထုၭထၪ့ခွံၬ ဘၩ့မုး လၧစစီလမၧၫ့ အစူၪဖၧၩ့တၭ, ယမိဖ့ၪလၫ့ ၦဆံၫဒီၪ့ လၧနၧၩလီၫ. 32 အ့ၪမွဲ အဝ့ၫဒၪနီၪ မိအီၪလၧၦလဒီၪ့ လၧယခ့ၫယၡၩ စဒၫဝံၭအကၠီၩ့, ဒဲလၧယရုစလံၫ့အကၠီၩ့, ဒိၩ့လၧယရွံန့ဝ့ၫ လၧကယဲ အံၫစရ့လၭ လဒီၪ့အကျၩနီၪလီၫ. 33 အဂဲးဘဲၫယီၩ အဝ့ၫၥံၪ လ့ၩဒၪယူၭ ယၧၩယူၭတၭ, ဘိၪ့ထၪ့ဘၩထၪ့ ၦဇဲဒၧၫ့ဖိၪ အကဆါမုၪ အၭၡတြီၭ, ၦမိအၭဖိၪအယွၩ ခ့ၫမီၭ, ၦအၫမၧၫ့ဖိၪအယွၩ မိလ့ၭတၭ, ဖိၬယဖၧၩ့ၥၭၥံၪ ဘဲၫၥိၭ အမိမၩ ဆၧတီၩ လၧယမ့ၬၥၪဖၧၩ့, ဒဲထီးန့ ယဆၧၥီၪ့ဆၧၥၫ့, ဒဲယဆၧစ့ၩရၫ့, ဘဲၫအဖါ စဒၫဝံၭအၥိၭနီၪအ့ၬ. 34 မွဲလါနၫ့ဘိၩ ယမိမၩန့ခွံၬ ဘၩ့မုး ထၧၫ့ဘံၪ့ယၫ လၧအစူၪဖၧၩ့ အ့ၬ. တၭ ယမိအီၪက့ၪ အဝ့ၫ လၧအခိၪ လဆိၩဒၪဝ့ၫ လၧယခ့ၫယၡၩ စဒၫဝံၭအကၠီၩ့ လၧယရွံန့ အဝ့ၫ လၧအထီးန့ ယဆၧမၪလူၬလဖၪ, ဒဲယ၁နိၫလဖၪ အကၠီၩ့နီၪလီၫ. 35 အ့ၪမွဲ ယမိမၩန့ခွံၬ ဘၩ့မုးနီၪ လၧအဖိၪခွၫ အစူၪဖၧၩ့တၭ, ယမိဖ့ၪလၫ့ အဝ့ၫ လၧနၧၩ, ၦဆံၫဒီၪ့လီၫ. 36 တၭ ယမိဖ့ၪလၫ့ အဖိၪခွၫ လၧၦလဒီၪ့ ဘဲၫၥိၭ ယခ့ၫယၡၩ စဒၫဝံၭ မိအီၪလၧအဆၧဖၩ့ လဖျိၪ့ လၧယမ့ၬယၫ လထံၪဎး လၧယရုစလံၫ့အဖၧၩ့, ဒိၩ့လဖျိၪ့ လၧယရွံန့ဝ့ၫ ဘဲၫၥိၭ ယမိအီၪက့ၪ ယမံၩ့ ထီးနီၪလီၫ. 37 တၭ ယမိမၩန့နၧၩတၭ, နမိကဲၪ စဎွၩ ဘဲၫကယဲ ဆၧလၧနၥၭဆိၫ့ဆၧ အၥိၭတၭ, နမိကဲၪထၪ့ စဎွၩ လၧအံၫစရ့လၭ အဖၫ့ခိၪလီၫ. 38 န အ့ၪခိၭနၪ ကယဲ ဆၧလၧယမၪလူၬနၧၩတၭ, ဖိၬယဖၧၩ့ၥၭလဖၪတၭ, မၩဆၧ လၧအလီၩ့ လၧယမ့ၬယၫ, ဘဲၫၥိၭ နမိထီးန့ ယ၁နိၫလဖၪ ဒဲယဆၧမၪလူၬလဖၪ, ဘဲၫယခ့ၫယၡၩ စဒၫဝံၭ မၩဝ့ၫအၥိၭနီၪတၭ, ဆၧမိမၩအၥၭ လၧယမိအီၪလၧနၥိၭတၭ, ယ မိမၩထၪ့န့နၧၩ လၧဂံၪ့ခၧၫ့ နးဖျိၪ့, ဘဲၫယမၩထၪ့ လၧစဒၫဝံၭအဂး အၥိၭတၭ, ယမိဖ့ၪလၫ့ အံၫစရ့လၭ လၧနၧၩလီၫ. 39 တၭ လၧဆၧလမံၩ့နီၪအကၠီၩ့ ယမိမၩၡၪ့မၩနၭ စဒၫဝံၭ အချံၫအၥၪ, မွဲလါနၫ့ အဆိၩအကၠၪနီၪ မွဲအ့ၬ. 40 စစီလမၧၫ့ အၪ့ဎူၫအၪ့ဎၬ မၩၥံၫ စယ့ၫရဘိအၫ့တၭ, စယ့ၫရဘိအၫ့ ဂဲထုၪ့တၭ, စဲၪ့ဖျိၭဝ့ၫ လ့ၩလၧအံဇံၭ အစဎွၩ စၡံၡၭ အအီၪတၭ, အီၪလၧအံဇံၭ အဖၧၩ့ ထီးစစီလမၧၫ့ ၥံၫဝ့ၫလီၫ. 41 တၭ ဆၧအီၪလၩ့ထး ဘၪဆဲၫ့ လၧစစီလမၧၫ့, ဒဲကယဲ ဆၧလၧအမၩဝ့ၫ ထီးအလူၬ, ဒဲအဆၧကိၪ့ၥ့ၪနီၪ ကွ့ၭအၥၭ လၧလံၬစစီလမၧၫ့ အဆၧမၩအဖၧၩ့နီၪ, မွဲအ့ၬဧၪ. 42 တၭ မုနံၩလဖၪ လၧစစီလမၧၫ့ ကဲၪစဎွၩ လၧယရုစလံၫ့ အဖၧၩ့ လၧအံၫစရ့လၭ ထီးအလူၬ အဖၫ့ခိၪနီၪ, မွဲအနံၪ့လံဆံၫလီၫ. 43 တၭ စစီလမၧၫ့ မံၫဝ့ၫ လၧအဖါလဖၪ အၥိၭတၭ, ၦခုၪ့လၩ့ဘၧၩ့ဝ့ၫ လၧအဖါ စဒၫဝံၭ အဒိၩ့ဖၧၩ့တၭ, အဖိၪခွၫ စရံၫဟဘိအၫ့ ကဲၪစဎွၩ လၧအလးနီၪလီၫ. 

၁ စဎွၩ 1 Kings 12

1 တၭ စရံၫဟဘိအၫ့ လ့ၩထီၩ့လၧၡံခံၫ့လီၫ. အဂဲးဘဲၫယီၩ အံၫစရ့လၭ ထီးအလူၬ မိဘၪဂဲၫ လၧၡံခံၫ့ ဘဲၫၥိၭ အမိအီၪက့ၪထၪ့ အဝ့ၫ လၧစဎွၩလီၫ. 2 တၭ ထီးစနံဘၭ အဖိၪခွၫ စယ့ၫရဘိအၫ့ လၧအအီၪဝ့ၫ လၧအံဇံၭ အဖၧၩ့နီၪ နါဂၧၫ့ဆၧတၭ, (အဂဲးဘဲၫယီၩ စဲၪ့ဖျိၭယူၭ လၧစဎွၩ စီလမၧၫ့ အမ့ၬယၫတၭ, စယ့ၫရဘိအၫ့ အီၪဝ့ၫ လၧအံဇံၭ အဖၧၩ့လီၫ.) 3 ဆၧမၩအၥၭ လၧၦအၪ့မၧၫ့လၩ့ ဆၧတၭ ကိၭထဲၩ့ အဝ့ၫတၭ, စယ့ၫရဘိအၫ့, ဒဲအံၫစရ့လၭ အဆၧအီၪကီၪ့ ထီးအလူၬ ဂဲၫဝ့ၫတၭ, ချဲၩ့ဆၧ လၧစရံၫဟဘိအၫ့တၭ, စံၭဝ့ၫဒၪ, 4 နဖါ မၩကၪ ပနိၪယိၭဘီၩ့တၭ, နဝ့ၫဒၪ ဘိၩ့နဲၪ့ယီၩ နဖါအဆၧမၩကၪ, ဒဲအနိၪယိၭဘီၩ့ဎၧၫ့ လၧအအီၪက့ၪ လၧပလီၩ့ယီၩ, မၩဎွံၫနဲၪ့ အနီၪဒံၭတၭ, ပမိမၩနဆၧလီၫ. 5 အဝ့ၫဒၪ စံၭအဝ့ၫၥံၪ စဲၪ့ထၪ့ ၥၧၫ့နံၩတၭ, ဂဲၫထဲၩ့ထဲၩ့ လၧယအီၪဆံၭ. တၭ ၦခမျၧး စဲၪ့ထၪ့ဝ့ၫလီၫ. 6 တၭ စဎွၩ ရံၫဟဘိအၫ့ ကိၪ့လိၬအၥၭ လၧၦၥၭၡါလဖၪ လၧအဆၧၫ့ထုၪ့ လၧအဖါ စစီလမၧၫ့ အမ့ၬယၫ လၧအမၧၫ့ဒံၭဝ့ၫတၭ, စံၭဝ့ၫဒၪ, ဘဲၫၥိၭ ယမိစံၭဆၧၫ့ ၦခမျၧးယီၩ, မွဲနၥံၪ မိဒုၭကိၪ့ယၧၩ ဘဲၫၥ့ၪလဲၪ. 7 အဝ့ၫၥံၪ ချဲၩ့ထၪ့ဆၧတၭ, စံၭဝ့ၫဒၪ, န အ့ၪကဲၪထၪ့ ၦခမျၧး အခ့ၫအၡၩ လၧမုဆၫလနံၩယီၩ, ဒဲမၩအဆၧ တၭ, စံၭဆၧၫ့ အဝ့ၫၥံၪ, ဒဲချဲၩ့ ဆၧချဲၩ့ဂ့ၩ လၧအဝ့ၫၥံၪ တၭ, ထီးနီၪလဖၧၫ့ အဝ့ၫၥံၪ မိကဲၪထၪ့ နခ့ၫနၡၩ ကိၭမုနံၩမုနၩဒ့ၭလီၫ. 8 မွဲလါနၫ့ အဝ့ၫ ခွံၬၡိၭခွံၬ ၦၥုၪ့က့ၭၥၭၡါ အဆၧကိၪ့ လၧအဝ့ၫၥံၪ ဒုၭကိၪ့ယူၭ အဝ့ၫတၭ, ကိၪ့လိၬအၥၭ လၧၦအၥၭဘၪ့ လၧအဒိၪထၪ့ဎုၬ လၧအဝ့ၫ, လၧအဆၧၫ့ထုၪ့ လၧအမ့ၬယၫလီၫ. 9 စံၭအဝ့ၫၥံၪ, ၦခမျၧးယီၩ လၧအချဲၩ့ဆၧ လၧယၧၩတၭ စံၭ, မၩဎွံၫထၪ့ နိၪယိၭဘီၩ့ လၧနဖါ အီၪက့ၪ လၧပလီၩ့ဆံၭနီၪ, ဘဲၫၥိၭ ပမိလီၩဆၧၫ့ အဝ့ၫၥံၪတၭ, မွဲနၥံၪ မိဖ့ၪလၫ့ဆၧ ဘဲၫၥ့ၪလဲၪ. 10 ၦအၥၭဘၪ့ လၧအဒိၪထၪ့ဎုၬ လၧအဝ့ၫ, ချဲၩ့ဆၧ လၧအဝ့ၫဒၪ တၭ, စံၭဝ့ၫ, နဘၪစံၭ ၦခမျၧး လၧအချဲၩ့ဆၧ လၧနၧၩ, နဖါ မၩ အနိၪယိၭဘီၩ့ဎၧၫ့, အ့ၪမွဲ နဝ့ၫဒၪ မၩဎွံၫထၪ့ လၧပဂးဆံၭနီၪ, နမိဘၪစံၭ အဝ့ၫၥံၪ ဘဲၫယီၩ, ယစူၪဒ့ၭမိ တၪ့နဲၪ့ဒံၭ ယဖါ အယးဒံၩ့ ဒံၭလီၫ. 11 တၭ ဘိၩ့နဲၪ့ယီၩ ယဖါ အီၪက့ၪ နိၪယိၭဘီၩ့အဎၧၫ့ လၧနၥံၪ အလီၩ့တၭ, ယဝ့ၫဒၪယီၩ, ယမိအီၪက့ၪ အၪထၪ့ လၧနၥံၪ အနိၪယိၭဘီၩ့ အဖၫ့ခိၪလီၫ. ယဖါ အၪ့ၥီၪ့ နၥံၪ လၧနိၪဖျ့ၪတၭ, ယဝ့ၫဒၪယီၩ ယမိအၪ့ၥီၪ့ နၥံၪ လၧဆၧကဲၪ့မ့လီၫ. 12 တၭ စယ့ၫရဘိအၫ့ ဒဲအၡၩခမျၧး ထီးအလူၬ ဂဲၫဝ့ၫ လၧစရံၫဟဘိအၫ့ အအီၪ ၥၧၫ့နံၩလနံၩနီၪ, ဘဲၫစဎွၩ စံၭယူၭအၥိၭတၭ, စံၭဝ့ၫဒၪ, ဂဲၫထဲၩ့ လၧယအီၪ ထီးအဘၪ ၥၧၫ့နံၩလနံၩဆံၭ. 13 စဎွၩ စံၭဆၧၫ့ ၦခမျၧး ကၪကၪလ့ၬတၭ, ခွံၬၡိၭခွံၬ ၦၥုၪ့က့ၭၥၭၡါ အဆၧကိၪ့ လၧအဝ့ၫၥံၪ ဒုၭကိၪ့ဝ့ၫတၭ; 14 ချဲၩ့ဆၧ လၧအဝ့ၫၥံၪ ဘဲၫၦအၥၭဘၪ့ အဆၧကိၪ့အၥိၭနီၪ, စံၭဝ့ၫဒၪ, ယဖါ မၩဎၧၫ့ နၥံၪ အနိၪယိၭဘီၩ့တၭ, ယဝ့ၫဒၪယီၩ ယမိအီၪက့ၪ အၪထၪ့ ဆၧလၧနၥံၪအနိၪယိၭဘီၩ့ အလီၩ့လီၫ. ယဖါ အၪ့ၥီၪ့ နၥံၪ လၧနိၪဖျ့ၪ, အ့ၪမွဲ ယဝ့ၫဒၪယီၩ ယမိအၪ့ၥီၪ့ နၥံၪ လၧဆၧကဲၪ့မ့လီၫ. 15 တၭ စဎွၩ ခိၭနၪ ၦခမျၧးအလူအ့ၬ; မွဲအဂဲး ဘဲၫၥ့ၪလဲၪ; ဆၧဂဲၫဝ့ၫ လၧယဟိဝၩ, ဘဲၫၥိၭ အမိမၩလၧၫ့ထၪ့ဎွ့ၩထၪ့ အဆၧချဲၩ့ လၧယဟိဝၩ ချဲၩ့ဝ့ၫ လၧစနံဘၭ အဖိၪခွၫ စယ့ၫရဘိအၫ့ လၧၦၡံလိၫဖိၪ စအဟဲယၫ အစူၪဖၧၩ့နီၪလီၫ. 16 အံၫစရ့လၭ ထီးအလူၬ ဒၪဘၪဝ့ၫ လၧစဎွၩ လခိၭနၪဘၪ ၦခမျၧးအလူတၭ, ၦခမျၧး စံၭဆၧၫ့စဎွၩတၭ, စံၭဝ့ၫဒၪ, ပဂး အီၪလၧစဒၫဝံၭ အဖၧၩ့နီၪ, မွဲဆၧနီၪလမံၩ့လဲၪ. တၭပန့ၥၫဆၧ လၧစယ့ၭစံၫ အဖိၪခွၫ အဖၧၩ့အ့ၬ. ထဲၩ့ထဲၩ့ လၧနၥံၪၥုၪ့တဲၩ အလးဖၧၩ့ဆံၭ! အံၫစရ့လၭ ဧ့, ဘိၩ့နဲၪ့ယီၩ, ယိ နဂံၪ့ဒၪနဝ့ၫဆံၭ, စဒၫဝံၭဧ့; တၭ အံၫစရ့လၭ ထဲၩ့ထဲၩ့ဝ့ၫ လၧတဲၩဖၧၩ့လီၫ. 17 မွဲလါနၫ့ဘိၩ ၦအံၫစရ့လၭဖိၪ လၧအအီၪဝ့ၫ လၧယုဒၫအဒိၩ့လဖၪ အဖၧၩ့နီၪ စရံၫဟဘိအၫ့ ကဲၪစဎွၩ လၧအဖၫ့ခိၪလီၫ. 18 တၭ စဎွၩ ရံၫဟဘိအၫ့ အၪ့မၧၫ့လၩ့ စအဒိရၫ့ လၧအပၧၩ့ဘၪ အခီၫ့တၭ, အံၫစရ့လၭ ထီးအလူၬခွံၬ အဝ့ၫ လၧလိးၥံၪတၭ, ၥံၫဝ့ၫလီၫ. မၩအၥၭဘဲၫနီၪတၭ, စရံၫဟဘိအၫ့ လ့ၩဝ့ၫ ချဲၫ့ချဲၫ့ ဘဲၫၥိၭ အမိလ့ၩနုၬထၪ့ လၧအလဲၪ့ၥုၭအဖၧၩ့ ဘဲၫၥိၭ အမိထဲၩ့စဲၪ့ဝ့ၫ လၧယရုစလံၫ့ လီၫ. 19 တၭ အံၫစရ့လၭ ပိၩ့ထၪ့ စဒၫဝံၭ အၡၩဂံၪ့ဖိၪ ထီးမုဆၫလနံၩယီၩလီၫ. 20 ဆၧမၩအၥၭ ထီးအံၫစရ့လၭ ထီးအလူၬ နါဂၧၫ့ဝ့ၫ လၧစယ့ၫရဘိအၫ့ ဂဲၫထဲၩ့ဒီၭတၭ, အဝ့ၫၥံၪ အၪ့မၧၫ့လၩ့ ဆၧတၭ, ကိၭန့ဝ့ၫ လၧဆၧအီၪကီၪ့ အအီၪတၭ, အီၪက့ၪဝ့ၫ လၧစဎွၩ လၧအံၫစရ့လၭ ထီးအလူၬ အဖၫ့ခိၪလီၫ. ၦလၧအလီၩ့ စဒၫဝံၭ အၡၩဂံၪ့ဖိၪ အီၪဝ့ၫန့ၫ ယုဒၫလဒီၪ့နီၪလီၫ. 21 စရံၫဟဘိအၫ့ ဂဲၫထီၩ့ဝ့ၫ လၧယရုစလံၫ့ အဖၧၩ့တၭ, ဒုၭအီၪကိၩ့အီၪကီၪ့ ယုဒၫ အၡၩဂံၪ့ဖိၪ ထီးအလူၬ, ဒဲဘံၪ့ယမံၫ့လဒီၪ့, ၦၥုၭဖိၪ လၧအရွံန့ဝ့ၫ, လကုၬဎိၭလၬ ဘဲၫၥိၭ အမိဒုၭ ဆၧထၫ့ဒၩ အံၫစရ့လၭ အၡၩဂံၪ့ဖိၪ, ဘဲၫၥိၭ အမိဒုၭထဲၩ့ ဘၩ့မုးနီၪ လၧစစီလမၧၫ့ အဖိၪခွၫ စရံၫဟဘိအၫ့ အအီၪလီၫ. 22 တၭ ယွၩအလူနီၪ လၩ့ဘၪ ယွၩအၡၩ စရှ့ၫမအဲအၫတၭ, စံၭဝ့ၫဒၪ, 23 လီၩဘၪ ယုဒၫ အစဎွၩ, စစီလမၧၫ့ အဖိၪခွၫ စရံၫဟဘိအၫ့, ဒဲယုဒၫ ဒဲဘံၪ့ယမံၫ့ အဂံၪ့ဖိၪ ထီးအလူၬ, ဒဲၦခမျၧး လၧအအီၪလၩ့ထးတၭ, စံၭ, 24 ယဟိဝၩ စံၭဝ့ၫ ဘဲၫယီၩ, နၥံၪ ထီးလ့ၩထၪ့ဒုၭၥုၭ လၧနၥံၪ အထၧၫ့ဖုဝဲ, ၦအံၫစရ့လၭဖိၪ လဂ့ၩ. ထဲၩ့ထဲၩ့ လဂၩလၧအဂံၪ့ဒၪဝ့ၫ, လဂၩလၧအဂံၪ့ဒၪဝ့ၫဆံၭ. အဂဲးဘဲၫယီၩ ဆၧလမံၩ့ယီၩ ကဲၪထၪ့ လၧယၧၩလီၫ. တၭ အဝ့ၫၥံၪ ခိၭနၪ ယဟိဝၩအလူတၭ, ထဲၩ့ထဲၩ့ဝ့ၫ ဘဲၫၥိၭ အမိစဲၪ့ထၪ့ခွံၬ ဘဲၫ ယဟိဝၩအလူ အၥိၭနီၪလီၫ. 25 စယ့ၫရဘိအၫ့ မၩထၪ့ ၡံကံၫ့ လၧခိၪလီၩ့ အံဖြံၫ့အလီၩ့တၭ, အီၪဝ့ၫ ထီးနီၪတၭ; စဲၪ့ထၪ့ ထီးနီၪတၭ, မၩထၪ့ ပနုအ့ၫလၭလီၫ. 26 တၭ စယ့ၫရဘိအၫ့ စံၭ လၧအၥၭခံဖၧၩ့, ဘိၩ့နဲၪ့ယီၩ, ဘၩ့မုးယီၩ မိထဲၩ့ထဲၩ့ လၧစဒၫဝံၭ အၡၩဂံၪ့ဖိၪ အအီၪလီၫ. 27 တၭ ၦခမျၧးယီၩ အ့ၪလ့ၩထၪ့ ဘဲၫၥိၭ အမိလုထၪ့ဆၧ လၧယဟိဝၩ အဂံၪ့ဖၧၩ့ လၧယရုစလံၫ့ အဖၧၩ့တၭ, ထီးနီၪလဖၧၫ့ ၦခမျၧးယီၩ အၥၭမိ ထဲၩ့ထဲၩ့ လၧအကဆါအအီၪ, လၧယုဒၫ အစဎွၩ ရံၫဟဘိအၫ့ အအီၪတၭ မိမၩၥံၫယၧၩတၭ, မိထဲၩ့ထဲၩ့ လၧယုဒၫ အစဎွၩ ရံၫဟဘိအၫ့ အအီၪလီၫ. 28 စဎွၩ ကိၪ့လိၬဆၧတၭ, တဲၩ့ ချီဖိၪ လၧထီၫ့နံၫဒုၩတၭ, စံၭအဝ့ၫၥံၪ, နၥံၪ လ့ၩထၪ့ လၧယရုစလံၫ့မွဲ ဆၧအၪလၨၪ လၧနၥံၪအဂးလီၫ. အံၫစရ့လၭဧ့, နယွၩလဖၪ လၧအဂဲၫဆိၬထၪ့ နၧၩ လၧအံဇံၭ အဖၧၩ့နီၪ, ယိခွါဘီၪ. 29 အီၪက့ၪလၩ့ဝ့ၫ လဒုၩ လၧဘ့ၫ၁လၭအဖၧၩ့, ဒဲအဝ့ၫ လဒုၩ လၧဒၫ့အဖၧၩ့လီၫ. 30 တၭ ဆၧလမံၩ့နီၪ ကဲၪထၪ့ ဆၧဒဲၩဘၭလီၫ. အဂဲးဘဲၫယီၩ ၦခမျၧး လ့ၩထၪ့ လၧလဒုၩ အမ့ၬယၫ ထီၩ့လၧဒၫ့လီၫ. 31 အဝ့ၫ မၩဂံၪ့ လၧဆၧအလးထၪ့ထီၫလဖၪတၭ, အီၪက့ၪ ၦလုဆၧလဖၪ လၧၦအၡၪ့ထုၬ လၧၦခမျၧးအကျၩ လၧအလမွဲဘၪ ၦလံဝဲၫ အဖိၪခွၫၥံၪ လီၫ. 32 တၭ စယ့ၫရဘိအၫ့ မၩကဲၪထၪ့ ဆၧမၩဘိၪ့ လၧလၩဎိၭဘံၪ့လဘံၪ့ အဖၧၩ့, လၩထၪ့ လဆံၫယဲနံၩလနံၩနီၪ မၩအၥၭ ဘဲၫဆၧမၩဘိၪ့ လၧယုဒၫအဖၧၩ့ အၥိၭနီၪတၭ, လုထၪ့ဆၧ လၧဆၧလုလး အဖၫ့ခိၪလီၫ. မၩဝ့ၫ ဘဲၫနီၪၥိၭဆ့ လၧဘ့ၫ၁လၭ အဖၧၩ့, ချီဖိၪ လၧအတဲၩ့ဝ့ၫနီၪ လုထၪ့ အဝ့ၫၥံၪ; ဒဲဆၧအလးထၪ့ထီၫ အၡၩလုဆၧလဖၪ လၧအဒုၭကဲၪထၪ့ဝ့ၫနီၪ အီၪက့ၪလၩ့ဝ့ၫ လၧဘ့ၫ၁လၭ အဖၧၩ့လီၫ. 33 တၭ လုထၪ့ဆၧ လၧဆၧလုလးအဖၫ့ခိၪ လၧအမၩဝ့ၫ လၧဘ့ၫ၁လၭ အဖၧၩ့ လၩဎိၭဘံၪ့ လဘံၪ့ လၩထၪ့ လဆံၫယဲနံၩလနံၩ အဖၧၩ့, လၧလၩ လၧအကိၪ့ဝဲၩဝ့ၫ လၧအၥၭခံဖၧၩ့နီၪတၭ, အီၪက့ၪ ဆၧမၩဘိၪ့ လၧအံၫစရ့လၭဖိၪအဂးတၭ, လုထၪ့ဆၧ လၧဆၧလုလး အဖၫ့ခိၪနီၪတၭ, ဆူၭခဲၩ ဆၧနၧၫ့မၧၫ့လီၫ. 

၁ စဎွၩ 1 Kings 13

1 ယိခွါ, ယွၩအၡၩလဂၩ လၧယဟိဝၩအလူအကၠီၩ့ ဂဲၫထၪ့ခွံၬ လၧယုဒၫ ထီၩ့လၧဘ့ၫ၁လၭ အဖၧၩ့တၭ, စယ့ၫရဘိအၫ့ ဆၧၫ့ထုၪ့ဝ့ၫ လၧဆၧလုလး အနဲၩ့ထံၭ ဘဲၫၥိၭ အမိဆူၭခဲၩ ဆၧနၧၫ့မၧၫ့လီၫ. 2 ၦၡၩနီၪ ကိၭထၪ့ဝ့ၫ ထၫ့ဒၩ ဆၧလုအလး လၧယဟိဝၩ အလူအကၠီၩ့တၭ, စံၭဝ့ၫဒၪ, ဆၧလုအလးဧ့, ဆၧလုအလးဧ့, ယဟိဝၩ စံၭဘဲၫယီၩ, ယိခွါ, ဖိၪၥၪလဂၩ မိအီၪဖျဲၪဝ့ၫ လၧစဒၫဝံၭ အဂံၪ့အဂး, အမံၩ့ စယိၫစဲအၫတၭ; ဆၧအလးထၪ့ထီၫ အၡၩလုဆၧ, ၦလၧအဆူၭခဲၩ ဆၧနၧၫ့မၧၫ့ လၧနလီၩ့လဖၪနီၪ, အဝ့ၫဒၪ မိလုထၪ့ အဝ့ၫၥံၪ လၧနလီၩ့ တၭ; မ့ၪ မိအၪ့ ၦၡၩအဎွံၪအနၧၩ့ လၧနလီၩ့လီၫ. 3 လၧမုလနံၩနီၪ အဝ့ၫဒၪ ဖ့ၪလၫ့ ဆၧနဲၪ့တၭ, စံၭဝ့ၫဒၪ, အယီၩမွဲ ဆၧနဲၪ့ လၧယဟိဝၩ ချဲၩ့ယူၭ ဆၧ, ယိခွါ, ဆၧလုအလး မိထ့ဖၭ, ဒဲဖံၫ့ချၪ လၧအအီၪလၧအလီၩ့နီၪ မိဘၪ ဆၧဂါလၩ့ခွံၬဝ့ၫလီၫ. 4 ထီးစဎွၩ ယ့ၫရဘိအၫ့ နါဂၧၫ့ ယွၩအၡၩ အဆၧချဲၩ့ လၧအကိၭထၪ့ ထၫ့ဒၩ ဆၧလုအလး လၧဘ့ၫ၁လၭ အဖၧၩ့နီၪတၭ, ဆၧမၩအၥၭ လၧအယူၬစိၩ အစူၪ လၧဆၧလုလး အနဲၩ့ထံၭတၭ, စံၭဝ့ၫဒၪ, ဖီၪ့ထၬ အဝ့ၫဘီၪ; တၭ အစူၪ လၧအယူၬစိၩ ထၫ့ဒုၩဒၩ အဝ့ၫနီၪ, ဎဲၫ့ထၪ့ခွံၬ တၭ, ထုၭလၩ့ထဲၩ့ဝ့ၫ လၧအအီၪ ၥ့ၪလၧၩ့အ့ၬ. 5 ဆၧလုအလးနီၪ အ့ၪထ့ဖၭဆ့တၭ, ဖံၫ့ချၪဘၪ ဆၧလၩ့ခုၬခွံၬဝ့ၫ လၧဆၧလုအလး, ဘဲၫဆၧနဲၪ့ လၧယွၩအၡၩ ဖ့ၪလၫ့ဝ့ၫ လၧယဟိဝၩအလူ အၥိၭနီၪလီၫ. 6 စဎွၩ စံၭဆၧၫ့ ယွၩအၡၩတၭ, စံၭဝ့ၫဒၪ, အၪ့ယၫဆၧ လၧယဟိဝၩ နယွၩ အမ့ၬယၫတၭ, ဘၩဆိၪဖၪန့ ယဂး, ဘဲၫၥိၭ ယမိန့ထဲၩ့ ယစူၪဆံၭ. တၭ ယွၩအၡၩ အၪ့ကံၩ့အၪ့ယၫ ယဟိဝၩတၭ, စဎွၩ န့ထဲၩ့ အစူၪတၭ, ကဲၪထဲၩ့ဝ့ၫ ဘဲၫအလး လီၫ. 7 တၭ စဎွၩ စံၭယွၩအၡၩ, ဂဲၫ လၧယၥိၭ လၧယဂံၪ့တၭ, ဒုၭဆီၪ့ထၪ့ နၥၭဆံၭ. တၭ ယမိဖ့ၪလၫ့နၧၩ လၧဆၧလမံၩ့လီၫ. 8 ယွၩအၡၩနီၪ စံၭစဎွၩ, န အ့ၪဖ့ၪလၫ့ယၧၩ လၧနဂံၪ့ ထၧၫ့ခီၫယၫနီၪ, ယလ့ၩနုၬ လၧနၥိၭ အ့ၬ; ယအၪ့ကိၪ, ဒဲယအီၩထံၫ လၧဆၧအလးယီၩ အ့ၬ. 9 အဂဲးဘဲၫယီၩ ယဟိဝၩအလူနီၪ မၪလူၬယၧၩ ဘဲၫနီၪအၥိၭ, စံၭဝ့ၫဒၪ, အၪ့ကိၪလဂ့ၩ, ဒဲအီၩထံၫလဂ့ၩ, ဒဲထဲၩ့ထဲၩ့ လၧဖၧၩ့ၥၭ လၧနဂဲၫနီၪ လဂ့ၩ. 10 အခိးမွဲ ထဲၩ့ထဲၩ့ဝ့ၫ လၧဖၧၩ့ၥၭ လဘီၩ့ဒၪတၭ, မွဲဖၧၩ့ၥၭ လၧအဂဲၫ လၧဘ့ၫ၁လၭနီၪအ့ၬ. 11 မီၪၥၭၡါလဂၩ အီၪဝ့ၫ လၧဘ့ၫ၁လၭ အဖၧၩ့တၭ, အဖိၪခွၫလဖၪ ဂဲၫတၭ, လီၩဘၪဝ့ၫ လၧကယဲ ဆၧမၩ လၧယွၩအၡၩ မၩဝ့ၫ လၧမုလနံၩနီၪ လၧဘ့ၫ၁လၭအဖၧၩ့ လီၫ. ဆၧချဲၩ့ လၧအစံၭ စဎွၩနီၪ အဝ့ၫၥံၪ လီၩဘၪ အဖါဆ့လီၫ. တၭ အဖါ စံၭအဝ့ၫၥံၪ, မွဲအလ့ၩဝ့ၫ လၧဖၧၩ့ၥၭ လဘီၩ့ဘီၩ့လဲၪ. 12 အဂဲးဘဲၫယီၩ အဖိၪခွၫလဖၪ ဒၪဘၪ ဖၧၩ့ၥၭ လၧယွၩအၡၩ လၧအဂဲၫဝ့ၫ လၧယုဒၫ လဂၩ လ့ၩဝ့ၫနီၪလီၫ. 13 အဝ့ၫဒၪ စံၭ အဖိၪခွၫလဖၪနီၪ မၩထၪ့ ယၧၩ ကၥ့ၪယီၩ့အပီၩ့ဆံၭ. အဝ့ၫၥံၪ မၩထၪ့ ကၥ့ၪယီၩ့အပီၩ့ လၧအဂးတၭ, အဝ့ၫဒၪ ထူၬဝ့ၫတၭ, 14 လီၩ့ဆီး ယွၩအၡၩတၭ, ဒၪန့ဝ့ၫ ဆၧၫ့နၩ့ လၧၥံၪ့ထိၭဖၫ အဖၫ့လၬတၭ, စံၭအဝ့ၫဒၪ, နမွဲ ယွၩအၡၩ လၧအဂဲၫထၪ့ လၧယုဒၫနီၪဆ့ဧၪ. တၭ အဝ့ၫဒၪစံၭ, မွဲယၧၩလီၫ. 15 ထီးနီၪလၧဖၧၫ့ ၦလဂၩနီၪ စံၭဝ့ၫ, ဂဲၫလၧယၥိၭ လၧယဂံၪ့တၭ, အၪ့ကိၪဆံၭ. 16 အဝ့ၫဒၪ စံၭဝ့ၫ, ယထဲၩ့ထဲၩ့ လၧနၥိၭ, လ့ၩနုၬဒဲနၧၩ, ၥ့ၪအ့ၬ. တၭယအၪ့ကိၪ, ဒဲယအီၩထံၫ လၧအလးယီၩအ့ၬ. 17 အဂဲးဘဲၫယီၩ ဆၧစံၭယၧၩ လၧယဟိဝၩအလူ, နအၪ့ဘၪကိၪ, ဒဲနအီၩဘၪထံၫ လၧအလးထီးနီၪအ့ၬ. တၭ နကၠၪထဲၩ့နၥၭ လၧနမိဖိၬဖၧၩ့ၥၭ လၧနဂဲၫနီၪဆ့အ့ၬ. 18 အဝ့ၫဒၪ စံၭဝ့ၫ, ယဝ့ၫဒၪယီၩ ယမွဲမီၪဘဲၫနၧၩ အၥိၭတၭ, ဆၧအၥီၫ့လဂၩ လီၩဘၪ ယၧၩ လၧယဟိဝၩအလူတၭ, စံၭဝ့ၫဒၪ, ဂဲၫဆိၬ အဝ့ၫ လၧနဂံၪ့ ဘဲၫၥိၭ အမိအၪ့ကိၪ ဒဲအီၩထံၫဆံၭ. တၭ ချဲၩ့ဘျံၭချဲၩ့ဘျၪဆၧ လၧအဝ့ၫလီၫ. 19 အခိးမွဲဘဲၫနီၪတၭ အဝ့ၫဒၪ ထဲၩ့ထဲၩ့ လၧအၥိၭတၭ, အၪ့ကိၪ လၧအဂံၪ့ဖၧၩ့ ဒဲအီၩထံၫလီၫ. 20 တၭ ၦလဖၪနီၪ ဆၧၫ့နၩ့ လၧစပွဲထံၭ အဘိၩ့ဘၭနီၪ ဆၧမၩအၥၭ လၧယဟိဝၩအလူ လၩ့ဘၪ မီၪ လၧအဂဲၫထဲၩ့ဆိၬ အဝ့ၫလီၫ. 21 အဝ့ၫဒၪ ကိၭထၪ့ လၧယွၩအၡၩ လၧအဂဲၫ လၧယုဒၫတၭ, စံၭဝ့ၫဒၪ, ယဟိဝၩ စံၭဘဲၫယီၩ, မွဲနပိၩ့ထၪ့ ယဟိဝၩအနိၭတၭ, လထီးန့ဘၪ ဆၧမၪလူၬ လၧယဟိဝၩ နယွၩ မၪလူၬနၧၩ; 22 အ့ၪမွဲ နဂဲၫထဲၩ့ကဒၩထဲၩ့တၭ, အၪ့ကိၪ ဒဲအီၩထံၫ အလး ထီးယဟိဝၩစံၭနၧၩ, အၪ့ကိၪလဂ့ၩ, အီၩထံၫလဂ့ၩနီၪ, တၭ နစွၪ ဂဲၫထဲၩ့ဘၪ လၧနဖါအၥွၪခိၪ အဖၧၩ့အ့ၬ. 23 လၧအအၪ့ကိၪ အလးခဲၫ့, ဒဲလၧအအီၩထံၫ အလးခဲၫ့နီၪ, ဆၧမၩအၥၭ လၧၦလဂၩနီၪ မၩထၪ့ ကၥ့ၪယီၩ့အပီၩ့ လၧမီၪ လၧအဂဲၫထဲၩ့ဆိၬဝ့ၫ လဂၩအဂးလီၫ. 24 ထီးအဝ့ၫ လ့ၩဆၧတၭ, ဆၬလၥၧၫ့ ဘၪခီၩ့ဝ့ၫ လၧဖၧၩ့ၥၭနီၪ, မၩၥံၫဝ့ၫတၭ, အစွၪ အီၪခွံၬၡိၭထးအၥၭ လၧဖၧၩ့ၥၭ တၭ, ကၥ့ၪယီၩ့ ဆၧၫ့ထုၪ့ လၧအနဲၩ့ထံၭတၭ, ဆၬလၥၧၫ့နီၪ ဆၧၫ့ထုၪ့ဝ့ၫ လၧအစွၪ အနဲၩ့ထံၭဆ့လီၫ. 25 ယိခွါ, ၦၡၩၥံၪ လ့ၩဖီၩ့ခွံၬတၭ, ဒၪဘၪ အစွၪ အီၪခွံၬၡိၭအၥၭ ထီးနီၪ လၧဖၧၩ့ၥၭနီၪ ဆၬလၥၧၫ့ ဆၧၫ့ထုၪ့ လၧအနဲၩ့ထံၭတၭ, အဝ့ၫၥံၪ ဂဲၫလီၩဘၪဝ့ၫ လၧဒိၩ့ဖၧၩ့, ထီးမီၪၥၭၡါ အီၪဝ့ၫလီၫ. 26 မီၪ လၧအဂဲၫထဲၩ့ဆိၬဝ့ၫ လၧဖၧၩ့ၥၭနီၪ နါဂၧၫ့ဝ့ၫတၭ, စံၭဝ့ၫဒၪ, မွဲဝ့ၫ ယွၫအၡၩ လၧအပိၩ့ထၪ့ ယဟိဝၩအလူတၭ, ယဟိဝၩ ဖ့ၪလၫ့ခွံၬဝ့ၫ လၧဆၬလၥၧၫ့ လၧအအဲၪ့ၡၫ့ယၬခွံၬဝ့ၫတၭ, မၩၥံၫဝ့ၫ, ဘဲၫ ယဟိဝၩအလူ လၧအချဲၩ့ဆၧ လၧအဝ့ၫအၥိၭနီၪလီၫ. 27 အလဂၩနီၪ ချဲၩ့ဆၧ လၧအဖိၪခွၫလဖၪ စံၭဝ့ၫဒၪ, မၩထၪ့ယၧၩ ကၥ့ၪယီၩ့အပီၩ့နီၪဆံၭ. တၭ အဝ့ၫၥံၪ မၩထၪ့ဝ့ၫ အပီၩ့နီၪ ဆ့လီၫ. 28 လ့ၩဝ့ၫတၭ ဒၪန့ အစွၪ အီၪခွံၬၡိၭခွံၬအၥၭ လၧဖၧၩ့ၥၭ အဖၧၩ့, ဒဲကၥ့ၪယီၩ့, ဒဲဆၬလၥၧၫ့ ဆၧၫ့ထုၪ့ဝ့ၫ လၧအစွၪ အနဲၩ့ထံၭတၭ, ဆၬလၥၧၫ့ လအၪ့ဘၪအစွၪ, ဒဲလအဲၪ့ၡၫ့ဘၪ ကၥ့ၪယီၩ့နီၪလီၫ. 29 မီၪလဂၩနီၪ မၩန့ ယွၩအၡၩ အစွၪတၭ, အီၪက့ၪဝ့ၫ လၧကၥ့ၪယီၩ့ အလီၩ့ ဂဲၫထဲၩ့ဆိၬဝ့ၫတၭ, မီၪၥၭၡါ ဂဲၫ လၧဒိၩ့ဖၧၩ့, ဘဲၫၥိၭ အမိဂၪ့ဝ့ၫတၭ, ခုၪ့လၩ့ဘၧၩ့ခွံၬဝ့ၫလီၫ. 30 အဝ့ၫဒၪ အီၪက့ၪ အစွၪ လၧအၥွၪခိၪဒၪဝ့ၫ အဖၧၩ့တၭ, ဒဲၩလၩ့အၥၭနၫၡါ ဂၪ့ကိၭၡၭထၪ့တၭ, စံၭဝ့ၫဒၪ, အၩလါ, ယထၧၫ့ဖုဝဲဧ့, 31 တၭ လၧအခုၪ့လၩ့ဘၧၩ့ခွံၬဝ့ၫ အလးခဲၫ့နီၪ ဆၧမၩအၥၭ လၧအချဲၩ့ဆၧ လၧအဖိၪခွၫလဖၪတၭ, စံၭဝ့ၫ, ထီးယအ့ၪၥံၫခိၬတၭ, ခုၪ့လၩ့ဘၧၩ့ခွံၬယၧၩ လၧဆၧၥွၪခိၪ အဖၧၩ့ ထီးယွၩအၡၩ အီၪခုၪ့လၩ့ဘၧၩ့အၥၭ လၧအဖၧၩ့နီၪဆံၭ. အီၪက့ၪ ယဎွံၪ လၧအဝ့ၫအဎွံၪ အနဲၩ့ထံၭနီၪဆံၭ. 32 အဂဲးဘဲၫယီၩ ဆၧချဲၩ့ လၧအကိၭထၪ့ ယဟိဝၩအလူ ထၫ့ဒၩ ဆၧလုအလး လၧဘ့ၫ၁လၭ အဖၧၩ့ ဒဲထၫ့ဒၩ ဂံၪ့လဖၪ လၧဆၧအလးထၪ့ထီၫ ထီးအလူၬ လၧအအီၪဝ့ၫ လၧစမ့ရအၫ အဒိၩ့ၥံၪ အဖၧၩ့နီၪ မိလၧၫ့ထၪ့ဎွ့ၩထၪ့ တၡါလီၫ. 33 ဆၧလမံၩ့ယီၩ အလးခဲၫ့ စယ့ၫရဘိအၫ့ ဂဲၫထဲၩ့ကဒၩထဲၩ့ လၧအဖၧၩ့ၥၭအၧၩ့အ့ၬ; အ့ၪမွဲ အီၪက့ၪထဲၩ့ဒီၭ ၦၡၪ့ထုၬ လၧၦခမျၧးအကျၩ လၧအလးထၪ့ထီၫ အၡၩလုဆၧလဖၪလီၫ. တၭ ထီးဒၪ ၦလၧအဘၪအၥၭ နီၪ, အီၪက့ၪလၩ့မဲၩဒၪဆၧ ဘဲၫၥိၭ အမိကဲၪထၪ့ ဆၧအလးထၪ့ထီၫ အၡၩလုဆၧနီၪလီၫ. 34 တၭ ဆၧလမံၩ့ယီၩ ကဲၪထၪ့ ဆၧဒဲၩဘၭ လၧစယ့ၫရဘိအၫ့ အဂံၪ့အဂး, ထီးဆၧဒၪ့ထ့ၬ, ဒဲမၩဂၭဂီၩ့ခွံၬဝ့ၫ လၧဂၪ့ခိၪချိၫ့လီၫ. 

၁ စဎွၩ 1 Kings 14

1 အထီထီးနီၪ စယ့ၫရဘိအၫ့ အဖိၪခွၫ စအဘဲယၫ ဆၫထၪ့ဝ့ၫလီၫ. 2 တၭ စယ့ၫရဘိအၫ့ စံၭအမၫ, ဂဲထုၪ့လါ ဆံၭ. တၭ မၩလၩ့မဲၩနၥၭ ဘဲၫၥိၭ ၦၡၩ ထီးၥ့ၪယၫ လၧနမွဲ စယ့ၫရဘိအၫ့အမၫ လဂ့ၩ; တၭ လ့ၩလၧၡဲလိၫဆံၭ. တၭယိခွါ, မီၪစအဟဲယၫ, လၧအစံၭယၧၩ လၧယမိကဲၪထၪ့ စဎွၩ လၧၦခမျၧးယီၩ အဖၫ့ခိၪနီၪ, အီၪထီးနီၪလီၫ. 3 မၩန့ ကိၪဆံၫလီၪ့, ဒဲကိၪပၪပဲၪလဖၪ ဒဲန့ၫစၩ့ လပလၫ့ လၧနစူၪဖၧၩ့တၭ, လ့ၩလၧအအီၪတၭ, ဖိၪၥၪမိမၩအၥၭ ဘဲၫၥ့ၪလဲၪ, ဘဲၫၥ့ၪလဲၪနီၪ မိလီၩဘၪနၧၩလီၫ. 4 စယ့ၫရဘိအၫ့အမၫ မၩဝ့ၫ ဘဲၫနီၪတၭ, ဂဲထုၪ့တၭ, လ့ၩဝ့ၫ လၧၡဲလိၫတၭ, ဂဲၫဝ့ၫ လၧစအဟဲယၫ အဂံၪ့လီၫ. တၭ စအဟဲယၫ လၧအၥၭၡါအကၠီၩ့ အမ့ၬၥၪ ဒၪဝါဆၧ အ့ၬ. 5 တၭ ယဟိဝၩ စံၭစအဟဲယၫ, ယိခွါ, စယ့ၫရဘိအၫ့အမၫ ဂဲၫအၪ့ကံၩ့ဆၧ လၧနၧၩ လၧအဖိၪခွၫအဂး လီၫ. အဂဲးဘဲၫယီၩ ဘၪ ဆၧဆၫလီၫ. တၭ နမိဘၪစံၭ အဝ့ၫ ဘဲၫအံၩဘဲၫအိၩလီၫ. အဂဲးဘဲၫယီၩ, ဆၧမၩအၥၭ ထီးအဂဲၫနုၬတၭ, မိကျဲၩ့ မၩအၥၭ ဘဲၫၦမုၪအဂူၫဂၩလဂၩ အၥိၭလီၫ. 6 ထီးစအဟဲယၫ နါဂၧၫ့ အခၪ့ၥီၫ လၧအဂဲၫနုၬ လၧတရၫ့အဖၧၩ့တၭ, ဆၧမၩအၥၭ လၧအစံၭဝ့ၫဒၪ, စယ့ၫရဘိအၫ့အမၫဧ့, ဂဲၫနုၬဘီၪ. နကျဲၩ့ မၩနၥၭ ဘဲၫၦဂူၫဂၩ အၥိၭ, မွဲဘၪလဲၪ. ဆၧအၪ့မၧၫ့လၩ့ယၧၩ လၧနအီၪ လၧဆၧအဎၧၫ့လီၫ. 7 လ့ၩလီၩဘၪ စယ့ၫရဘိအၫ့, ယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, မွဲယထုၭထၪ့ခွံၬနၧၩ လၧၦၡၩခမျၧးအကျၩ အီၪက့ၪထၪ့ထီၫနၧၩ, ဒဲအီၪက့ၪနၧၩ လၧယၡၩခမျၧး အံၫစရ့လၭ အဖၫ့ခိၪ, 8 ဒဲထုၭန့ ဘၩ့မုး လၧစဒၫဝံၭ အၡၩဂံၪ့ဖိၪတၭ, ဖ့ၪလၫ့ လၧနၧၩတၭ; မွဲလါနၫ့ဘိၩ ဘဲၫနမိမၩန့ၫ ဆၧအဘၪ လၧယမ့ၬယၫ နမီၪ့ဎီၩ့ ယခ့ၫယၡၩ စဒၫဝံၭ လၧအထီးန့ ယဆၧၥီၪ့ဆၧၥၫ့တၭ, လီၩ့ယၧၩ လၧအၥၭ ထၧၫ့ဖျိၪ့ယၫအၥိၭနီၪအ့ၬ. 9 အ့ၪမွဲ နမၩ ဆၧအၧၩ့ နၭနဲၪ့ ကယဲ ၦလၧအအီၪဝ့ၫ လၧနမ့ၬယၫနီၪ, အဂဲးဘဲၫယီၩ နလ့ၩတဲၩ့ နယွၩအဂူၫဂၩလဖၪ, ဒဲဆၧဂၩ့ၥိၫ့အၥၭ, ဒဲမၩၥၭထၪ့ ယၧၩတၭ, ခွံၬၡိၭထးယၧၩ လၧနချိၫ့နီၪလီၫ. 10 မၩအၥၭဘဲၫနီၪတၭ, ယိခွါ, ယမိဒုၭဂဲၫဘၪ ဆၧအၧၩ့ လၧစယ့ၫရဘိအၫ့ အၡၩဂံၪ့ဖိၪတၭ, လၧၦဘၪဆဲၫ့ လၧစယ့ၫရဘိအၫ့နီၪ ယမိဒၪ့ထ့ၬခွံၬ ကယဲ ၦခွၫလဖၪ, ဒဲၦလၧအဘၪ ဆၧဒုၭထၬဝ့ၫ ဒဲအီၪလၩ့ထး လၧအံၫစရ့လၭ အဖၧၩ့တၭ, ယမိမၩန့ထၪ့ခွံၬ စယ့ၫရဘိအၫ့ အဆၧအီၪလၩ့ထး, ဘဲၫၦမၩန့ထၪ့ခွံၬ ဆၧအ့ၪ ထီးအလူၬ အၥိၭနီၪလီၫ. 11 တၭ ၦဘၪဆဲၫ့ လၧစယ့ၫရဘိအၫ့, လၧအၥံၫဝ့ၫ လၧဒိၩ့ဖၧၩ့နီၪ, ထွံၪ မိအၪ့ခွံၬဝ့ၫတၭ, ၦလၧအၥံၫဝ့ၫ လၧမံၩ့လၬကျၩနီၪ, ထိၪၥံၪလံၪၥံၪ လၧဆၧဖိၭဖၫ့ မိအၪ့ခွံၬဝ့ၫလီၫ. အဂဲးဘဲၫယီၩ ယဟိဝၩ ချဲၩ့ယူၭဝ့ၫလီၫ. 12 ဂဲထုၪ့ နဝ့ၫတၭ, ထဲၩ့ထဲၩ့ လၧနဂံၪ့ဒၪနဝ့ၫဆံၭ. ထီးနခၪ့ နုၬဘၪ လၧဒိၩ့ဖၧၩ့တၭ, ဖိၪၥၪ မိၥံၫဝ့ၫလီၫ. 13 အံၫစရ့လၭ မိဒဲၩလၩ့ အၥၭနၫၡါ ဂၪ့ဝ့ၫလၧအကၠီၩ့တၭ, မိခုၪ့လၩ့ဘၧၩ့ခွံၬဝ့ၫလီၫ. အဂဲးဘဲၫယီၩ လၧၦဘၪဆဲၫ့ လၧစယ့ၫရဘိအၫ့ အကျၩနီၪ ၦမိဂဲၫထီၩ့လၧၥွၪခိၪဖၧၩ့နီၪ မွဲန့ၫ အဝ့ၫဒၪလဂၩလီၫ. အဂဲးဘဲၫယီၩ ဆၧဒၪန့ ဆၧဂ့ၩ လၧယဟိဝၩ အံၫစရ့လၭအယွၩ အဂး လၧအဝ့ၫဒၪ အဖၧၩ့ လၧစယ့ၫရဘိအၫ့ အၡၩဂံၪ့ဖိၪ အကျၩလီၫ. 14 တၭ ယဟိဝၩ မိဒုၭဂဲထုၪ့ စဎွၩ လၧအံၫစရ့လၭ အဖၫ့ခိၪ လၧအမိဒၪ့ထ့ၬခွံၬ စယ့ၫရဘိအၫ့ အၡၩဂံၪ့ဖိၪ လၧမုလနံၩနီၪလီၫ. တၭ နီၫလဲၪ! ဘိၩ့နဲၪ့ယီၩ ဒၪလ့ၬဆ့လီၫ. 15 တၭ ယဟိဝၩ မိကျီၪ့ခွံၬ အံၫစရ့လၭ ဘဲၫဖီး လၧအဂဲၩဝၭဝ့ၫ လၧထံၫကျၩအၥိၭနီၪ, မိထ့ၬခွံၬ အံၫစရ့လၭ လၧခးဂ့ၩလဘံၪ့ယီၩ အဖၧၩ့ လၧအဖ့ၪလၫ့ အဖါလဖၪနီၪ, မိမၩ လၩ့ပြံၩလၩ့ပြၩဝ့ၫ လၧထံၫမိၡါ ဝါလခီၫ, အဂဲးဘဲၫယီၩ အဝ့ၫၥံၪ တဲၩ့န့ အၡ့ရိၫ လၧအဂးတၭ, မၩၥၭထၪ့ ယဟိဝၩ လီၫ. 16 တၭ အဝ့ၫဒၪ မိဖ့ၪလၫ့ခွံၬ အံၫစရ့လၭ လၧစယ့ၫရဘိအၫ့ အဆၧဒဲၩဘၭ အကၠီၩ့, အဝ့ၫလဂၩ မၩဒဲၩဘၭဆၧတၭ, ဒုၭမၩဒဲၩဘၭ အံၫစရ့လၭနီၪဆ့ လီၫ. 17 စယ့ၫရဘိအၫ့အမၫ ဂဲထုၪ့, စဲၪ့ထၪ့ခွံၬတၭ, ဂဲၫ လၧတၧဇၫလီၫ. ထီးအထီၩ့လၧတရၫ့ အခၧၫ့တၭ, ဖိၪၥၪ ၥံၫဝ့ၫလီၫ. 18 အဝ့ၫၥံၪ ခုၪ့လၩ့ဘၧၩ့ခွံၬဝ့ၫတၭ, အံၫစရ့လၭ ထီးအလူၬ ဒဲၩလၩ့ အၥၭနၫၡါတၭ; ဂၪ့ဝ့ၫ လၧအကၠီၩ့, ဘဲၫယဟိဝၩ အလူအထၫ လၧအချဲၩ့ဆၧ လၧအခ့ၫအၡၩ မီၪစအဟဲယၫ အစူၪဖၧၩ့ အၥိၭနီၪလီၫ. 19 တၭ ဆၧအီၪလၩ့ထး ဘၪဆဲၫ့ လၧစယ့ၫရဘိအၫ့, လၧအဒုၭၥုၭ အဂဲးအကၠီၪ့, လၧအမၩ စဎွၩ အဆၧ အဂဲးအကၠီၪ့, ယိခွါ, ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪလီၫ. 20 မုနံၩလဖၪ လၧစယ့ၫရဘိအၫ့ ကဲၪစဎွၩနီၪ မွဲနံၫဆံၫနံၫနံၪ့တၭ, မံၫဝ့ၫ လၧအဖါလဖၪတၭ; အဖိၪခွၫ စနၫဒၭနီၪ ကဲၪထၪ့ စဎွၩ လၧအလး လီၫ. 21 စစီလမၧၫ့ အဖိၪခွၫ စရံၫဟဘိအၫ့နီၪ ကဲၪစဎွၩ လၧယုဒၫ အဖၧၩ့လီၫ. စရံၫဟဘိအၫ့ ကဲၪၥၫ့ စဎွၩနီၪ အၥၭၡါ လံဆံၫလနံၪ့တၭ, ကဲၪစဎွၩ လဆံၫနွ့ၫနံၪ့ လၧယရုစလံၫ့ အဖၧၩ့နီၪ, ဒိၩ့လၧယဟိဝၩ ရွံန့ လၧအံၫစရ့လၭ အဒီၪ့ ထီးအလူၬ အကျၩ, ဘဲၫၥိၭ အမိအီၪက့ၪ အမံၩ့ ထီးနီၪလီၫ. တၭ အမိအမံၩ့မွဲ နးနၫအမၫ, ၦအၫမၧၫ့ အမုၪလီၫ. 22 ယုဒၫနီၪ မၩ ဆၧအၧၩ့ လၧယဟိဝၩ အမ့ၬယၫ တၭ, ထိၪဂဲၩထၪ့ အၥၭကဲၪ့ လၧအဝ့ၫၥံၪ အဆၧဒဲၩဘၭ လၧအမၩယူၭဝ့ၫ, လၧအဖါလဖၪ မၩဝ့ၫ ထီးအလူၬ အဖၫ့ခိၪဒံၭလီၫ. 23 အဝ့ၫၥံၪနီၪ မၩဆ့ လၧအလးထၪ့ထီၫလဖၪ, ဒဲဆၧဂၩ့ အၡ့ရိၫ လၧဆၧစီၩ့ခိၪထီၫ ထီးအလူၬ အလီၩ့, ဒဲလၧၥံၪ့ၥံၫ့ဆ့ၬ ထီးအလူၬ အဖၫ့လၬလီၫ. 24 ၦအဲၪပခၧၩ့ဖိၪ အီၪလၧခးဖၧၩ့နီၪတၭ; အဝ့ၫၥံၪ မၩ ကယဲ ဆၧဘၪၥၭလိၪလဖၪ ဘၪဆဲၫ့ လၧၦဆၨၩလဖၪ လၧယဟိဝၩ နၫ့ထၪ့ခွံၬဝ့ၫ လၧအံၫစရ့လၭဖိၪ အမ့ၬယၫ အၥိၭနီၪလီၫ. 25 တၭ ဆၧမၩအၥၭ လၧစဎွၩ ရံၫဟဘိအၫ့ အနံၪ့ဎွ့ၩထၪ့ ယဲနံၪ့လနံၪ့နီၪ အံဇံၭ အစဎွၩ ၡဲၡၭ ဂဲၫထၫ့ဒၩ ယရုစလံၫ့လီၫ. 26 အဝ့ၫဒၪ မၩန့ထၪ့ခွံၬ ယဟိဝၩအဂံၪ့ အဆၧလူဒိၪဎွ့ၩဒိၪ, ဒဲစဎွၩအဂံၪ့ အဆၧလူဒိၪဎွ့ၩဒိၪတၭ, ဆိၬခွံၬဝ့ၫ ထီးအလူၬတၭ, ဆိၬထၪ့ခွံၬ ကယဲ ထၩ့ဖံၭထီၫ့ လၧစစီလမၧၫ့ မၩဝ့ၫ ထီးအလူၬလီၫ. 27 တၭ စဎွၩ ရံၫဟဘိအၫ့ တဲၩ့ ထၩ့ဖံၭထီးဘၩ့ လၧအလးတၭ, ဖ့ၪလၫ့ဝ့ၫ လၧၦပၧၩ့ဆၧၥံၪအခိၪ အစူၪဖၧၩ့, လၧအပၧၩ့ စဎွၩ အဂံၪ့အတရၫ့လီၫ. 28 ထီး စဎွၩလ့ၩနုၬ လၧယဟိဝၩ အဂံၪ့ဖၧၩ့တၭ, ဆၧမၩအၥၭ လၧၦပၧၩ့ဆၧၥံၪ ဆိၬဝ့ၫတၭ, ဂဲၫထဲၩ့န့ဝ့ၫ လၧၦပၧၩ့ဆၧၥံၪ အဒူၭဖၧၩ့လီၫ. 29 တၭ ဆၧအီၪလၩ့ထး ဘၪဆဲၫ့ လၧစရံၫဟဘိအၫ့, ဒဲကယဲ ဆၧလၧအမၩဝ့ၫနီၪ, ကွ့ၭအၥၭ လၧယုဒၫ အစဎွၩၥံၪ အလံၬကွ့ၭနဲၪ့ဆၧ အဖၧၩ့ မွဲအ့ၬဧၪ. 30 တၭ ဆၧဒုၭၥုၭ အီၪဝ့ၫ လၧစရံၫဟဘိအၫ့, ဒဲစယ့ၫရဘိအၫ့ လဆိၩဒၪဝ့ၫလီၫ. 31 တၭ စရံၫဟဘိအၫ့ မံၫဝ့ၫ လၧအဖါၥံၪအၥိၭ တၭ, ၦခုၪ့လၩ့ဘၧၩ့ခွံၬဝ့ၫ လၧအဖါၥံၪအၥိၭ လၧစဒၫဝံၭ အဒိၩ့ဖၧၩ့လီၫ. အမိအမံၩ့မွဲ နးနၫအမၫ ၦအၫမၧၫ့ အမုၪလီၫ. အဖိၪခွၫ စအဘဲယၫ့ ကဲၪစဎွၩ လၧအလးနီၪလီၫ. 

၁ စဎွၩ 1 Kings 15

1 လၧစနံဘၭ အဖိၪခွၫ စဎွၩ ယ့ၫရဘိအၫ့ အနံၪ့ဎွ့ၩထၪ့ လဆံၫဎိၭနံၪ့လနံၪ့နီၪ, စအဘဲယၫ ကဲၪစဎွၩ လၧယုဒၫ အဖၫ့ခိၪနီၪလီၫ. 2 ကဲၪစဎွၩ ၥၧၫ့နံၪ့ လၧယရုစလံၫ့ အဖၧၩ့တၭ, အမိအမံၩ့မွဲ နးမၫအခၫ, စအဘံၭစလိၫ့ အဖိၪမုၪလီၫ. 3 အဝ့ၫဒၪ လ့ၩဝ့ၫ လၧအဖါ အဆၧဒဲၩဘၭ လၧအမၩဝ့ၫ လၧအမ့ၬယၫ ထီးအလူၬ အဖၧၩ့တၭ, အၥၭ လၧၫ့ထၪ့ဎွ့ၩထၪ့ လၧယဟိဝၩ အဝ့ၫဒၪအယွၩ ဘဲၫအဖါ စဒၫဝံၭအၥၭအၥိၭ အ့ၬ. 4 လါနၫ့တၭ, လၧစဒၫဝံၭ အကၠီၩ့နီၪ ယဟိဝၩ အဝ့ၫဒၪအယွၩ ဖ့ၪလၫ့ဝ့ၫ လၧမ့ၪဒိၩ့လဖျိၪ့ လၧယရုစလံၫ့ အဖၧၩ့ ဘဲၫၥိၭ အမိအီၪက့ၪလၩ့ အဖိၪခွၫလၧအလးခဲၫ့နီၪတၭ, မၩဂုးမၩခၧၫ့ ယရုစလံၫ့နီၪလီၫ. 5 အဂဲးဘဲၫယီၩ စဒၫဝံၭ မၩအတီၩအလီၩ့ လၧယဟိဝၩ အမ့ၬယၫတၭ, လဘိၭကၠၪခွံၬဘၪအၥၭ လၧဆၧလၧယဟိဝၩ မၪလူၬလဖၪ လဆိၩဒၪဝ့ၫလီၫ. အဝ့ၫဒၪ ကၠၪခွံၬအၥၭ န့ၫ ဆၧဘၪဆဲၫ့ လၧၦဟံၥၭဖိၪ စယုၫရဲၫအၫ လမံၩ့နီၪလီၫ. 6 တၭ ဆၧဒုၭၥုၭ အီၪဝ့ၫ လၧစရံၫဟဘိအၫ့ ဒဲစယ့ၫရဘိအၫ့ လဆိၩဒၪဝ့ၫလီၫ. 7 ဆၧအီၪလၩ့ထး ဘၪဆဲၫ့ လၧစအဘဲယၫ, ဒဲကယဲ ဆၧလၧအမၩဝ့ၫနီၪ, ကွ့ၭအၥၭ လၧယုဒၫအစဎွၩ အလံၬကွ့ၭနဲၪ့ဆၧ အဖၧၩ့ မွဲအ့ၬဧၪ. တၭ ဆၧဒုၭလိၬအၥၭ လၧစအဘဲယၫ့, ဒဲစယ့ၫရဘိအၫ့နီၪလီၫ. 8 စအဘဲယၫ့ မံၫဝ့ၫ လၧအဖါၥံၪအၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧစဒၫဝံၭ အဒိၩ့ဖၧၩ့တၭ, အဖိၪခွၫ စအၫစၫ ကဲၪထၪ့ စဎွၩ လၧအလးလီၫ. 9 တၭ အံၫစရ့လၭအစဎွၩ စယ့ၫရဘိအၫ့ အနံၪ့ဎွ့ၩထၪ့ နံၫဆံၫနီၪ စအၫစၫ ကဲၪထၪ့ စဎွၩ လၧယုဒၫ အဖၫ့ခိၪ လီၫ. 10 ကဲၪစဎွၩ လၧယရုစလံၫ့အဖၧၩ့ လံဆံၫလနံၪ့ တၭ, အမိအမံၩ့မွဲ နးမၫအခၫ စအဘံၭၡလိၫ့ အဖိၪမုၪ လီၫ. 11 စအၫစၫ မၩ ဆၧအတီၩအလီၩ့ လၧယဟိဝၩ အမ့ၬၥၪဖၧၩ့ ဘဲၫအဖါစဒၫဝံၭအၥိၭ နီၪလီၫ. 12 မၩဂၭဂီၩ့ခွံၬ ၦအဲၪပခၧၩ့ဖိၪ လၧခးနီၪတၭ, ၥုၭခွံၬ ဆၧဂၩ့ၥံၪ လၧအဖါတဲၩ့ဝ့ၫ ထီးအလူၬလီၫ. 13 တၭ ၥုၭခွံၬ အမိ နးမၫအခၫ ဒၪလ့ၬ လၧနးဎွၩမုၪအလး လၧအတဲၩ့ အၡ့ရိၫ အဂၩ့ အကၠီၩ့နီၪလီၫ. တၭ စအၫစၫ မၩဂၭဂီၩ့ခွံၬ အဆၧဂၩ့ တၭ, ဆူၭထၪ့ခွံၬဝ့ၫ လၧထံၫချိၬ ကံဒြၧၫ့ အနဲၩ့လီၫ. 14 တၭ ဆၧအလးထၪ့ထီၫလဖၪနီၪ, ဘၪ ဆၧၥုၭခွံၬဝ့ၫအ့ၬ. လါနၫ့တၭ စအၫစၫ အၥၭအီၪဝ့ၫ ထၧၫ့ဖျိၪ့ယၫ လၧယဟိဝၩ လဆိၩဒၪဝ့ၫလီၫ. 15 အဝ့ၫ ဂဲၫဆိၬဆၧ လၧအဖါ အီၪက့ၪဆံၫ့ဎံၪဝ့ၫ လၧအနၫ့ဆါဒၪဝ့ၫ အီၪက့ၪဆံၫ့ဎံၪလဖၪ လၧယဟိဝၩ အဂံၪ့ဖၧၩ့, ကယဲစ့ၩ, ဒဲထီၫ့, ဒဲဆၧအဎၧၩ့အဎီၥံၪလီၫ. 16 တၭ ဆၧဒုၭၥုၭအီၪဝ့ၫ လၧစအၫစၫ ဒဲအံၫစရ့လၭ အစဎွၩ ဘၫအၡၫ လဆိၩဒၪ အဝ့ၫၥံၪလီၫ. 17 တၭ အံၫစရ့လၭ အစဎွၩ ဘၫအၡၫနီၪ လ့ၩထၪ့ ထၫ့ဒၩ ယုဒၫ, ဒဲမၩထၪ့ ရၫမၫ ဘဲၫၥိၭ အမိပဒၩ့ ၦလ့ၩထၪ့, ဒဲဂဲၫနုၬ လၧယုဒၫ အစဎွၩ အၫစၫအအီၪလီၫ. 18 ထီးနီၪလဖၧၫ့ စအၫစၫ မၩန့ ကယဲ ကျိၪၥံၪစ့ၩၥံၪ, ဒဲထီၫ့ၥံၪလွ့ၫၥံၪ, လၧအအီၪလၩ့ထး လၧဆၧအီၪက့ၪကီၪ့ အလး လၧယဟိဝၩ အဂံၪ့ဖၧၩ့, ဒဲလၧအအီၪက့ၪကီၪ့အလး လၧစဎွၩ အဂံၪ့ဖၧၩ့တၭ, ဖ့ၪလၫ့ဝ့ၫ လၧအခ့ၫအၡၩ အစူၪဖၧၩ့တၭ, စဎွၩ အၫစၫ ဖ့ၪယုဝ့ၫ လၧစံရအၫ အစဎွၩ ဘံၫ့ဟၫဒၭ, စတၫဘြံမိၫ့ အဖိၪခွၫ, စဟံဇိၫ့ အဖိၪခွၫ, လၧအအီၪဝ့ၫ လၧဒမၭစကၧၭအဖၧၩ့ စံၭဝ့ၫဒၪ, 19 ဆၧအုၩ့လၩ့ အီၪဝ့ၫ လၧနၧၩ ဒဲယၧၩ, ဒဲယဖါ ဒဲနဖါ လီၫ. ယိခွါ, ယဖ့ၪယုနၧၩ လၧလၬဆီၪ့, ကျိၪၥံၪစ့ၩၥံၪ, ဒဲထီၫ့ၥံၪလွ့ၫၥံၪလီၫ. ဂဲၫမၩဂၭဂီၩ့ နဆၧအုၩ့လၩ့ လၧအံၫစရ့လၭ အစဎွၩ ဘၫအၡၫ ဘဲၫၥိၭ အမိစဲၪ့ထၪ့ခွံၬ လၧယအီၪဆံၭ. 20 စဘံၫ့ဟၫဒၭ ခိၭနၪ စဎွၩ အၫစၫအလူ တၭ, အၪ့မၧၫ့လၩ့ ၦၥုၭအခိၪလဖၪ လၧအအီၪဝ့ၫ လၧအစူၪဖၧၩ့ ထၫ့ဒၩ အံၫစရ့လၭ အဒိၩ့လဖၪ, ဒဲကျီၪ့ခွံၬ အဲယၧၫ့, ဒဲဒၫ့, ဒဲအၫတလၭဘ့ၭ၁မၫအခၫ ဒဲခံၫ့န့ၫရ့ၭ ထၧၫ့ဘံၪ့ယၫ, ဒဲခးနၭ၁လဲၫ ထၧၫ့ဘံၪ့ယၫလီၫ. 21 ထီး စဘၫအၡၫ နါဂၧၫ့ဝ့ၫတၭ, ဆၧမၩအၥၭ လၧအမၩထၪ့ ရၫမၫနီၪ, အီၪပထုၬဝ့ၫတၭ အီၪဝ့ၫ လၧတၧဇၫအဖၧၩ့ လီၫ. 22 တၭ စဎွၩ အၫစၫ ဒုၭဂၧၫ့ထၪ့ၥၩလၩ့ဆၧ လၧယုဒၫ ထၧၫ့ဘံၪ့ယၫ ဖီၩ့ဖျ့ၭ နးဂၩအ့ၬ. တၭ ၦၡၩ ဆိၬထၪ့ခွံၬ ရၫမၫ အလိးလဖၪ, ဒဲအၥံၪ့လဖၪ လၧစဘၫအၡၫ မၩထၪ့ဝ့ၫ လၧအဖၧၩ့လီၫ. တၭ လၧဆၧလဖၪနီၪ စဎွၩ အၫစၫ မၩထၪ့ ဂံဘၫ ဘၪဆဲၫ့ လၧဘံၪ့ယမံၫ့ ဒဲမံဇဒၫဆ့လီၫ. 23 ဆၧအီၪလၩ့ထး ဘၪဆဲၫ့ လၧစအၫစၫ, ဒဲအစီၩ့အမၩ့ ထီးအလူၬ, ဒဲကယဲ ဆၧလၧအမၩဝ့ၫ ဒဲဒိၩ့လဖၪ လၧအမၩထၪ့ဝ့ၫနီၪ ကွ့ၭအၥၭ လၧယုဒၫ အစဎွၩ အလံၬကွ့ၭနဲၪ့ဆၧ အဖၧၩ့, မွဲအ့ၬဧၪ, မွဲလါနၫ့ဘိၩ လၧအၥၭၡါ အဆၧၫ့အထီနီၪ အခၪ့ဆၫလီၫ. 24 စအၫစၫ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဖါ စဒၫဝံၭ အဒိၩ့ဖၧၩ့တၭ, အဖိၪခွၫ စယဟီၡဖၭ ကဲၪထၪ့ စဎွၩ လၧအလးလီၫ. ခးအံၫစရ့လၭ အစဎွၩ စနၫဒၭ. 25 ယုဒၫ အစဎွၩ အၫစၫ အနံၪ့နံၫနံၪ့လနံၪ့နီၪ, စယ့ၫရဘိအၫ့ အဖိၪခွၫ စနၫဒၭ ကဲၪစဎွၩ လၧအံၫစရ့လၭ အဖၫ့ခိၪတၭ, ကဲၪစဎွၩ လၧအံၫစရ့လၭ အဖၫ့ခိၪ နံၫနံၪ့လီၫ. 26 မၩ ဆၧအၧၩ့ လၧယဟိဝၩ အမ့ၬယၫတၭ, လ့ၩဆၧ လၧအဖါ အဖၧၩ့ၥၭ, ဒဲလၧအဆၧဒဲၩဘၭ အဖၧၩ့, လၧအဒုၭမၩ အံၫစရ့လၭ လၧဆၧဒဲၩဘၭလီၫ. 27 စအံစခၫ အၡၩဂံၪ့ဖိၪ စအဟဲယၫ အဖိၪခွၫ စဘၫအၡၫ ကိၪ့ထၪ့ ဆၧထၫ့ဒၩဝ့ၫတၭ, စဘၫအၡၫ ကျီၪ့ခွံၬဝ့ၫ လၧဂံဘၥိၫ့အဖၧၩ့ လၧအဘၪဆဲၫ့ လၧၦဖလံၡၫဖိၪ, အဂဲးဘဲၫယီၩ စနၫဒၭ, ဒဲအံၫစရ့လၭ ထီးအလူၬ ဝၩ့ထၬ ဂံဘၥိၫ့တၭ; 28 လၧယုဒၫ အစဎွၩ အၫစၫ အနံၪ့ၥၧၫ့နံၪ့ လနံၪ့နီၪ, စဘၫအၡၫ မၩၥံၫဝ့ၫတၭ, ကဲၪစဎွၩ လၧအလးလီၫ. 29 ထီးအကဲၪ စဎွၩတၭ, ဆၧမၩအၥၭ လၧအကျီၪ့ခွံၬ စယ့ၫရဘိအၫ့ အၡၩဂံၪ့ဖိၪ ထီးအလူၬလီၫ. အီၪက့ၪလၩ့ထး ၦလၧအၥၪထၪ့ဝ့ၫ လၧစယ့ၫရဘိအၫ့ ထီးအလမၩဂၭဂီၩ့ဘၪနီၪ နးဂၩအ့ၬ. ဘဲၫယဟိဝၩအလူ ချဲၩ့ဝ့ၫ လၧအခ့ၫအၡၩ, ၦၡဲလိၫဖိၪ စအဟဲယၫ အစူၪဖၧၩ့အၥိၭ နီၪလီၫ. 30 မွဲလၧစယ့ၫရဘိအၫ့ အဆၧဒဲၩဘၭ လၧအမၩဝ့ၫ, ဒဲလၧအဒုၭမၩ အံၫစရ့လၭ လၧဆၧဒဲၩဘၭ, လၧအထိၪဂဲၩ ယဟိဝၩ အံၫစရ့လၭအယွၩ အဆၧၥၭထၪ့နီၪ အဂဲးလီၫ. 31 တၭ ဆၧအီၪလၩ့ထး ဘၪဆဲၫ့ လၧစနၫဒၭ, ဒဲကယဲ ဆၧလၧအမၩဝ့ၫ ထီးအလူၬနီၪ ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့, မွဲအ့ၬဧၪ. 32 တၭ ဆၧဒုၭလိၬအၥၭ အီၪဝ့ၫ လၧစအၫစၫ ဒဲအံၫစရ့လၭ အစဎွၩ ဘၫအၡၫ လဆိၩဒၪ အဝ့ၫၥံၪလီၫ. 33 ခးအံၫစရ့လၭ အစဎွၩ စဘၫအၡၫ. လၧယုဒၫ အစဎွၩ အၫစၫ အနံၪ့ၥၧၫ့နံၪ့လနံၪ့နီၪ, စအဟဲယၫ အဖိၪခွၫ စဘၫအၡၫ ကဲၪၥၫ့ စဎွၩ လၧအံၫစရ့လၭ အဖၫ့ခိၪ လၧတၧဇၫ အဖၧၩ့ နံၫဆံၫလံနံၪ့လီၫ. 34 အဝ့ၫ မၩ ဆၧအၧၩ့ လၧယဟိဝၩ အမ့ၬယၫတၭ, လ့ၩဆၧ လၧစယ့ၫရဘိအၫ့ အဖၧၩ့ၥၭ, ဒဲလၧအဆၧဒဲၩဘၭ အဖၧၩ့ လၧအဒုၭမၩ အံၫစရ့လၭ လၧဆၧဒဲၩဘၭလီၫ. 

၁ စဎွၩ 1 Kings 16

1 တၭ ယဟိဝၩအလူ လၩ့ဘၪ စဟၫနနဲၫ အဖိၪခွၫ စယံဟုၫ ထၫ့ဒၩ စဘၫအၡၫ စံၭဝ့ၫဒၪ, 2 မွဲယထုၭထၪ့ခွံၬ နၧၩ လၧဂၪ့ခိၪမုၬအကျၩနီၪ အီၪက့ၪထၪ့ထီၫနၧၩ, ဒဲအီၪက့ၪနၧၩ လၧဆၧအခိၪ လၧယၡၩခမျၧး အံၫစရ့လၭ အဖၫ့ခိၪတၭ, နလ့ၩဆၧ လၧစယ့ၫရဘိအၫ့ အဖၧၩ့ၥၭဖၧၩ့, ဒဲဒုၭမၩ ယၡၩခမျၧး အံၫစရ့လၭ လၧဆၧဒဲၩဘၭ ဘဲၫၥိၭ နမိဒုၭထၪ့ယၥၭ လၧအဆၧဒဲၩဘၭ အကၠီၩ့တၭ, 3 ယိခွါ, ယမိမၩန့ခွံၬ စဘၫအၡၫ အဖိၪအလံၩ, ဒဲအၡၩဂံၪ့ဖိၪ အဖိၪအလံၩတၭ; ယမိအီၪက့ၪ နဂံၪ့ ဘဲၫ စနံဘၭ အဖိၪခွၫ စယ့ၫရဘိအၫ့ အဂံၪ့အၥိၭနီၪလီၫ. 4 တၭ ၦဘၪဆဲၫ့ လၧစဘၫအၡၫ လၧအၥံၫဝ့ၫ လၧဒိၩ့ဖၧၩ့နီၪ ထွံၪမိ အၪ့ခွံၬဝ့ၫတၭ, ၦဘၪဆဲၫ့ လၧအဝ့ၫ, လၧအၥံၫဝ့ၫ လၧမံၩ့လၬကျၩနီၪ ထိၪၥံၪလံၪၥံၪ လၧဆၧဖိၭဖၫ့ မိအၪ့ခွံၬဝ့ၫလီၫ. 5 တၭ ဆၧအီၪလၩ့ထး ဘၪဆဲၫ့ လၧစဘၫအၡၫ, ဒဲဆၧလၧအမၩဝ့ၫ, ဒဲအစီၩ့အမၩ့နီၪ ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့, မွဲအ့ၬဧၪ. 6 စဘၫအၡၫ မံၫဝ့ၫ လၧအဖါၥံၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧတၧဇၫ အဖၧၩ့တၭ, အဖိၪခွၫ စအံလၫ ကဲၪထၪ့ စဎွၩ လၧအလးလီၫ. 7 လၧစဟၫနနဲၫ အဖိၪခွၫ, မီၪစယံဟုၫ အစူၪဖၧၩ့နီၪ, ယဟိဝၩအလူ အီၪထၪ့ ထၫ့ဒၩ စဘၫအၡၫ, ဒဲထၫ့ဒၩ အၡၩဂံၪ့ဖိၪ လၧကယဲ ဆၧအၧၩ့ လၧအမၩဝ့ၫ လၧယဟိဝၩ အမ့ၬယၫ လၧအထိၪဂဲၩ အဆၧၥၭထၪ့ လၧအမၩဆၧ လၧအစူၪ, လၧအလၩ့ဂၬ စယ့ၫရဘိအၫ့ အၡၩဂံၪ့ဖိၪ အၥိၭနီၪ အကၠီၩ့ ဒဲလၧအမၩၥံၫဝ့ၫ အကၠီၩ့ဆ့လီၫ. 8 တၭ လၧယုဒၫ အစဎွၩ အၫစၫ အနံၪ့ နံၫဆံၫဎူၫနံၪ့လနံၪ့နီၪ, စဘၫအၡၫ အဖိၪခွၫ စအံလၫ ကဲၪၥၫ့ စဎွၩ လၧအံၫစရ့လၭ အဖၫ့ခိၪ လၧတၧဇၫအဖၧၩ့ နံၫနံၪ့လီၫ. 9 တၭ အခ့ၫအၡၩ အလဲၪ့ကၥ့ၪဖိၭဖၫ့အခိၪ စဇံမရဲၫ ကိၪ့လိၬ ဆၧထၫ့ဒၩ အဝ့ၫ. ဘိၩ့အအီၪလၧတၧဇၫ အဖၧၩ့, အီၩမၧၩ့အၥၭ လၧအၡၩယိအဂံၪ့ လၧတၧဇၫအဖၧၩ့ စအါဇၫ အဂံၪ့ဖၧၩ့နီၪလီၫ. 10 စဇံမရဲၫ လ့ၩနုၬဝ့ၫတၭ, ကျီၪ့ခွံၬ ဒဲမၩၥံၫ အဝ့ၫနီၪ ကဲၪထၪ့ စဎွၩ လၧအလးတၭ, မွဲဝ့ၫ လၧယုဒၫ အစဎွၩ အၫစၫ အနံၪ့ နံၫဆံၫနွ့ၫနံၪ့လနံၪ့နီၪလီၫ. 11 ထီးအကဲၪၥၫ့ စဎွၩ, ဆၧၫ့နၩ့ လၧအလးဆီၩ့ဆီနီၪတၭ, ဆၧမၩအၥၭ လၧအမၩၥံၫ စဘၫအၡၫ အၡၩဂံၪ့ဖိၪ ထီးအလူၬလီၫ. အဘူၭအထံးမွဲဂ့ၩ, အထံၩအၥိၭမွဲဂ့ၩ, အီၪက့ၪလၩ့ထး ၦၡၩအခွၫ လၧအဘၪဆဲၫ့ လၧအဝ့ၫ နးဂၩအ့ၬ. 12 တၭ စဇံမရဲၫ မၩဂၭဂီၩ့ခွံၬ စဘၫအၡၫ အၡၩဂံၪ့ဖိၪ ထီးအလူၬ, ဘဲၫယဟိဝၩအလူ လၧအချဲၩ့ဆၧ ထၫ့ဒၩ စဘၫအၡၫ လၧမီၪစယံဟုၫ အစူၪဖၧၩ့ အၥိၭနီၪလီၫ. 13 မွဲစဘၫအၡၫ အဆၧဒဲၩဘၭ, ဒဲအဖိၪခွၫ စအံလၫ အဆၧဒဲၩဘၭ ထီးအလူၬ လၧအမၩ ဆၧဒဲၩဘၭ, ဒဲဒုၭမၩ အံၫစရ့လၭ လၧဆၧဒဲၩဘၭ လၧအဒုၭထၪ့ ယဟိဝၩ အံၫစရ့လၭအယွၩ အၥၭ လၧအဝ့ၫၥံၪ အဆၧပျီၩပျီၩနီၪ အကၠီၩ့လီၫ. 14 တၭ ဆၧအီၪလၩ့ထး ဘၪဆဲၫ့ လၧစအံလၫ အဆၧမၩလဖၪ, ဒဲကယဲ ဆၧလၧအမၩဝ့ၫ ထီးအလူၬနီၪ ကွ့ၭအၥၭ လၧအံၫစရ့လၭအစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 15 လၧယုဒၫ အစဎွၩ အၫစၫ အနံၪ့ နံၫဆံၫနွ့ၫနံၪ့လနံၪ့ နီၪ, စဇံမရဲၫ ကဲၪစဎွၩ လၧတၧဇၫအဖၧၩ့ နွ့ၫနံၩလီၫ. တၭ ၦခမျၧး ၥုၪ့တဲၩ ထၫ့ဒၩ ဂံဘၥိၫ့ လၧအဘၪဆဲၫ့ လၧၦဖလံၡၫဖိၪလီၫ. 16 တၭ ၦခမျၧး လၧအၥုၪ့တဲၩလဖၪနီၪ နါဂၧၫ့ လၧစဇံမရဲၫ ကိၪ့လိၬ ဆၧအၧၩ့, ဒဲမၩၥံၫ စဎွၩနီၪလီၫ. တၭ အံၫစရ့လၭ ထီးအလူၬ အီၪက့ၪ ၦၥုၭမုအခိၪ စအီမြဲၫ လၧစဎွၩ လၧအံၫစရ့လၭ အဖၫ့ခိၪ လၧၦၥုၪ့တဲၩ အကျၩ လၧမုလနံၩနီၪလီၫ. 17 စအီမြဲၫ လ့ၩထၪ့ လၧဂံဘၥိၫ့, ဒဲအံၫစရ့လၭ ထီးအလူၬ အီၪလၧအၥိၭတၭ, ဝၩ့ထၬ တၧဇၫလီၫ. 18 တၭ ထီးစဇံမရဲၫ ဒၪဘၪဝ့ၫ လၧၦမၩန့ဒိၩ့တၭ, ဆၧမၩအၥၭ လၧအလ့ၩနုၬဝ့ၫ လၧစဎွၩအဂံၪ့ အနီးဖၧၩ့တၭ, ဆူၭထၪ့ခွံၬ စဎွၩအဂံၪ့ လၧအဖၫ့ခိၪ လၧမ့ၪတၭ, ၥံၫဝ့ၫလီၫ. 19 မွဲလၧအဆၧဒဲၩဘၭ လၧအမၩဝ့ၫ လၧယဟိဝၩ အမ့ၬယၫ လၧအလ့ၩဆၧ လၧစယ့ၫရဘိအၫ့ အဖၧၩ့ၥၭ ဒဲလၧအဆၧဒဲၩဘၭ အဖၧၩ့ လၧအမၩဝ့ၫ လၧအဒုၭမၩ အံၫစရ့လၭ အဆၧဒဲၩဘၭ အကၠီၩ့လီၫ. 20 ဆၧအီၪလၩ့ထး ဘၪဆဲၫ့ လၧစဇံမရဲၫ, ဒဲအဆၧပိၩ့ထၪ့ လၧအမၩဝ့ၫနီၪ ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့နီၪ မွဲအ့ၬဧၪ. 21 ထီးနီၪလဖၧၫ့ ၦအံၫစရ့လၭ အၡၩခမျၧး လၩ့ဖၭ နံၫဒီၪ့လီၫ. ၦခမျၧးဖိၭဖၫ့ လီၩ့ စဂံနၭ အဖိၪခွၫ စတံဘနဲၫ ဘဲၫၥိၭ အမိအီၪက့ၪဝ့ၫ လၧစဎွၩတၭ, အဖိၭဖၫ့ လဒီၪ့နီၪ လီၩ့ စအီမြဲၫလီၫ. 22 တၭ ၦခမျၧး လၧအလီၩ့ စအီမြဲၫနီၪ, ဆီၪ့နဲၪ့ ၦခမျၧး လၧအလီၩ့ စဂံနၭ အဖိၪခွၫ စတံဘနဲၫ နီၪဒံၭလီၫ. စတံဘနဲၫ ၥံၫဝ့ၫတၭ, စအီမြဲၫ ကဲၪစဎွၩ လီၫ. 23 လၧယုဒၫ အစဎွၩ အၫစၫ အနံၪ့ ၥၧၫ့ဆံၫလနံၪ့နီၪ စအီမြဲၫ ကဲၪၥၫ့ စဎွၩ လၧအံၫစရ့လၭ အဖၫ့ခိၪ, လဆံၫနံၫနံၪ့ လီၫ. ကဲၪစဎွၩ လၧတၧဇၫအဖၧၩ့ ဎူၫနံၪ့လီၫ. 24 အဝ့ၫဒၪ ဎွ့ၩန့ ခိၪလီၩ့ စမ့ရအၫ လၧစၡံမၧၫ အစူၪဖၧၩ့ လၧစ့ၩ နံၫကံကၫတၭ, မၩကဲၪထၪ့ ဒိၩ့ လၧခိၪလီၩ့ အလီၩ့တၭ, ဖျိၬ ဒိၩ့လၧအမၩထၪ့ဝ့ၫနီၪ အမံၩ့ ဘဲၫခိၪလီၩ့ စမ့ရအၫ အကဆါ စၡံမၧၫ အမံၩ့ အၥိၭနီၪလီၫ. 25 တၭ စအီမြဲၫ မၩ ဆၧအၧၩ့ လၧယဟိဝၩ အမ့ၬၥၪဖၧၩ့, ဒဲမၩဆၧအၧၩ့နီၪ အၪနဲၪ့ ကယဲ ၦလၧအအီၪထးဝ့ၫ လၧအမ့ၬယၫနီၪလီၫ. 26 တၭ လ့ၩဝ့ၫ လၧစနံဘၭ အဖိၪခွၫ စယ့ၫရဘိအၫ့ အဖၧၩ့ၥၭ ထၧၫ့ဘီၩ့ယၫ, ဒဲလၧအဆၧဒဲၩဘၭ အဖၧၩ့ လၧအဒုၭမၩ အံၫစရ့လၭ လၧဆၧဒဲၩဘၭ လၧအဒုၭထၪ့ ယဟိဝၩ အံၫစရ့လၭအယွၩ အၥၭ လၧအဝ့ၫၥံၪ အဆၧပျီၩပျီၩနီၪလီၫ. 27 ဆၧအီၪလၩ့ထး ဘၪဆဲၫ့ လၧစအီမြဲၫ လၧအမၩဝ့ၫ, ဒဲအစီၩ့အမၩ့ လၧအမၩဖျီၪဝ့ၫနီၪ ကွ့ၭအၥၭ လၧအံၫစရ့လၭ အစဎွၩ အလံၬကွ့ၭနဲၪ့ဆၧ အဖၧၩ့ မွဲအ့ၬဧၪ. 28 စအီမြဲၫ မံၫဝ့ၫ လၧအဖါအၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧစမ့ရအၫ အဖၧၩ့တၭ, အဖိၪခွၫ စအၫဟၭ ကဲၪထၪ့ စဎွၩ လၧအလးလီၫ. 29 လၧယုဒၫ အစဎွၩ အၫစၫ အနံၪ့ ၥၧၫ့ဆံၫဎိၭနံၪ့လနံၪ့နီၪ စအီမြဲၫ အဖိၪခွၫ စအၫဟၭ ကဲၪၥၫ့ စဎွၩ လၧအံၫစရ့လၭ အဖၫ့ခိၪတၭ, စအီမြဲၫ အဖိၪခွၫ စအၫဟၭ ကဲၪစဎွၩ လၧအံၫစရ့လၭ အဖၫ့ခိၪ လၧစမ့ရအၫ အဖၧၩ့ နံၫဆံၫ နံၫနံၪ့လီၫ. 30 တၭ စအီမြဲၫ အဖိၪခွၫ စအၫဟၭ မၩ ဆၧအၧၩ့ လၧယဟိဝၩ အမ့ၬယၫ နၭနဲၪ့ ကယဲ ၦလၧအအီၪဝ့ၫ လၧအမ့ၬယၫ ထီးအလူၬဒံၭလီၫ. 31 တၭ ဆၧမၩအၥၭ လၧအအီၪက့ၪ အလ့ၩဆၧ လၧစနံဘၭ အဖိၪခွၫ စယ့ၫရဘိအၫ့ အဆၧဒဲၩဘၭ အဖၧၩ့နီၪ ဘဲၫအမွဲ ဆၧဆံၭခိၬ တၭ, မၩန့ အမၫ လၧဇဲဒၧၫ့ဖိၪ အစဎွၩ အ့ၫ၁ဘ့လၭ အဖိၪမုၪ နးယ့ၭဇဘ့လၭတၭ, လ့ၩမၩ ဘၫအလၭအဆၧ တၭ, ဘိၪ့ထၪ့ဘၩထၪ့ဝ့ၫလီၫ. 32 တၭ မၩ ဆၧလုလး လၧဘၫအလၭ အဂး လၧဘၫအလၭ အဂံၪ့ဖၧၩ့ လၧအမၩဝ့ၫ လၧစမ့ရအၫ အဖၧၩ့လီၫ. 33 စအၫဟၭ တဲၩ့ အၡ့ရိၫ အဂၩ့; ဒဲစအၫဟၭ ဒုၭထၪ့ ယဟိဝၩ အံၫစရ့လၭအယွၩ အၥၭနီၪ အၪနဲၪ့ ကယဲ အံၫစရ့လၭ အစဎွၩ လၧအအီၪဝ့ၫ လၧအမ့ၬယၫ ထီးအလူၬလီၫ. 34 လၧအမုနံၩလဖၪနီၪ ၦဘ့ၫ၁လၭဖိၪ စဟဲအလၭ မၩကဲၪထၪ့ ယ့ၫရခိၫလီၫ. အီၪက့ၪဝ့ၫ အခၪ့ထံၭ လၧအဖိၪဝဲၡါ အဘဲရၫ့ အဖၧၩ့တၭ, ဘိၭဆၧၫ့ထုၪ့ အတရၫ့ လၧအဖိၪဒၪဘၨၩ စစံဂၧၭ အဖၧၩ့နီၪ, ဘဲၫယဟိဝၩအလူ လၧအချဲၩ့ဝ့ၫ လၧစနိၫ့ အဖိၪခွၫ စယီရှုၫအ့ၫ အစူၪဖၧၩ့နီၪလီၫ. 

1 တၭ ၦတံၡဘၭဖိၪ စအံၫလဲယၫ လၧအအီၪဝ့ၫ လၧၦဂံလအၭဖိၪ အကျၩနီၪ စံၭစအၫဟၭ, ယဟိဝၩ အံၫစရ့လၭအယွၩ မၧၫ့ဝ့ၫ, လၧယဆၧၫ့ထုၪ့ လၧအမ့ၬယၫနီၪ, ဆၧလၧနံၪ့လဖၪယီၩ ဆၩ့ထံၫ မွဲဂ့ၩ, ဆၧဆၧၩ့ မွဲဂ့ၩ, အ့ၪလမွဲဘၪ လၧယလူ အကၠီၩ့တၭ မိအီၪဘၪအ့ၬ. 2 ယဟိဝၩအလူ လၩ့ဘၪဝ့ၫ, 3 စံၭဝ့ၫဒၪ, စဲၪ့ထၪ့ ထီးယီၩတၭ, ကၠၪနၥၭ လၧမုထၪ့လခီၫတၭ, အီၪက့ၪၥူၪ နၥၭ လၧထံၫချိၬ ခ့ၫရံၭ အနဲၩ့ အီၪလၧယီၫဒၫ့ အမ့ၬယၫ ဆံၭ. 4 ဆၧမိမၩအၥၭ လၧနမိဘၪအီၩဆၧ လၧထံၫချိၬနီၪတၭ, ယမၪလူၬယူၭ ကျၭၥံၪ ဘဲၫၥိၭ အမိဘုၪအၪ့နၧၩ ထီးနီၪလီၫ. 5 အဝ့ၫဒၪ လ့ၩဝ့ၫ ဒဲမၩဝ့ၫ ဘဲၫယဟိဝၩအလူ အၥိၭနီၪတၭ, လ့ၩအီၪလၧထံၫခ့ၫရံၭ အနဲၩ့ လၧအအီၪလၧယီၫဒၫ့ အမ့ၬယၫလီၫ. 6 တၭ ကျၭၥံၪ ဂဲၫဆိၬန့ဝ့ၫ လၧကိၪ ဒဲဆၧယၪ လၧဂီၩလခီၫ, ဒဲကိၪ ဒဲဆၧယၪ လၧမုဂၪလၩ့လခီၫ ဆ့တၭ, အီၩထံၫ လၧထံၫချိၬနီၪလီၫ. 7 တၭ လၧမုနံၩလဖၪနီၪ အလးခဲၫ့, ဆၧမၩအၥၭ လၧထံၫလၩ့ၥံၭခွံၬ လၧထံၫချိၬဖၧၩ့လီၫ. အဂဲးဘဲၫယီၩ ဆၧဂဲၫဆၧၩ့ လၧခးဖၧၩ့အ့ၬ. 8 ယဟိဝၩအလူ လၩ့ဘၪဝ့ၫတၭ, စံၭဝ့ၫဒၪ, 9 ဂဲထုၪ့ လ့ၩ လၧဇၫရဖၭ လၧအဘၪဆဲၫ့ လၧဇဲဒၧၫ့တၭ, အီၪ ထီးနီၪဆံၭ, ယိခွါ, ယမၪလူၬ ၦမုၪမဲၫလဂၩ ထီးနီၪ ဘဲၫၥိၭ အမိလုအၪ့ နၧၩလီၫ. 10 ဂဲထုၪ့တၭ လ့ၩဝ့ၫ လၧဇၫရဖၭ, လ့ၩ ထီၩ့လၧဒိၩ့ အတရၫ့နီၪ, ယိခွါ, ၦမုၪမဲၫလဂၩ အီၪထီးနီၪ အၪ့ထုၫ့ထၪ့ ၥံၪ့မုအထဲၩ့တၭ, ကိၭန့ အဝ့ၫ, စံၭ, ဂဲၫဆိၬန့လါယၧၩ လၧထံၫ လၧလိၫ့ဖၧၩ့ လဆံၭ ဘဲၫၥိၭ ယမိအီၩဘီၪ. 11 လၧၦမုၪနီၪ လ့ၩ ဘဲၫၥိၭ အမိဂဲၫထဲၩ့ဆိၬဝ့ၫတၭ, အဝ့ၫဒၪ ကိၭထၪ့ဝ့ၫ, စံၭ, ဂဲၫဆိၬန့လါယၧၩ လၧကိၪ နးဆံၭ လၧနစူၪဖၧၩ့ဘီၪ. 12 ၦမုၪနီၪ စံၭဝ့ၫ, ယဟိဝၩ နယွၩမၧၫ့ဝ့ၫနီၪ, ယကိၪပၪပဲၪ အီၪအ့ၬ. အီၪန့ၫ ကိၪမုၬ လစူၪ လၧမီၫ့အဖၧၩ့, ဒဲၥိၪလဆံၭ လၧပလၫ့ဖၧၩ့ တၭ, ယိခွါ, ယ အၪ့ထုၫ့ထၪ့ ၥံၪ့မုထဲၩ့ နံၫထဲၩ့, ဘဲၫၥိၭ ယမိလ့ၩနုၬ ဒဲတဲၩ့ဝဲၩ လၧယဂး, ဒဲလၧယဖိၪခွၫအဂး, ဘဲၫၥိၭ ပမိအၪ့ဆၧတၭ ၥံၫဝ့ၫလီၫ. 13 စအံၫလဲယၫ စံၭဝ့ၫ, အၪ့ယိၪလဂ့ၩ, မၩ ဘဲၫနစံၭဆၧအၥိၭနီၪဆံၭ. မွဲလါနၫ့တၭ, မၩဆိၫဒၪခလူၬ ကိၪပၪပဲၪဖိၪ လဘံၪ့ လၧယဂး တၭ, ဂဲၫဆိၬ လၧယအီၪတၭ, မၩထဲၩ့ လၧနဂး ဒဲလၧနဖိၪခွၫအဂး လၧခဲၫ့ဆံၭ. 14 အဂဲးဘဲၫယီၩ ယဟိဝၩ အံၫစရ့လၭအယွၩ စံၭဘဲၫယီၩ, မီၫ့အကိၪမုၬ လမိလူၬဘၪ, ဒဲပလၫ့အၥိၪ လမိလၩ့ၡၩဘၪ ထီၩ့လၩ့မုနံၩ လၧယဟိဝၩ အၪ့မၧၫ့ ဆၧဂဲၫဆၧၩ့ လၩ့ လၧဂၪ့ခိၪချိၫ့လီၫ. 15 ၦမုၪ လ့ၩဝ့ၫတၭ, မၩဆၧ ဘဲၫစအံၫလဲယၫအလူ အၥိၭနီၪတၭ, အဝ့ၫဒၪ, ဒဲၦမုၪ, ဒဲအၡၩဂံၪ့ဖိၪ အၪ့ဆၧ အမုနံၩလဖၪလီၫ. 16 မီၫ့အကိၪမုၬ လလူၬဘၪ, ပလၫ့အၥိၪ လလၩ့ၡၩဘၪ, ဘဲၫယဟိဝၩအလူ လၧအချဲၩ့ဝ့ၫ လၧစအံၫလဲယၫ အစူၪဖၧၩ့ အၥိၭနီၪလီၫ. 17 လၧဆၧနီၪလဖၪ အလးခဲၫ့ ဆၧမၩအၥၭ လၧဂံၪ့ အကဆါမုၪနီၪ အဖိၪခွၫ ဆၫထၪ့ဝ့ၫတၭ, ဆၫဝ့ၫ နၭနၭလ့ၬ ထီးအၥၭအီၪလၧၩ့ လၧအဖၧၩ့အ့ၬ. 18 တၭ ၦမုၪနီၪ စံၭ စအံၫလဲယၫ, ဆၧဘၪဆဲၫ့ လၧနၧၩ ဒဲယၧၩမွဲ ဆၧနီၪလမံၩ့လဲၪ, ယွၩအၡၩဧ့, နဂဲၫဒုၭနၪ့ထၪ့ထဲၩ့ ယဆၧဒဲၩဘၭ, ဒဲမၩၥံၫ ယဖိၪခွၫဆ့ဧၪ. 19 အဝ့ၫဒၪစံၭ, နဖိၪခွၫနီၪ, ဖ့ၪလၫ့ယၧၩဘီၪ. အဝ့ၫဒၪ မၩန့ထၪ့ လၧအၥၭနၫၡါ အဖၧၩ့တၭ, ဆိၬထၪ့ဝ့ၫ လၧဒူၭ လၧထၭလဆၫ့ ထီးအအီၪအလးတၭ အီၪက့ၪလၩ့ဝ့ၫ လၧအလးမံၫဒၪဝ့ၫနီၪလီၫ. 20 အဝ့ၫဒၪ ကိၭထၪ့ ယဟိဝၩတၭ, စံၭဝ့ၫဒၪ, ယဟိဝၩ ယယွၩဧ့, နဒုၭဂဲၫဆ့ ဆၧအၧၩ့ လၧၦမုၪမဲၫ အလီၩ့ လၧယအီၪယါလၧအၥိၭ, ဒဲမၩၥံၫ အဖိၪခွၫဆ့ဧၪ. 21 တၭ စီၪ့ထၪ့ အၥၭ လၧဖိၪၥၪ အဖၫ့ခိၪ ၥၧၫ့ဖၧၫ့တၭ, ကိၭထၪ့ ယဟိဝၩတၭ, စံၭဝ့ၫဒၪ, ယဟိဝၩ ယယွၩဧ့, မွဲဖိၪၥၪအၥၭ ဂဲၫထဲၩ့လါ လၧအဖၧၩ့ဆံၭ. 22 ယဟိဝၩ ခိၭနၪ စအံၫလဲယၫ အလူတၭ, ဖိၪၥၪအၥၭ ဂဲၫထဲၩ့ထဲၩ့ လၧအဖၧၩ့တၭ, မၧၫ့ထၪ့ထဲၩ့ဝ့ၫလီၫ. 23 စအံၫလဲယၫ မၩန့ ဖိၪၥၪ ဆိၬလၩ့ခွံၬဝ့ၫ လၧဒူၭဖၧၩ့ လၧထၭနီၪ, နုၬ လၧဂံၪ့ဖၧၩ့ ဖ့ၪလၫ့ဝ့ၫ လၧအမိတၭ, စအံၫလဲယၫ စံၭဝ့ၫဒၪ, ယိခွါ, နဖိၪခွၫ မၧၫ့ဝ့ၫလီၫ. 24 တၭ ၦမုၪ စံၭစအံၫလဲယၫ, ဘိၩ့နဲၪ့ယီၩ လၧဆၧယီၩအကၠီၩ့ ယၥ့ၪယၫ လၧနမွဲ ယွၩအၡၩ, ဒဲယဟိဝၩအလူ လၧနနိၭမွဲ ဆၧအမွဲအတီၩလီၫ. 

1 တၭ လၧအၪနံၩအၪၥၫ့နီၪ ဆၧမၩအၥၭ လၧယဟိဝၩအလူ လၩ့ဘၪ စအံၫလဲယၫ, လၧၥၧၫ့နံၪ့လနံၪ့အဖၧၩ့ နီၪ, စံၭဝ့ၫဒၪ, လ့ၩဒုၭနဲၪ နၥၭ လၧစအၫဟၭ အမ့ၬယၫ တၭ, ယမိဒုၭဆၧၩ့လၩ့ဆၧ လၧဂၪ့ခိၪချိၫ့လီၫ. 2 စအံၫလဲယၫ လ့ၩဝ့ၫဒၪ ဘဲၫၥိၭ အမိဒုၭနဲၪအၥၭ လၧစအၫဟၭ အမ့ၬယၫတၭ, ဆၧၥၭဝံလၩ့ဒိၩ အီၪဝ့ၫ လၧစမ့ရအၫ အဖၧၩ့ နၭမၬလီၫ. 3 တၭ စအၫဟၭ ကိၭန့ စအိၫဘဒဲအၫ လၧအပၧၩ့ အဂံၪ့လီၫ. (တၭ စအိၫဘဒဲအၫ ၥၭမဲၪ ယဟိဝၩ ဒိၪမၬလီၫ. 4 တၭ လၧနးယ့ၭဇဘ့လၭ ဒၪ့ထ့ၬခွံၬ ယဟိဝၩ အမီၪလဖၪနီၪ ဆၧမၩအၥၭ လၧစအိၫဘဒဲအၫ မၩန့ မီၪလယၩတၭ, အီၪက့ၪၥူၪဝ့ၫ လၧဆၧဖၧၩ့ ယဲဆံၫလစီၪ့, ယဲဆံၫလစီၪ့တၭ လုအၪ့လုအီၩဝ့ၫ လၧကိၪ ဒဲထံၫလီၫ.) 5 တၭ စအၫဟၭ စံၭစအိၫဘဒဲအၫ လ့ၩဆၧ လၧခးဖၧၩ့ ထၧၫ့ဘံၪ့ယၫ, ကယဲ ထံၫထၪ့ဖျိၭ လစီၪ့လါလါ; ဒဲလၧထံၫချိၬ လချိၬလါလါ, ဘၪလဘၪ ပမိဒၪန့ နၪ့ၥံၪမံၩ့ၥံၪတၭ ဒုၭမၧၫ့ဒံၭ ကၥ့ၪ, ဒဲကၥ့ၪလၫ, ဘဲၫၥိၭ ပဆၧဖိၪဆၧဎါအဒိၩ့ ထီးလၩ့မါဘၪလူၬလဂ့ၩ. 6 အဝ့ၫၥံၪ အၪ့နၩ့ဖၭ ခးနံၫခီၫ ဘဲၫၥိၭ အမိလ့ၩခၫ့ဂၬဝ့ၫတၭ, စအၫဟၭ အနၫ့ဆါဒၪဝ့ၫလဂၩ လ့ၩလၧဖၧၩ့ၥၭ လဘီၩ့; ဒဲစအိၫဘဒဲအၫ အနၫ့ဆါလဂၩ လ့ၩဝ့ၫ လၧဖၧၩ့ၥၭ လဘီၩ့ဒၪလီၫ. 7 စအိၫဘဒဲအၫ အီၪလၧဖၧၩ့ၥၭတၭ, ယိခွါ, စအံၫလဲယၫ ဘၪခီၩ့ဝ့ၫတၭ, မွဲအၥ့ၪယၫ အဝ့ၫနီၪ ၡီၫ့လၩ့အၥၭ လၧအမ့ၬယၫတၭ, စံၭဝ့ၫဒၪ, နမွဲယကဆါ စအံၫလဲယၫ ဆ့ဧၪ. 8 တၭ အဝ့ၫဒၪ စံၭဆၧၫ့ဝ့ၫ, ယၧၩလီၫ. တၭ လ့ၩလီၩဘၪ နကဆါ, ယိခွါ, စအံၫလဲယၫနီၪဆံၭ. 9 တၭ အဝ့ၫနီၪ စံၭ, ဘဲၫၥိၭ နမိဖ့ၪလၫ့ခွံၬ နခ့ၫနၡၩ လၧစအၫဟၭ အစူၪဖၧၩ့, ဘဲၫၥိၭ အမိမၩၥံၫယၧၩနီၪ, မွဲယမၩမၪ ဆၧနီၪလမံၩ့လဲၪ. 10 ယဟိဝၩ နယွၩမၧၫ့ဝ့ၫနီၪ, ၦၡၩလဆၨၩ မွဲဂ့ၩ, ဘၩ့မုးမွဲဂ့ၩ, လၧယကဆါ လအၪ့မၧၫ့ဘၪ ဆၧလ့ၩအၪ့ဎၬနၧၩ လၧအဖၧၩ့ အီၪ နးစီၪ့အ့ၬ. တၭ ထီးၦၡၩ စံၭလအီၪဘၪတၭ, ဘၩ့မုးမွဲဂ့ၩ, ၦဆၨၩမွဲဂ့ၩ, ဒုၭဆိၪလၩ့ဝ့ၫ လၧအဒၪန့နၧၩ ထီးနီၪအ့ၬ. 11 တၭ ဘိၩ့နဲၪ့ယီၩ နစံၭ, လ့ၩလီၩဘၪ နကဆါ, ယိခွါ, စအံၫလဲယၫနီၪ ဆံၭ. 12 ထီးယစဲၪ့ထၪ့ လၧနအီၪတၭ, ဆၧမိမၩအၥၭ လၧယဟိဝၩ အၥၭမု မိဆိၬခွံၬနၧၩ ထီးယလၥ့ၪယၫဘၪ အလးတၭ; ထီးယလ့ၩလီၩဘၪ စအၫဟၭတၭ, လဒၪန့ဘၪနၧၩနီၪ, မိမၩၥံၫယၧၩလီၫ. တၭ လၧယဖိၪၥၪခွၫ ထၪ့လံၩလံၩနီၪ, နခ့ၫနၡၩ ၥၭမဲၪ ယဟိဝၩ လီၫ. 13 လၧနးယ့ၭဇဘ့လၭ မၩၥံၫ ယဟိဝၩ အမီၪလဖၪနီၪ ဆၧလၧယမၩ လၧယအီၪက့ၪၥူၪ ၦၡၩလယၩ လၧယဟိဝၩ အမီၪလဖၪ အကျၩ လၧဆၧအိၩဖၧၩ့ ယဲဆံၫလစီၪ့, ယဲဆံၫလစီၪ့တၭ, ယ လုအၪ့လုအီၩ လၧကိၪ ဒဲထံၫနီၪ, မွဲဆၧလီၩဘၪ ယကဆါအ့ၬဧၪ. 14 တၭ ဘိၩ့နဲၪ့ယီၩ နစံၭ, လ့ၩလီၩဘၪ နကဆါ, ယိခွါ, စအံၫလဲယၫနီၪဆံၭ. တၭ အဝ့ၫ မိမၩၥံၫ ယၧၩလီၫ. 15 တၭ စအံၫလဲယၫ စံၭဝ့ၫဒၪ, ဆၧၥုၭမုခမျၧး အယဟိဝၩ လၧယဆၧၫ့ထုၪ့ လၧအမ့ၬယၫ မၧၫ့ဝ့ၫနီၪ ယမိဒုၭနဲၪ တၡါ ယၥၭ လၧအမ့ၬယၫ လၧမုဆၫလနံၩယီၩလီၫ. 16 စအိၫဘဒဲအၫ လ့ၩထၪ့အၪ့ဂၬ စအၫဟၭတၭ, လီၩဘၪ အဝ့ၫတၭ, စအၫဟၭ လ့ၩထၪ့အၪ့ဂၬ စအံၫလဲယၫ လီၫ. 17 ထီးစအၫဟၭ ဒၪဘၪ စအံၫလဲယၫတၭ, ဆၧမၩအၥၭ လၧစအၫဟၭ စံၭဝ့ၫ, နမွဲ ၦလၧအမၩထံၬထၬ အံၫစရ့လၭဆ့ဧၪ. 18 တၭ အဝ့ၫဒၪ စံၭဆၧၫ့ဝ့ၫ, ယ မၩထံၬထၬ အံၫစရ့လၭအ့ၬ. အ့ၪမွဲ နဝ့ၫဒၪ ဒဲနဖါ အၡၩဂံၪ့ဖိၪလဖၪ မၩထံၬထၬဝ့ၫ လၧနၥံၪ စဲၪ့ဒၪ ယဟိဝၩ အဆၧမၪလူၬလဖၪ, ဒဲဖိၬ ဘၫအလၭလဖၪ အခဲၫ့နီၪ အကၠီၩ့ လီၫ. 19 ဘိၩ့နဲၪ့ယီၩ အၪ့မၧၫ့လၩ့ ဆၧ, ဒုၭအီၪကီၪ့ အံၫစရ့လၭ ထီးအလူၬ, ဒဲဘၫအလၭ အမီၪၥံၪ လံယၩယဲဆံၫ, ဒဲအၡ့ရိၫ အမီၪလံယၩ, လၧအအၪ့ဆၧ လၧနးယ့ၭဇဘ့လၭ အစပွဲထံၭလဖၪ လၧယအီၪလၧခိၪလီၩ့ ကၫမလၭ အလီၩ့ဆံၭ. 20 စအၫဟၭ အၪ့မၧၫ့လၩ့ ဆၧ လၧၦအံၫစရ့လၭဖိၪ ထီးအလူၬတၭ, ဒုၭအီၪကီၪ့ မီၪလဖၪ လၧခိၪလီၩ့ ကၫမလၭ အလီၩ့လီၫ. 21 စအံၫလဲယၫ ဂဲၫ လၧၦခမျၧး ထီးအလူၬ အအီၪတၭ, စံၭဝ့ၫဒၪ, မွဲနၥံၪအၥၭ မိဂံၩ့ဂၩ့ လၧဆၧနံၫမံၩ့ အဘိၩ့ဆၧၩ့ ဆံၭယံၬလဲၪ. ယဟိဝၩ အ့ၪမွဲယွၩတၭ, လီၩ့အဝ့ၫဆံၭ. ဘၫအလၭ အ့ၪမွဲယွၩတၭ, လီၩ့ အဝ့ၫဒၪဆံၭ. တၭ ၦခမျၧး စံၭဆၧၫ့ဆၧ နးထံၪအ့ၬ. 22 တၭ စအံၫလဲယၫ စံၭၦခမျၧး, ယဝ့ၫဒၪ ယဟိဝၩအမီၪယီၩ, ယအီၪလၩ့ထးယၧၩ လဂၩဎးလီၫ. အ့ၪမွဲ ဘၫအလၭအမီၪနီၪ, မွဲၦၡၩ လံယၩယဲဆံၫလီၫ. 23 မွဲအဝ့ၫၥံၪ ဖ့ၪလၫ့ပၧၩ လၧချီဖၫ နံၫဒုၩတၭ, ရွံန့ဝ့ၫ ချီနးဒုၩ လၧအဝ့ၫၥံၪ အဂးဒၪဝ့ၫ တၭ, ဒၪ့ထ့ၬ လကုၬလကုၬတၭ, အီၪက့ၪလၩ့ဝ့ၫ လၧၥံၪ့မု အဖၫ့ခိၪဆံၭ. ထီးအီၪက့ၪ မ့ၪ လၧအဖၫ့လၬနီၪ လဂ့ၩ; တၭ ယဝ့ၫဒၪ ယမိတဲၩ့ဝဲၩ ချီဖၫလဒုၩဒၪ ဒဲအီၪက့ၪလၩ့ လၧၥံၪ့မု အဖၫ့ခိၪတၭ, ယအီၪက့ၪ မ့ၪ လၧအဖၫ့လၬ ဆ့အ့ၬ. 24 နၥံၪဝ့ၫနီၪ ကိၭထၪ့ နၥံၪအယွၩလဖၪအမံၩ့ တၭ, ယဝ့ၫဒၪယီၩ ယမိကိၭထၪ့ လၧယဟိဝၩအမံၩ့ တၭ, ယွၩလၧအစံၭဆၧၫ့ဆၧ လၧမ့ၪလဂၩ, မွဲအအီၪဒၪဝ့ၫ ယွၩနီၪဆံၭ. တၭ ၦခမျၧး ထီးအလူၬ စံၭဆၧၫ့ဆၧတၭ, စံၭဝ့ၫဒၪ, နချဲၩ့ဆၧနီၪ ဂ့ၩယူၭ. 25 စအံၫလဲယၫ စံၭ ဘၫအလၭအမီၪလဖၪ အၪ့ဎၬရွံန့ ချီဖၫနးဒုၩ လၧနၥံၪအဂးဒၪ နၥံၪဝ့ၫတၭ, တဲၩ့ဝဲၩဆိၫဝ့ၫ ဆံၭ. အဂဲးဘဲၫယီၩ နၥံၪမွဲ ၦအၪဂၩလီၫ. တၭ ကိၭထၪ့ နၥံၪ အယွၩလဖၪအမံၩ့ဆံၭ. ထီးအီၪက့ၪလၩ့ မ့ၪ လဂ့ၩ. 26 အဝ့ၫၥံၪ မၩန့ ချီဖၫလဒုၩ လၧဆၧဖ့ၪလၫ့ဝ့ၫတၭ, တဲၩ့ဝဲၩဝ့ၫတၭ, ကိၭထၪ့ ဘၫအလၭအမံၩ့ လၧဂီၩ ထီးလၧမုထုၪ့တၭ, စံၭဝ့ၫ, ဘၫအလၭဧ့, ခိၭနၪ ပလူဆံၭ. တၭ ဆၧအလူအီၪအ့ၬ. တၭ ဆၧစံၭဆၧၫ့ဝ့ၫ နးမံၩ့အ့ၬ. တၭ အဝ့ၫၥံၪ ဂဲထုၪ့လံဝၬဖီၩ့ လၧဆၧလုအလး လၧအမၩယူၭဝ့ၫလီၫ. 27 တၭ လၧမုထုၪ့နီၪ ဆၧမၩအၥၭ လၧစအံၫလဲယၫ ဒုၪဒွ့ၪ အဝ့ၫၥံၪတၭ, စံၭဝ့ၫဒၪ, ကိၭၡၭထၪ့ ဘီၪ, အဂဲးဘဲၫယီၩ မွဲယွၩတၭ, မွဲအဆီၫ့မီၪ့ဆၧဧၪ, အ့ၪလမွဲဘၪဘဲၫနီၪတၭ, မွဲအလီၩ့ဆီးဆၧဧၪ; အ့ၪလမွဲဘၪ ဘဲၫနီၪတၭ, မွဲအလ့ၩဆၧဧၪ; ဘၪလဘၪ မံၫမၪဝ့ၫတၭ, ဆၧမိဘၪ ထိၪဂဲထုၪ့ဝ့ၫလီၫ. 28 ၦၡၩ ကိၭၡၭထၪ့ဝ့ၫတၭ, ဂ့ၬလၩ့အၥၭ လၧဎ့ၬ ဒဲဒီၩၥံၪ ဘဲၫအထူၫအရူၫ အၥိၭနီၪ ထီးအၥွံၪ ဂဲၫထၪ့ လၧအလီၩ့လီၫ. 29 ထီးမုထုၪ့ ဖီၩ့ခွံၬတၭ, ဆၧမၩအၥၭ လၧအဝ့ၫၥံၪနီၪ ချဲၩ့ဆၧ လၧမီၪအချိၬ ထီးလၧလုထၪ့ဆၧ အထီတၭ, ဆၧအလူ လအီၪဘၪတၭ, ဆၧစံၭဆၧၫ့ဆၧ နးမံၩ့အ့ၬ, ဒဲယူၭယၪ့ဆၧနီၪ အီၪဝ့ၫ နးဂၩဆ့အ့ၬ. 30 စအံၫလဲယၫ စံၭၦခမျၧး ထီးအလူၬ, ဂဲၫဘူၭ လၧယၧၩဆံၭ. တၭ ၦခမျၧး ထီးအလူၬ ဂဲၫဘူၭ လၧအဝ့ၫလီၫ. တၭ အဝ့ၫ မၩထၪ့ထဲၩ့ ယဟိဝၩ အဆၧလုလး လၧအလၩ့ဎီးနီၪလီၫ. 31 တၭ စအံၫလဲယၫ မၩန့ လိးလဆံၫနံၫဖျိၪ့ ဘဲၫဆၧအဒီၪ့လဖၪ ဘၪဆဲၫ့ လၧစယၫကူၭ အဖိၪခွၫ အဆၧဝံထၪ့နၬထၪ့ အၥိၭနီၪ, ၦလၧယဟိဝၩအလူဘၪဝ့ၫတၭ, စံၭဝ့ၫဒၪ, အံၫစရ့လၭမွဲ နမံၩ့လီၫ. 32 တၭ အဝ့ၫ မၩထၪ့ ဆၧလုအလး လၧလိးလဖၪ လၧယဟိဝၩအမံၩ့ တၭ, မၩ ဆၧကၠီၪ့ဝၬဖီၩ့ ဆၧလုအလး လၧအမိထီ ဆၧချံၫနံၫနၬလီၫ. 33 တဲၩ့ဝဲၩ ၥံၪ့မုတၭ, ဒၪ့ထ့ၬ ချီဖၫ လကုၬလကုၬတၭ, အီၪက့ၪဝ့ၫ လၧၥံၪ့မု အဖၫ့ခိၪတၭ စံၭဝ့ၫ, မၩဎွ့ၩ ထံၫဆဲၩ လံဖျိၪ့ လၧထံၫတၭ, လူၫလၩ့ လၧဆၧလုမ့ၪ အဖၫ့ခိၪ ဒဲလၧၥံၪ့မု အဖၫ့ခိၪနီၪဆံၭ. 34 တၭ စံၭဝ့ၫဒၪ, မၩ နံၫဘျၩ့လဘျၩ့ဆံၭ. အဝ့ၫၥံၪ မၩဝ့ၫ နံၫဘျၩ့လဘျၩ့လီၫ. တၭ စံၭဝ့ၫဒၪ, မၩ ၥၧၫ့ဘျၩ့လဘျၩ့ဆံၭ. တၭ အဝ့ၫၥံၪ မၩဝ့ၫ ၥၧၫ့ဘျၩ့လဘျၩ့လီၫ. 35 ထံၫလၩ့ယွၩ ဝၬဖီၩ့ ဆၧလုလးတၭ အဝ့ၫဒၪ မၩဎွ့ၩ ဆၧအကၠီၪ့နီၪ လၧထံၫဆ့လီၫ. 36 ဆၧမၩအၥၭ လၧလုထၪ့ဆၧ အထီနီၪ, မီၪစအံၫလဲယၫ ဂဲၫဘူၭတၭ, စံၭဝ့ၫဒၪ, ယဟိဝၩ, စအၫဘြဟၫ့, စအံစၭ, ဒဲအံၫစရ့လၭအယွၩဧ့, လၧမုဆၫလနံၩယီၩ, နဲၪဖျီၪထၪ့ လၧနမွဲ ယွၩ လၧအံၫစရ့လၭ အကျၩ, ဒဲလၧယမွဲ နခ့ၫနၡၩ ဒဲလၧယမၩဆၧလဖၪယီၩ ထီးအလူၬ လၧနလူနီၪဆံၭ. 37 ခိၭနၪ ယလူ ယဟိဝၩဧ့, ဘဲၫၥိၭ ၦခမျၧးယီၩ မိၥ့ၪယၫ လၧနမွဲ ယဟိဝၩ ယွၩ, ဒဲလၧနဘိၭကၠၪကဒၩထဲၩ့ အဝ့ၫၥံၪအၥၭနီၪဆံၭ. 38 တၭ ယဟိဝၩအမ့ၪ လၩ့ထ့ၬဝ့ၫတၭ အၪ့ခွံၬ ဆၧလုမ့ၪ, ဒဲၥံၪ့မု, ဒဲလိးလဖၪ, ဒဲဂၪ့ခိၪ အမုၬတၭ, အၪ့လဲၪ့ထၪ့ခွံၬ ထံၫလၧအအီၪဝ့ၫ လၧဆၧအကၠီၪ့ဖၧၩ့နီၪလီၫ. 39 ထီးၦခမျၧး ထီးအလူၬ ဒၪဘၪဝ့ၫတၭ, ၡီၫ့လၩ့အၥၭ ချုၬလၩ့အမ့ၬတၭ, စံၭဝ့ၫဒၪ, ယဟိဝၩ, အဝ့ၫဒၪမွဲ ယွၩ တၭ, ယဟိဝၩ, အဝ့ၫဒၪမွဲ ယွၩလီၫ. 40 တၭ စအံၫလဲယၫ စံၭအဝ့ၫၥံၪ, ဖီၪ့ထၬ ဘၫအလၭ အမီၪလဖၪနီၪဆံၭ. ဒုၭဖီၩ့ဖျ့ၭဝ့ၫ နးဂၩ လဂ့ၩ. တၭ အဝ့ၫၥံၪ ဖီၪ့ထၬဝ့ၫတၭ စအံၫလဲယၫ ၥိၫ့လၩ့ဝ့ၫ လၧထံၫချိၬ ကံၡၧၫ့တၭ မၩၥံၫ အဝ့ၫၥံၪ ထီးနီၪလီၫ. 41 တၭ စအံၫလဲယၫ စံၭစအၫဟၭ, လ့ၩထၪ့ အၪ့ဆၧအီၩဆၧဆံၭ. အဂဲးဘဲၫယီၩ ဆၧဂဲၫဆၧၩ့ အၪအၪလ့ၬ အၥီၫ အီၪထၪ့ဝ့ၫလီၫ. 42 တၭ စအၫဟၭ လ့ၩထၪ့ဝ့ၫ ဘဲၫၥိၭ အမိအၪ့ဆၧ ဒဲအီၩဆၧလီၫ. တၭ စအံၫလဲယၫ လ့ၩထၪ့ လၧကၫမလၭ အခိၪလီၩ့ အဒၩ့ခိၪတၭ, ၡီၫ့လၩ့အၥၭ လၧဂၪ့ခိၪတၭ အီၪက့ၪအမ့ၬ လၧအခၪ့လုးခိၪ အဆူၭဖၧၩ့လီၫ. 43 တၭ စံၭအခ့ၫအၡၩ လ့ၩထၪ့ဘီၪ, ယိစိၩလၧမၫဆမံၭနီၪဆံၭ. တၭ အဝ့ၫလ့ၩထၪ့ ယိဝ့ၫတၭ, စံၭဝ့ၫဒၪ, ဆၧအီၪ နးမံၩ့အ့ၬ. တၭ အဝ့ၫဒၪ စံၭဝ့ၫ, လ့ၩဒီၭ နွ့ၫဘျၩ့ဆံၭ. 44 တၭ လၧအလ့ၩထၪ့ နွ့ၫဘျၩ့လဘျၩ့နီၪ ဆၧမၩအၥၭ လၧအစံၭဝ့ၫဒၪ, ယိခွါ, ဆၧအုၪ့ဖိၪ ထၪ့ လၧမၫဆမံၭဖၧၩ့ ဘဲၫၦၡၩအစူၪယၫၥၭအၥိၭနီၪလီၫ. တၭ အဝ့ၫဒၪစံၭ, လ့ၩထၪ့ လီၩဘၪ စအၫဟၭ, ဘဲၫၥိၭ ဆၧဂဲၫဆၧၩ့ ထီးပဒၩ့နၧၩ လဂ့ၩ, တဲၩ့ဝဲၩဆၧတၭ, လ့ၩလၩ့ဆံၭ. 45 တၭ လၧအဆၧၫ့အထီ ဎွ့ၩအံၩဎွ့ၩအိၩ ဆၧမၩအၥၭ လၧမူၭခိၪထၪ့ၥၧၫ့ လၧဆၧအုၪ့ၥၧၫ့, ဒဲလံၩ တၭ, ဆၧဂဲၫဆၧၩ့ဖၭဒိၪလီၫ. တၭ စအၫဟၭ ထူၬဆၧ တၭ, လ့ၩဝ့ၫ လၧယံၭစရ့လၭလီၫ. 46 ယဟိဝၩအစူၪ အီၪဝ့ၫ လၧစအံၫလဲယၫ အလီၩ့တၭ, အဝ့ၫဒၪ ခဲးထူၬထၪ့ အယးဒံၩ့တၭ, စဲၪ့ဝ့ၫ လၧစအၫဟၭ အမ့ၬယၫ ထီၩ့လၧဆၧလ့ၩနုၬ လၧယံၭစရ့လၭလီၫ. 

၁ စဎွၩ 1 Kings 19

1 တၭ စအၫဟၭ လီၩဘၪ နးယ့ၭဇဘ့လၭ လၧကယဲ ဆၧလၧစအံၫလဲယၫ မၩဝ့ၫ, ဒဲကယဲ ဆၧလၧအဘၪဆဲၫ့ လၧအမၩၥံၫ မီၪလဖၪ လၧနၭလီၫ. 2 ထီးနီၪလဖၧၫ့ နးယ့ၭဇဘ့လၭ အၪ့မၧၫ့ အၥီၫ့လဂၩ လၧစအံၫလဲယၫ အအီၪတၭ, စံၭဝ့ၫဒၪ, ထီးကဲဂီၩခိၬ ဆၧၫ့ထဲၩ့အလး ဘဲၫယီၩ, ယ အ့ၪလအီၪက့ၪဘၪ နၥၭမၧၫ့ ဘဲၫၦလဂၩ လၧအဝ့ၫၥံၪ အကျၩ အၥိၭနီၪတၭ, မွဲယွၩလဖၪ မၩယၧၩ ဘဲၫနီၪၥိၭ, ဒဲနၭနဲၪ့အနီၪဆံၭ. 3 ထီးအဒၪဘၪဝ့ၫတၭ, ဂဲထုၪ့လ့ၩဆၧ လၧအၥၭမၧၫ့ အဂးတၭ, ထီၩ့လၧဘံအၧၫၡံၫဘၫ လၧအဘၪဆဲၫ့ လၧယုဒၫတၭ, အီၪက့ၪလၩ့ထး အခ့ၫအၡၩ ထီးနီၪလီၫ. 4 တၭ လ့ၩဝ့ၫ အနၫ့ဆါဒၪဝ့ၫ, လနံၩလ့ၩဆၧ, လၧၡါမုနၧၫ့ဖၫတၭ, ဂဲၫဆၧၫ့နၩ့ လၧၥံၪ့ရီၥံၫ့ အဖၫ့လၬတၭ, အၪ့ကံၩ့ဆၧ လၧအၥၭ ဘဲၫၥိၭ အမိၥံၫ လီၫ. တၭ စံၭဝ့ၫဒၪ, အၪယူၭ ဘိၩ့နဲၪ့ယီၩ, ယဟိဝၩဧ့, မၩန့ထၪ့ ယၥၭဆံၭ. အဂဲးဘဲၫယီၩ ယဂ့ၩနဲၪ့ ယဖါလဖၪအ့ၬ. 5 မံၫနၩ့မံၫမၪ လၧၥံၪ့ရီၥံၫ့ အဖၫ့လၬတၭ, ယိခွါ, အၥီၫ့လဂၩ, ထိၭအဝ့ၫတၭ စံၭဝ့ၫဒၪ, ဂဲထုၪ့ အၪ့ဆၧဘီၪ. 6 အဝ့ၫဒၪ ယိဝ့ၫတၭ, ယိခွါ, ကိၪပၪပဲၪ လဘံၪ့ဘၪ ဆၧအၪ့ဎူဝ့ၫ လၧလိးၥွံၫ အဖၫ့ခိၪ, ဒဲထံၫတခီး အီၪလၧအခိၪဎွံၪ အနဲၩ့လီၫ. တၭ အၪ့ဆၧ ဒဲအီၩဆၧ မံၫနၩ့ဒီၭလီၫ. 7 ယဟိဝၩအၥီၫ့ ဂဲၫထဲၩ့ နံၫဘျၩ့လဘျၩ့တၭ, ထိၭဝ့ၫတၭ, စံၭဝ့ၫဒၪ, ဂဲထုၪ့ အၪ့ဆၧဘီၪ; အဂဲးဘဲၫယီၩ ဖၧၩ့ၥၭ ယဲၩ့ကဲၪကၩ လၧနဂးလီၫ. 8 အဝ့ၫ ဂဲထုၪ့ အၪ့ဆၧ ဒဲအီၩဆၧတၭ, လ့ၩဝ့ၫ လၧဆၧအၪ့နီၪ အဂဲးအဘၭ အနံၩလံဆံၫ အနၩလံဆံၫ ထီၩ့လၧကဆါ အခိၪလီၩ့ ဟိရ့ၭနီၪလီၫ. 9 ဂဲၫဝ့ၫ ထီးနီၪ လၧဆၧအိၩဖၧၩ့တၭ, အီၪဝ့ၫ ထီးနီၪ ၥၫ့နၩချီၩ့တၭ, ယိခွါ, ယဟိဝၩအလူ လၩ့ဘၪဝ့ၫတၭ, စံၭအဝ့ၫ, စအံၫလဲယၫဧ့, နမၩဆၧနီၪလၫ ထီးယီၩလဲၪ. 10 တၭ အဝ့ၫဒၪ စံၭဝ့ၫ, ယၥၭဆီၪ့ လၧယဟိဝၩ ဆၧၥုၭမုခမျၧးအယွၩ ဆီၪ့ဆီၪ့လ့ၬလီၫ. အဂဲးဘဲၫယီၩ ၦအံၫစရ့လၭဖိၪ ခွံၬၡိၭ နဆၧအုၩ့လၩ့, မၩလၩ့ဎီးခွံၬ နဆၧလုအလးလဖၪ, ဒဲမၩၥံၫ နမီၪလဖၪ လၧနၭတၭ, အီၪလၩ့ထးန့ၫ ယၧၩလဂၩလီၫ. တၭ အဝ့ၫၥံၪ အၪ့ဎၬ ယၥၭမၧၫ့ ဘဲၫၥိၭ အမိမၩန့ထၪ့ခွံၬဝ့ၫလီၫ. 11 အဆၧစံၭဝ့ၫ, စဲၪ့ထၪ့တၭ, ဆၧၫ့ထုၪ့ လၧခိၪလီၩ့ လၧယဟိဝၩ အမ့ၬယၫ ဆံၭ. တၭယိခွါ, ယဟိဝၩ လ့ၩဖီၩ့ခွံၬတၭ, လံၩမုဆီၪ့ မၩထ့ဖၭ ခိၪလီၩ့လဖၪတၭ, မၩလၩ့ဘျ့ၭ လိးလဖၪ လၧယဟိဝၩ အမ့ၬယၫလီၫ. ယဟိဝၩ အီၪဝ့ၫ လၧလံၩနီၪ အဖၧၩ့အ့ၬ. တၭ လၧလံၩနီၪ အလးခဲၫ့ ဂၪ့ခိၪ ဝၭဝ့ၫလီၫ. ယဟိဝၩ အီၪဝ့ၫ လၧဂၪ့ခိၪဝၭအဖၧၩ့နီၪဆ့အ့ၬ. 12 တၭ လၧဂၪ့ခိၪဝၭ အလးခဲၫ့နီၪ မ့ၪခဲၩထၪ့လီၫ. တၭ ယဟိဝၩ အီၪဝ့ၫလၧမ့ၪနီၪ အဖၧၩ့ဆ့အ့ၬ. တၭ လၧမ့ၪနီၪ အလးခဲၫ့ ဆၧအၥီၫဆံၭခိၬ ဒဲဖူၬလူၭ အီၪထၪ့လီၫ. 13 ထီး စအံၫလဲယၫ နါဂၧၫ့တၭ, ဆၧမၩအၥၭ လၧအချုၬဘံၭ အမ့ၬ လၧအဖၬဘဲၩ့ဖၧၩ့တၭ, လ့ၩထၪ့ ဆၧၫ့ထုၪ့ လၧဆၧအိၩဖၧၩ့ အခိၪထိၭလီၫ. တၭယိခွါ, ဆၧအလူလၩ့ဘၪ အဝ့ၫတၭ, စံၭဝ့ၫဒၪ, စအံၫလဲယၫဧ့, နမၩဆၧနီၪလၫ ထီးယီၩလဲၪ. 14 တၭ အဝ့ၫဒၪစံၭ, ယၥၭဆီၪ့ လၧယဟိဝၩ ဆၧၥုၭမုခမျၧးအယွၩအဂး ဆီၪ့ဆီၪ့လ့ၬလီၫ. အဂဲးဘဲၫယီၩ ၦအံၫစရ့လၭဖိၪ ခွံၬၡိၭ နဆၧအုၩ့လၩ့, မၩလၩ့ဎီးခွံၬ နဆၧလုအလးလဖၪ, ဒဲမၩၥံၫ နမီၪလဖၪ လၧနၭတၭ, အီၪလၩ့ထးန့ၫ ယၧၩလဂၩလီၫ. အဝ့ၫၥံၪနီၪ အၪ့ဎၬ ယၥၭမၧၫ့ ဘဲၫၥိၭ အမိမၩန့ထၪ့ခွံၬဝ့ၫလီၫ. 15 တၭ ယဟိဝၩ စံၭဝ့ၫ, လ့ၩထၪ့ဘီၪ, ထဲၩ့ဖိၬ နဖၧၩ့ၥၭ လၧဒမၭစကၧၭ အၡါမုနၧၫ့ဖၫ, ထီးန အ့ၪလ့ၩထီၩ့တၭ, ဂုၪ စဟၭဇအ့လၭ လၧစဎွၩ လၧစံရအၫ အဖၫ့ခိၪနီၪ ဆံၭ. 16 တၭ စနံၫ့ၡဲၫ အဖိၪခွၫ စယံဟုၫနီၪ နမိဘၪဂုၪဝ့ၫ လၧစဎွၩ လၧအံၫစရ့လၭ အဖၫ့ခိၪတၭ, စၡၫဖၭ အဖိၪခွၫ စအံၫလဲၡၫ ဘၪဆဲၫ့ လၧအၫဘလၭ မဟိလၫလဂၩနီၪ နမိဘၪဂုၪဝ့ၫ လၧမီၪ လၧနလးလီၫ. 17 ဆၧမၩအၥၭ လၧၦလၧအဖီၩ့ဖျ့ၭ စဟၭဇအ့လၭ အနၭနီၪ စယံဟုၫ မိမၩၥံၫဝ့ၫတၭ, ၦလၧအဖီၩ့ဖျ့ၭ စယံဟုၫအနၭနီၪ စအံၫလဲၡၫ မိမၩၥံၫဝ့ၫလီၫ. 18 မွဲလါနၫ့တၭ, ယအီၪက့ၪလၩ့ထးယူၭ ၦၡၩ နွ့ၫထီၫ့ လၧအံၫစရ့လၭအကျၩ, ကယဲ ခၪ့လုးခိၪ ထီးအလူၬ လၧအလချံၭလၩ့ဘၪအၥၭ လၧဘၫအလၭ အမ့ၬယၫ, ဒဲကယဲ နိၭ ထီးအလူၬ လၧအလအဲၪဂါဘၪ အဝ့ၫဒၪလီၫ. 19 အဝ့ၫဒၪ စဲၪ့ထၪ့ ထီးနီၪတၭ, ဒၪန့ စၡၫဖၭ အဖိၪခွၫ စအံၫလဲၡၫ လၧအထဲၫဆၧ လၧချီဖၫ လဆံၫနံၫခိၪ လၧအမ့ၬယၫတၭ; အဝ့ၫဒၪ အီၪလၧအဆၧ လဆံၫနံၫခိၪလခိၪအၥိၭတၭ; စအံၫလဲယၫ လ့ၩဖီၩ့ခွံၬဝ့ၫတၭ, ခွံၬစိၩ အဖၬဘဲၩ့ လၧအလီၩ့လီၫ. 20 အဝ့ၫဒၪ စဲၪ့ဒၪ ချီလဖၪ တၭ, စဲၪ့ဖိၬ စအံၫလဲယၫ အခဲၫ့ စံၭဝ့ၫဒၪ, ဒုၭအဲၪဂါလါ ယၧၩ လၧယမိ ဒဲယဖါဆံၭ, တၭ ယမိဖိၬနခဲၫ့လီၫ. တၭ အဆၧစံၭဝ့ၫ, ထဲၩ့ကဒၩထဲၩ့ဆံၭ. အဂဲးဘဲၫယီၩ ယမၩ နၧၩ လၧဆၧနီၪ လမံၩ့လဲၪ. 21 အဝ့ၫနီၪ ထဲၩ့ကဒၩထဲၩ့ဝ့ၫတၭ, မၩန့ ချီဖၫလခိၪတၭ, မၩၥံၫဝ့ၫနီၪ, အၪ့ဎွံဝ့ၫ အယၪ လၧချီဖၫ အဎၧၩ့အဎီ, ဖ့ၪလၫ့ ၦခမျၧးတၭ, အဝ့ၫၥံၪ အၪ့ဝ့ၫလီၫ. ထီးနီၪလဖၧၫ့ အဝ့ၫ ဂဲထုၪ့ လ့ၩဖိၬ စအံၫလဲယၫ အခဲၫ့, ဒဲမၩ အခ့ၫအၡၩ အဆၧမၩလီၫ. 

၁ စဎွၩ 1 Kings 20

1 စံရအၫ အစဎွၩ ဘံၫ့ဟၫဒၭ ဒုၭအီၪကီၪ့ အၥုၭမုခမျၧး ထီးအလူၬတၭ, စဎွၩ ၥၧၫ့ဆံၫနံၫဂၩ အီၪလၧအၥိၭ, ဒဲကၥ့ၪလဖၪ, ဒဲလဲၪ့ၥုၭလဖၪနီၪလီၫ. တၭ အဝ့ၫ လ့ၩထၪ့ ဒဲဝၩ့ထၬ စမ့ရအၫတၭ ဒုၭထၫ့ဒၩဝ့ၫလီၫ. 2 အၪ့မၧၫ့လၩ့ အၥီၫ့လဖၪ လၧအံၫစရ့လၭ အစဎွၩ အၫဟၭ အအီၪလၧဒိၩ့ဖၧၩ့တၭ, စံၭအဝ့ၫ, စဘံၫ့ဟၫဒၭ စံၭဘဲၫယီၩ, 3 နစ့ၩ, ဒဲနထီၫ့မွဲ ယဝ့ၫ; နမၫၥံၪဆ့ ဒဲနဖိၪနလံၩ အဂ့ၩထုၬလဖၪမွဲ ယဝ့ၫလီၫ. 4 အံၫစရ့လၭ အစဎွၩ စံၭဆၧၫ့ဝ့ၫဒၪ တၭ, ယကဆါ စဎွၩဧ့, ဘဲၫနလူအၥိၭနီၪ ယဝ့ၫဒၪယီၩ ယမွဲနဆၧ, ဒဲကယဲ ဆၧအီၪလၧယစူၪဖၧၩ့ ထီးအလူၬ လီၫ. 5 အၥီၫ့လဖၪနီၪ ဂဲၫထဲၩ့ထဲၩ့ဒီၭတၭ, စံၭဝ့ၫဒၪ, စဘံၫ့ဟၫဒၭ ချဲၩ့ဆၧ ဘဲၫယီၩ, စံၭဝ့ၫဒၪ, ယအၪ့မၧၫ့လၩ့ ဆၧ လၧနအီၪတၭ, စံၭ လၧနမိဘၪ ဖ့ၪလၫ့ယၧၩ လၧစ့ၩ, ဒဲနထီၫ့, ဒဲနမၫၥံၪ, ဒဲနဖိၪနလံၩၥံၪ, 6 မွဲလါနၫ့ဘိၩ ကဲဂီၩခိၬအခၫယီၩ, ယမိအၪ့မၧၫ့လၩ့ ယခ့ၫယၡၩတၭ, အဝ့ၫၥံၪ မိအၪ့ဎၬ ဆၧလၧနဂံၪ့ဖၧၩ့, ဒဲလၧနခ့ၫနၡၩ အဂံၪ့ဖၧၩ့တၭ, ဆၧမိမၩအၥၭ လၧကယဲ ဆၧလၧနယိဂ့ၩ လမံၩ့လါလါနီၪ, အဝ့ၫၥံၪ မိအီၪက့ၪဝ့ၫ လၧအစူၪဖၧၩ့ တၭ, မၩန့ခွံၬဝ့ၫလီၫ. 7 ထီးနီၪလဖၧၫ့ အံၫစရ့လၭ အစဎွၩ ကိၭန့ ထံၫၥံၪခးၥံၪ အၥုၪ့က့ၭၥၭၡါ ထီးအလူၬတၭ, စံၭဝ့ၫဒၪ, ယိခွါဘီၪ, ယိလၧအဝ့ၫလဂၩယီၩ အၪ့ဎၬ ဆၧအၧၩ့ဆံၭ. အဂဲးဘဲၫယီၩ အဝ့ၫ အၪ့မၧၫ့လၩ့ ဆၧ လၧယအီၪ ဘဲၫၥိၭ အမိန့ဘၪ ယမၫၥံၪ, ဒဲယဖိၪယလံၩၥံၪ, ဒဲယကျိၪၥံၪစ့ၩၥံၪ ထီၫ့ၥံၪလွ့ၫၥံၪတၭ; ယ ပဒၩ့ အဝ့ၫအ့ၬ 8 တၭ ၦၥုၪ့က့ၭၥၭၡါ ထီးအလူၬ, ဒဲၦခမျၧး ထီးအလူၬ စံၭအဝ့ၫ, ခိၭနၪအလူ လဂ့ၩ. ဒဲအုၩ့လၩ့ လဂ့ၩ. 9 မၩအၥၭဘဲၫနီၪတၭ အဝ့ၫစံၭ စဘံၫ့ဟၫဒၭ အၥီၫ့လဖၪ, လီၩဘၪ ယကဆါ စဎွၩနီၪ, ကယဲ ဆၧလၧနအၪ့မၧၫ့လၩ့ လၧနခ့ၫနၡၩ အအီၪလၧနဂး လၧအခၪ့ထံၭလဖၪ ထီးအလူၬနီၪ ယမိမၩလီၫ. အ့ၪမွဲ ဆၧလမံၩ့ယီၩ ယမၩၥ့ၪအ့ၬ. တၭအၥီၫ့လဖၪနီၪ စဲၪ့ထၪ့ခွံၬ, ဂဲၫန့ဒီၭဝ့ၫ လၧဆၧချဲၩ့လီၫ. 10 စဘံၫ့ဟၫဒၭ အၪ့မၧၫ့လၩ့ ဆၧ လၧအအီၪတၭ, စံၭဝ့ၫဒၪ, လၧကယဲ ၦခမျၧး လၧအဖိၬယခဲၫ့ မိမၩန့ဝ့ၫ ဎွ့ၩဎွ့ၩ အစူၪၥံၪနီၪ စမ့ရအၫ အဂၪ့ခိၪအမုၬ အ့ၪလၧၫ့ လၧအဂးတၭ, မွဲယွၩလဖၪ မၩယၧၩ ဘဲၫနီၪ ဒဲအၪနဲၪ့အနီၪ ဆံၭ. 11 အံၫစရ့လၭ စဎွၩ စံၭဆၧၫ့ဆၧတၭ, စံၭဝ့ၫဒၪ, ၦလၧအခဲးထူၬအၥၭနီၪ, မွဲအထီး အီၪက့ၪဖိၫလိၫအၥၭ ဘဲၫ ၦလၧအဘဲၪ့လၩ့ခွံၬအၥိၭနီၪ လဂ့ၩ. 12 ထီးအနါဂၧၫ့ ဆၧချဲၩ့နီၪတၭ, ဆၧမၩအၥၭ လၧအဝ့ၫဒၪ အီၩဆၧ, အဝ့ၫဒၪ ဒဲအစဎွၩလဖၪ လၧအတဲၩဖၧၩ့တၭ, စံၭ အခ့ၫအၡၩ တဲၩ့ဝဲၩ နၥံၪအၥၭဆံၭ. တၭ အဝ့ၫၥံၪ တဲၩ့ဝဲၩအၥၭ ထၫ့ဒုၪဒၩ ဒိၩ့နီၪလီၫ. 13 ယိခွါ, မီၪ ဂဲၫ လၧအံၫစရ့လၭ အစဎွၩ အၫဟၭ အအီၪ လဂၩတၭ, စံၭဝ့ၫဒၪ, ယဟိဝၩ စံၭဘဲၫယီၩ, ၦခမျၧး ထီးအလူၬယီၩ နဒၪဘၪယူၭဧၪ. ယိခွါ, ယမိဖ့ၪလၫ့ခွံၬဝ့ၫ လၧနစူၪဖၧၩ့ လၧမုဆၫလနံၩယီၩတၭ, နမိၥ့ၪယၫ လၧယမွဲ ယဟိဝၩ လီၫ. 14 တၭ စအၫဟၭ စံၭဝ့ၫဒၪ, လၧပလၫလဂၩလဲၪ. တၭ အဝ့ၫဒၪစံၭ, ယဟိဝၩ စံၭဝ့ၫ ဘဲၫယီၩ, လၧထံၫၥံၪခးၥံၪ အၦဒိၪဖၭဒိၪလဖၪ အၡၩဖိၪၥၪခွၫၥံၪလီၫ. တၭ အဝ့ၫဒၪစံၭ, မွဲပလၫ မိဘၪတဲၩ့ဝဲၩ ဆၧဒုၭၥုၭ လဂၩလဲၪ. တၭ စံၭဆၧၫ့ဝ့ၫဒၪ, မွဲနၧၩလီၫ. 15 ထီးနီၪလဖၧၫ့ အဝ့ၫဒၪ ဝံထၪ့နၬထၪ့ ထံၫၥံၪခးၥံၪ အၦဒိၪလဖၪ အၡၩဖိၪၥၪခွၫၥံၪတၭ, အီၪဝ့ၫ နံၫယၩၥၧၫ့ဆံၫနံၫဂၩတၭ, လၧခဲၫ့ထဲၩ့, ဝံထၪ့နၬထၪ့ ၦခမျၧး ထီးအလူၬ, ကယဲ ၦအံၫစရ့လၭဖိၪတၭ, အီၪၦၡၩ နွ့ၫထီၫ့လီၫ. 16 မုထုၪ့နီၪ အဝ့ၫၥံၪ စဲၪ့ထၪ့ဝ့ၫလီၫ. အ့ၪမွဲ စဘံၫ့ဟၫဒၭ အီၩမၧၩ့အၥၭ လၧတဲၩဖၧၩ့တၭ, အဝ့ၫဒၪ ဒဲစဎွၩလဖၪ ဒဲစဎွၩ ၥၧၫ့ဆံၫနံၫဂၩ လၧအမၩဆၧၩ့ အဝ့ၫလီၫ. 17 ခးအၦဒိၪဖၭဒိၪလဖၪ အၡၩဖိၪၥၪခွၫၥံၪ စဲၪ့ထၪ့ဆိၫဝ့ၫတၭ, စဘံၫ့ဟၫဒၭ အၪ့မၧၫ့လၩ့ ဆၧတၭ, ၦလဖၪ ဒုၭနဲၪဝ့ၫတၭ, စံၭဝ့ၫဒၪ ၦၡၩလဖၪ ဂဲၫထၪ့ လၧစမ့ရအၫ အဖၧၩ့လီၫ. 18 အဝ့ၫဒၪ စံၭ, အ့ၪဂဲၫ လၧဆၧဎူၫဆၧဎၩ့အဂး မွဲဂ့ၩ, ဖီၪ့န့ မၧၫ့ဝ့ၫဆံၭ. အ့ၪမွဲ ဂဲၫလၧဆၧဒုၭၥုၭအဂး မွဲဂ့ၩ, ဖီၪ့န့ မၧၫ့ဝ့ၫဆံၭ. 19 ခးအၦဒိၪဖၭဒိၪလဖၪ အၡၩဖိၪၥၪခွၫ ဂဲၫထၪ့ လၧဒိၩ့ဖၧၩ့ ဒဲၥုၭမု လၧအဖိၬအခဲၫ့ လီၫ. 20 အဝ့ၫၥံၪ မၩၥံၫဝ့ၫ လဂၩအၡၩလဂၩ, လဂၩအၡၩလဂၩတၭ ၦစံရအၫဖိၪ စဲၪ့ဖျိၭဝ့ၫတၭ, အံၫစရ့လၭ လီၩ့ဆီးဝ့ၫတၭ, စံရအၫ အစဎွၩ ဘံၫ့ဟၫဒၭ ဖီၩ့ဖျ့ၭဝ့ၫ လၧကၥ့ၪလီၩ့ အီၪလၧၦကၥ့ၪၥုၭဖိၪလဖၪ အၥိၭလီၫ. 21 အံၫစရ့လၭ အစဎွၩ လ့ၩထၪ့ဝ့ၫတၭ, ကျီၪ့ခွံၬ ကၥ့ၪၥံၪ, ဒဲလဲၪ့ၥုၭၥံၪတၭ, ကျီၪ့ခွံၬ ၦစံရအၫဖိၪ လၧဆၧကျီၪ့ခွံၬ ဖၭဒိၪလီၫ. 22 မီၪလဂၩနီၪ ဂဲၫဝ့ၫ လၧအံၫစရ့လၭ အစဎွၩ အအီၪ တၭ, စံၭဝ့ၫ, လ့ၩမၩဆီၪ့ထၪ့နၥၭတၭ, ၥ့ၪယၫ ယိဆၧ လၧနမၩဆၧလဖၪဆံၭ. အဂဲးဘဲၫယီၩ ထီးနံၪ့ဆၧၫ့ထဲၩ့အလးတၭ, စံရအၫ အစဎွၩ မိဂဲၫထၪ့ ထၫ့ဒၩဒီၭနၧၩ လီၫ. 23 တၭ စံရအၫ အစဎွၩ အခ့ၫအၡၩ စံၭဝ့ၫ, အဝ့ၫၥံၪအယွၩလဖၪနီၪ, မွဲဆၧစီၩ့ခိၪ အယွၩၥံၪလီၫ. မၩအၥၭဘဲၫနီၪတၭ ဆီၪ့နဲၪ့ပၧၩဒံၭလီၫ. တၭမွဲပဒုၭၥုၭ လၧအဝ့ၫၥံၪ လၧဆၧပျၩ့ဖၧၩ့ဆံၭ. မွဲမၬ ပမိဆီၪ့နဲၪ့ အဝ့ၫၥံၪ ဒံၭလီၫ. 24 တၭ မၩဆၧယီၩ, ၥုၭခွံၬ စဎွၩၥံၪ, လဂၩလၧအလးဒၪဝ့ၫ, လဂၩလၧအလးဒၪဝ့ၫတၭ အီၪက့ၪ ၥုၭခိၪၥံၪ လၧအလးနီၪဆံၭ. 25 တၭ ဝံထၪ့နၬထၪ့ ၥုၭမုဎွ့ၩဎီၩ့ ၥုၭမု လၧအလၩ့မါခွံၬ လၧနစူၪဖၧၩ့နီၪဆံၭ. ကၥ့ၪလဒုၩ လၧကၥ့ၪလဒုၩအလး, လဲၪ့ၥုၭလခိၪ လၧလဲၪ့ၥုၭလခိၪအလးတၭ, ပမိဒုၭဆၧ လၧအဝ့ၫၥံၪ လၧဆၧပျၩ့ဖၧၩ့တၭ, မွဲတၡါ ပမိဆီၪ့နဲၪ့ အဝ့ၫၥံၪလီၫ. တၭ အဆၧခိၭနၪ အဝ့ၫၥံၪအလူတၭ, မၩဝ့ၫ ဘဲၫနီၪလီၫ. 26 ထီးနံၪ့ဆၧၫ့ထဲၩ့ အလးတၭ, ဆၧမၩအၥၭ လၧစဘံၫ့ဟၫဒၭ ဝံထၪ့နၬထၪ့ ၦစံရအၫဖိၪတၭ, လ့ၩထီၩ့လၧအၫဖ့ၭ ဘဲၫၥိၭ အမိဒုၭ ဆၧထၫ့ဒၩ အံၫစရ့လၭလီၫ. 27 တၭ ၦအံၫစရ့လၭဖိၪ ဘၪ ဆၧဝံထၪ့ဝ့ၫတၭ, အီၪဝ့ၫ ထီးအလူၬတၭ, လ့ၩထၪ့ ထၫ့ဒၩ အဝ့ၫၥံၪတၭ, ၦအံၫစရ့လၭဖိၪ ၥုၪ့အတဲၩ လၧအမ့ၬယၫ, ဘဲၫ ဘ့ၪဖိၪနံၫဒီၪ့ဆံၭခိၬ အၥိၭ, အ့ၪမွဲ ၦစံရအၫဖိၪ မၩဎွ့ၩ ခးဖၧၩ့နီၪလီၫ. 28 ယွၩအၡၩလဂၩ ဂဲၫဝ့ၫတၭ, ချဲၩ့ဆၧ လၧအံၫစရ့လၭ အစဎွၩတၭ, စံၭဝ့ၫဒၪ, ယဟိဝၩ စံၭဘဲၫယီၩ, မွဲၦစံရအၫဖိၪ စံၭယူၭဝ့ၫ လၧယဟိဝၩမွဲ စီၩ့ခိၪလဖၪအယွၩ လမွဲဘၪ ဆၧပျၩ့ဖၧၩ့ အယွၩ အကၠီၩ့နီၪတၭ, ယမိဖ့ၪလၫ့ ၦခမျၧးဖၭဒိၪယီၩ လၧနစူၪဖၧၩ့လီၫ. တၭ နၥံၪ မိၥ့ၪယၫ လၧယမွဲ ယဟိဝၩ လီၫ. 29 အဝ့ၫၥံၪ တဲၩ့ဝဲၩ ဆၧဆဲၫဎၩ့လိၬအၥၭ နွ့ၫနံၩတၭ နွ့ၫနံၩလနံၩနီၪ ၥုၭဘူၭစိၩအၥၭတၭ, ဒုၭလိၬအၥၭ လီၫ. တၭ ၦအံၫစရ့လၭဖိၪ မၩၥံၫ ၦစံရအၫဖိၪ အခၪ့ၥုၭဖိၪ လကုၬ လၧမုလနံၩနီၪ အထးဖၧၩ့လီၫ. 30 တၭ ၦအီၪလၩ့ထးလဖၪနီၪ စဲၪ့ဖျိၭ ဖိးလၧအၫဖ့ၭ, လၧဒိၩ့ဖၧၩ့တၭ, ခိၪဒၧၩ့လၩ့ဎီးဝ့ၫ လၧၦနံၫလၬနွ့ၫထီၫ့ လၧအအီၪလၩ့ထးဝ့ၫနီၪ အဖၫ့ခိၪလီၫ. တၭ စဘံၫ့ဟၫဒၭ စဲၪ့ဖျိၭခွံၬတၭ, ဂဲၫနုၬ လၧဒိၩ့ဖၧၩ့ လၧဒူၭလၧယၫလခီၫ လဒူၭအဖၧၩ့လီၫ. 31 တၭ အခ့ၫအၡၩ စံၭဝ့ၫ, ယိခွါ, ပနါဂၧၫ့ယူၭ လၧအံၫစရ့လၭ အၡၩဂံၪ့ဖိၪ အစဎွၩလဖၪ မွဲစဎွၩ လၧအယၫ့ၥၭဆၧလီၫ. ဒုၭအီၪက့ၪလါပၧၩ လၧရၧၬ အဆၧယၬ လၧပယးဒံၩ့, ဒဲဖျံၩ လၧပခိၪဎွံၪတၭ, ဒုၭလ့ၩထၪ့ပၧၩ လၧအံၫစရ့လၭ အစဎွၩ အအီၪဆံၭ. ဘၪလဘၪ မိဒုၭမၧၫ့ဒံၭ နၥၭမၧၫ့လီၫ. 32 အဝ့ၫၥံၪ ခဲးထူၬ အယးဒံၩ့ လၧရၧၬ အဆၧယၬတၭ, အီၪက့ၪ ဖျံၩ လၧအခိၪဎွံၪ တၭ ဂဲၫဝ့ၫ လၧအံၫစရ့လၭ အစဎွၩ အအီၪတၭ, စံၭဝ့ၫဒၪ, နခ့ၫနၡၩ စဘံၫ့ဟၫဒၭ စံၭဝ့ၫဒၪ, မွဲနဒုၭမၧၫ့လါဒံၭ ယၧၩဆံၭ. တၭ အဝ့ၫဒၪစံၭ, မွဲအမၧၫ့ဒံၭဆ့ဧၪ; မွဲဝ့ၫ လၧယထၧၫ့ဖုဝဲလီၫ. 33 ၦခမျၧးလဖၪနီၪ ထီးန့ ဆၧချဲၩ့လထံၪ ချဲၫ့ချဲၫ့တၭ, စံၭဝ့ၫဒၪ, နထၧၫ့ဖုဝဲ စဘံၫ့ဟၫဒၭ လီၫ. တၭ အဆၧစံၭဝ့ၫဒၪ, လ့ၩဘီၪ, ဂဲၫထဲၩ့ဆိၬ အဝ့ၫ ဆံၭ. တၭ စဘံၫ့ဟၫဒၭ ဂဲၫထၪ့ လၧအအီၪတၭ, အဝ့ၫ ဒုၭဂဲၫထၪ့ဝ့ၫ လၧလဲၪ့ၥုၭ အဖၧၩ့လီၫ. 34 စဘံၫ့ဟၫဒၭ စံၭအဝ့ၫ, ဒိၩ့လဖၪ လၧယဖါ မၩန့ လၧနဖါနီၪ ယမိဖ့ၪလၫ့ထဲၩ့တၭ, နမိဘၪမၩ ဖၧၩ့ၥုၪ့ဖၧၩ့ၥၭ လၧဒမၭစကၧၭ အဖၧၩ့ ဘဲၫယဖါမၩဝ့ၫ လၧစမ့ရအၫ အဖၧၩ့ အၥိၭနီၪလီၫ. အဝ့ၫဒၪ စံၭ, ယမိဖျါခွံၬနၧၩ လၧဆၧအုၩ့လၩ့ယီၩ လီၫ. ဆၧအုၩ့လၩ့လိၬအၥၭ လၧအဝ့ၫ, ဖျါခွံၬဝ့ၫလီၫ. 35 တၭ ၦလၧမီၪအဖိၪခွၫ အကျၩလဂၩစံၭ ၦလၧအနဲၩ့ထံၭလဂၩ လၧယဟိဝၩအလူနီၪ, ကျီၪ့လါယၧၩဆံၭ. တၭ ၦလဂၩနီၪ ကျီၪ့ဝ့ၫအ့ၬ. 36 အဝ့ၫဒၪစံၭ, မွဲၦလခိၭနၪဘၪ ယဟိဝၩအလူတၭ, ယိခွါ, ထီးနစဲၪ့ထၪ့ခွံၬ လၧယအီၪတၭ, ဆၬလၥၧၫ့လဒုၩ မိမၩၥံၫနၧၩလီၫ. တၭ ထီးအစဲၪ့ထၪ့ခွံၬ လၧအအီၪနီၪ, ဆၬလၥၧၫ့လဒုၩ ဒၪန့ဝ့ၫ တၭ, မၩၥံၫဝ့ၫလီၫ. 37 ထီးနီၪလဖၧၫ့ ဆၧဒၪန့ဝ့ၫ လၧၦလဂၩဒၪတၭ, စံၭဝ့ၫ, ကျီၪ့လါယၧၩဆံၭ. တၭ ၦလဂၩနီၪ ကျီၪ့ဝ့ၫတၭ, ကျီၪ့ဝ့ၫနုၬလီၫ. 38 မီၪလဂၩနီၪ စဲၪ့ထၪ့ခွံၬ တၭ, အီၪခိၭ စဎွၩ လၧဖၧၩ့ၥၭနဲၩ့တၭ, မၩလၩ့မဲၩအၥၭတၭ, အီၪလၧဖံၫ့ချၪ လၧအမ့ၬလီၩ့လီၫ. 39 ထီးစဎွၩ လ့ၩဖီၩ့ အဘိၩ့ဘၭတၭ, အဝ့ၫ ကိၭထၪ့ စဎွၩတၭ, စံၭဝ့ၫဒၪ, နခ့ၫနၡၩ လ့ၩ လၧဆၧဒုၭၥုၭ အကျၩ, ယိခွါ, ၦလဂၩ ကၠၪပဲၩအၥၭတၭ, ဂဲၫဆိၬ ၦလဂၩ လၧယအီၪ တၭ, စံၭဝ့ၫဒၪ, ခိၭထၬ ၦလဂၩယီၩဆံၭ. အ့ၪလအီၪဘၪ တၡါတၭ, နၥၭမၧၫ့ ဘၪအီၪလၧအၥၭမၧၫ့အဂး လီၫ. အ့ၪလမွဲဘၪဘဲၫနီၪတၭ နမိဘၪလိၭ စ့ၩလကံကၫ လီၫ. 40 နခ့ၫနၡၩ မၩဆၧ ထီးအံၩထီးအိၩ အဘိၩ့ဘၭ တၭ, အဝ့ၫဒၪ လအီၪဘၪလီၫ. တၭ အံၫစရ့လၭအစဎွၩ စံၭအဝ့ၫ, နဆၧစ့ၩရၫ့ မိအီၪ ဘဲၫနီၪလီၫ. နစ့ၩရၫ့လၩ့နၥၭ နနၫ့ဆါဒၪနဝ့ၫလီၫ. 41 အဝ့ၫဒၪ မၩချဲၫ့ချဲၫ့တၭ, ထူၭခွံၬ ဖံၫ့ချၪ လၧအမ့ၬလီၩ့တၭ, အံၫစရ့လၭအစဎွၩ ယိနဲၪ့ဝ့ၫ လၧအမွဲ လၧမီၪလဖၪအကျၩလီၫ. 42 တၭ အဝ့ၫဒၪ စံၭဝ့ၫ, ယဟိဝၩ စံၭဝ့ၫ ဘဲၫယီၩ, မွဲနဖျါခွံၬ ၦလဂၩ လၧယအီၪက့ၪလၩ့ လၧဆၧဂၭဂီၩ့ခွံၬ အဂးအကၠီၩ့ တၭ, နၥၭမၧၫ့ မိအီၪလၧအၥၭမၧၫ့အဂး ဒဲနၡၩခမျၧး လၧအဝ့ၫဒၪ အၡၩခမျၧး အဂးနီၪလီၫ. 43 အံၫစရ့လၭ အစဎွၩ လ့ၩဝ့ၫ လၧအဂံၪ့ လၧအၥၭဎၧၫ့, ဒဲအၥုၪ့ခိအၥၭဝီၩတၭ, ထီၩ့လၧစမ့ရအၫလီၫ. 

၁ စဎွၩ 1 Kings 21

1 တၭ လၧဆၧနီၪလဖၪ အလးခဲၫ့, ဆၧမၩအၥၭ လၧၦယံၭစရ့လၭဖိၪ စနၫဘီၭ အီၪလၧစဘံၭမုအလး လၧယံၭစရ့လၭ အဖၧၩ့ အီၪဘူၭ လၧစမ့ရအၫ အစဎွၩ အၫဟၭ အနီး နီၪလီၫ. 2 တၭ စအၫဟၭ ချဲၩ့ဆၧ လၧစနၫဘီၭ စံၭဝ့ၫဒၪ, ဖ့ၪလၫ့ယၧၩ လၧစဘံၭမုအလး ဘဲၫၥိၭ အမိကဲၪထၪ့ ဆၧဒိၭဆၧလၪ အကျိၭ လၧယဂးဆံၭ. အဂဲးဘဲၫယီၩ အီၪဘူၭ လၧယဂံၪ့လီၫ. တၭ ယမိဖ့ၪလၫ့နၧၩ လၧစဘံၭမုအလး နးလး ဂ့ၩနဲၪ့ အနီၪဒံၭလီၫ. အ့ၪဂ့ၩ လၧနမ့ၬယၫတၭ, ယမိဖ့ၪလၫ့နၧၩ လၧစ့ၩထီးအကြၨၭ လီၫ. 3 တၭ စနၫဘီၭ စံၭစအၫဟၭ မွဲယဟိဝၩ ထီးဒုၭဖ့ၪလၫ့ခွံၬယၧၩ လၧယဖါ အဆၧဖ့ၪၥၫ လၧနၧၩလဂ့ၩ. 4 တၭ စအၫဟၭ ဂဲၫလၧအဂံၪ့ လၧအၥၭဎၧၫ့ ဒဲအၥုၪ့ခိ အၥၭဝီၩ လၧဆၧချဲၩ့ လၧၦယံၭစရ့လၭဖိၪ စနၫဘီၭ ချဲၩ့ဆၧအကၠီၩ့လီၫ. အဂဲးဘဲၫယီၩ စံၭဝ့ၫဒၪ, ယဖ့ၪလၫ့ နၧၩ လၧယဖါ အဆၧဖ့ၪၥၪနီၪအ့ၬ. မံၫနၩ့ဝ့ၫ လၧအလးမံၫ အဖၧၩ့တၭ, ကၠၪခွံၬအမ့ၬတၭ အၪ့ဆၧနီၪ အၥၭအီၪအ့ၬ. 5 အမၫ နးယ့ၭဇဘ့လၭ ဂဲၫလၧအအီၪတၭ, စံၭဝ့ၫ, နၥၭ လမုၬဘၪတၭ, နလအၪ့ဘၪဆၧနီၪ မွဲဘၪလဲၪ. 6 အဝ့ၫဒၪစံၭ, မွဲယချဲၩ့ဆၧ လၧၦယံၭစရ့လၭဖိၪ စနၫဘီၭ တၭ, ယစံၭ, ဖ့ၪလၫ့ယၧၩ လၧနစဘံၭမုအလး, လၧစ့ၩ အဂးဆံၭ. အ့ၪလမွဲဘၪနီၪတၭ အ့ၪဘၪနၥၭ ယမိဖ့ၪလၫ့နၧၩ လၧစဘံၭမုအလး နးလးလၧအဂးလီၫ. တၭ အဝ့ၫနီၪ စံၭဝ့ၫဒၪ, ယဖ့ၪလၫ့နၧၩ လၧယစဘံၭမုအလး အ့ၬ. 7 တၭ အမၫ နးယ့ၭဇဘ့လၭ စံၭဝ့ၫ, ဘိၩ့နဲၪ့ယီၩ မွဲနပၧၩ့ အံၫစရ့လၭ အဘၩ့အမုးဆ့ဧၪ. ဂဲထုၪ့ အၪ့ဆၧ ဒဲအီၪက့ၪနၥၭမုၬမုၬဆံၭ. ယမိဖ့ၪလၫ့နၧၩ လၧၦၡၩယံၭစရ့လၭဖိၪ စနၫဘီၭ အစဘံၭမုအလးနီၪလီၫ. 8 ၦမုၪနီၪ ကွ့ၭလံၬ လၧစအၫဟၭအမံၩ့တၭ, စဲၩနဲၪ့ထၬဝ့ၫ လၧဆၧစဲၩနဲၪ့နီၪတၭ, ဖ့ၪယုလံၬ လၧၦၥုၪ့က့ၭၥၭၡါ ဒဲၦဒိၪလဖၪ လၧအအီၪဝ့ၫ လၧဝၩ့ဖၧၩ့ လၧစနၫဘီၭ အဒိၩ့လီၫ. 9 ၦမုၪနီၪ ကွ့ၭလၧလံၬဖၧၩ့တၭ, စံၭဝ့ၫဒၪ, ကိၭထၪ့ ဆၧဒုၪဆၧအၪ့ဆၧအီၩတၭ, အီၪက့ၪထၪ့ထီၫ စနၫဘီၭ လၧၦခမျၧးအကျၩ, 10 တၭ အီၪက့ၪ ၦဘၫအလၭဖိၪ နံၫဂၩ လၧအမ့ၬယၫ ဘဲၫၥိၭ အမိထိးအၥၭ ထၫ့ဒၩဝ့ၫတၭ, စံၭ, နဒုၪဒွ့ၪယွၩ ဒဲစဎွၩနီၪလီၫ. ၦလဖၪနီၪ ဆိၬထၪ့ခွံၬ အဝ့ၫတၭ, ခွံၬဝ့ၫ လၧလိး ထီးအၥံၫလီၫ. 11 တၭ ဒိၩ့အၡၩၥံၪ, ၦၥုၪ့က့ၭၥၭၡါ, ဒဲၦဒိၪလဖၪ လၧၦဒိၩ့ဖိၪလဖၪအကျၩနီၪ မၩဝ့ၫ ဘဲၫနးယ့ၭဇဘ့လၭ အၪ့မၧၫ့လၩ့ ဆၧအၥိၭ, ဘဲၫအကွ့ၭဝ့ၫ လၧလံၬဖၧၩ့ လၧအဖ့ၪယုဝ့ၫအၥိၭနီၪလီၫ. 12 တၭ ကိၭထၪ့ ဆၧဒုၪဆၧအၪ့ဆၧအီၩ ဒဲအီၪက့ၪထၪ့ထီၫ စနၫဘီၭ လၧၦခမျၧးအကျၩ လီၫ. 13 ၦဘၫအလၭဖိၪနံၫဂၩ ဂဲၫဆၧၫ့နၩ့ လၧအမ့ၬယၫ တၭ, ၦဘၫအလၭဖိၪ ထိးအၥၭထၫ့ဒၩဝ့ၫ, ထၫ့ဒၩ စနၫဘီၭ ဒၪလ့ၬ လၧၦခမျၧး အမ့ၬယၫတၭ, စံၭဝ့ၫဒၪ, စနၫဘီၭ ဒုၪဒွ့ၪယွၩ, ဒဲစဎွၩလီၫ. ထီးနီၪလဖၧၫ့ ၦဆိၬထၪ့ခွံၬ အဝ့ၫ လၧဒိၩ့အချိၫ့ လၧခီၫ့တၭ, ခွံၬဝ့ၫ လၧလိး ထီးအၥံၫလီၫ. 14 အဝ့ၫၥံၪ အၪ့မၧၫ့လၩ့ ဆၧ လၧနးယ့ၭဇဘ့လၭ အအီၪတၭ, စံၭဝ့ၫဒၪ, စနၫဘီၭဘၪ ဆၧခွံၬဝ့ၫ လၧလိးတၭ ၥံၫဝ့ၫလီၫ. 15 ထီးနးယ့ၭဇဘ့လၭ နါဂၧၫ့ဝ့ၫ လၧစနၫဘီၭဘၪ ဆၧခွံၬဝ့ၫ လၧလိး, ၥံၫယူၭတၭ, ဆၧမၩအၥၭ လၧနးယ့ၭဇဘ့လၭ စံၭစအၫဟၭ, ဂဲထုၪ့ မၩန့ ၦယံၭစရ့လၭဖိၪ စနၫဘီၭ အစဘံၭမုအလး လၧအလအုၩ့လၩ့ဘၪ လၧအမိဖ့ၪလၫ့နၧၩ လၧစ့ၩအဂးနီၪဆံၭ. အဂဲးဘဲၫယီၩ စနၫဘီၭ လမၧၫ့ဘၪ, ၥံၫဝ့ၫဒၪယူၭ. 16 ထီး စအၫဟၭ နါဂၧၫ့ လၧစနၫဘီၭ ၥံၫယူၭတၭ, ဆၧမၩအၥၭ လၧစအၫဟၭ ဂဲထုၪ့ ဘဲၫၥိၭ အမိလ့ၩလၩ့ လၧၦယံၭစရ့လၭဖိၪ စနၫဘီၭ အစဘံၭမုအလး, ဘဲၫၥိၭ အမိမၩန့ဝ့ၫလီၫ. 17 ယဟိဝၩအလူ လၩ့ဘၪ ၦတံၡဘၭဖိၪ စအံၫလဲယၫ တၭ, စံၭဝ့ၫဒၪ, ဂဲထုၪ့, 18 လ့ၩလၩ့ အၪ့ဂၬ အံၫစရ့လၭ အစဎွၩ အၫဟၭ လၧစမ့ရအၫ အဖၧၩ့နီၪဆံၭ. ယိခွါ, အီၪဝ့ၫ လၧစနၫဘီၭ အစဘံၭမု အလးဖၧၩ့, ထီးအလး လၧအလ့ၩလၩ့ မၩန့ဝ့ၫလီၫ. 19 နဘၪချဲၩ့ဆၧ လၧအဝ့ၫ တၭ, စံၭ, ယဟိဝၩ စံၭဘဲၫယီၩ, နမၩၥံၫဆၧတၭ, မၩန့ဆၧဆ့ဧၪ. နဘၪချဲၩ့ဆၧ လၧအဝ့ၫတၭ, စံၭ, ယဟိဝၩ စံၭဘဲၫယီၩ, ထီးအလး လၧထွံၪလဖၪ အၪ့လဲၪ့ စနၫဘီၭ အၥွံၪနီၪ, ထွံၪလဖၪ မိအၪ့လဲၪ့န့ နၥွံၪ, နဝ့ၫဒၪလ့ၬ ထီးနီၪဆ့လီၫ. 20 စအၫဟၭ စံၭစအံၫလဲယၫ, မွဲနဒၪန့ယၧၩဧၪ. ယဒုၪယဒၩဧ့, တၭ အဝ့ၫဒၪ စံၭဆၧၫ့ဝ့ၫ, ယဒၪဘၪယူၭ, အဂဲးဘဲၫယီၩ နအၪ့ဆၫခွံၬနနၫ့ဆါ, ဘဲၫၥိၭ နမိမၩဆၧအၧၩ့ လၧယဟိဝၩ အမ့ၬယၫလီၫ. 21 ယိခွါ, ယမိဒုၭဂဲၫဘၪ နၧၩ လၧဆၧအၧၩ့တၭ, ယမိမၩန့ထၪ့ခွံၬ နဆၨၩနဆၬ တၭ, ယမိဒၪ့ထ့ၬခွံၬ ၦခွၫၥံၪ ဘၪဆဲၫ့ လၧစအၫဟၭ ဒဲၦလၧအဒူၭထၬဝ့ၫ, ဒဲၦလၧအအီၪလၩ့ထး လၧအံၫစရ့လၭအဖၧၩ့လီၫ. 22 တၭ ယမိအီၪက့ၪနဂံၪ့ ဘဲၫစနံဘၭ အဖိၪခွၫ စယ့ၫရဘိအၫ့ အဂံၪ့အၥိၭနီၪ, ဒဲဘဲၫစအဟဲယၫ အဖိၪခွၫ စဘၫအၡၫ အဂံၪ့အၥိၭ, လၧဆၧၥၭထၪ့ အလးအကၠီၩ့ လၧနထိၪဂဲၩ ယဟိဝၩ အဆၧၥၭထၪ့တၭ, ဒုၭမၩ အံၫစရ့လၭ လၧဆၧဒဲၩဘၭနီၪလီၫ. 23 ယဟိဝၩ ချဲၩ့ဆၧ လၧနးယ့ၭဇဘ့လၭ အဂဲးတၭ, စံၭဝ့ၫဒၪ, ထွံၪလဖၪ မိအၪ့ နးယ့ၭဇဘ့လၭ လၧယံၭစရ့လၭ အခိၪဒၧၩ့ အနဲၩ့နီၪလီၫ. 24 တၭ ၦဘၪဆဲၫ့ လၧစအၫဟၭ လၧအၥံၫဝ့ၫ လၧဒိၩ့ဖၧၩ့နီၪ ထွံၪလဖၪ မိအၪ့ခွံၬဝ့ၫတၭ, ၦလၧအၥံၫဝ့ၫ လၧမံၩ့လၬကျၩနီၪ ထိၪၥံၪလံၪၥံၪ လၧမူၭဖိၭဖၫ့လဖၪ မိအၪ့ခွံၬဝ့ၫလီၫ. 25 မွဲမၬ ၦၡၩ ဘဲၫစအၫဟၭအၥိၭ လၧအအၪ့ဆၫခွံၬ အနၫ့ဆါ ဘဲၫၥိၭ အမိမၩဆၧအၧၩ့ လၧယဟိဝၩ အမ့ၬယၫ လၧအမၫ နးယ့ၭဇဘ့လၭ ထိၪဂဲၩဝ့ၫနီၪ အီၪအ့ၬ. 26 တၭ အဝ့ၫ မၩဆၧဘၪၥၭလိၪဖၭဒိၪ လၧအဖိၬ ဆၧဂၩ့လဖၪအခဲၫ့, ဘဲၫကယဲ ဆၧအၧၩ့ လၧၦအၫမိၫဖိၪ မၩဝ့ၫအၥိၭ လၧယဟိဝၩ နၫ့ထၪ့ခွံၬဝ့ၫ လၧၦအံၫစရ့လၭဖိၪ အမ့ၬယၫလီၫ. 27 ထီးစအၫဟၭ နါဂၧၫ့ ဆၧချဲၩ့နီၪတၭ, ဆၧမၩအၥၭ လၧအၡၫ့ အကီၩ့အၥိၭတၭ, အီၪက့ၪ ရၧၬအဆၧယၬ လၧအလီၩ့တၭ, ဒုၪဆၧအၪ့ဆၧအီၩ, ဒဲမံၫနၩ့ဝ့ၫ လၧရၧၬအဆၧယၬ အဖၧၩ့တၭ, လ့ၩဝ့ၫ စီၩစီၩလီၫ. 28 ယဟိဝၩအလူ လၩ့ဘၪ ၦတံၡဘၭဖိၪ စအံၫလဲယၫတၭ, စံၭဝ့ၫဒၪ, န ဒၪဘၪ လၧစအၫဟၭ ဆၪ့လၩ့အၥၭ လၧယမ့ၬယၫဆ့ဧၪ. 29 မွဲအဆၪ့လၩ့အၥၭ လၧယမ့ၬယၫအကၠီၩ့ တၭ, ယမိဒုၭဂဲၫဆၧအၧၩ့ လၧအဝ့ၫဒၪ အမုနံၩလဖၪ အဖၧၩ့အ့ၬ. လၧအဖိၪခွၫ အမုနံၩလဖၪနီၪ ယမိဒုၭဂဲၫ ဘၪ ဆၧအၧၩ့ လၧအဂံၪ့လီၫ. 

၁ စဎွၩ 1 Kings 22

1 တၭ လၧၥၧၫ့နံၪ့ အထးဖၧၩ့နီၪ စံရအၫ ဒဲအံၫစရ့လၭ အီၪလၧဆၧဒုၭၥုၭအ့ၬ. 2 တၭ ၥၧၫ့နံၪ့လနံၪ့နီၪ ဆၧမၩအၥၭ လၧယုဒၫ အစဎွၩ ယဟီၡဖၭ ဂဲၫလၩ့ လၧအံၫစရ့လၭ အစဎွၩ အအီၪလီၫ. 3 အံၫစရ့လၭ အစဎွၩ စံၭအခ့ၫအၡၩ, ရၫမီၭဂံလအၭနီၪ မွဲပဆၧတၭ, ပအီၪလၩ့မါပံၭ, လမၩန့ဘၪဝ့ၫ လၧစံရအၫ အစူၪဖၧၩ့နီၪ, မွဲနၥံၪ ၥ့ၪယၫအ့ၬဧၪ. 4 အဝ့ၫဒၪ စံၭစယဟီၡဖၭ, မွဲနမိလ့ၩဒုၭဆၧ လၧယၥိၭ လၧရၫမီၭဂံလအၭနီၪဆ့ဧၪ. တၭ စယဟီၡဖၭ စံၭအံၫစရ့လၭအစဎွၩ, ယဝ့ၫဒၪယီၩ ယမၩယၥၭ ဘဲၫနၧၩအၥိၭနီၪ, ယၡၩခမျၧး ဘဲၫနၡၩခမျၧး အၥိၭ, ယကၥ့ၪလဖၪ ဘဲၫနကၥ့ၪလဖၪ အၥိၭနီၪလီၫ. 5 တၭ စယဟီၡဖၭ စံၭအံၫစရ့လၭ အစဎွၩ အၪ့စၪ့လါ လၧယဟိဝၩအလူ လၧမုဆၫလနံၩယီၩဆံၭ. 6 ထီးနီၪလဖၧၫ့ အံၫစရ့လၭ အစဎွၩ ဒုၭအီၪကိၩ့အီၪကီၪ့ မီၪလဖၪ ၦလံယၩ ကၪယူၭတၭ, စံၭအဝ့ၫၥံၪ, ယမိဘၪ လ့ၩထၪ့ လၧရၫမီၭဂံလအၭ ဘဲၫၥိၭ ယမိဒုၭဆၧနီၪ ဆ့ဧၪ, မွဲယမိဘၪ အီၪထးလဲၪ. တၭ အဝ့ၫၥံၪ စံၭဝ့ၫဒၪ, လ့ၩထၪ့ဘီၪ, အဂဲးဘဲၫယီၩ ယဟိဝၩ မိဖ့ၪလၫ့ဝ့ၫ လၧစဎွၩ အစူၪဖၧၩ့လီၫ. 7 တၭ စယဟီၡဖၭ စံၭဝ့ၫဒၪ, ယဟိဝၩ အမီၪလဂၩ ဘဲၫၥိၭ ပမိအၪ့စၪ့ အဝ့ၫဆ့, မွဲအအီၪထီးယီၩ နးဂၩအ့ၬဧၪ. 8 တၭ အံၫစရ့လၭ အစဎွၩ စံၭစယဟီၡဖၭ, ၦလၧပမိအၪ့စၪ့ဘၪ ယဟိဝၩ ထီးယီၩ အီၪဒံၭလဂၩ, စအံမလၫ အဖိၪခွၫ စမံၫခ့ယၫ, မွဲလါနၫ့ဘိၩ, ယၥၭဂဲၫ့ အဝ့ၫ; အဂဲးဘဲၫယီၩ ချဲၩ့ဆၧ လၧမီၪအချိၬ လၧဆၧဂ့ၩ လၧယဂဲးယကၠီၪ့အ့ၬ, အ့ၪမွဲ ဆၧအၧၩ့လီၫ. တၭ စယဟီၡဖၭ စံၭဝ့ၫဒၪ, မွဲစဎွၩ ထီးစံၭ ဘဲၫနီၪ လဂ့ၩ. 9 အံၫစရ့လၭ အစဎွၩ ကိၭန့ ၦဒိၪလဂၩတၭ, စံၭဝ့ၫဒၪ, ဒုၭဂဲၫ စအံမလၫ အဖိၪခွၫ စမံၫခ့ယၫ ချဲၫ့ချဲၫ့ဆံၭ. 10 တၭ အံၫစရ့လၭ အစဎွၩ ဒဲစယဟီၡဖၭ ယုဒၫ အစဎွၩ လုၬယူၭ အဝိၬလိၫ့ လၧအလး ထီးအလ့ၩနုၬ လၧစမ့ရအၫ အတရၫ့ဖၧၩ့တၭ, ဆၧၫ့နၩ့ လဂၩလၧအလးဆီၩ့ဆီဒၪဝ့ၫ, လဂၩလၧအလးဆီၩ့ဆီဒၪဝ့ၫနီၪတၭ, မီၪထီးအလူၬ, ချဲၩ့ဆၧ လၧမီၪအချိၬ လၧအဝ့ၫၥံၪ အမ့ၬယၫလီၫ. 11 စခံၫန့အနၫ အဖိၪခွၫ စဇ့ၭဒကဲအၫ လဂၩ မၩ ဆၧနိၩ့ထၭလဖၪ လၧအဂးတၭ, စံၭဝ့ၫဒၪ, ယဟိဝၩ စံၭဘဲၫယီၩ, နမိဘျုၪ့ ၦစံရအၫဖိၪ လၧအယီၩ, ထီးနမၩလူၬဝ့ၫလီၫ. 12 တၭ မီၪထီးအလူၬနီၪ ချဲၩ့ဆၧ လၧမီၪအချိၬ ဘဲၫနီၪအၥိၭ, စံၭဝ့ၫဒၪ, လ့ၩထၪ့ လၧရၫမီၭဂံလအၭတၭ, ဘီၪထၪ့ယီၫထၪ့ဆံၭ. အဂဲးဘဲၫယီၩ ယဟိဝၩ ဖ့ၪလၫ့ဝ့ၫ လၧစဎွၩ အစူၪဖၧၩ့လီၫ. 13 အၥီၫ့လဂၩ လၧအလ့ၩကိၭန့ စမံၫခ့ယၫ ချဲၩ့ဆၧ လၧအဝ့ၫတၭ, စံၭဝ့ၫဒၪ, ယိခွါ, မီၪလဖၪ အဆၧချဲၩ့မွဲဂ့ၩ လၧစဎွၩအဂဲး လၧအဝ့ၫၥံၪအနိၭ လဖၧၫ့ဎးလီၫ. မွဲနဆၧချဲၩ့ မၩအၥၭ ဘဲၫ ၦလၧအဝ့ၫၥံၪအကျၩ လဂၩအဆၧချဲၩ့အၥိၭနီၪတၭ, ချဲၩ့ဆၧဂ့ၩဆံၭ. 14 တၭ စမံၫခ့ယၫ စံၭဝ့ၫဒၪ, ယဟိဝၩ မၧၫ့ဝ့ၫနီၪ, ဆၧလၧယဟိဝၩ စံၭယၧၩ ယမိချဲၩ့ဆၧနီၪလီၫ. 15 ဂဲၫဝ့ၫ လၧစဎွၩ အအီၪတၭ, စဎွၩ စံၭအဝ့ၫ, စမံၫခ့ယၫ ဧ့, ပမိဘၪလ့ၩထၪ့ ထၫ့ဒၩ ရၫမီၭဂံလအၭ ဘဲၫၥိၭ ပမိဒုၭၥုၭနီၪဆ့ဧၪ, မွဲပဘၪ အီၪထးလဲၪ. တၭ အဝ့ၫနီၪ စံၭဆၧၫ့ဝ့ၫ, လ့ၩထၪ့တၭ ဘီၪထၪ့ယီၫထၪ့ဆံၭ. ယဟိဝၩ ဖ့ၪလၫ့ဝ့ၫ လၧစဎွၩ အစူၪဖၧၩ့ဘီၪ. 16 တၭ စဎွၩ စံၭဝ့ၫ, ဘဲၫၥိၭ နမိစံၭယၧၩ ထီးဆၧမွဲဆၧတီၩ လၧယဟိဝၩအမံၩ့နီၪ, ယမိဘၪ ဒုၭဆိၪလၩ့နၥၭ ဎွ့ဖၧၫ့လဲၪ. 17 အဝ့ၫဒၪစံၭ, ယဒၪဘၪ အံၫစရ့လၭ ထီးအလူၬ လၩ့ပြံၩလၩ့ပြၩ လၧခိၪလီၩ့ ဘဲၫ ၥိၪ လၧအၡၩယူၬ ၥိၪလအီၪဘၪအၥိၭနီၪတၭ, ယဟိဝၩ စံၭဝ့ၫဒၪ, ၦလဖၪယီၩ အကဆါအီၪအ့ၬ. မွဲအဝ့ၫၥံၪ ထဲၩ့ထဲၩ့ လဂၩလၧအဂံၪ့ဒၪဝ့ၫ, လဂၩလၧအဂံၪ့ဒၪဝ့ၫ မုၬမုၬဆံၭ. 18 တၭ အံၫစရ့လၭ အစဎွၩ စံၭစယဟီၡဖၭ, ယစံၭ နၧၩ, လၧအဝ့ၫ မိချဲၩ့ လၧမီၪအချိၬ, လၧဆၧဂ့ၩ လၧယဂဲး အ့ၬ; အ့ၪမွဲ လၧဆၧအၧၩ့လခီၫနီၪ, မွဲအ့ၬဧၪ. 19 တၭ အဝ့ၫဒၪစံၭ, မၩအၥၭဘဲၫနီၪတၭ, ခိၭနၪ ယဟိဝၩအလူဆံၭ. ယဒၪဘၪ ယဟိဝၩ ဆၧၫ့နၩ့ လၧအလးဆီၩ့ဆီ, ဒဲမူၭခိၪ အၥုၭမုခမျၧး ထီးအလူၬ ဆၧၫ့ထုၪ့ လၧအနဲၩ့ထံၭ လၧအစူၪထွ့ၪလခီၫ, ဒဲလၧအစူၪစ့ၪလခီၫ လီၫ. 20 တၭ ယဟိဝၩ စံၭဝ့ၫဒၪ, မွဲပလၫ မိအၪ့လွ့ၫန့ စအၫဟၭ ဘဲၫၥိၭ အမိလ့ၩထၪ့ ဒဲလၩ့ထံၩဖါ လၧရၫမီၭဂံလအၭ အဖၧၩ့ လဂၩလဲၪ. တၭ လဂၩ စံၭဘဲၫအံၩ, လဂၩ စံၭဘဲၫအိၩလီၫ. 21 ၥၭလဂၩ ဂဲၫထၪ့တၭ, ဆၧၫ့ထုၪ့ လၧယဟိဝၩ အမ့ၬယၫတၭ, စံၭဝ့ၫဒၪ, ယမိအၪ့လွ့ၫန့ အဝ့ၫ လီၫ. 22 တၭ ယဟိဝၩ စံၭအဝ့ၫ, လၧဆၧနီၪလမံၩ့လဲၪ. တၭ အဝ့ၫဒၪစံၭ, ယမိလ့ၩထၪ့တၭ, ယမိကဲၪထၪ့ ၥၭအဘျံၭအဘျၪ လၧအမီၪ ထီးအလူၬ အနိၭဖၧၩ့လီၫ. တၭ အဆၧစံၭဝ့ၫဒၪ, နမိအၪ့လွ့ၫန့ဝ့ၫ, ဒဲမၩနၧၩ့ဆၧဆ့လီၫ. လ့ၩထၪ့တၭ မၩဘဲၫနီၪဆံၭ. 23 တၭ ဘိၩ့နဲၪ့ယီၩ, ယိခွါ, ယဟိဝၩ အီၪက့ၪ ၥၭအဘျံၭအဘျၪ လၧနမီၪထီးအလူၬယီၩ အနိၭဖၧၩ့တၭ, ယဟိဝၩ ချဲၩ့ဆၧအၧၩ့ လၧနဂဲးနကၠီၪ့လီၫ. 24 တၭ စခံၫန့အနၫ အဖိၪခွၫ စဇ့ၭဒကဲအၫ ၥုၭဘူၭအၥၭ လၧစမံၫခ့ယၫတၭ, ဒဲၩဝ့ၫ အနိၭဖၩထံၭတၭ, စံၭဝ့ၫဒၪ, ဘဲၫၥိၭ ယဟိဝၩအၥၭ မိချဲၩ့ဆၧ လၧနၧၩတၭ, မွဲအစဲၪ့ထၪ့ခွံၬ လၧယအီၪတၭ, လ့ၩလၧနအီၪဖၧၩ့ၥၭ ခီၫခီၫလဲၪ. 25 တၭ စမံၫခ့ယၫ စံၭဝ့ၫဒၪ, ယိခွါ, မုလနံၩ လၧနမိလ့ၩနုၬ လၧဒူၭလၧယၫလခီၫ လဒူၭ ဘဲၫၥိၭ နမိအီၪက့ၪၥူၪနၥၭနီၪ နမိၥ့ၪယၫလီၫ. 26 အံၫစရ့လၭ အစဎွၩ စံၭဝ့ၫဒၪ, မၩန့ စမံၫခ့ယၫတၭ, ဆိၬန့ထဲၩ့ အဝ့ၫ လၧဒိၩ့အၦဒိၪ စအၫမိၫ့ ဒဲစဎွၩ အဖိၪခွၫ စယိအၭ အအီၪ, 27 တၭ စံၭဝ့ၫ, စဎွၩ စံၭဘဲၫယီၩ, အီၪက့ၪ ၦလဂၩယီၩ လၧထီၫ့ဖၧၩ့တၭ, လုအၪ့လုအီၩ အဝ့ၫ လၧဆၧၡၪ့ဆၧနၭ အကိၪ, ဒဲဆၧၡၪ့ဆၧနၭ အထံၫ ထီးယဂဲၫထဲၩ့မုၬမုၬဆံၭ. 28 စမံၫခ့ယၫ စံၭဝ့ၫဒၪ, န အ့ၪဂဲၫထဲၩ့ဘၪ မုၬမုၬတၭ, ယဟိဝၩ ချဲၩ့ဆၧ လၧယၧၩအ့ၬ. အဝ့ၫဒၪစံၭ, ၦခမျၧးၥံၪဧ့, ခိၭနၪ ကိၭဂၩဒ့ၭဆံၭ. 29 တၭ အံၫစရ့လၭအစဎွၩ, ဒဲယုဒၫအစဎွၩ စယဟီၡဖၭ လ့ၩထၪ့ လၧရၫမီၭဂံလအၭလီၫ. 30 တၭ အံၫစရ့လၭ အစဎွၩ စံၭစယဟီၡဖၭ, ယမိမၩလၩ့မဲၩ ယနၫ့ဆါ, ဒဲလ့ၩနုၬ လၧဒုၭၥုၭ အဖၧၩ့နီၪ; အ့ၪမွဲ နဝ့ၫဒၪယီၩ, လုၬ နဝိၬလိၫ့ဆံၭ. အံၫစရ့လၭအစဎွၩ မၩလၩ့မဲၩအၥၭတၭ, လ့ၩနုၬ လၧဆၧဒုၭၥုၭ အဖၧၩ့လီၫ. 31 အ့ၪမွဲ စံရအၫ အစဎွၩ မၪလူၬ အၥုၭအခိၪ ၥၧၫ့ဆံၫနံၫဂၩ လၧအပၧၩ့ အလဲၪ့ၥုၭလဖၪ စံၭဝ့ၫဒၪ, အဒိၪဂ့ၩအဆံၭဂ့ၩ, ဒုၭဆၧ လၧအဝ့ၫၥံၪ လဂ့ၩ, ဒုၭဆၧန့ၫ အံၫစရ့လၭ အစဎွၩလဂၩနီၪဆံၭ. 32 ထီးလဲၪ့ၥုၭအခိၪလဖၪ ဒၪဘၪ စယဟီၡဖၭတၭ, ဆၧမၩအၥၭ လၧအစံၭဝ့ၫဒၪ, မွဲဝ့ၫ လၧအံၫစရ့လၭ အစဎွၩလီၫ. တၭ ကၠၪအၥၭ ဘဲၫအမိဒုၭဆၧ လၧအဝ့ၫတၭ, စယဟီၡဖၭ ကိၭထၪ့ဆၧလီၫ. 33 ထီးလဲၪ့ၥုၭအခိၪလဖၪ ဒၪဘၪဝ့ၫ လၧအလမွဲဘၪ အံၫစရ့လၭအစဎွၩ တၭ, ဆၧမၩအၥၭ လၧအထဲၩ့ကဒၩထဲၩ့ လၧအလီၩ့ဆီးဝ့ၫလီၫ. 34 ၦလဂၩ ခၭကြၩ့ဆၧတၭ, ဘၪ အံၫစရ့လၭ အစဎွၩ လၧဆဲၫ့ၥုၭ အဆၧၫ့တၭ, အဆၧစံၭ လဲၪ့ၥုၭအခိၪလဂၩနီၪ, ကၠၪနစူၪတၭ, ဆိၬထၪ့ခွံၬယၧၩ လၧၦၥုၭမုခမျၧး အကျၩဆံၭ. အဂဲးဘဲၫယီၩ ယဘၪထံၭဆၫ လီၫ. 35 ဆၧဒုၭၥုၭ အၪထၪ့ လၧမုလနံၩနီၪတၭ, ၦဒုၭအီၪခၧၫ့ထၪ့ စဎွၩ လၧလဲၪ့ၥုၭအဖၧၩ့ ထၫ့ဒၩ ၦစံရအၫဖိၪ တၭ, ၥံၫဝ့ၫ လၧမုဂၪလၩ့တၭ, အၥွံၪ လၩ့ယွၩ လၧအဖၧၩ့လး လၧလဲၪ့ၥုၭ အဖၧၩ့နီၪလီၫ. 36 ထီးမုလၩ့နုၬ ကၪယူၭတၭ, ဆၧကိၭထၪ့ ဂၧၫ့ထၪ့ၥၩလၩ့ လၧၦၥုၭမုခမျၧး အကျၩ, စံၭဝ့ၫဒၪ, လဂၩလၧအဒိၩ့ဒၪဝ့ၫ, လဂၩလၧအဒိၩ့ဒၪဝ့ၫ, လဂၩလၧအခးဒၪဝ့ၫ, လဂၩလၧအခးဒၪဝ့ၫနီၪဆံၭ. 37 ထီးစဎွၩၥံၫဝ့ၫတၭ, ၦလ့ၩဆိၬဝ့ၫ လၧစမ့ရအၫ တၭ, ခုၪ့လၩ့ဘၧၩ့ခွံၬ စဎွၩ လၧစမ့ရအၫ အဖၧၩ့လီၫ. 38 ၦၥူၫဝၭ လဲၪ့ၥုၭ လၧစမ့ရအၫ အကမၫဖၧၩ့တၭ, ထွံၪလဖၪ အၪ့လဲၪ့ခွံၬ အၥွံၪ, ဒဲၥူၫဝၭ အစူၪဝဲၩ, ဘဲၫယဟိဝၩအလူ လၧအချဲၩ့ဝ့ၫအၥိၭနီၪလီၫ. 39 ဆၧအီၪလၩ့ထး ဘၪဆဲၫ့ လၧစအၫဟၭ, ဒဲကယဲ ဆၧလၧအမၩဝ့ၫ, ဒဲဂံၪ့ကဆၫ့မဲၪ လၧအမၩကဲၪထၪ့ဝ့ၫ ထီးအလူၬနီၪ, ကွ့ၭအၥၭ လၧအံၫစရ့လၭ အလံၬကွ့ၭနဲၪ့ဆၧ အဖၧၩ့, မွဲအ့ၬဧၪ. 40 စအၫဟၭ မံၫဝ့ၫ လၧအဖါလဖၪ အၥိၭတၭ, အဖိၪခွၫ စအၫဟဇဲအၫ ကဲၪစဎွၩ လၧအလးနီၪလီၫ. 41 တၭ လၧအံၫစရ့လၭ အစဎွၩ အၫဟၭ အနံၪ့လံနံၪ့လနံၪ့နီၪ စအၫစၫ အဖိၪခွၫ စယဟီၡဖၭ ကဲၪၥၫ့ စဎွၩ လၧယုဒၫလီၫ. 42 စယဟီၡဖၭ ကဲၪၥၫ့ စဎွၩနီၪ အၥၭၡါယူၭ ၥၧၫ့ဆံၫယဲနံၪ့တၭ, ကဲၪစဎွၩ လၧယရုစလံၫ့ အဖၧၩ့နီၪ နံၫဆံၫယဲနံၪ့လီၫ. အမိအမံၩ့မွဲ နးအဇုဘၫ စၡံလဟဲၫ အဖိၪမုၪလီၫ. 43 အဝ့ၫ ဖိၬ အဖါ စအၫစၫအဖၧၩ့ ထီးအလူၬ တၭ, ကၠၪပဲၩဘၪအၥၭ လၧအမၩ ဆၧဂ့ၩ လၧယဟိဝၩ အမ့ၬၥၪ အဖၧၩ့အ့ၬ. လါနၫ့ဘိၩ, ဆၧမၩဂၭဂီၩ့ ဆၧအလးထၪ့ထီၫၥံၪအ့ၬ. ၦခမျၧး လုထၪ့ဒံၭ ဆၧ ဒဲဆူၭခဲၩ ဆၧနၧၫ့မၧၫ့ လၧဆၧအလးထၪ့ထီၫနီၪလီၫ. 44 တၭ စယဟီၡဖၭ မၩ ဆၧဘၪလိၬအိၭလိၬ လၧအံၫစရ့လၭ အစဎွၩလီၫ. 45 ဆၧအီၪလၩ့ထး ဘၪဆဲၫ့ လၧစယဟီၡဖၭ, ဒဲဆၧအစီၩ့အမၩ့ လၧအဒုၭနဲၪဝ့ၫ, ဒဲအဒုၭၥုၭအဂဲးနီၪ ကွ့ၭအၥၭ လၧယုဒၫ အစဎွၩ အလံၬကွ့ၭနဲၪ့ဆၧ အဖၧၩ့နီၪ, မွဲအ့ၬဧၪ. 46 တၭ ၦအဲၪပခၧၩ့ဖိၪၥံၪ လၧအအီၪလၩ့ထး လၧအဖါ စအၫစၫ အမုနံၩလဖၪနီၪ, အဝ့ၫ ၥုၭခွံၬ အဝ့ၫၥံၪ လၧအခးဖၧၩ့လီၫ. 47 တၭအထီနီၪ စဎွၩ အီၪဝ့ၫ လၧအံဒၧၫ့အဖၧၩ့ နးဂၩအ့ၬ, ၦဒိၪဖၭဒိၪလဂၩ ပၧၩ့ဆၧလီၫ. 48 တၭ စယဟီၡဖၭ တဲၩ့ ကဘၩ့ တၫၡံၭ ဘဲၫၥိၭ အမိလ့ၩ လၧအိဖၧၫ လၧထီၫ့အဂးလီၫ. လါနၫ့တၭ လ့ၩဝ့ၫအ့ၬ. အဂဲးဘဲၫယီၩ ကဘၩ့ ဂၭဂီၩ့ လၧအံဇအၧၫ့ ဂံဘၧၫ လီၫ. 49 ထီးနီၪလဖၧၫ့ စအၫဟၭ အဖိၪခွၫ စအၫဟဇဲအၫ စံၭစယဟီၡဖၭ, ဒုၭလ့ၩ ယခ့ၫယၡၩ လၧနခ့ၫနၡၩ အၥိၭ လၧကဘၩ့ဖၧၩ့ဆံၭ. တၭ စယဟီၡဖၭ အုၩ့လၩ့ဝ့ၫအ့ၬ. 50 စယဟီၡဖၭ မံၫဝ့ၫ လၧအဖါလဖၪ အၥိၭတၭ, ၦခုၪ့လၩ့ဘၧၩ့ခွံၬဝ့ၫ လၧအဖါၥံၪအၥိၭ လၧအဖါ စဒၫဝံၭ အဒိၩ့ဖၧၩ့တၭ, အဖိၪခွၫ စယဟိရၫ့ ကဲၪစဎွၩ လၧအလးနီၪလီၫ. 51 တၭ လၧယုဒၫအစဎွၩ စယဟီၡဖၭ အနံၪ့ လံဆံၫနွ့ၫနံၪ့လနံၪ့နီၪ, စအၫဟၭ အဖိၪခွၫ စအၫဟဇဲအၫ ကဲၪၥၫ့ စဎွၩ လၧအံၫစရ့လၭ အဖၫ့ခိၪ လၧစမ့ရအၫ အဖၧၩ့တၭ, ကဲၪစဎွၩ လၧအံၫစရ့လၭ အဖၫ့ခိၪ နံၫနံၪ့လီၫ. 52 အဝ့ၫ မၩ ဆၧအၧၩ့ လၧယဟိဝၩ အမ့ၬယၫတၭ ဖိၬအဖါအဖၧၩ့ၥၭ ဒဲအမိအဖၧၩ့ၥၭ, ဒဲစနံဘၭ အဖိၪခွၫ စယ့ၫရဘိအၫ့ အဖၧၩ့ၥၭ, လၧအဒုၭမၩ အံၫစရ့လၭ အဆၧဒဲၩဘၭ လီၫ. 53 အဝ့ၫဒၪ မၩ ဘၫအလၭ အဆၧတၭ, ဘိၪ့ထၪ့ဘၩထၪ့ဝ့ၫတၭ, ထိၪဂဲၩ ယဟိဝၩ အံၫစရ့လၭအယွၩ အဆၧၥၭထၪ့နီၪ ဘဲၫကယဲ ဆၧလၧအဖါမၩယူၭဝ့ၫ အၥိၭနီၪလီၫ.